
DAVIDO HUME'O PAŽINIMO TEORIJA 


Naujųjų amžių filosofai, tiek racionalistai, tiek juos kri- 
tikavę empiristai, atmetę apriorinio pažinimo, „įgimtų idėjų“ 
koncepciją, laikėsi R. Descartes'o suformuluotos aiškaus ir 
akivaizdaus pažinimo sampratos, taigi nors jie skirtingai 
aiškino pažinimo šaltinius, bet iš esmės vienodai suprato 
pažinimo tikslą, tik tikėjosi jį pasiekti skirtingais būdais. 
Pirmiesiems svarbiausia buvo akivaizdus apriorinis įgimtų 
idėjų teikiamas tikrumas, nepaisant didžiausių ir radikaliausių 
R. Descartes'o abejonių, paremtas tiesioginiu, būtišku ir ne- 
pajudinamu cogito, ergo sum tikrumu ir akivaizdumu; ant- 
riesiems Žmogaus protas, J. I ocke'o žodžiais tariant, tebuvo 
tabula rasa, kurią užpildo jutimų teikiami, iš išorinės tikrovės, 
substancijų gaunami įspūdžiai, impresijos. Empiristų paži- 
nimo metodas ir kriterijus buvo patyrimas, jis sudarė sam- 
protavimų ir išvadų pagrindą. Tai, ko tiesiogiai nepateikia 
jutimai, išprotaujama remiantis priežastingumo principu. Gamta 
buvo mechanistiškai suprantama kaip priežasčių-padarinių 
grandinių sistema, kurią ir pažįsta eksperimentinis gamtos 
mokslas. Šis pažinimo modelis buvo priešpriešinamas racio- 


nalistų modeliui, teigusiam apriorinį, įgimtų idėjų teikiamą 

faktų tarpusavio ryšių supratimą. Tačiau pačiu faktų būtinų 
ryšių egzistavimu nebuvo abejojama. Ar patyrimas iš tikrųjų 
atskleidžia mums kokį nors būtiną faktų ryšį — tokį klausimą 
iškėlė anglų filosofas ir istorikas Davidas Hume'as. 

D. Hume'as gimė 1711 m. Škotijos sostinėje Edinburge. 
Studijavo teisę Edinburgo universitete, išbandė jėgas komer- 
cijoje. Po to trejus metus (1734 — 1737) praleido Prancūzijoje, 
kur parašė svarbiausią trijų knygų filosofijos veikalą Traktatas 
apie žmogaus prigimtį (A Trentise of Human Nature). Grįžęs 
į tėvynę, išleido jį Londone 1730 - 1740 m. Tačiau veikalas 
neturėjo pasisekimo. D. Hume'o vardą išgarsino Moralinės 
ir politinės esė (Essays Moral and Political, 1741), kurių jam 
gyvam esant išėjo devyni leidimai. Rinktinė buvo nuolat 
papildoma. Iš viso D. Hume'as parašė 49 esė. 

Verčiamas materialinių nepriteklių, D. Hume'as su ge- 
nerolo Sen Klero misija porą metų praleido Europoje. Bū- 
damas Italijoje, jis perrašė pirmąją savo pagrindinio veikalo 
knygą apie pažinimą manydamas, kad dėl nesėkmės kaltas 
ne turinys, o nevykusi traktato struktūra, temų dėstymas. 
Tačiau ir perrašytas variantas, 1748 m. išleistas Londone 
pavadinimu Filosofinė esė apie žmogaus protą (Philosophical 
Essays Concerning Human Understanding), taip pat neturėjo 
pasisekimo. 1751 m. D. Hume'as išleido perrašytą (tiksliau — 
sutrumpintą) Traktato apie žmogaus prigimtį trečiosios knygos 
variantą Moralės principų tyrinėjimas (An Enuguiry Concerning 
the Principles of Morals). Vėliau, 1757 m., buvo paskelbta ir 
antrosios knygos apie afektus santrauka. 1757 m. D. Hume'as 
išleido Natūraliąją religijos istoriją (The Natural History of 
Religion, parašyta 1755 m.). 

Išrinktas Edinburgo juristų draugijos bibliotekininku, D. Hu- 
me'as parašė aštuonių tomų Anglijos istoriją nuo Julijaus 
Cezario invazijos iki 1688 m. revoliucijos (The History from the 
Invasion of Julius Caesar to the Revolution in 1688 of England, 
1753 — 1762), kurioje mėgino reabilituoti Stuartų dinastijos 
valdymą. Po to trejus metus D. Hume'as dirbo diplomatu 
Paryžiuje (1763 - 1766). Grįžęs į Angliją, porą metų dirbo 
jaunesniuoju valstybės sekretoriumi. Visą likusį gyvenimą 
D. Hume'as praleido gimtajame Edinburge. Čia jis buvo 
Edinburgo filosofų draugijos sekretorius, o vėliau subūrė 
mokslininkų grupę, kuri faktiškai tuo metu vaidino Škotijos 
Akademijos vaidmenį. Paskutiniaisiais gyvenimo metais D. Hu- 
me'as parašė Dinlogus apie natūraliąją religiją (Dialogues Con- 
cerning Natural Religion), kurie buvo išleisti jau po autoriaus 
mirties, 1779 m. 

D. Hume'as mirė 1776 m. 

Nors pagrindinis D. Hume'o veikalas autoriui gyvam esant 
neturėjo pasisekimo, tačiau būtent jis, o ypač jo pirmosios 
knygos perrašytas variantas Žmogaus proto tyrinėjimas įrašė 
D. Hume'o vardą į filosofijos istoriją greta didžiausių pa- 
žinimo teoretikų. Pažinimo procesą D. Hume'as tyrinėjo 
vadovaudamasis agnosticizmu ir fenomenalizmu, apmąsty- 
damas savo pirmtakų Johno Locke'o (1632 - 1704) ir George'o 
Berkeley'o (1685 - 1753) pažinimo koncepcijas. 

Iškėlęs klausimą, ar patyrimas iš tikrųjų atskleidžia mums 
kokį nors būtiną faktų ryšį, D. Hume'as atsakė į jį neigiamai: 
tokio ryšio nėra. Nesvarbu, kad patyrimas mums rodo, jog 


kiekvieną rytą pateka saulė, — juk tai, kad ji kurį nors rytą 

nepatekės, logiškai nėra prieštaringa, mes tai galime įsivaiz- 
duoti ir suvokti. Saulės patekėjimą kiekvieną kartą patvirtina 
vis kitas faktas. Patyrimas mums nerodo jokio būtino ryšio 
tarp dviejų faktų - jis rodo vien tai, kad daug kartų mes 
matėme, jog vienas faktas nuolat eina po kito arba jungiasi 
su kitu (pavyzdžiui, ugnis ir šiluma). O juk mokslas ir 
filosofija priežastinį ryšį laiko būtinu, ir tik toks jis gali būti 
efektyvus mokslinio pažinimo instrumentas. 

Šio būtino ryšio mes nepažįstame ir a priori kaip matemati- 
koje, kurios tiesoms būdingas demonstratyvus akivaizdumas — 
teiginys, kad stačiojo trikampio įžambinės kvadratas lygus 
statinių kvadratų sumai, būtų akivaizdžiai teisingas net ir 
tuo atveju, jei pasaulyje neegzistuotų joks trikampis. Juk iš 
vieno fakto mes negalime padaryti išvados, kad būtinai turi 
būti ir kitas faktas. Priežasties ir padarinio ryšys negali būti 
abstrakčiai išsamprotautas ir demonstratyviai a priori įrodytas; 
apie priežastingumą mes žinome tik iš patyrimo, tačiau 
patyrimas teparodo nuolatinį kurių nors objektų jungimąsi, 
neparodydamas jokio būtino jų ryšio. Tad tiesos apie faktus 
ir egzistavimą, sudarančios didžiąją Žmogiškojo pažinimo dalį 
ir visų Žmogaus veiksmų ir poelgių pagrindą, yra tik tikėtinos. 
Mes visuomet lyginame keletą patyrimų ir pasirenkame tas 
tiesas, kurias patvirtino didesnis patyrimų skaičius. 

Taigi D. Hume'as pajudino vieną svarbiausių ligtolinės 
metafizikos (tiek racionalistinės spekuliatyviosios filosofijos, 
tikrąja prasme metafizinės, tiek empiristinės) principų - prie- 
žastingumo principą, vedantį prie pirmosios priežasties, kurio 


buvo tvirtai laikomasi nuo Aristotelio laikų. D. Hume'as 

pirmasis ėmė tirti šį principą ir parodė jo nepagrįstumą, 
suduodamas smūgį spekuliatyviajai filosofijai ir apribodamas 
nepagrįstas jos pretenzijas. 

Tačiau D. Hume'as buvo įsitikinęs, kad priežastingumu 
ir patyrimu vis dėlto reikia remtis pažįstant faktus ir eg- 
zistavimą bei praktiniame gyvenime - tai daryti mus verčia 
instinktas ir tikėjimas, įdiegti gamtos ar aukštesnės galios, 
dievybės, kurios neprieinamos mūsų tyrinėjimui ir pažinimui. 
Taigi D. Hume'as atmetė apriorinių sintetinių sprendinių, 
būtinų ir visuotinių, leidžiančių absoliučiai pasikliauti prie- 
žastingumo principu pažįstant reiškinius (tik reiškinius!), 
galimybę. I. Kanto žodžiais tariant, jis „užplukdė savo laivą 
saugumo sumetimais ant (skepticizmo) seklumos“. 

D. Hume'as nuosekliai laikėsi empirizmo principų: jam 
nebeliko daiktų, tik Žmogaus proto vaizdiniai (įspūdžiai ir 
idėjos), kuriuos jis ir tyrė. Visos idėjos tapo įspūdžių kopijo- 
mis ar jų siejimo rezultatu (psichologinė idėjų kilmė), pačiame 
patyrime nebeliko jokių būtinų loginių ryšių, tik psicho- 
loginės subjektyvios sąsajos (pasikartojančių reiškinių asocia- 
cija, įprotis ir tikėjimas). Taigi visas pažinimas D. Hume'o 
filosofijoje persmelktas psichologizmo ir subjektyvizmo. Su- 
kritikavęs priežastingumo principą, jis pateikė psichologinę 
pažinimo analizę. Subjektyviais psichologiniais veiksniais 
grindžiamas pažinimas tapo ne tikru, objektyviu, būtinu, o 
reliatyviu, subjektyviu, tikėtinu. Tai ir yra vadinamasis 


D. Hume'o skepticizmas ir agnosticizmas. Objektyviai tikru 


' Kantas I. Prolegomenai. — V., 1993. — P. 17. 

jis laikė tik matematinį pažinimą, kurio tiesos yra demonst- 
ratyviai įrodomos. 

Taigi D. Hume'o pažinimo proceso tyrimas pajudino 
vientiso, visa apimančio, objektyvaus pažinimo koncepciją, 
kuri iki tol vyravo filosofijoje ir kuria rėmėsi metafizikos 
galimybė. D. Hume'as tikrojo pažinimo sritį apribojo ma- 
tematikos dalykais, visa kita paversdamas vien tikėtinu, pa- 
tyrimu grindžiamu pažinimu. Tokiu atveju ir gamtotyros 
principai tampa tik tikėtini. Tai sukėlė filosofų diskusijas 
pažinimo tikrumo klausimu - nepaisant I. Kanto pateikto 
transcendentalinio sprendimo, ši diskusija nesibaigia ir da- 
bartiniais laikais (paminėtina fenomenologijos reakcija prieš 
psichologizmą). Išplėtojęs anglų empirizmo tradiciją iki kraš- 
tutinės ribos ir atskleidęs empirizme slypėjusius dogmatinius 
principus, D. Hume'as ėmė kvestionuoti patį patyrimą, kuriuo 
kaip galutiniu pažinimo pagrindu iki tol rėmėsi empiristai, 
parodydamas, kad patyrimas negali būti objektyvaus tikrumo 
šaltinis — jis pats remiasi nepagrįstomis prielaidomis. 

Pateikęs negailestingą epistemologinę patyrimu grindžia- 
mo (empiristinio) pažinimo analizę, D. Hume'as vis dėlto 
patyrimo neatmetė (faktams pažinti gamta mums kol kas 
geresnio būdo nesuteikė), 0 tik jį apribojo sakydamas, kad 
mes negalime kalbėti apie galutines reiškinių priežastis ir 
"apie tas paskatas bei galias, kurios mus verčia remtis prie- 
žastiniais samprotavimais. Praktiniame gyvenime net ir di- 
džiausias skeptikas elgiasi taip pat, kaip ir visi Žmonės. Taip 
negailestingai teoriškai sukritikuotas empirizmas — parodžius, 


kad jis remiasi vien subjektyviomis psichologinėmis prielai- 

domis ir todėl negali pretenduoti į tiesos pažinimą, — kaip 
filosofinė teorija tapo savotišku nesusipratimu, ir tolesnė 
filosofijos raida negalėjo nematyti jo prieštaringumo (jis pre- 
tenduoja į objektyvumą, o iš tikrųjų yra subjektyvus, pri- 
klausomas nuo Žmogaus prigimties), D. Hume'o atskleistos 
empirinio pažinimo aklavietės. I. Kantui, kaip jis pats pri- 
sipažino, D. Hume'as buvo tas filosofas, kuris pažadino jį 
iš „dogmatinio snaudulio“. Pažadino ne tik I. Kantą. D. Hu- 
me'o idėjos darė įtaką pozityvistinių pažinimo koncepcijų 
formavimuisi pradedant Johnu Stuartu Milliu (1806 - 1873) 
ir baigiant analitine filosofija, pagilino pažinimo proceso 


supratimą. 

Moralės filosofija, arba Žmogaus prigimties mokslas, 
gali būti traktuojama dviem skirtingais būdais — kiek- 
vienas iš jų turi savų ypatingų pranašumų ir gali 
prisidėti prie Žmonijos sudominimo, mokymo ir tobu- 
linimo. Vieno iš jų požiūriu, žmogus iš esmės yra gimęs 
veiklai, jo poelgiams daro įtaką skonis ir jausmai, jis 
siekia vienų objektų ir vengia kitų priklausomai nuo 
vertės, kurią šie objektai atrodo turį, ir priklausomai 
nuo to, kokie jie jam atrodo. Kadangi iš visų objektų 
dorybė yra pripažįstama vertingiausia, šios rūšies fi- 
losofai piešia ją patraukliausiomis spalvomis, pasitelk- 
dami į pagalbą poeziją bei iškalbą, ir pateikia savo 
dalyką lengvai bei suprantamai ir kartu taip, kad 
geriausiai prabiltų į vaizduotę ir sužadintų simpatiją. 
Jie parenka įspūdingiausių stebėjimų ir pavyzdžių iš 
kasdienio gyvenimo, sugretina priešingus charakterius, 
išryškindami jų skirtumą, ir, viliodami mus į dorybės 
kelią šlovės ir laimės reginiais, kreipia mūsų žingsnius 






šiuo keliu protingais nurodymais ir vaizdingiausiais 


pavyzdžiais. Jie moko mus pajusti skirtumą tarp ydos 


ir dorybės, jie pažadina mūsų jausmus ir jiems vadovau- 

ja; ir kai jiems pavyksta palenkti mūsų širdis pamilti 
dorumą ir tikrą kilnumą, jie mano, kad visiškai pasiekė 
visų savo pastangų tikslą. 

Kitos rūšies filosofai traktuoja Žmogų veikiau kaip 
mąstančią, o ne kaip veikiančią būtybę ir labiau stengiasi 
formuoti jo protą nei tobulinti jo papročius. Jiems 
žmogaus prigimtis yra spekuliacijos objektas; jie nuo- 
dugniai ir kruopščiai ją tyrinėja norėdami surasti tuos 
principus, kurie valdo mūsų protą, sužadina mūsų 
jausmus ir verčia mus girti arba peikti kurį nors objektą, 
veiksmą ar elgseną. Jie laiko visos literatūros gėda tai, 
kad filosofija vis dar nenustatė neginčijamai moralės, 
mąstymo ir kritikos? pagrindų; jie nuolat kalba apie 
tiesą ir melą, ydą ir dorybę, grožį ir bjaurumą, ne- 
sugebėdami apibrėžti šių skirtybių šaltinio. Ėmęsi šio 
alinančio uždavinio, jie nepabūgsta jokių sunkumų; 
eidami nuo paskirų pavyzdžių prie bendrų principų, 
jie tęsia savo tyrinėjimus stengdamiesi surasti vis ben- 
dresnius principus ir nenurimsta tol, kol nepasiekia tų 
pradinių principų, kurie kiekviename moksle turi nu- 
brėžti ribą Žmogaus smalsumui. Nors jų spekuliacijos 
paprastam skaitytojui atrodo abstrakčios, netgi nesu- 
prantamos, jie siekia išsimokslinusių ir išmintingų Žmo- 
nių pritarimo ir mano esą pakankamai atlyginti už viso 
gyvenimo triūsą, jeigu jiems pavyksta atskleisti kai 
kurias paslėptas tiesas, kurios gali būti pamokomos 
ateities kartoms. 

Be abejo, dauguma Žmonių visuomet atiduos pir- 
menybę lengvai ir aiškiai filosofijai, o ne tiksliai ir 

sunkiai suprantamai; daugelis rekomenduos ją ne tik 
kaip labiau priimtiną, bet ir kaip naudingesnę. Ji labiau 
susijusi su kasdieniu gyvenimu, ugdo širdį ir jausmus, 
o paliesdama principus, kurie skatina Žmones veikti, 
gerina jų elgesį ir priartina juos prie to tobulumo 
pavyzdžio, kurį ji pateikia. Priešingai, sunkiai supran- 
tama filosofija, paremta mąstysena, kuri niekaip ne- 
susijusi su praktiniu gyvenimu ir veikla, nustoja galios, 
kai filosofas iš savo šešėlio išeina į dienos šviesą; jos 
principai negali lengvai daryti kokios nors įtakos mūsų 
veiksenai ir elgesiui. Mūsų širdies jausmai, mūsų aistrų 
jaudulys, mūsų prieraišumo galia išsklaido visas jos 
išvadas ir įžvalgų filosofą paverčia paprastu plebėju. 

Taip pat reikia pripažinti, kad patvariausią ir la- 
biausiai pelnytą šlovę įgijo lengvoji filosofija, o abst- 
raktūs mąstytojai, regis, iki šiol dėl savo amžininkų 
kaprizų ar nemokšiškumo džiaugdavosi tik akimirkos 
pripažinimu, bet nesugebėjo išsaugoti savo šlovės be- 
šališkesnių ateities kartų akyse. Giliam filosofui lengva 
padaryti klaidą savo subtiliuose samprotavimuose, o 
viena klaida būtinai sukelia kitą, kai jis toliau juos 
plėtoja ir nesibijo padaryti jokios išvados, nors ji ir 
būtų neįprasta ar prieštarautų paplitusiai nuomonei. O 
tas filosofas, kuris tik siekia pateikti Žmonijos sveiką 
protą gražesnėmis ir patrauklesnėmis spalvomis, jeigu 
atsitiktinai ir suklysta, neina toliau, bet, vėl pasitelkęs 
sveiką protą ir įgimtą sielos nuovoką, grįžta į teisingą 
kelią ir apsidraudžia nuo pavojingų iliuzijų. Cicerono 


“ Pirmas skyrius 


šlovė neišblėso ir dabar, o Aristotelio jau visiškai užgeso. 
La Bruyėre'as? buvo ir tebėra Žinomas toli už jūrų, 
o Malebranche'as* buvo garsus tik savo tautoje ir savo 
epochoje. Ir Addisonas“, ko gero, bus su malonumu 
skaitomas, kai Locke'as bus jau visiškai užmirštas'. 

Tikras filosofas paprastai yra pasaulyje ne itin mėgs- 
tama asmenybė, nes manoma, kad jis neduoda visuo- 
menei nei naudos, nei malonumų; jis gyvena neben- 
draudamas su Žmonėmis ir yra pasinėręs į principus 
ir sąvokas, kurios tolimos jų supratimui. Kita vertus, 
tikras nemokša niekinamas dar labiau, ir nėra tikresnio 
ribotos dvasios ženklo epochoje ir tautoje, kurioje klesti 
mokslai, kaip visiškai nepatirti malonumo iš šių kilnių 
užsiėmimų. Tobuliausia yra laikoma asmenybė, esanti 
tarp šių kraštutinumų: vienodai sugebanti ir linkusi 
džiaugtis knygomis, draugija ir praktine veikla, pokal- 
byje pasižyminti tuo įžvalgumu ir subtilumu, kurį 
išugdo beletristika, o praktinėje veikloje — tuo dorumu 
ir kruopštumu, kuris yra natūralus teisingos filosofijos 
padarinys. Siekiant formuoti ir ugdyti tokias tobulas 
asmenybes, nieko nėra naudingesnio už lengvo stiliaus 
ir pobūdžio kūrinius, kurie pernelyg neatitraukia nuo 
gyvenimo, kuriems suprasti nereikia didelio atsidėjimo 
ir vienumos ir kuriuos išstudijavęs skaitytojas grįžta 


! Tuo jokiu būdu neketinu sumažinti p. Locke'o nuopelnų - jis 
iš tikrųjų buvo didis filosofas, tikras ir doras mąstytojas. Čia tik noriu 
parodyti bendrą tokios abstrakčios filosofijos likimą. [Pastaba K ir L 
leidimuose.] (D. Hume'o veikalų leidimų sąrašą žr. p.231 - 232. - 
Red.) 

į Žmones kupinas kilnių jausmų ir išmintingų pamo- 
kymų, tinkamų visoms Žmonių gyvenimo reikmėms. 
Tokie kūriniai dorybę daro patrauklią, mokslą - malonų, 
draugiją - pamokančią, o vienatvę — teikiančią malo- 
numą. 

Žmogus yra protinga būtybė, ir kaip tokiai būtybei 
mokslas teikia jam reikalingą maistą ir peną. Bet žmo- 
gaus pažinimas yra toks ribotas, kad nedaug pasiten- 
kinimo tegalima tikėtis iš šios srities — tiek iš jo sukauptų 
žinių apimties, tiek iš jų patikimumo. Žmogus - ne 
tik protinga, bet ir visuomeninė būtybė; bet ne visuomet 
draugija jam gali būti miela ir įdomi, ir ne visuomet 
jis gali jausti jai reikiamą potraukį. Žmogus taip pat 
yra ir veikli būtybė, o dėl šio polinkio bei dėl įvairių 
žmogaus gyvenimo reikmių jis turi dirbti ir užsiimti 
praktiniais reikalais. Bet protui reikia ir poilsio, jis negali 
visuomet būti pasinėręs į rūpesčius ir darbą. Todėl, 
atrodo, prigimtis nurodė mišrų gyvenimo būdą kaip 
tinkamiausią žmonių giminei ir slapta įspėjo juos neleisti 
nė vienam iš šių polinkių per daug išsikeroti, kad 
neprarastų sugebėjimo atsidėti kitai veiklai ir intere- 
sams. Atsiduok savo aistrai mokslui, sako ji, bet tegu 
tavo mokslas būna Žmogiškas ir toks, kad galėtų būti 
tiesiogiai susijęs su veikla ir visuomene. Painias mintis 
ir nuodugnius tyrinėjimus aš draudžiu ir griežtai bausiu 
už juos — jie sukels tau liūdną melancholiją, nugramz- 
dins į amžiną netikrumą, o kai pagaliau paskelbsi 
pasauliui savo tariamus atradimus, būsi šaltai sutiktas. 

Būk filosofas, bet, pasinėręs į savo filosofiją, būk ir 
Žmogus. 

Jeigu dauguma Žmonių pasitenkintų tuo, kad labiau 
mėgsta lengvą filosofiją negu abstrakčią ir sudėtingą, 
ir nesmerktų bei neniekintų pastarosios, tai, ko gero, 
derėtų sutikti su bendra nuomone ir nekliudyti kiek- 
vienam Žmogui mėgti tai, kas atitinka jo skonį ir 
nuomonę. Bet kadangi dažnai einama toliau, netgi 
absoliučiai atmetami visi nuodugnūs samprotavimai 
arba tai, kas paprastai vadinama „metafizika“, dabar 
mes aptarsime, kaip protingai juos galima apginti. 

Galime pradėti nuo pastabos, kad vienas iš reikš- 
mingų tikslios ir abstrakčios filosofijos pranašumų yra 
jos naudingumas lengvai ir žmogiškai filosofijai, kuri 
be pirmosios niekada negali pasiekti reikiamo nuomo- 
nių, taisyklių ar argumentavimo tikslumo. Visa belet- 
ristika tėra įvairių Žmogaus gyvenimo aspektų ir si- 
tuacijų vaizdai; jie sukelia mums įvairius jausmus - 
pritarimą ar nepritarimą, susižavėjimą ar pajuoką - 
priklausomai nuo objekto, kurį mums pateikia, savybių. 
Geriau pasirengęs pasiekti šį tikslą bus tas menininkas, 
kuris ne tik pasižymi subtiliu skoniu ir greitu suvokimu, 
bet ir tiksliai pažįsta vidinę proto struktūrą bei ope- 
racijas, aistrų veikseną ir įvairias jausmų, kurie skiria 
ydą ir dorybę, atmainas. Kad ir koks sunkus gali 
atrodyti šis vidinis ieškojimas ar tyrinėjimas, jis tampa 
iš dalies būtinas tiems, kurie nori sėkmingai aprašyti 


matomas išorines gyvenimo ir papročių apraiškas. Ana- 

tomas parodo mums šlykščiausius ir labiausiai atstu- 
miančius dalykus, tačiau jo mokslas yra naudingas 
tapytojui, net ir vaizduojančiam Venerą ar Heleną. 
Tapydamas sodriausiomis spalvomis ir suteikdamas 
figūroms grakščiausią ir patraukliausią išorę, jis turi 
skirti dėmesį ir vidinei Žmogaus kūno struktūrai, rau- 
menų išsidėstymui, kaulų sandarai ir kiekvienos kūno 
dalies ar organo paskirčiai bei pavidalui. Tikslumas 
visada naudingas grožiui, o teisingas samprotavimas - 
subtiliam jausmui. Veltui mes aukštintume vieną nu- 
vertindami kitą. Be to, galime įsitikinti, kad kiekvieną 
meną ir profesiją, net ir tuos, kuriems labiausiai rūpi 
gyvenimas ir veikla, tikslumo dvasia, kad ir kaip ji 
būtų įgyta, labiau priartina prie tobulumo ir padaro 
naudingesnius visuomenės interesams. Ir nors filosofas 
gali gyventi nutolęs nuo praktinės veiklos, filosofijos 
dvasia, rūpestingai puoselėjama tik nedaugelio, pamažu 
pasklinda visoje visuomenėje ir suteikia panašų tikslumą 
kiekvienam menui ir pašaukimui. Politikas įgys daugiau 
įžvalgumo ir subtilumo paskirstydamas ir subalansuo- 
damas valdžią, teisininko samprotavimai įgys didesnį 
metodiškumą ir bus grindžiami tobulesniais principais; 
karvedys tiksliau laikysis drausmės, jo planai ir veiks- 
mai bus atsargesni. Šiuolaikinės valdžios stabilumas, 
palyginti su senovės, ir naujosios filosofijos tikslumas 
pamažu didėjo ir tikriausiai ilgainiui vis didės. 
Net jeigu šios studijos neduotų jokios kitos naudos, 
o vien tik patenkintų nekaltą smalsumą, vis dėlto ir 

šito nederėtų niekinti, nes tai papildo tą nedaugelį 
patikimų ir nežalingų malonumų, kurie yra suteikti 
žmonių giminei. Maloniausias ir saugiausias gyvenimo 
takas veda mokslo ir pažinimo keliu, ir tas, kas įstengia 
pašalinti kokią nors kliūtį šiame kelyje ar atverti naują 
perspektyvą, turėtų būti laikomas Žmonijos geradariu. 
Ir nors šie tyrinėjimai gali atrodyti sunkūs ir vargi- 
nantys, kai kurie protai yra tokie patys kaip ir kai 
kurie kūnai, kuriems, trykštantiems sveikata, reikia 
įtemptų pratimų ir kuriems teikia malonumą tai, kas 
daugumai Žmonių gali atrodyti sunki našta. Iš tiesų 
tamsa protui yra tokia pat slegianti kaip ir akiai, bet 
įžiebti šviesą tamsoje, kad ir kokių pastangų tai pa- 
reikalautų, turi būti malonu ir džiugu. 

Tačiau šis gilios ir abstrakčios filosofijos tamsumas 
smerkiamas ne tik dėl to, kad jis yra slegiantis ir 
varginantis, bet ir dėl to, kad jis neišvengiamai yra 
nepatikimumo ir klaidų šaltinis. Iš tikrųjų teisingiausias 
ir labiausiai pelnytas priekaištas didžiajai metafizikos 
daliai yra tas, kad ši iš tiesų nėra mokslas, bet fandasi 
arba iš bevaisių Žmogiškosios tuštybės pastangų įsi- 
skverbti į dalykus, visiškai neprieinamus protui, arba 
iš gudrybių plačiai paplitusių prietarų, kurie, nesuge- 
"bėdami apsiginti plynoje vietoje, užsiaugina šiuos su- 
siraizgiusius gervuogynus, kad pridengtų ir apsaugotų 
savo silpnumą. Išvaryti iš atviros vietos, šie plėšikai 
bėga į mišką ir tūno tykodami įsibrauti į kiekvieną 
nesaugomą proto sritį ir užlieti ją religine baime bei 

prietarais. Tvirčiausias priešininkas, akimirką praradęs 
budrumą, parbloškiamas ant žemės, o daugelis iš baimės 
ir kvailumo atveria vartus priešams ir mielai juos priima 
su pagarba ir nuolankiai kaip savo teisėtus valdovus. 

Bet ar tai yra pakankama priežastis, kad filosofai 
atsisakytų šių tyrinėjimų ir paliktų -prietarams šį jų 
prieglobstį? Ar nebūtų teisinga padaryti priešingą išvadą 
ir suvokti būtinumą kariauti pačiuose slapčiausiuose 
priešo užkaboriuose? Veltui mes tikimės, kad Žmonės, 
dažnų nusivylimų paskatinti, pagaliau atsisakys tokių 
iliuzinių mokslų ir atras tikrąją Žmogaus proto sritį. 
Mat greta to, kad daugeliui žmonių pernelyg svarbu 
nuolat grįžti prie šių klausimų, - greta to, sakau, aklos 
nevilties motyvo moksle racionaliai negali būti todėl, 
kad, nors ir kokie nesėkmingi būtų buvę ankstesni 
bandymai, vis dar yra vietos vilčiai, jog būsimų kartų 
darbštumas, sėkmė ar didesnis įžvalgumas padės joms 
padaryti atradimus, nežinotus ankstesniais amžiais. 
Kiekviena drąsi dvasia nuolat sieks šio sunkiai iško- 
vojamo laimėjimo, ir jos pirmtakų nesėkmės greičiau 
ją skatins nei atgrasys, nes ji tikėsis, kad garbę atlikti 
tokį sunkų žygį likimas lėmė būtent jai. Vienintelis 
būdas vienu kartu išvaduoti mokslą nuo šių painių 
klausimų - tai nuodugniai ištirti Žmogaus proto prigimtį 
ir, remiantis tikslia jo galių ir sugebėjimų analize, 
parodyti, kad jis jokiu būdu netinka tokiems tolimiems 
ir sunkiai suprantamiems dalykams. Mes turime imtis 
šio varginančio darbo, kad po to galėtume ramiai 

gyventi, ir turime rūpestingai ugdyti tikrąją metafiziką, 
kad galėtume sugriauti klaidingą ir suklastotą. Tingumą, 
kuris kai kuriuos Žmones apsaugo nuo šios apgaulingos 
filosofijos, kituose persveria smalsumas, o neviltis, kuri 
kartais apima, paskui gali užleisti vietą optimistinėms 
viltims ir lūkesčiams. Tikslus ir teisingas samprotavimas 
yra vienintelis universalus vaistas, tinkamas visiems 
žmonėms ir visiems [proto] polinkiams; jis vienintelis 
gali sugriauti šią miglotą filosofiją ir metafizinį žargoną, 
kuris, sumišęs su paplitusiais prietarais, pateikia ją taip, 
kad nerūpestingiems mąstytojams ji tampa visai ne- 
suprantama, ir suteikia jai mokslo bei išminties aureolę. 

Be to pranašumo, kad, apgalvotai ištyrę, galime 
atmesti pačią nepatikimiausią ir nemaloniausią mokslo 
dalį, tikslus Žmogaus prigimties galių ir sugebėjimų 
ištyrimas teikia dar daugybę pozityvių pranašumų. 
Nuostabu, kad nors proto operacijos mums yra ge- 
riausiai Žinomos, kai tik jos tampa refleksijos objektu, 
darosi nebeaiškios, ir akiai nelengva įžvelgti tas linijas 
ir ribas, kurios skiria ir atriboja jas. Šie objektai yra 
pernelyg subtilūs, kad ilgai išliktų tuo pačiu aspektu 
ar toje pačioje padėtyje; jie turi būti suvokti akimirksniu 
aukštesne įžvalga, kylančia iš prigimties ir patobulinta 
įpročio ir refleksijos. Todėl gana svarbi mokslo dalis — 
paprasčiausiai atpažinti skirtingas proto operacijas, at- 
skirti jas vieną nuo kitos, sugrupuoti pagal tam tikras 
kategorijas ir pašalinti tą tariamą netvarką, kuri at- 
siranda, kai jos tampa refleksijos ir tyrinėjimo objektu. 


26 


APIE SKIRTINGAS FILOSOFIJOS RŪŠIS 


Toks sutvarkymas ir atskyrimas neturi jokios vertės, 
kai tvarkomi išoriniai kūnai, mūsų jutimų objektai, 
tačiau šio darbo vertė vis didėja, kai jis taikomas mūsų 
proto operacijoms, priklausomai nuo to, su kokiomis 
kliūtimis ir sunkumais susiduriame jį atlikdami. Ir jeigu 
neįstengsime eiti toliau, net ir ši proto geografija, arba 
atskirų proto dalių ir galių aprašymas, jau teiks pa- 
sitenkinimą; ir kuo akivaizdesnis atrodys šis mokslas 
(o jis jokiu būdu nėra akivaizdus), tuo didesnė gėda 
visiems, kurie pretenduoja į mokytumą ir filosofiją, 
turėtų būti jo neišmanyti. 

Daugiau nebegali kilti įtarimų, kad šis mokslas yra 
nepatikimas ir chimeriškas, nebent mes puoselėtume 
tokį skepticizmą, kuris visiškai pakerta visokią speku- 
liaciją ir net visokią veiklą. Negalima abejoti tuo, kad 
protui būdingos kai kurios galios ir sugebėjimai, kad 
šios galios skiriasi viena nuo kitos, kad tai, ką iš tikrųjų 
skiria tiesioginis suvokimas, gali skirti ir refleksija ir, 
vadinasi, kad visiems teiginiams apie šį dalyką būdingas 
teisingumas arba klaidingumas, ir šis teisingumas ar 
klaidingumas nėra už žmogaus pažinimo ribų. Yra daug 
akivaizdžių tokio pobūdžio skirtybių, tokių kaip valios 
ar pažinimo, vaizduotės ir afektų skirtybės, kurias 
kiekvienas Žmogus gali suprasti; subtilesnės ir labiau 
filosofinės skirtybės yra ne mažiau realios ir tikros, 
nors ir sunkiau suprantamos. Keletas tokių tyrimų 
sėkmės pavyzdžių, ypač paskutiniųjų, gali suteikti mums 
teisingesnį šios mokslo šakos tikrumo ir patikimumo 
supratimą. Tad nejaugi, laikydami filosofo vertu darbu 

sukurti teisingą planetų sistemą ir nustatyti šių nu- 
tolusių kūnų padėtį bei tvarką, mes nekreipsime dė- 
mesio į tuos, kurie taip sėkmingai nužymi mums labai 
rūpimas proto sritis?? 

Bet ar negalime tikėtis, kad filosofija, rūpestingai 


? Tas sugebėjimas, kuriuo mes skiriame teisingumą ir klaidingumą, 
ir tas, kuriuo suvokiame ydą ir dorybę, ilgą laiką buvo painiojami; 
buvo manoma, kad visa moralė remiasi amžinais ir nekintamais 
santykiais, kurie kiekvienai protingai sielai yra tokie pat nekintami, 
kaip ir bet kuris teiginys apie dydį ar skaičių. Tačiau neseniai miręs 
filosofas [Francisas Hutchesonas*] mums aiškino kuo įtikinamiausiai 
argumentuodamas, kad moralė kyla ne iš abstrakčios daiktų prigimties, 
bet yra visiškai susijusi su kiekvienos atskiros būtybės jausmais ar 
intelektualiniu skoniu, lygiai kaip saldaus ir kartaus, karšto ir šalto 
skirtumai kyla iš kiekvieno jutimo ar organo ypatingo pojūčio. Todėl 
moraliniai suvokimai turėtų būti priskiriami ne prie proto operacijų, 
bet prie skonių ir jausmų. 

Filosofai paprastai skirstydavo visus sielos afektus į dvi klases — 
į savanaudiškus ir geranoriškus, kurie, kaip buvo manoma, nuolat 
vieni kitiems prieštarauja ir yra priešingi; be to, buvo manoma, kad 
pastarieji gali pasiekti savo tikslą tik pirmųjų sąskaita. Prie savanau- 
diškų afektų buvo priskiriamas šykštumas, garbės troškimas, kerštas, 
prie geranoriškų —- natūralus prisirišimas, draugystė, patriotizmo dva- 
sia. Dabar filosofai gali suvokti šio skirstymo klaidingumą. [Žr. But- 
lerio“ Pamokslus (Sermons).] Buvo neginčijamai įrodyta, kad net ir 
paprastai savanaudiškais laikomi afektai nukreipia sielą už mūsų „aš“ 
tiesiai į objektą, ir nors šių afektų patenkinimas suteikia mums ma- 
lonumą, tačiau malonumo perspektyva nėra afekto priežastis - prie- 
šingai, afektas yra ankstesnis už malonumą ir be jo pastarojo niekada 
negalėtų būti. Visiškai tas pat pasakytina apie geranoriškais vadinamus 
afektus, todėl siekdamas garbės sau pačiam Žmogus anaiptol nėra 
„labiau suinteresuotas nei tada, kai jo troškimų objektas yra jo draugo 
laimė; kita vertus, aukodamas savo ramybę ir laisvą laiką visuomenės 
labui jis nėra labiau nesuinteresuotas nei tada, kai dirba tam, kad 
patenkintų savo godumą ir garbės troškimą. Todėl tai yra reikšmingas 
afektų ribų pakoregavimas, — čia būta painiavos dėl ankstesniųjų 
filosofų aplaidumo ar netikslumo. Šių dviejų pavyzdžių turėtų užtekti, 
kad parodytume šios filosofijos rūšies prigimtį ir svarbą. |Pastaba K 
ir L leidimuose.) 

plėtojama ir skatinama publikos dėmesio, dar labiau 
pastūmės į priekį savo tyrinėjimus ir atras, bent jau 
iš dalies, slaptas spyruokles ir principus, kurie skatina 
ir valdo Žmogaus proto operacijas? Astronomai ilgą 
laiką tenkinosi tuo, kad, remdamiesi reiškiniais, nu- 
statinėjo dangaus kūnų tikrąjį judėjimą, tvarką ir dydį, 
kol galiausiai atsirado filosofas“, kuris sumaniai sam- 
protaudamas nustatė ir dėsnius bei jėgas, valdančias 
ir lemiančias planetų sukimąsi. Tas pat buvo padaryta 
ir kitų gamtos sričių atžvilgiu. Tad nėra pagrindo nustoti 
vilties, kad tokie pat sėkmingi gali būti ir mūsų proto 
galių bei sandaros tyrinėjimai, jeigu juos atliksime taip 
pat sumaniai ir atsargiai. Galimas daiktas, kad viena 
proto operacija ir principas priklauso nuo kitų, kurie 
savo ruožtu gali būti redukuoti į bendresnius ir vi- 
suotinesnius; kaip toli gali siekti šie tyrinėjimai, mums 
bus sunku tiksliai apibrėžti prieš kruopščią analizę ir 
netgi po jos. Neabejotina, kad panašius bandymus 
kasdien atlieka net tie, kurie filosofuoja visiškai ne- 
rūpestingai; tačiau šio uždavinio būtina imtis su ne- 
paprastu atidumu ir dėmesiu, nes jeigu jis neperžengia 
žmogiškojo pažinimo ribų, pagaliau gali būti sėkmingai 
įvykdytas, o priešingu atveju jo bent jau bus galima 
atsisakyti su tam tikru įsitikinimu ir tikrumu. Žinoma, 
pastaroji išvada nėra pageidautina, ir jos nederėtų 


padaryti pernelyg skubotai. Juk kiek grožio ir vertės 


* [Turimas galvoje Isaacas Newtonas (1641 — 1727). - Leid.) 

prarastų ši filosofijos rūšis padarius tokią prielaidą! Iki 
šiol moralistai, nagrinėdami daugybę įvairiausių poel- 
gių, kurie sukelia mūsų pritarimą ar nepritarimą, pa- 
prastai ieškodavo kokio nors bendro principo, nuo kurio 
priklausytų šie skirtingi jausmai. Ir nors kartais jie 
nueidavo pernelyg toli dėl savo aistros kuriam nors 
vienam bendram principui, reikia pripažinti, kad jų viltis 
surasti tam tikrus bendrus principus, kurie pagrįstai 
galėtų apimti visas ydas ir dorybes, yra atleistina. To 
paties siekė kritikai, logikai ir netgi politikai, ir negalima 
sakyti, kad jų pastangos buvo visiškai nesėkmingos, 
nors galbūt per ilgesnį laiką didesnis tikslumas ir 
atkaklus uolumas dar labiau priartins šiuos mokslus 
prie tobulumo. Atsisakymas iš karto visų šių pretenzijų 
pagrįstai galėtų būti laikomas skubotesniu, labiau ne- 
apgalvotu ir dogmatiškesniu nei pati drąsiausia ir dog- 
matiškiausia filosofija, kada nors mėginusi primesti 
žmonijai savo nebrandžius nurodymus ir principus. 

Na ir kas, kad šie samprotavimai apie Žmogaus 
prigimtį atrodo abstraktūs ir sunkiai suprantami. Tai 
neduoda pagrindo manyti, kad jie yra klaidingi. Prie- 
šingai, atrodo tiesiog neįmanoma, kad tai, kas iki šiol 
buvo nesuprantama tokiai daugybei išmintingų ir gilių 
filosofų, būtų labai akivaizdu ir lengva. Kad ir kokių 
pastangų pareikalautų iš mūsų šie tyrinėjimai, galėsime 
manyti, kad mums pakankamai atlyginta — ne tik 


naudos, bet ir malonumo požiūriu, - jeigu šitokiu būdu 

bent kiek papildysime mūsų Žinių apie šiuos neapsako- 
mai svarbius dalykus atsargas. 

Bet kadangi galiausiai šių spekuliacijų abstraktumas 
yra ne jų pranašumas, 0 greičiau trūkumas ir kadangi 
ši kliūtis tikriausiai gali būti įveikta pasitelkus atidumą 
ir išmanymą, vengiant visų nereikalingų detalių, mes 
pabandėme šiame Tyrinėjime šiek tiek nušviesti dalykus, 
kurių nepatikimumas iki šiol atbaidydavo nuo jų iš- 
mintinguosius, 0 neaiškumas - neišmanėlius. Būsime 
laimingi, jei mums pavyks sujungti skirtingų filosofijos 
rūšių ribas suderinus tyrinėjimo gilumą su aiškumu, 
o tiesą — su naujumu! Būsime dar laimingesni, jeigu, 
samprotaudami šiuo lengvu būdu, galėsime pakirsti 
pagrindus sunkiai suprantamos filosofijos, kuri iki šiol, 
regis, buvo tik prietarų prieglobstis ir nesąmonių bei 
klaidų priedanga! 

Kiekvienas lengvai sutiks, kad yra didelis skirtumas 
tarp proto suvokimų, kai Žmogus kenčia dėl pernelyg 
didelio karščio arba jaučia malonumą, teikiamą saikin- 
gos šilumos, ir kai po to jis šį pojūtį prisimena arba 
numato jį savo vaizduotėje. Šie sugebėjimai gali mėg- 
džioti arba kopijuoti jutimų suvokimus, bet jie niekuo- 
met negali visiškai pasiekti šio pirminio pojūčio jėgos 
ir gyvumo. Net tada, kai jie veikia su didžiausia jėga, 
apie juos daugių daugiausia galime pasakyti, kad jie 
atvaizduoja (represent) savo objektą taip gyvai, jog mes, 
galima sakyti, jį kone jaučiame ar matome. Bet, jei tik 
mūsų protas nėra sutrikdytas ligos ar beprotybės, jie 
niekuomet negali pasidaryti tokie gyvi, kad šie suvo- 
kimai taptų visiškai neatskiriami. Kad ir kokios nuo- 
stabios būtų poezijos spalvos, jos niekuomet nepavaiz- 
duos gamtos objektų taip, kad aprašymą palaikytume 
tikru peizažu. Pati gyviausia mintis vis dėlto neprilygsta 
silpniausiam pojūčiui. 

Galime įsitikinti, kad panašus skirtumas būdingas 


ir visiems kitiems proto suvokimams. Įniršio apimtas 

žmogus yra skatinamas veikti visiškai kitaip nei tas, 
kuris tik galvoja apie šią emociją. Jeigu jūs man pa- 
sakysite, kad Žmogus yra įsimylėjęs, aš lengvai suprasiu, 
ką jūs turite omenyje, ir susidarysiu teisingą jo būsenos 
vaizdinį, bet niekuomet šio vaizdinio nesupainiosiu su 
tikruoju afekto įkarščiu ir jauduliu. Kai mes mąstome 
apie buvusius savo jausmus ir afektus, mūsų mintis 
yra ištikimas veidrodis, teisingai atspindintis savo ob- 
jektus, tačiau jos naudojamos spalvos yra silpnos ir 
blankios, palyginti su tomis, kuriomis puošėsi mūsų 
pirminiai suvokimai. Nereikia ypatingo įžvalgumo ar 
metafizinio proto, kad pastebėtum skirtumą tarp jų. 

Todėl visus proto suvokimus galime suskirstyti į 
dvi klases arba rūšis, kurioms būdingas skirtingas jėgos 
ir gyvumo laipsnis. Ne tokie stiprūs ir gyvi paprastai 
vadinami „mintimis“, arba „idėjomis“. Kitai rūšiai nėra 
pavadinimo nei mūsų kalboje, nei daugelyje kitų kalbų; 
aš manau, jog taip yra dėl to, kad nebuvo reikalo kokiais 
nors tikslais, išskyrus filosofinius, aprėpti šiuos suvo- 
kimus vienu bendru terminu ar pavadinimu. Todėl 
suteikime sau truputėlį laisvės ir pavadinkime juos 
„Įspūdžiais“, vartodami šį Žodį šiek tiek kitokia reikšme 
nei įprastoji. Taigi terminu „įspūdis“ aš vadinu visus 
mūsų gyvesnius suvokimus, kai mes girdime, matome, 
lytime, mylime, neapkenčiame, trokštame, norime. Įspū- 
džiai skiriasi nuo idėjų - jos yra ne tokie gyvi suvokimai, 
kuriuos mes įsisąmoniname, kai mąstome apie kurį nors 
iš Šių minėtų pojūčių arba jaudulių. 

Iš pirmo žvilgsnio niekas neatrodo taip neribota kaip 
žmogaus mintis, kuri ne tik nepaklūsta visai Žmonių 
valdžiai ir autoritetui — jos netgi nesulaiko gamtos ir 
tikrovės ribos. Kurti pabaisas ir jungti nesuderinamas 
formas bei pavidalus vaizduotei nėra sunkiau nei įsi- 
vaizduoti (conceive) pačius natūraliausius ir geriausiai 
pažįstamus objektus. Kūnas yra prikaustytas prie vienos 
planetos, kuria jis rėplioja su didžiausiu vargu ir pa- 
stangomis, tuo tarpu mintis gali akimirksniu mus nu- 
skraidinti į tolimiausius visatos pakraščius ar net už 
visatos ribų, į beribį chaosą, kur gamtoje, kaip manoma, 
viešpatauja visiška netvarka. Tai, kas niekada nebuvo 
matyta ar girdėta, vis dėlto gali būti įsivaizduota, ir 
niekas nepranoksta minties galios, išskyrus tai, kas būtų 
absoliutus prieštaravimas. 

Bet nors atrodytų, kad mūsų mintis turi šią neribotą 
laisvę, geriau ištyrę pamatysime, kad iš tikrųjų ji yra 
įkalinta labai ankštose ribose ir kad visa ši kūrybinė 
proto galia tėra vien sugebėjimas sudėti, pergrupuoti, 
pagausinti arba sumažinti jutimų ir patyrimo mums 
teikiamą medžiagą. Kai mes mąstome apie aukso kalną, 
mes tik sujungiame dvi tarpusavyje suderinamas „auk- 
so“ ir „kalno“ idėjas, kurios mums ir anksčiau buvo 
žinomos. Galime įsivaizduoti dorą arklį, nes, remda- 
miesi savo pačių jausmais, galime įsivaizduoti dorybę 
ir šį vaizdinį galime sujungti su arklio, mums gerai 
pažįstamo gyvulio, figūra ir pavidalu. Žodžiu, visą 
mąstymo medžiagą mums pateikia išoriniai arba vidiniai 

jutimai, ir tik jos sumaišymas ir sujungimas priklauso 
nuo proto ir valios. Arba, kalbant filosofiškai, visos mūsų 
idėjos, arba silpnesni suvokimai, yra mūsų įspūdžių, 
arba gyvesnių suvokimų, kopijos. 

Kad tai įrodyčiau, tikiuosi, užteks šių dviejų argu- 
mentų. Pirmiausia, kai analizuojame mūsų mintis arba 
idėjas, kad ir kokios sudėtingos ar kilnios jos būtų, 
mes visuomet matome, kad jos yra suskaidomos į tokias 
paprastas idėjas, kurios buvo nukopijuotos nuo anks- 
tesnio pojūčio ar jausmo (feeling or sentiment). Net 
tos idėjos, kurios iš pirmo žvilgsnio atrodo esančios 
kuo toliausiai nuo šio šaltinio, kruopščiau jas ištyrus 
pasirodo iš jo kilusios. Dievo kaip be galo protingos, 
išmintingos ir geros Esybės idėja kyla mąstant apie 
mūsų pačių proto operacijas ir be galo padidinant 
gerumo ir išmintingumo savybes. Galime tęsti šį ty- 
rinėjimą kiek tik pageidaujame ir visuomet įsitikinsime, 
kad kiekviena idėja, kurią mes tiriame, yra nukopijuota 
nuo panašaus įspūdžio. Tie, kurie teigtų, kad šis požiūris 
nėra visuotinai teisingas ir neturintis išimčių, turi tik 
vieną ir, beje, labai lengvą būdą jį paneigti: parodyti 
tokią idėją, kuri, jų manymu, nėra kilusi iš šio šaltinio. 
O mes, norėdami apginti savo teoriją, būsime įpareigoti 
nurodyti įspūdį arba gyvą suvokimą, kuris ją atitinka. 

Antra, jeigu atsitinka taip, kad dėl organo defekto 
Žmogus negali suvokti kurios nors rūšies pojūčių, mes 
visuomet matome, kad jis menkai tesuvokia ir atitin- 
kamas idėjas. Aklas žmogus negali susidaryti spalvų 


Antras skyrius 


sąvokos, kurčias — garsų. Sugrąžinkite kiekvienam iš 
jų tą jutimą, kurio jis neturi; atverdami naują įėjimą 
jo pojūčiams, jūs kartu atversite duris idėjoms, ir jam 
bus nesunku įsivaizduoti tuos objektus. Tas pat būna 
ir tuo atveju, jeigu objektas, galintis sukelti kurį nors 
pojūtį, niekada jutimo organo nebuvo patirtas. Lap- 
landijos gyventojas arba negras neturi jokio supratimo 
apie vyno skonį. Ir nors sielos gyvenime nedaug tėra 
arba visai nėra panašių trūkumų pavyzdžių - kad 
žmogus niekada nebūtų jautęs ar visiškai negalėtų jausti 
kurio nors jausmo ar afekto, būdingo Žmonių giminei, - 
tačiau mūsų pastaba galioja ir čia, nors ir mažesniu 
mastu. Švelnaus būdo žmogus negali susidaryti giliai 
įsišaknijusio keršto ar žiaurumo idėjos, o savimylos 
širdžiai sunku pajusti draugystės ir kilnumo didybę. 
Lengva sutikti, kad kitos būtybės gali turėti daugybę 
jausmų, apie kuriuos mes negalime turėti jokio supra- 
timo, nes jų idėjos niekada nebuvo mums įdiegtos tuo 
vieninteliu būdu, kuriuo idėja. gali patekti į protą, t.y. 
per tikrą išgyvenimą ir pojūtį. 

Tačiau yra vienas visam tam prieštaraujantis reiš- 
kinys, kuris gali įrodyti, jog nėra absoliučiai neįmanoma, 
kad idėjos kiltų nepriklausomai nuo atitinkamų įspū- 
džių. Aš manau, visi lengvai sutiks, kad įvairios atskiros 
spalvos idėjos, patenkančios per akis, ir garso idėjos, 
kurias pateikia ausys, iš tikrųjų yra skirtingos, nors 
kartu ir panašios. Bet jeigu tai yra teisinga skirtingų 
spalvų atžvilgiu, juo labiau turi būti teisinga ir tos 

pačios spalvos atspalvių atžvilgiu: kiekvienas atspalvis 
sukelia atskirą idėją, nepriklausomą nuo kitų. Juk jeigu 
tai neigtume, būtų galima nuosekliai palaipsniui per- 
einant nuo vieno atspalvio prie kito nepastebimai pa- 
versti šią spalvą jai visiškai tolima spalva, ir jeigu 
nesutiksite su tuo, kad tarpiniai atspalviai yra skirtingi, 
tai negalėsite neigti, kad šie kraštiniai atspalviai yra 
tapatūs, nes tai būtų absurdas. Taigi įsivaizduokime, 
kad koks nors Žmogus turėjo regėjimą trisdešimt metų 
ir puikiai susipažino su visomis spalvomis, išskyrus, 
pavyzdžiui, kurį nors vieną mėlynos spalvos atspalvį, 
kurio jam niekada neteko matyti. Tegu jam bus parodyti 
visi skirtingi šios spalvos atspalviai, palaipsniui per- 
einantys nuo tamsiausio į šviesiausią, išskyrus tą vieną; 
aišku, kad jis pastebės spragą ten, kur trūksta atspalvio, 
ir pajus, kad toje vietoje tarp gretimų spalvų yra 
didesnis tarpas negu kitur. Dabar klausiu, ar gali jis 
savo vaizduote užpildyti šią spragą ir susikurti šio 
atskiro atspalvio idėją, nors jo niekada jam nepateikė 
jutimai? Aš manau, dauguma bus tos nuomonės, kad 
gali; ir tai gali būti įrodymu, kad paprastos idėjos ne 
visuomet, ne kiekvienu atveju kyla iš atitinkamų įspū- 
džių, nors šis atvejis yra toks neįprastas, kad vargu 
ar vertas mūsų dėmesio ir nenusipelno to, kad dėl 
jo vieno pakeistume mūsų bendrą maksimą. 

Taigi tai yra teiginys, kuris ne tik pats savaime, 
regis, yra paprastas ir suprantamas, bet, jei teisingai 
jį taikysime, gali padaryti tokį pat aiškų kiekvieną ginčą 

ir padėti atsikratyti viso to Žžargono, kuris taip ilgai 
viešpatavo metafiziniuose samprotavimuose ir užtraukė 
jiems nešlovę. Visos idėjos, ypač abstrakčios, natūraliai 
yra silpnos ir neaiškios. Protas menkai jas įsisąmonina. 
Jos lengvai gali būti supainiotos su kitomis į jas pa- 
našiomis idėjomis, ir jeigu mes dažnai vartojome kokį 
nors terminą, nors ir neturintį aiškios reikšmės, esame 
linkę įsivaizduoti, kad su juo yra susijusi konkreti idėja. 
Priešingai, visi įspūdžiai, t.y. visi pojūčiai, ir išoriniai, 
ir vidiniai, yra stiprūs ir gyvi. Ribos tarp jų yra tiksliau 
nubrėžtos, ir dėl jų suklysti ar apsirikti nėra lengva. 
Todėl jei tik įtariame, kad filosofinis terminas yra 
vartojamas be jokios reikšmės ar idėjos (o taip būna 
gana dažnai), turime tik paklausti, iš kokio įspūdžio kilo 
ši tariama idėja? Ir jeigu bus neįmanoma nurodyti jokio 
įspūdžio, tai tik patvirtins mūsų įtarimą!. Iškeldami idėjas 


! Tikriausiai visi, kurie neigė įgimtas idėjas, norėjo tik pasakyti, 
kad visos idėjos yra mūsų įspūdžių kopijos, nors reikia prisipažinti, 
jog jų vartoti terminai nebuvo taip atsargiai parinkti ir taip tiksliai 
apibrėžti, kad būtų išvengta klaidingo jų doktrinos supratimo. Juk 
ką reiškia Žodis „įgimtas“? Jeigu „įgimtas“ yra tas pat, kas „natūralus“, 
tai visi proto suvokimai ir idėjos turi būti laikomos įgimtomis, arba 
natūraliomis, nesvarbu, kokia reikšme vartosime pastarąjį žodį - kaip 
priešingybę to, kas neįprasta, ar to, kas dirbtina, ar to, kas stebuklinga. 
Jeigu „įgimtas“ suprantamas kaip vienalaikis su mūsų gimimu, tai 
ginčas pasirodo esąs tuščias, nes nėra prasmės klausti, kada prasideda 
mąstymas - prieš mūsų gimimą, jo metu ar po jo. Be to, žodis „idėja“ 
Locke'o ir kitų paprastai yra suprantamas labai plačiai ir neapibrėžtai, 
kaip reiškiantis visus mūsų suvokimus, mūsų pojūčius ir afektus, taip 
pat ir mintis. Jeigu taip, norėčiau sužinoti, kas norima pasakyti teigiant, 
kad savimeilė, įžeidumas ar lytinis potraukis nėra įgimti? 

į tokią aiškią šviesą, mes pagrįstai galime tikėtis nu- 
traukti visus ginčus, kurie gali kilti dėl jų prigimties 


ir realumo. 


Bet vartodami terminus „įspūdžiai“ ir „idėjos“ anksčiau nurodyta 
reikšme ir „įgimtą“ suprasdami kaip pradinį ir nenukopijuotą nuo 
jokio ankstesnio suvokimo, galime teigti, kad visi mūsų įspūdžiai yra 
įgimti, o mūsų idėjos neįgimtos. 

Norėdamas būti nuoširdus, turiu prisipažinti, kad, mano manymu, 
Locke'as buvo įpainiotas į šį klausimą scholastų, kurie, vartodami 
neapibrėžtus terminus, be galo tęsė savo varginančius ginčus, niekada 
nepaliesdami klausimo esmės. Panašus dviprasmiškumas ir kalbėjimas 
užuolankomis ryškus visuose šio filosofo samprotavimuose šiuo, taip 
pat ir daugeliu kitų klausimų. 

Akivaizdu, kad yra įvairių proto minčių, arba idėjų, 
jungimo principas ir kad, atsirasdamos atmintyje ar 
vaizduotėje, jos sukelia viena kitą tam tikru mastu 
metodiškai ir reguliariai. Kai rimčiau mąstome ar kal- 
bamės, šitai yra taip gerai matoma, kad kiekviena atskira 
mintis, nutraukianti taisyklingą idėjų tėkmę ar grandinę, 
tuojau pat pastebima ir atmetama. Pamąstę įsitikinsime, 
kad net pačiose neįtikimiausiose ir visai padrikose mūsų 
svajonėse, net sapnuose mūsų vaizduotė nelėkė visiškai 
spėtinai, kad ir čia vis dėlto buvo tam tikras ryšys 
tarp skirtingų viena po kitos ėjusių idėjų. Užrašę patį 
laisviausią ir padrikiausią pokalbį, tuojau pat paste- 
bėtume kažką, kas susieja visus jo perėjimus. O kur 
to ryšio nėra, asmuo, kuris nutraukė pokalbio giją, 
vis dėlto galėtų mums pasakyti, kad jo prote paslap- 
tingai pasikeitė minčių seka, ir dėl to jis pamažu 
nukrypo nuo pokalbio objekto. Matome, kad skirtingų 
kalbų, net tokių, tarp kurių negalime įtarti nė mažiausio 
ryšio ar bendravimo, žodžiai, išreiškiantys pačias su- 


' [K ir L leidimuose: „Idėjų ryšys (connection)“.] 

dėtingiausias idėjas, artimai atitinka vieni kitus — tai 
patikimas įrodymas, kad sudėtingas idėjas sudarančios 
paprastos idėjos buvo susietos tam tikro visuotinio 
principo, kuris daro vienodą įtaką visai Žmonijai. 

Nors tai, kad skirtingos idėjos tarpusavyje susijusios, 
yra pernelyg akivaizdu, jog liktų nepastebėta, nežinau, 
kad koks nors filosofas būtų bandęs išvardyti ar su- 
klasifikuoti visus asociacijos principus; tačiau šis Ob- 
jektas, atrodo, yra vertas to, kad sužadintų mūsų 
smalsumą. Man atrodo, kad yra tik trys idėjų sąryšio 
principai, būtent panašumas, gretimumas laike ar erdvėje 
ir priežastingumas (cause or effect). 

Aš manau, jog mažai kas abejos, kad šie principai 
padeda susieti idėjas. Portretas natūraliai kreipia mūsų 
mintis į originalą*. Užsiminus apie vieną kokio nors 
pastato kambarį, natūraliai kyla klausimas arba pokalbis 
apie kitus“; 0 jeigu galvojame apie Žaizdą, vargu ar 
galime susilaikyti nepagalvoję apie jos sukeliamą skaus- 
mą“. Tačiau kad šis išvardijimas yra visa apimantis 
ir kad nėra jokių kitų asociacijos principų, išskyrus 
šiuos, gali būti sunku įrodyti taip, kad patenkintume 
skaitytoją arba bent jau save patį. Viskas, ką tokiais 
atvejais galime padaryti, - tai apžvelgti keletą pavyzdžių 
ir rūpestingai ištirti principą, kuris sieja skirtingas mintis 
vieną su kita, nesustodami tol, kol nepateiksime kiek 


2 Panašumas. 
* Gretimumas. 
* Priežastingumas. 

galima bendresnio principo“. Kuo daugiau pavyzdžių 
mes ištirsime ir kuo kruopštesni būsime, tuo būsime 
tikresni, kad išvardijimas, kurį mes pateikėme remda- 


miesi šia visuma, yra išsamus ir visa apimantis. 
[K, L ir N leidimuose šis skyrius tęsiamas taip“: 


Užuot gilinęsi į tokio pobūdžio detales, kurios nukreiptų 
mus į nereikalingas subtilybes, aptarsime kai kuriuos šio ryšio 
padarinius afektams ir vaizduotei, kur mes galime atverti 
įdomesnių ir galbūt labiau pamokomų nei kiti samprotavimų 
sritį. 

Kadangi žmogus yra protinga būtybė ir nuolat siekia 
laimės, kurią jis tikisi surasti patenkindamas kai kurias aistras 
ir jausmus, jis retai kada veikia arba kalba, arba mąsto be 
tikslo ir intencijos. Jis vis turi prieš akis kokį nors tikslą; 
kad ir kokias netinkamas priemones tikslui pasiekti jis kartais 
pasirenka, niekuomet neišleidžia šio tikslo iš akių ir nepaliauja 
mąstyti ar reflektuoti apie jį net ir tada, kai nesitiki sulaukti 
už tai jokio atpildo. 

Todėl visuose dvasios kūriniuose rašytojas būtinai turi 
turėti kokį nors planą ir tikslą; net jeigu nuo to plano jį 
atitrauktų veržli mintis, kaip odėje, ar jis nerūpestingai jo 
atsisakytų, kaip laiške ar esė, turi būti matomas tam tikras 


tikslas ar intencija — jei ne iš visos veikalo kompozicijos, 


5 Pavyzdžiui, kontrastas arba priešingumas taip pat yra idėjų ryšys, 
bet jį, ko gero, galima laikyti priežastingumo ir panašumo mišiniu. Kur 
du objektai yra vienas kitam priešingi, vienas iš jų sunaikina kitą, 
t.y. yra jo sunaikinimo priežastis, o objekto sunaikinimo idėja suponuoja 
jo ankstesnio buvimo idėją. 

tai bent jau pačioje rašinio pradžioje. Kūrinys be plano labiau 
primintų bepročio kliedesius nei blaivias talento ir išsilavinimo 
pastangas. 

Kadangi ši taisyklė nepripažįsta jokių išimčių, vadinasi, 
pasakojamuosiuose kūriniuose įvykiai ir veiksmai, apie ku- 
riuos pasakoja rašytojas, turi būti susieti tarpusavyje kokio 
nors ryšio ar sąsajos. Jie turi būti susiję vienas su kitu 
vaizduotėje ir sudaryti tam tikrą vienumą, kuris juos pajungtų 
vienam planui ar ketinimui ir kuris galėtų būti rašytojo 
objektas arba tikslas, kai jis imasi rašyti. 

Šis atskirų įvykių, sudarančių poemos ar istorinio veikalo 
temą, siejimo principas gali būti labai įvairus priklausomai 
nuo skirtingų poeto ar istoriko sumanymų. Ovidijus suda- 
rydavo savo planą remdamasis siejamuoju panašumo prin- 
cipu. Kiekvienas nepaprastas pasikeitimas, sukeltas stebuk- 
lingos dievų galios, patenka į jo veikalą. Tereikia šios vienos 
aplinkybės, kad bet kurį tokį įvykį jis įtrauktų į savo pradinį 
planą ar sumanymą. 

Metraštininkas ar istorikas, ėmęsis rašyti kurio nors am- 
žiaus Europos istoriją, būtų veikiamas gretimumo laike ir 
erdvėje principo. Jo planas apimtų visus įvykius, kurie at- 
sitinka šioje erdvės dalyje ir šiuo laiko tarpu, nors kitais 
atžvilgiais jie būtų skirtingi ir nesusiję. Nepaisant viso jų 
skirtingumo, jie vis dėlto sudaro tam tikrą vienumą. 

Tačiau įprasčiausia pasakojamajame kūrinyje dėstomų skir- 
tingų įvykių sąsajos rūšis yra priežasties ir padarinio ryšys. 
Istorikas atkuria įvykius laikydamasis jų natūralios tvarkos, 


skverbiasi prie jų nematomų ištakų ir principų, nusako 

tolimiausius jų padarinius. Savo objektu jis pasirenka kurią 
nors tos didžiulės įvykių grandinės, kuri sudaro Žmonijos 
istoriją, dalį: savo pasakojime jis stengiasi paliesti kiekvieną 
šios grandinės grandį; kartais dėl neišvengiamo nežinojimo 
jo pastangos būna bevaisės, kartais Žinojimo spragas jis 
užpildo spėliojimais, tačiau jis visuomet suvokia, kad kuo 
mažiau trūkinės grandinė, kurią jis pateikia skaitytojams, tuo 
tobulesnis bus jo veikalas. Jis supranta, kad priežasčių pa- 
žinimas ne tik labiausiai patenkina, nes šis santykis, arba 
ryšys, yra pats tvirčiausias, bet ir daugiausiai išmoko, nes 
tik pažindami priežastis mes galime valdyti įvykius ir lemti 
ateitį. 

Taigi galime susidaryti tam tikrą sąvoką to veiksmo vie- 
numo, apie kurį, pradedant Aristoteliu, tiek daug kalbėjo visi 
kritikai ir galbūt dėl to nelabai sėkmingai, kad jų skonis 
ir jausmas nesirėmė filosofiniu tikslumu. Paaiškėja, kad vi- 
siems kūriniams, kaip ir epui bei tragedijai, būtinas tam tikras 
vienumas ir kad niekada negalime leisti savo mintims tekėti 
kaip pakliuvo, jei norime sukurti veikalą, kuris ilgą laiką 
domintų žmoniją. Taip pat paaiškėja, kad net ir biografas, 
kuris aprašinėtų Achilo gyvenimą, turėtų susieti įvykius 
parodydamas jų tarpusavio priklausomybę ir ryšį, lygiai kaip 
ir poetas, kuris savo pasakojimo objektu pasirinktų šio he- 
rojaus pyktį“. 

Žmogaus veiksmai priklauso vienas nuo kito ne tik kuriuo 


nors atskiru jo gyvenimo laikotarpiu, bet per visą jo buvimą, 


* Priešingai Aristoteliui“ [plg. 1450a]. 

nuo lopšio iki kapo duobės. Ir neįmanoma iš šios taisyklingos 
grandinės pašalinti nė vienos, kad ir mažiausios, grandies 
nepažeidžiant visų po to einančių įvykių tėkmės. Todėl 
biografijos ar istorijos veikalo veiksmo vienumas skiriasi nuo 
epinės poezijos veiksmo vienumo ne savo pobūdžiu, o tik 
laipsniu. Epinėje poezijoje įvykių ryšys yra glaudesnis ir labiau 
matomas. Pasakojimas neapima tokio ilgo laikotarpio, o 
veikėjai skuba pasiekti tam tikrą reikšmingą tašką, kuris 
patenkina skaitytojo smalsumą. Tokį epinio poeto elgesį lemia 
ypatingas vaizduotės ir jausmų vaidmuo, numatomas šios 
rūšies kūriniuose. Ir rašytojo, ir skaitytojo vaizduotė pagy- 
vėjusi, 0 jausmai labiau įaudrinti nei istoriniame, biografi- 
niame ar kitokio pobūdžio pasakojamajame kūrinyje, kuris 
griežtai apsiriboja tiesa ir tikrove. Panagrinėkime, kokią įtaką 
daro šie du veiksniai, pagyvėjusi vaizduotė ir įaudrinti jaus- 
mai, poezijai, ypač epinei, būdingi labiau nei kuriai nors 
kitai kūrybos rūšiai, ir pažiūrėkime, dėl kokios priežasties 
jie čia reikalauja griežtesnio ir glaudesnio fabulos vienumo. 

Pirma, visa poezija, būdama tapybos rūšis, mus labiau 
priartina prie objektų nei kuri nors kita pasakojimo rūšis, 
nušviečia juos stipresne šviesa ir ryškiau pavaizduoja tas 
nedideles smulkmenas, kurios, nors istorikui jos atrodytų 
nereikalingos, labai pagyvina vaizdą ir patenkina vaizduotę. 
Gal ir nebūtina kiekvieną kartą mums pranešti, kad herojus 
apsiauna batus ir užsiriša keliaraiščius, kaip Iliadoje, bet, 
matyt, tiesiog būtina labiau leistis į detales nei Henriadoje“, 
kur įvykiai keičiasi taip greitai, kad mes net neturime kada 


susipažinti su veiksmo vieta ar veiksmu. Todėl jeigu poetas 

savo pasakojimu turėtų aprėpti ilgą laiko tarpą ar įvykių 
grandinę ir pavaizduoti Hektoro mirtį atsekdamas tolimiau- 
sias jos priežastis, pradedant Helenos pagrobimu ar Pario 
teismu, jis turėtų be galo ištęsti savo poemą, kad užpildytų 
šią didžiulę drobę tikroviškais paveikslais ir vaizdais. Skai- 
tytojo vaizduotė, sužadinta tokios gausybės poetinių apra- 
šymų, ir jausmai, audrinami nuolatinio įsijautimo į veikėjų 
išgyvenimus, turėtų išblėsti dar gerokai prieš pasakojimo 
pabaigą ir nugrimzti į nuovargį ir pasibjaurėjimą, prievar- 
taujami tų pačių pasikartojančių jaudulių. 

Antra, tai, kad epinis poetas neturi stengtis atkurti pernelyg 
tolimas priežastis, paaiškės, jei mes atsižvelgsime į kitą 
priežastį, kylančią iš dar nuostabesnės ir ypatingesnės jausmų 
savybės. Akivaizdu, kad gerame kūrinyje visi jausmai, su- 
žadinti įvairių čia aprašytų ir pavaizduotų įvykių, vienas 
kitą sustiprina ir kad, kai visi herojai dalyvauja viename 
bendrame veiksme ir kiekvienas atskiras veiksmas yra glau- 
džiai susijęs su visuma, mūsų dėmesys visą laiką yra su- 
žadintas, 0 jausmai lengvai pereina nuo vieno objekto prie 
kito. Stiprus įvykių sąryšis, palengvindamas minčių ar vaiz- 
duotės perėjimą nuo vieno įvykio prie kito, taip pat pa- 
lengvina ir jausmų persiliejimą ir padeda išlaikyti tą pačią 
mūsų emocijų vagą ir kryptį. Mūsų simpatija Ievai ir su- 
sidomėjimas ja skina kelią panašiai simpatijai Adomui: jaus- 
mas, pereidamas nuo vieno prie kito, išlieka beveik nepakitęs, 
ir protas tuoj pat suvokia naują objektą kaip glaudžiai susijusį 
su tuo, kuris anksčiau buvo patraukęs jo dėmesį. Bet jeigu 


poetui reikėtų visiškai nukrypti nuo temos ir įvesti naują 

veikėją, niekaip nesusijusį su kitais personažais, vaizduotė 
pereidama jaustų spragą ir į naują sceną iš karto žvelgtų 
abejingai, paskui iš lėto įsiliepsnotų ir, sugrįžusi prie svar- 
biausios poemos temos, atsidurtų nelyginant svetimoje žemėje 
ir turėtų iš naujo sužadinti savo dėmesį, kad įsijaustų į 
pagrindinius veikėjus. Tas pats nepatogūmas, tik kiek ma- 
žesnis, iškyla, kai poetas nori atkurti pernelyg tolimus pra- 
eities įvykius ir susieja veiksmus, kurie, nors ir turi šiokį 
tokį ryšį, vis dėlto nėra taip glaudžiai susiję, kad palengvintų 
jausmų perėjimą. Tada pasitelkiamas atgalinis pasakojimas, 
naudojamas Odisėjoje ir Eneidoje, kur herojus iš pradžių 
pristatomas beveik įgyvendinęs savo ketinimus, o jau po to 
poetas mums rodo lyg per atstumą ankstesnius, labiau nu- 
tolusius įvykius ir priežastis. Taip skaitytojo smalsumas yra 
iš karto sužadinamas; įvykiai greitai eina vienas po kito ir 
yra labai glaudžiai susiję; mūsų dėmesys visą laiką yra gyvas 
ir nuo pasakojimo pradžios iki pabaigos nuolat stiprėja dėl 
artimos objektų sąsajos. 

Ta pati taisyklė galioja ir draminėje poezijoje; taisyklingai 
sukurtame kūrinyje niekuomet negalima įvesti naujo veikėjo, 
kuris būtų nesusijęs ar labai mažai tesusijęs su svarbiausiais 
fabulos personažais. Žiūrovo dėmesys neturi būti blaškomas 
nesusijusių su kitomis ir nuo jų atskirtų scenų. Tai nutraukia 
jausmų plėtotę ir neleidžia susyti atskiroms emocijoms, - 
o juk taip viena scena sustiprina kitą, ir jos sužadintas gailestis 
ir siaubas pereina į kiekvieną tolesnę sceną, kol visuma sukelia 
tą jaudulių dinamiką, kuri yra būdinga teatrui. Kaip tai turi 


atvėsinti jausmus, kai staiga mums ima rodyti naują veiksmą 

ir naujus personažus, niekaip nesusijusius su ankstesniaisiais, 
kai dėl šio idėjų sąryšio pertrūkio patiriame tokį juntamą 
jausmų tėkmės nutrūkimą ar tuštumą ir kai, užuot perkėlę 
savo simpatiją iš vienos scenos į kitą, esame verčiami kiek- 
vieną akimirką vėl iš naujo kuo nors susidomėti ir įsijausti 
į naują veiksmo sceną! 

Tačiau nors ši veiksmo vienumo taisyklė yra bendra 
draminei ir epinei poezijai, vis dėlto tarp jų galime pastebėti 
skirtumą, į kurį turbūt verta atkreipti dėmesį. Abiejų rūšių 
kūriniuose veiksmas turi būti vieningas ir paprastas, kad 
dėmesys ir simpatija būtų visiškai išsaugoti ir nebūtų iš- 
sklaidyti; tačiau epinėje, arba pasakojamojoje, poezijoje ši 
taisyklė remiasi dar ir kitu pagrindu, t.y. būtinybe, kad 
kiekvienas autorius prieš imdamasis kalbėti ar pasakoti su- 
sidarytų kokį nors planą ar apmatus ir pateiktų savo temą 
tam tikru bendru aspektu ar vieningu požiūriu, kuriam jis 
galėtų nuolat skirti dėmesį. Kadangi dramos kūriniuose au- 
toriaus visiškai nematyti, o Žiūrovas įsivaizduoja, kad jis iš 
tikrųjų dalyvauja vaizduojamuose įvykiuose, šio pagrindo čia 
nėra; čia gali būti pateiktas kiekvienas dialogas ar pokalbis, 
kuris, visai tikėtina, būtų galėjęs vykti šioje teatro vaizduo- 
jamoje apibrėžtoje erdvės dalyje. Todėl ir visose mūsų an- 
gliškose komedijose, net ir Congreve'o!?, veiksmo vienumo 
niekada griežtai nesilaikoma; poetui atrodo, kad užtenka, jeigu 
jo personažai yra kaip nors susiję ar kraujo ryšiais, ar tuo, 
kad gyvena vienoje šeimoje; po to jis pristato juos mums 
atskirose scenose, kur jie atskleidžia savo nuotaikas ir cha- 


rakterius, beveik nerutuliodami pagrindinio veiksmo. Teren- 

cijaus!" dvigubi siužetai yra tos pačios rūšies nukrypimai, 
tik kiek menkesni. Ir nors toks elgesys nėra visiškai taisyk- 
lingas, jis nėra visai netinkamas komedijos prigimčiai, kur 
jauduliai ir jausmai nepakyla į tokias aukštumas kaip tra- 
gedijoje. Drauge beletristika ir vaidinimas iš dalies pateisina 
tokius nukrypimus. Pasakojamojoje poemoje pradinis suma- 
nymas ar planas verčia autorių laikytis vienos temos, ir 
kiekvienas tokio pobūdžio nukrypimas bematant būtų atmes- 
tas kaip absurdiškas ir pasibaisėtinas. Nei Boccaccio, nei La 
Fontaine'as!'?, nei kuris nors kitas toks autorius, nors jų 
pagrindinis tikslas buvo linksminti, niekada sau jų neleisdavo. 

Grįžę prie istorijos ir epinės poezijos palyginimo, rem- 
damiesi ankstesniais argumentais turime padaryti išvadą, kad 
jeigu tam tikras vienumas yra reikalingas visuose kūriniuose, 
tai istoriniame veikale jo negali stigti labiau nei kuriame nors 
kitame, kad istorijoje atskirų įvykių ryšys, suvienijantis juos 
į vieną visumą, yra tas pats priežasties ir padarinio santykis 
kaip ir epinėje poezijoje ir kad pastarosios kūriniuose šis 
ryšys turi būti glaudesnis ir labiau juntamas, nes poetas savo 
pasakojimu turi pagyvinti vaizduotę ir sukelti stiprius jaus- 
mus. Peloponeso karas yra tinkamas istorinio veikalo, Atėnų 
apgultis — epinės poemos, o Alkibiado!? mirtis — tragedijos 
objektas. 

Kadangi istorijos veikalo ir epinės poemos skirtumą lemia 
tik ryšio, susiejančio atskirus įvykius, sudarančius jų objektą, 
glaudumas, bus sunku, o gal ir iš viso neįmanoma žodžiais 
tiksliai apibrėžti ribą, skiriančią vienos rūšies kūrinius nuo 


kitos. Tai daugiau skonio, o ne proto dalykas, ir, ko gero, 


4. 1002 49 


Trečias skyrius 


šis vienumas dažnai gali būti surastas kūrinyje, kuriame iš 
pirmo žvilgsnio ir abstrakčiai svarstant mažiausiai jo būtų 
galima tikėtis. 

Akivaizdu, kad Homeras savo pasakojime pranoksta savo 
pradinį sumanymą ir kad Achilo pyktis, kuris buvo Hektoro 
mirties priežastis, — tai ne tas pats pyktis, kuris atnešė tiek 
nelaimių graikams. Bet stiprus ryšys tarp šių dviejų jausmų, 
greitas perėjimas nuo vieno prie kito, valdovų santaikos ir 
nesantaikos padarinių kontrastas ir natūralus smalsumas vėl 
išvydus Achilą veikiant po tokio ilgo tarpsnio — visos šios 
priežastys jaudina skaitytoją ir sukuria pakankamą kūrinio 
vienumą. 

Galima būtų paprieštarauti Miltonui, kad jis savo kūrinyje 
siekė atskleisti pernelyg tolimas priežastis ir kad angelų 
maištas sukelia Žmogaus nuopuolį per labai ilgą labai at- 
sitiktinių įvykių grandinę. Jau nekalbant apie tai, kad pasaulio 
sukūrimas, kurį jis taip plačiai pavaizdavo, šios katastrofos 
priežastis yra nė kiek ne daugiau negu Farsalo mūšio!? ar 
kurio nors kito kada nors įvykusio įvykio. Bet, kita vertus, 
jeigu mes atsižvelgsime į tai, kad visi šie įvykiai a angelų 
maištas, pasaulio sukūrimas ir Žmogaus nuopuolis — panašūs 
vienas į kitą tuo, jog yra stebuklingi ir nepritampa prie įprastos 
gamtos tvarkos, kad jie laikomi gretimais laike ir kad, būdami 
atsiję nuo visų kitų įvykių ir būdami vieninteliai pirminiai 
faktai, kuriuos mums pateikia apreiškimas, jie iš karto krenta 
į akis ir natūraliai primena vienas kitą mūsų mąstymui ar 
vaizduotei, — taigi, jeigu mes atsižvelgsime į visas šias 


aplinkybes, pamatysime, jog šios veiksmo dalys yra pakan- 

kamai vieningos, kad jas galėtų apimti viena fabula ar 
pasakojimas. Prie to dar galime pridurti, kad angelų maištas 
ir Žmogaus nuopuolis yra ypač panašūs, jie vienas kitą papildo 
ir pateikia skaitytojui tą patį moralą - kad reikia paklusti 
Kūrėjui. 

Šias padrikas pastabas aš čia sudėjau drauge norėdamas 
sužadinti filosofų smalsumą ir bent jau įtarimą - jeigu 
nesugebėsiu visiškai įtikinti, — kad šis dalykas yra labai 
paplitęs ir kad daugelis Žmogaus proto operacijų priklauso 
nuo idėjų ryšio, ar asociacijos, kuris čia buvo aiškinamas. 
Ypač nuostabus tikriausiai atrodys jausmų ir vaizduotės 
sutartinumas, tuo tarpu matome, kad emocijos, sukeltos vieno 
objekto, lengvai pereina prie kito, su juo susijusio, bet labai 
sunkiai pereina ar iš viso nepereina prie skirtingų objektų, 
kurie niekaip nesusiję. Įvesdamas į kūrinį vienas kitam 
svetimus personažus ir veiksmus, neprotingas autorius pra- 
randa šį emocijų sąryšį, kuris vienas tegali sužadinti širdį 
ir pakankamai stipriai ir ilgai audrinti jausmus. Kad visiškai 
paaiškintume šį principą ir visus jo padarinius, turėtume leistis 
į pernelyg gilius ir plačius šioms esė samprotavimus. Dabar 
mums pakanka to, kad padarėme išvadą, jog trys visas idėjas 
siejantys principai yra panašumo, gretimiumo ir priežastingumo 


santykiai.) 

SKEPTINĖS ABEJONĖS DĖL PROTO 
OPERACIJŲ 


I DALIS 


Visi Žmogaus proto ar tyrinėjimo objektai pagal savo 
prigimtį gali būti skirstomi į dvi rūšis, t.y. į „idėjų 
santykius“ ir „faktus“. Pirmajai rūšiai priklauso geo- 
metrijos, algebros ir aritmetikos mokslai ir, trumpai 
tariant, kiekvienas teiginys, kuris arba intuityviai, arba 
demonstratyviai yra tikras. Teiginys, kad įžambinės kvad- 
ratas yra lygus statinių kvadratų sumai, išreiškia šių figūrų 
santykį. Teiginys, kad triskart penki yra lygu pusei tris- 
dešimties, išreiškia šių skaičių santykį. Šios rūšies tei- 
giniai yra atrandami vien mąstymo veikla, nepriklau- 
somai nuo to, kas kur nors egzistuoja visatoje. Nors 
gamtoje niekada nebūtų buvę apskritimų ar trikampių, 
Euklido įrodytos tiesos amžinai bus teisingos ir aki- 
vaizdžios. 

Faktai, kurie sudaro antrąją Žmogaus proto objektų 
rūšį, patvirtinami kitokiu būdu ir, kad ir kokios aki- 
vaizdžios mums būtų jų tiesos, jų akivaizdumas yra 
kitokio pobūdžio nei pirmųjų. Kiekvieno fakto prie- 
šingybė visada yra galima, nes ji niekada nesuponuoja 


prieštaravimo ir proto gali būti įsivaizduojama taip pat 

lengvai ir aiškiai, tarsi visai atitiktų tikrovę. Teiginys, 
kad saulė rytoj nepatekės, yra toks pat suprantamas ir 
ne daugiau prieštaringas negu teiginys, kad ji patekės. 
Veltui stengtumėmės demonstratyviai įrodyti jo klai- 
dingumą. Jeigu jo klaidingumas būtų įrodomas de- 
monstratyviai, tuomet jis suponuotų - prieštaravimą ir 
negalėtų būti mūsų proto aiškiai suvoktas. 

Todėl gali būti tikrai įdomu ištirti, koks yra tas 
akivaizdumas, įtikinantis mus ko nors realiu egzista- 
vimu ar faktu, kurio neliudija nei esami mūsų pojūčiai, 
nei mūsų atminties įrašai. Nesunku pastebėti, kad ši 
filosofijos dalis buvo mažai tyrinėta tiek senovės, tiek 
naujųjų laikų filosofų, todėl mūsų abejonės ir klaidos 
atliekant tokį svarbų tyrinėjimą juo labiau bus atleis- 
tinos, nes mes einame tokiu sunkiu keliu be jokio vedlio 
ir palydovo. Jos netgi gali pasirodyti naudingos, su- 
keldamos smalsumą ir sugriaudamos aklą tikėjimą bei 
tikrumo jausmą, pražūtingus visokiam mąstymui ir 
laisvam tyrinėjimui. Įprastinės filosofijos trūkumų at- 
skleidimas, jeigu jų būtų, manau, neatgrės, o jau greičiau 
pakurstys, kaip paprastai būna, pabandyti sukurti ką 
nors tobulesnio ir labiau patenkinamo nei tai, kas iki 
šiol buvo pasiūlyta visuomenei. 

Visos išvados apie faktus, matyt, yra pagrįstos prie- 
žasties ir padarinio santykiu. Tik remdamiesi šiuo san- 
tykiu mes galime peržengti akivaizdžius mūsų atminties 
ir jutimų liudijimus. Jeigu jūs paklausite kokio nors 
žmogaus, kodėl jis tiki kokiu nors faktu, kuris nėra 

akivaizdus, pavyzdžiui, kad jo draugas yra kaime ar 
Prancūzijoje, jis jums nurodys priežastį, ir ta priežastis 
bus koks nors kitas faktas, pavyzdžiui, iš jo gautas 
laiškas arba jo ankstesnių ketinimų ir pažadų žinojimas. 
Žmogus, suradęs negyvenamoje saloje laikrodį ar kokį 
kitą mechanizmą, padarys išvadą, kad šioje saloje kada 
nors buvo Žmonės. Visi mūsų samprotavimai apie faktus 
yra tos pačios prigimties. Čia nuolat daroma prielaida, 
kad egzistuoja ryšys tarp esamo fakto ir to, apie kurį 
darome išvadą iš jo. Jeigu jų niekas nesietų, išvada 
būtų daroma visiškai nepagrįstai. Jeigu tamsoje girdime 
aiškų balsą ir protingą kalbą, tai mus įtikina, kad čia 
esama kokio nors žmogaus. Kodėl? Todėl, kad šie faktai 
yra Žmogaus sandaros padariniai ir yra glaudžiai su 
ja susiję. Jeigu mes išanalizuosime visus kitus tokio 
pobūdžio išprotavimus, pamatysime, kad jie yra pagrįsti 
priežasties ir padarinio santykiu ir kad šis santykis yra 
artimas arba tolimas, tiesioginis arba netiesioginis. Ši- 
luma ir šviesa yra kartu kylantys ugnies padariniai, 
ir vienas padarinys gali būti pagrįstai išprotautas iš 
kito. 

Todėl, jeigu norime gerai pažinti to akivaizdumo, 
kuris mus įtikina faktų buvimu, prigimtį, turime ištirti, 
kaip mes pažįstame priežastis ir padarinius. 

Aš drįstu teigti kaip bendrą teiginį, nenumatantį 
jokių išimčių, kad šis santykis anaiptol nėra pažįstamas 
aprioriniais išprotavimais, bet visiškai kyla iš patyrimo, 
kai mes matome, kad kurie nors atskiri objektai nuolat 

jungiasi vieni su kitais. Didelio įgimto proto ir nepa- 
prastų sugebėjimų Žmogui pateikime objektą, ir jei šis 
objektas bus jam visiškai naujas, jis, kad ir kruopš- 
čiausiai ištyręs jo jutimais suvokiamas savybes, negalės 
nustatyti jokių jo priežasčių ar padarinių. Adomas — 
net jeigu manytume; kad jo protiniai sugebėjimai iš 
pat pradžių buvo visiškai tobuli, - nebūtų galėjęs iš 
vandens takumo ir vaiskumo padaryti išvados, kad jame 
gali užtrokšti, arba iš ugnies šviesos ir šilumos - kad 
ji gali jį sudeginti. Joks objektas niekada savo jutimais 
suvokiamomis savybėmis neatskleidžia nei priežasčių, 
kurios jį sukėlė, nei padarinių, kuriuos jis sukels; ir 
mūsų protas nepadedamas patyrimo negali padaryti 
jokios išvados apie realų egzistavimą ir faktus. 

Su šiuo teiginiu, kad priežastys ir padariniai atrandami 
ne protu, 0 patyrimu, visi lengvai sutiks dėl tokių objektų, 
kurie, kaip mes prisimename, kadaise mums buvo 
visiškai nežinomi, nes mes turime suvokti, kad tuomet 
visiškai negalėjome pasakyti, ką jie sukels. Duokite du 
glomius marmuro gabalus Žmogui, kuris neturi jokio 
supratimo apie gamtos filosofiją; jis niekuomet neiš- 
siaiškins, kad jie taip priglus vienas prie kito, jog reikės 
didelės jėgos norint juos atskirti tiesia linija, tačiau jie 
labai mažai priešinsis spaudžiami iš šono. Taip pat 
visi lengvai pripažins, kad tokie įvykiai, kurie nelabai 
analogiški įprastai gamtos tvarkai, yra pažįstami tik 
patyrimu, ir niekas nemano, kad parako sprogimas ar 
magneto trauka galėjo būti atrasti aprioriniais argu- 

mentais. Lygiai taip pat, kai manome, kad koks nors 
padarinys priklauso nuo sudėtingo mechanizmo ar 
slaptos dalių sandaros, mums nesunku visą šio pa- 
darinio pažinimą priskirti patyrimui. Kas imsis teigti, 
kad gali nurodyti galutinę priežastį, kodėl pienas ir 
duona yra tinkamas maistas Žmogui, o ne liūtui ar 
tigrui? 

Bet ta pati tiesa iš pirmo žvilgsnio gali neatrodyti 
tokia pat akivaizdi, kai kalbama apie įvykius, kuriuos 
mes pažinome vos tik atsiradę pasaulyje, kurie yra 
visiškai analogiški visai gamtos tvarkai ir kurie, kaip 
manome, priklauso nuo paprastų objektų savybių, o 
ne nuo slaptos jų dalių sandaros. Esame linkę manyti, 
kad galėtume atskleisti tuos padarinius vien mūsų proto 
veikla, be patyrimo. Mes įsivaizduojame, kad jeigu 
staiga atsirastume šiame pasaulyje, iš karto galėtume 
padaryti išvadą, jog vienas biliardo rutulys perduos 
judėjimą kitam jį pastūmėdamas, ir mums nereikėtų 
laukti įvykio, kad tvirtai tai pasakytume. Tokia jau 
įpročio įtaka — ten, kur jis yra stipriausias, jis ne tik 
paslepia mūsų įgimtą nežinojimą, bet ir pasislepia pats: 
vien todėl, kad jis reiškiasi stipriausiai, atrodo, jog jo 
nera. 

O kad įsitikintume, jog visi gamtos dėsniai ir visi 
kūnų veiksmai be jokių išimčių yra pažįstami tik pa- 
tyrimu, turbūt užteks šių samprotavimų. Jeigu mums 
pateiktų kokį nors objektą ir paprašytų pasakyti ne- 
siremiant ankstesniais stebėjimais, kokį jis sukels pa- 

darinį, kaip, klausiu, tada turėtų veikti protas? Jis turėtų 
išgalvoti ar įsivaizduoti kokį nors įvykį, kurį jis priskirtų 
objektui kaip jo padarinį; aišku, kad šis išgalvojimas 
būtų visiškai savavališkas. Mūsų protas niekada negali 
surasti padarinio menamoje priežastyje, kad ir kruopš- 
čiausiai ir nuodugniausiai ją ištyręs.. Todėl, kad pa- 
darinys visiškai skiriasi nuo priežasties, taigi niekada 
negali būti joje atrastas. Antrojo biliardo rutulio ju- 
dėjimas yra visiškai skirtingas įvykis pirmojo rutulio 
judėjimo atžvilgiu, ir pirmajame nėra nieko tokio, kas 
pateiktų kad ir menkiausią užuominą apie antrąjį. 
Akmuo arba metalo gabalas, iškeltas į viršų ir niekaip 
neprilaikomas, iškart krenta. Tačiau ar, svarstydami 
dalyką 4 priori, matome šioje padėtyje ką nors, kas 
pirštų mums idėją, kad akmuo ar metalas veikiau judės 
žemyn, o ne aukštyn ar kokia nors kita kryptimi? 

Bet jeigu visų gamtos veiksmų kiekvieno atskiro 
padarinio pirminis įsivaizdavimas ar išgalvojimas yra 
savavališkas, kai neatsižvelgiame į patyrimą, tai tokiu 
pat savavališku turime laikyti ir tariamą priežasties ir 
padarinio ryšį ar saitą, kuris juos susieja, ir pasidaro 
neįmanoma, kad šios priežasties veikimas sukeltų kokį 
nors kitą padarinį. Pavyzdžiui, jeigu aš matau biliardo 
rutulį tiesia linija judantį kito rutulio link, net jei, 
tarkime, man atsitiktinai toptelės mintis, kad antrojo 
rutulio judėjimas yra jų susilietimo ar susidūrimo re- 
zultatas, ar aš negaliu įsivaizduoti, kad ši priežastis 
lygiai taip pat gali sukelti šimtą kitų įvykių? Argi negali 

abu rutuliai išlikti visiškai nejudrūs? Argi negali pir- 
masis rutulys tiesia linija sugrįžti atgal arba atšokti nuo 
antrojo kuria nors linija ar kryptimi? Visos šios prie- 
laidos yra neprieštaringos, ir jas galima suvokti. Kodėl 
mes turėtume suteikti pirmenybę vienai, kuri nėra 
mažiau prieštaringa ar lengviau suvokiama nei visos 
kitos? Visi mūsų aprioriniai samprotavimai niekuomet 
negalės duoti mums jokio pagrindo teikti tokią pir- 
menybę. 

Žodžiu, kiekvienas padarinys yra įvykis, kuris ski- 
riasi nuo priežasties. Todėl negalima jo surasti prie- 
žastyje, ir pirminis apriorinis jo išgalvojimas ar įsivaiz- 
davimas yra visiškai savavališkas. Ir netgi po to, kai 
jis bus atskleistas, jo jungtis su priežastimi turi atrodyti 
tokia pat savavališka, nes visuomet yra daugybė kitų 
padarinių, kurie protui turi atrodyti visiškai suderinami 
su priežastimi ir natūralūs. Todėl veltui mes steng- 
tumėmės tiksliai apibrėžti kokį nors atskirą įvykį arba 
išprotauti kokią nors priežastį ar padarinį nepasitelkę 
stebėjimo ir patyrimo. 

Tai mums paaiškina, kodėl joks protingas ir kuklus 
filosofas niekada nepretendavo nustatyti kokio nors 
gamtos veiksmo galutinę priežastį arba aiškiai parodyti, 
kaip veikia ta jėga, kuri sukelia kurį nors atskirą 
padarinį visatoje. Pripažįstama, kad didžiausia žmogaus 
proto pastanga — tai bandymas supaprastinti principus, 
sukeliančius gamtos reiškinius, ir samprotavimais, grin- 


džiamais analogija, patyrimu ir stebėjimu, daugybę 

atskirų padarinių susieti su keletu bendrų priežasčių. 
O dėl šių bendrų priežasčių priežasčių, tai veltui ban- 
dytume jas atskleisti ir niekada nesugebėsime pateikti 
kokio nors išsamaus jų paaiškinimo, kuris mus paten- 
kintų. Šios galutinės priežastys ir principai yra visiškai 
užsklęsti nuo Žmogaus smalsumo ir. neprieinami ty- 
rinėjimui. Stangrumas, trauka, dalių sankiba, judėjimo 
perdavimas postūmiu - tai tikriausiai ir yra galutinės 
priežastys ir principai, kuriuos mes kada nors galėsime 
atrasti gamtoje; mes galime laikyti save pakankamai 
laimingais, jeigu, remdamiesi tiksliu tyrimu ir sampro- 
tavimais, galime atskirą reiškinį paaiškinti ar beveik 
paaiškinti šiais bendraisiais principais. Tobuliausia gam- 
tos filosofija tik trumpam įveikia mūsų nežinojimą, o 
tobuliausia moralės ar metafizinė filosofija, ko gero, 
tik padeda atskleisti vis didesnes to nežinojimo dalis. 
Taigi žmogaus aklumo ir silpnumo regėjimas yra visos 
filosofijos rezultatas — jis išnyra prieš mus kiekviename 
žingsnyje, nepaisant visų mūsų pastangų jo išvengti 
ar nuo jo išsisukti. 

Netgi geometrija, kai ją pasitelkia gamtos filosofija, 
negali pašalinti šio trūkumo ar padėti pažinti galutinės 
priežastis, nepaisant viso jos samprotavimų tikslumo, 
kuriuo ji taip pagrįstai garsėja. Kiekviena taikomosios 
matematikos dalis remiasi prielaida, kad gamta savo 
veiksmams nustatė tam tikrus dėsnius, ir abstraktūs 
samprotavimai pasitelkiami tam, kad padėtų patyrimui 
atrasti šiuos dėsnius, arba tam, kad apibrėžtų jų įtaką 

atskirais atvejais, kai ji priklauso nuo tikslaus atstumo 
ar dydžio laipsnio. Antai vienas iš patyrimo atskleistų 
judėjimo dėsnių teigia, kad judančio kūno momentas, 
arba jėga, yra proporcingas jo masei ir greičiui ir kad 
todėl nedidelė jėga gali pašalinti didžiausią kliūtį arba 
pakelti didžiausią svorį, jei kokiu nors įtaisu ar me- 
chanizmu galime padidinti šios jėgos greitį tiek, kad 
ji pranoktų jai besipriešinančią jėgą. Geometrija padeda 
mums pritaikyti šį dėsnį, pateikdama tikslius visų dalių 
ir figūrų, kurios gali sudaryti įvairias mechanizmų rūšis, 
matmenis, bet patį dėsnį mes atradome vien patyrimu, 
ir visi abstraktūs samprotavimai pasaulyje nė žingsnio 
mūsų nepriartintų prie jo pažinimo. Kai samprotaujame 
a priori ir nagrinėjame kurį nors objektą ar priežastį 
tik tokius, kokie jie atrodo protui, nepriklausomai nuo 
visų stebėjimų, jie niekuomet negali mums įteigti kito 
atskiro objekto, kuris būtų jų padarinys, sąvokos ir juo 
labiau parodyti neišardomą ir nepažeidžiamą jų ryšį. 
Žmogus turėtų būti labai nuovokus, kad samprotau- 
damas galėtų suprasti, jog kristalas yra šilumos pa- 
darinys, o ledas — šalčio, prieš tai nesusipažinęs su 


šių savybių veikimu. 


II DALIS 


Tačiau mes dar neturime patenkinamo atsakymo į 
pirmąjį mūsų iškeltą klausimą. Kiekvienas jo sprendimas 
vėl iškelia naują klausimą, tokį pat sunkų kaip anks- 
tesnysis, ir verčia mus tyrinėti toliau. Kai klausiama, 

kokia yra visų mūsų samprotavimų apie faktus prigimtis, 
teisingas atsakymas, atrodo, turėtų būti toks: jie remiasi 
priežasties ir padarinio santykiu. Kai vėl klausiama, 
koks yra visų mūsų samprotavimų ir išvadų apie šį santykį 
pagrindas, į tai galima atsakyti vienu Žodžiu: patyrimas. 
Bet jeigu mes ir toliau nesiliausime smalsauti ir pa- 
klausime, koks yra visų patyrimu grindžiamų išvadų pa- 
grindas, tai jau iškels naują klausimą, dar sunkiau 
išsprendžiamą ir paaiškinamą. Filosofai, kurie save 
apgaubia aukštesnės išminties ir visiško žinojimo au- 
reole, atsiduria sunkioje padėtyje susidūrę su linkusiais 
klausinėti žmonėmis, kurie stumia juos iš kiekvieno 
kampo, į kurį šie atsitraukia, ir yra tikri, kad galiausiai 
pateiks filosofams kokią nors pavojingą dilemą. Ge- 
riausia priemonė išvengti tokios gėdos - neturėti didelių 
pretenzijų ir dargi patiems atskleisti keblumus anksčiau, 
negu mums bus paprieštarauta. Taip mes patį mūsų 
nežinojimą galime paversti pranašumu. 

Šiame skyriuje aš pasitenkinsiu lengvu uždaviniu 
ir tik neigiamai atsakysiu į čia pateiktą klausimą. Taigi 
aš sakau, kad net ir tada, kai mes turime priežastingumo 
vyksmo patyrimą, mūsų išvados, daromos iš šio pa- 
tyrimo, nėra pagrįstos samprotavimu ar kokiu kitu proto 
procesu. Mes turime siekti tiek paaiškinti, tiek apginti 
šį atsakymą. 

Tikrai reikia pripažinti, kad gamta nė iš tolo ne- 
prileidžia mūsų prie visų savo paslapčių ir suteikia 
mums tik kelių neesminių objektų savybių pažinimą, 

tačiau slepia nuo mūsų tas galias ir principus, nuo 
kurių visiškai priklauso šių objektų poveikis. Mūsų 
jutimai mums suteikia Žinių apie duonos spalvą, svorį 
ir kietumą, tačiau nei pojūčiai, nei protas niekuomet 
nieko negali mums pasakyti apie tas savybes, dėl kurių 
duona tinka mitybai ir Žmogaus kūnui pastiprinti. 
Regėjimas arba lytėjimas suteikia mums realaus kūnų 
judėjimo idėją, bet mes nieko nenutuokiame apie tą 
stebuklingą jėgą arba galią, kuri judantį kūną be paliovos 
perkelia iš vienos vietos į kitą ir kurią kūnai praranda 
tik perduodami ją kitiems. Bet nors ir nežinome gamtos 
galių' ir principų, kai matome panašias jutimais su- 
vokiamas savybes, mes visuomet manome, kad joms 
būdingos panašios slaptos galios, ir tikimės, kad jos 
sukels padarinius, panašius į tuos, kuriuos mes pa- 
tyrėme. Jeigu mums parodys kūną, kuris bus panašios 
spalvos ir kietumo kaip ir ta duona, kurią valgėme 
anksčiau, tai mes nedvejodami pakartosime bandymą 
būdami įsitikinę, kad šis kūnas mus taip pat pamaitins 
ir pastiprins. Kaip tik šio proto ar mąstymo proceso 
pagrindą aš ir norėčiau sužinoti. Visuotinai pripažįs- 
tama, kad nėra jokio žinomo ryšio tarp jutimais su- 
vokiamų savybių ir slaptų galiu ir kad, vadinasi, niekas, 
"ką protas Žino apie jų prigimtį, neverčia jo daryti tokią 
išvadą apie jų nuolatinį ir taisyklingą jungimąsi. Dėl 


! Žodis „galia“ čia vartojamas neapibrėžta ir įprasta reikšme. 
Tikslesnis jo paaiškinimas padarytų šį argumentą dar akivaizdesnį. 
Žr. VII skyrių. [Ši pastaba pridėta L leidime.| 

praeities patyrimo galima sutikti, kad jis gali duoti 
tiesioginių ir tikrų Žinių tik apie tuos objektus ir būtent 
tuo laikotarpiu, kuriuos jis apėmė. Tačiau kodėl šis 
patyrimas turėtų būti išplėstas ir pritaikytas ateičiai bei 
kitiems objektams, kurie, kiek mes žinome, į pirmuosius 
gali būti panašūs tik išoriškai, — štai svarbiausias klau- 
simas, į kurį aš primygtinai reikalaučiau atsakyti. Duo- 
na, kurią anksčiau valgiau, mane maitino, t.y. kūnas 
su tokiomis jutimais suvokiamomis savybėmis tuo metu 
turėjo tokių slaptų galių. Tačiau ar iš to reikia daryti 
išvadą, kad kita duona taip pat turi maitinti mane kitu 
laiku ir kad panašios jutimais suvokiamos savybės 
visuomet turi būti susijusios su panašiomis slaptomis 
galiomis? Tokia išvada, man regis, anaiptol nėra būtina. 
Bent jau turime pripažinti, kad čia protas priėmė 
sprendimą, žengė tam tikrą Žingsnį, įvyko tam tikras 
„mąstymo procesas ir buvo padaryta išvada, kurią reikia 
paaiškinti. Šie du teiginiai - Aš pastebėjau, kad toks ir 
toks objektas visuomet sukelia tokį ir tokį padarinį, ir Aš 
numatau, kad kiti išoriškai panašūs objektai sukels panašius 
padarinius, — toli gražu nėra tapatūs. Aš sutiksiu, jeigu 
jūs norite, kad vienas teiginys pagrįstai gali būti išvestas 
iš kito: iš tikrųjų Žinau, kad jis visuomet yra išvedamas. 
Tačiau jeigu jūs atkakliai teigsite, kad ši išvada pri- 
einama samprotavimų grandine, tada aš reikalausiu 
pateikti tą samprotavimą. Šių teiginių ryšys nėra in- 
tuityvus. Čia reikalingas koks nors tarpininkas, kuris 
įgalintų protą padaryti tokią išvadą, jei iš tiesų ji 

padaroma samprotaujant ir argumentuojant. Koks yra 
tas tarpininkas — šito, turiu prisipažinti, aš neįstengiu 
suprasti. Todėl jį privalo nurodyti tie, kurie teigia, kad 
jis iš tikrųjų egzistuoja ir kad jis yra visų mūsų išvadų 
apie faktus pradmuo. 

Šis neigiamas įrodymas laikui bėgant turi pasidaryti 
visiškai įtikinamas, jeigu daugelis įžvalgių ir gabių 
filosofų nukreips savo tyrinėjimus šia linkme ir nė vienas 
iš jų negalės atrasti jokio siejančio teiginio ar tarpinės 
grandies, kuri paremtų protą darant šią išvadą. Bet 
kadangi klausimas dar yra naujas, ne kiekvienas skai- 
tytojas taip pasikliaus savo įžvalgumu, kad padarytų 
išvadą, jog, iš tikrųjų tokio argumento nėra, nes jis negali 
jo surasti. Todėl reikia imtis sunkesnio uždavinio ir, 
išvardijus visas Žmogiškojo pažinimo sritis, stengtis 
parodyti, kad nė viena iš jų negali pateikti tokio 
argumento. 

Visi samprotavimai gali būti suskirstyti į dvi rūšis, 
būtent į demonstratyvius samprotavimus, arba sampro- 
tavimus, susijusius su idėjų tarpusavio santykiais, ir 
į mMoralinius* samprotavimus, arba samprotavimus apie 
faktus ir egzistavimą. Atrodo, akivaizdu, kad šiuo atveju 
mes turime reikalą ne su demonstratyviais argumentais, 
nes tai, kad gamtos tvarka gali pasikeisti ir kad objektas, 
iš pažiūros panašus į tuos, kuriuos mes pažinome 
patyrimu, gali sukelti skirtingus arba priešingus pa- 


2 [K ir L leidimuose: „moralinius, arba tikėtinus“.] 

darinius, visai nėra prieštaringa. Argi aš negaliu aiškiai 
ir ryškiai įsivaizduoti kūno, krentančio iš debesų ir 
visais kitais atžvilgiais panašaus į sniegą, tačiau vis 
dėlto turinčio druskos skonį ar deginančio kaip ugnis? 
Ar yra koks nors labiau suprantamas teiginys nei tas, 
kad visi medžiai pražydės gruodį ir sausį ir mes lapus 
gegužę ir birželį? Tačiau tai, kas yra suprantama ir 
gali būti aiškiai įsivaizduojama, neturi savyje jokio 
prieštaravimo, ir niekada jokie demonstratyvūs argu- 
mentai ar abstraktūs samprotavimai 4 priori negalės 
įrodyti, kad tai yra klaidinga. 

Todėl jeigu kokie nors argumentai skatintų mus 
pasitikėti praeities patyrimu ir padaryti jį mūsų būsimų 
sprendimų matu, šie argumentai, pagal ankstesnį skirs- 
tymą, turėtų būti tik tikėtini, arba liečiantys faktus ir 
realų egzistavimą. Bet turi paaiškėti, kad nėra jokio 
tokio argumento, jeigu mūsų pateiktą šios samprota- 
vimo rūšies paaiškinimą laikysime svariu ir patenki- 
namu. Sakėme, kad visi argumentai apie egzistavimą 
yra grindžiami priežasties ir padarinio ryšiu, kad mes 
pažįstame šį ryšį vien iš patyrimo ir kad visos mūsų 
empirinės išvados remiasi prielaida, jog ateitis atitiks 
praeitį. Todėl siekti įrodyti šią prielaidą tikėtinais ar- 
gumentais, arba argumentais apie egzistavimą, būtų 
akivaizdus ėjimas ratu laikant nereikalaujančiu įrodymo 
kaip tik tai, ką būtent ir reikia įrodyti. 

Iš tikrųjų visi iš patyrimo imami argumentai grin- 
džiami panašumu, kurį mes pastebime tarp gamtos 

objektų ir kuris mus skatina tikėtis padarinių, panašių 
į tuos, kuriuos, kaip matėme, sukelia tokie objektai. 
Ir nors gal tik kvailys ar beprotis ryšis kada nors ginčyti 
patyrimo autoritetą arba neigti šį didįjį Žmogaus gy- 
venimo vadovą, filosofui, be abejo, gali būti leista būti 
bent jau tokiam smalsiam, kad jis imtųsi tirti tą Žmogaus 
prigimties principą, kuris suteikia patyrimui tokį galingą 
autoritetą ir leidžia mums pasinaudoti panašumu, gam- 
tos suteiktu skirtingiems objektams. Iš priežasčių, kurios 
atrodo panašios, tikimės panašių padarinių. Tai visų 
mūsų patyrimu grindžiamų išvadų esmė. Tada akivaiz- 
du, kad jei šią išvadą darytų protas, ji iš pat pradžių, 
grindžiama vienu pavyzdžiu, būtų tokia pat tobula kaip 
ir po ilgo patyrimo. Bet yra visiškai kitaip. Nieko nėra 
panašesnio už kiaušinius, tačiau niekas, remdamasis 
šiuo išoriniu panašumu, nesitiki, kad jie visi bus tokio 
paties skonio ir suteiks tokį patį malonumą. Tiktai po 
ilgų vienodų kurios nors rūšies bandymų galime tvirtai 
įsitikinti ir būti tikri dėl kurio nors atskiro atvejo. Taigi 
koks yra tas samprotavimo procesas, iš vieno pavyzdžio 
padarantis išvadą, kuri taip skiriasi nuo padarytosios 
iš šimto pavyzdžių, visiškai nesiskiriančių nuo ano 
vieno? Šį klausimą aš keliu tiek norėdamas sužinoti, 
tiek norėdamas parodyti sunkumus. Aš nematau ir 
negaliu įsivaizduoti tokio samprotavimo. Bet mano 
protas yra atviras kiekvienam pamokymui, jeigu kas 


nors teiktųsi man jį duoti. 

Jeigu kas nors pasakytų, kad iš tam tikro skaičiaus 
vienodų bandymų mes darome išvadą apie jutimais 
suvokiamų ypatybių ir slaptų galių ryšį, turėčiau pri- 
pažinti, kad čia išlieka tas pats sunkumas, tik išsakytas 
kitais žodžiais. Vėl kyla klausimas: kokiu įrodymo 
procesu grindžiama tokia išvada? Kur yra tarpininkas, 
tarpinės idėjos, kurios sujungia tokius tolimus vienas 
kitam teiginius? Pripažįstama, kad spalva, kietumas ir 
kitos jutimais suvokiamos duonos savybės pačios sa- 
vaime, atrodo, neturi jokio ryšio su slaptomis maitinimo 
ir pastiprinimo galiomis. Priešingu atveju mes galėtume 
padaryti išvadą apie šias slaptas galias vos išvydę šias 
jutimais suvokiamas ypatybes, be patyrimo pagalbos, 
o tai prieštarauja visų filosofų nuomonei ir akivaizdiems 
faktams. Taigi visų objektų galių ir poveikio atžvilgiu 
natūrali mūsų būklė yra nežinojimas. Kaip čia mums 
padeda patyrimas? Jis tik parodo tam tikrą skaičių 
vienodų padarinių, kuriuos sukelia tam tikri objektai, 
ir sako mums, kad šie atskiri objektai tokiu ir tokiu 
laiku turėjo tokias galias ir jėgas. Kai atsiranda naujas 
objektas, turintis panašias jutimais suvokiamas savybes, 
mes tikimės iš jo panašių jėgų ir galių ir laukiame 
panašių padarinių. Iš panašios į duoną spalvos ir 
panašaus kietumo kūno mes tikimės, kad jis panašiai 
pamaitins mus ir pastiprins. Bet juk tai, be jokios 
abejonės, yra tam tikras proto žingsnis, tam tikras jo 
pasistūmėjimas į priekį, kurį reikia paaiškinti. Kai Žmo- 
gus sako: aš pastebėjau, kad visais ankstesniais atvejais 

tokios jutimais suvokiamos savybės buvo susijusios su to- 
kiomis slaptomis galiomis, ir kai jis sako, kad panašios 
jutimais suvokiamos savybės visuomet bus susijusios su 
panašiomis slaptomis galiomis, jo negalima apkaltinti tau- 
tologija, ir šie teiginiai jokiu požiūriu nėra tapatūs. 
Sakote, kad vienas teiginys yra išvestas iš kito; bet 
jūs turite pripažinti, kad šis išvedimas nėra nei in- 
tuityvus, nei demonstratyvus. Tad koks jis tada yra? 
Pasakę, kad jis remiasi patyrimu, klausimo neišspręsime, 
nes visų iš patyrimo daromų išvadų pagrindas yra 
prielaida, kad ateitis bus panaši į praeitį ir kad panašios 
galios bus susijusios su panašiomis jutimais suvokia- 
momis savybėmis. Jeigu kiltų koks nors įtarimas, kad 
gamtos tvarka gali pasikeisti ir kad praeitis gali ne- 
sikartoti ateityje, visas patyrimas tokiu atveju taptų 
nenaudingas ir iš jo nebūtų galima daryti jokios išvados. 
Todėl jokie patyrimu grindžiami argumentai negali 
įrodyti šio praeities ir ateities panašumo, nes visi šie 
argumentai remiasi tokio panašumo prielaida. Tarkime, 
kad gamtos tvarka iki šiol buvo labai taisyklinga; tačiau 
vien tai, be jokių naujų argumentų ar išvadų, dar 
neįrodo, kad taip bus ir ateityje. Veltui manotės pažinę 
kūnų prigimtį remdamiesi praeities patyrimu. Jų slapta 
prigimtis, taigi ir visi jų padariniai bei poveikiai gali 
keistis niekaip nesikeičiant jutimais suvokiamoms sa- 
vybėms. Kartais taip būna kai kuriems objektams. Kodėl 
taip negali būti visuomet ir visiems objektams? Kokia 
logika, koks argumentavimo procesas gelbsti jus nuo 

tokios prielaidos? Sakote, kad mūsų abejones paneigia 
praktika. Bet jūs klaidingai suprantate mano klausimą. 
Kaip veikianti būtybė tokiu atsakymu aš esu visiškai 
patenkintas; tačiau kaip filosofas, kuriam nesvetimas 
smalsumas, o gal ir skepticizmas, aš noriu sužinoti šios 
išvados pagrindą. Nei skaitymas, nėi tyrinėjimas iki 
šiol nepadėjo man įveikti šio sunkumo ir nepateikė 
patenkinamo atsakymo į tokį svarbų klausimą. Ar aš 
galiu sugalvoti ką nors geresnio nei pateikti šį sunkų 
klausimą visuomenei, nors, ko gero, mažai turiu vilčių, 
kad sulauksiu jo išsprendimo? Šitaip mes bent jau 
suvoksime savo nežinojimą, nors gal ir neišplėsime savo 
žinojimo. 

Aš turiu pasakyti, jog žmogus, kuris pats tyrinė- 
damas nesurado argumento ir dėl to daro išvadą, kad 
tas argumentas realiai neegzistuoja, yra tiesiog nedo- 
"vanotinai arogantiškas. Aš taip pat turiu pasakyti, kad 
net jeigu visi mokslininkai keletą amžių būtų bergždžiai 
tyrę kokį nors dalyką, - net ir tada turbūt būtų skubota 
padaryti besąlygišką išvadą, kad šis dalykas pranoksta 
Žmogaus supratimą. Net jei mes ištirtume visus mūsų 
pažinimo šaltinius ir prieitume išvadą, kad jie yra 
netinkami šiam dalykui, tai ir tada dar gali kilti įtarimas, 
kad mūsų išvardijimas nėra išsamus ar kad mūsų 
tyrimas nėra tikslus. Bet dėl dabartinio dalyko, tai yra 
kai kurių aplinkybių, kurios, regis, galėtų paneigti 


kaltinimą arogancija arba klaidos įtarimą. 

Neabejotina, kad ne tik visiškai neišprusę ir buki 
valstiečiai, bet ir vaikai, ir netgi neprotingi gyvuliai 
tobulėja remdamiesi patyrimu ir sužino gamtos objektų 
savybes, stebėdami jų sukeliamus padarinius. Jei vaikas, 
prisilietęs prie žvakės liepsnos, pajuto skausmą, jis 
saugosis, kad neprikištų rankos prie jokios žvakės, ir 
iš panašios savo jutimais suvokiamomis savybėmis bei 
išvaizda priežasties tikėsis panašaus padarinio. Todėl 
jeigu teigsite, kad vaiko protas priėjo šią išvadą ar- 
gumentavimo ar samprotavimo būdu, aš pagrįstai galiu 
pareikalauti, kad pateiktumėte man šiuos argumentus, 
ir jūs neturėsite jokios dingsties atmesti tokį teisingą 
mano reikalavimą. Negalėsite pasakyti, kad tas argu- 
mentavimas painus ir jums galbūt neprieinamas, nes 
jūs pripažįstate, kad jis yra aiškus net ir vaikui. Todėl 
jeigu jūs nors akimirką susvyruosite arba jeigu pamąstę 
pateiksite sudėtingą ir gilų argumentavimą, tam tikra 
prasme šiuo klausimu pasiduosite ir pripažinsite, kad 
daryti prielaidą, jog praeitis panaši į ateitį, ir iš prie- 
žasčių, kurios iš pažiūros yra panašios, tikėtis panašių 
padarinių jus verčia ne samprotavimas. Šį teiginį aš 
ir ketinau įrodyti šiame skyriuje. Jeigu aš teisus, ne- 
manau, kad padariau kokį nors didžiulį atradimą. Jeigu 
aš klystu, tai turėsiu save laikyti iš tikrųjų labai at- 
silikusiu mokslininku, nes aš dabar negaliu surasti 
argumento, kurį, pasirodo, puikiai Žinojau dar prieš 
išsiropšdamas iš lopšio. 

I DALIS 


Aistra filosofijai, kaip ir aistra religijai, sudaro keb- 
lumų, nes, nors ji siekia pagerinti mūsų papročius ir 
išnaikinti mūsų ydas, neprotingai vadovaujama ji gali 
tik prisidėti prie vyraujančio polinkio sustiprinimo ir 
ryžtingiau kreipti protą į tą pusę, kur jis ir šiaip dėl 
įgimto temperamento polinkių ir siekių pernelyg linksta. 
Tikra teisybė, kad, siekdami filosofui išminčiui būdingo 
kilniadvasiško tvirtumo ir stengdamiesi apriboti savo 
malonumus vien tais, kuriuos teikia mūsų protas, mes 
galiausiai galime paversti savo filosofiją, panašiai kaip 
Epiktetas ir kiti stoikai, tik rafinuotesne egoizmo sistema 
ir motyvuoti sau visų dorybių neigimą ir visuomenės 
gyvenimo malonumų atsisakymą. Atidžiai tyrinėdami 
žmogaus gyvenimo tuštybę ir nuolat mąstydami apie 
turtų ir garbės niekingumą ir trumpalaikiškumą, mes 
galbūt drauge pataikaujame save įgimtam tingumui, 
kuris, neapkęsdamas pasaulio šurmulio ir varginančios 
veiklos, ieško tariamai pateisinamos priežasties, kad 
galėtų visiškai ir nevaržomai jam atsiduoti. Tačiau vis 
dėlto yra viena filosofijos rūšis, kuriai bemaž js 
ši negerovė, nes ši filosofija nesusideda su jokia nežabota 

žmogaus proto aistra ir neskatina jokio įgimto potraukio 
ar polinkio. Tokia yra akademinė, arba skeptinė, fi- 
losofija'. Akademikai nuolat kalba apie abejonę ir su- 
silaikymą nuo sprendinių, apie skubotų sprendimų 
pavojingumą, apie tai, kad proto tyrinėjimus reikia 
apriboti labai siaura sritimi, ir apie atsisakymą visų 
spekuliacijų, kurios netelpa į įprasto gyvenimo ir prak- 
tikos rėmus. Todėl niekas taip nesipriešina vangiam 
proto tingumui, jo neprotingai arogancijai, jo išdidžioms 
pretenzijoms ir jo prietaringam patiklumui, kaip ši 
filosofija! Ji nuslopina visas aistras, išskyrus tiesos 
meilę, - o ši aistra niekuomet nebūna ir negali būti 
per stipri. Tiesiog nuostabu, kad ši filosofija, kuri beveik 
visuomet yra nekenksminga ir nekalta, tampa tokios 
daugybės nepagrįstų priekaištų ir šmeižtų objektu. Bet 
galbūt kaip tik ta aplinkybė, kuri padaro ją tokią nekaltą, 
daugiausia ir sukelia visuotinę neapykantą ir pyktį? 


' [Akademinė filosofija, arba skepticizmas, - tai filosofijos forma, 
vyravusi vėlesnėje Akademijoje!“ nuo IV a. pr. Kr. Hume'as skyrė 
ją nuo Pirono!'“' skepticizmo, kuris pasižymėjo kraštutinumu ir, jo 
akimis, buvo negatyvaus dogmatizmo atmaina. Cicerono veikalo Apie 
dievų prigimtį (De natura deorum) fragmentas yra būdingas akademinės 
filosofijos pavyzdys: „Taip samprotauja Karneadas (akademikas skep- 
tikas) ne kėsindamasis paneigti dievų egzistavimą — tai mažiausiai 
tinka filosofui, — bet stengdamasis įtikinti mus, kad stoikai šiuo 
klausimu nepasakė nieko įtikinamo“ (III, XVII). Ir nors visi proto 
argumentai parodomi esą ydingi ir neįtikinami, vis dėlto praktiniame 
gyvenime žmogus privalo pasirinkti ir laikytis kokio nors požiūrio. 
Cicerono filosofiniai veikalai buvo visiškai persiėmę šia teorija, o iš 
jų mokėsi daugelis naujųjų laikų filosofų, tarp jų Locke'as, Berkeley 
ir Hume'as. Pragmatizmas iš dalies kilo iš šios „akademinės“ tradicijos, 
vyravusios naujųjų laikų empirizme. - Leid.) 

Nepataikaudama jokiai nežabotai aistrai, ji nedaug te- 
įgyja šalininkų. Priešindamasi tokiai daugybei ydų ir 
kvailysčių, ji nuteikia prieš save gausybę priešų, kurie 
kaltina ją laisvamanybe, šventvagiškumu ir bedievybe. 
Mums nėra ko bijoti ir to, kad ši filosofija, siekdama 
apriboti mūsų tyrinėjimus kasdieniu gyvenimu, kada 
nors pakirs kasdienio gyvenimo samprotavimus, o jos 
abejonės taip išsiplės, kad sužlugdys kiekvieną veiklą 
ir mąstymą. Prigimtis visuomet išsaugos savo teises 
ir galiausiai įveiks bet kokį abstraktų samprotavimą. 
Nors, pavyzdžiui, ir prieitume išvadą, kaip ankstes- 
niame skyriuje, kad visuose patyrimu grindžiamuose 
samprotavimuose protas žengia tam tikrą žingsnį, kuris 
neparemtas jokiu argumentu ar mąstymo procesu, nėra 
jokio pavojaus, kad šie samprotavimai, nuo kurių pri- 
klauso visas pažinimas, kada nors bus paveikti tokio 
atradimo. Jeigu žengti šį Žingsnį proto neskatina joks 
argumentas, tam turi paakinti koks nors kitas toks pat 
svarus ir autoritetingas principas; ir šis principas darys 
įtaką tol, kol žmogaus prigimtis bus tokia pati. Šio 
principo atradimas atlygins tyrinėjimo vargus. 
Įsivaizduokime Žmogų, apdovanotą stipriausiais pro- 
to ir mąstymo sugebėjimais, staiga atsidūrusį šiame 
pasaulyje; jis tikrai iškart pastebėtų nuolatinę objektų 
seką ir vieną po kito einančius įvykius, bet jis nesu- 
gebėtų suprasti nieko daugiau. Jis iš pradžių jokiu 


samprotavimu negalėtų prieiti prie priežasties ir pa- 

darinio idėjos, nes ypatingos jėgos, kurios atlieka visus 
gamtos veiksmus, niekuomet nepasirodo jutimams, o 
iš to, kad vienas įvykis vienu atveju yra ankstesnis 
už kitą, neprotinga daryti išvadą, jog todėl vienas iš 
jų yra priežastis, o kitas - padarinys. Susijungimas gali 
būti savavališkas ir atsitiktinis. Čia gali nebūti jokio 
pagrindo iš vieno pasirodymo daryti išvadą apie kito 
buvimą. Žodžiu, toks asmuo, neigijęs didesnio patyrimo, 
niekada negalėtų taikyti savo spėjimų ir samprotavimų 
apie kokius nors faktus ar būti tikras kuo nors, išskyrus 
tai, kas tiesiogiai iškyla jo atmintyje ar ką jis tiesiogiai 
suvokia jutimais. 

Dabar įsivaizduokime, kad jis įgijo daugiau patyrimo 
ir gyveno pasaulyje taip ilgai, jog pastebėjo, kad esama 
panašių objektų ar įvykių, kurie nuolat jungiasi, - koks 
šio patyrimo rezultatas? Pasirodžius vienam objektui, 
jis bematant daro išvadą apie kito buvimą, tačiau iš 
viso savo patyrimo jis neįgijo jokios idėjos ar Žinojimo, 
kas ta slapta galia, kurią turėdamas vienas objektas 
sukuria kitą, be to, ir joks samprotavimo procesas 
neverčia jo daryti šią išvadą; tačiau jis vis dėlto jaučiasi 
priverstas ją padaryti, ir nors jis būtų įsitikinęs, kad 
jo protas šiame veiksme nedalyvauja, jis vis tiek ir 
toliau taip mąstytų. Padaryti tokią išvadą jį verčia 
kažkoks kitas principas. 

Šis principas yra įprotis, arba papratimas. Juk kai koks 


nors kurio nors atskiro veiksmo ar operacijos kartojimas 

sukelia polinkį vėl iš naujo pakartoti tą patį veiksmą 
ar operaciją neverčiant jokiam samprotavimui ar proto 
procesui, visuomet sakome, kad šis polinkis yra įpročio 
padarinys. Vartodami šį žodį nepretenduojame nurodyti 
galutinę tokio polinkio priežastį Mes tik nurodome 
visuotinai pripažintą Žmogaus prigimties principą, kuris 
gerai Žinomas iš jo padarinių. Galbūt mes negalime 
nieko daugiau ištirti ar pretenduoti pateikti šios prie- 
žasties priežastį, bet turime pasitenkinti juo kaip visų 
mūsų patyrimu grindžiamų išvadų galutiniu principu, 
kurį mes galime nurodyti. Gana ir to, kad galime prieiti 
jį nesiskųsdami savo sugebėjimų menkumu, nes jie 
niekur toliau negali mūsų nuvesti. Mes neabejotinai 
pateikiame bent jau labai suprantamą, nors gal ir 
neteisingą teiginį, kai sakome, kad nuolatinis dviejų 
objektų jungimasis — pavyzdžiui, karščio ir liepsnos, 
"svorio ir kietumo - verčia mus vien iš įpročio tikėtis 
kito pasirodžius vienam. Atrodo, ši hipotezė vienintelė 
paaiškina tą sunkų klausimą, kodėl mes iš tūkstančio 
atvejų padarome išvadą, kurios negalime padaryti iš 
vieno atvejo, nė kiek nuo jų nesiskiriančio. Protas negali 
daryti tokių skirtumų. Išvados, kurias jis padaro iš- 
nagrinėjęs vieną apskritimą, yra tos pačios, kurias jis 
padarytų apžvelgęs visus pasaulio apskritimus. Bet joks 
žmogus vien tik pastebėjęs, kad vienas kūnas juda 
stumtelėtas kito, negali išprotauti, jog ir kiekvienas kitas 


kūnas judės po panašaus postūmio. Todėl visos pa- 

tyrimu grindžiamos išvados yra įpročio, o ne sampro- 
tavimo padarinys“. 


? Autoriai, netgi rašantys moralės, politikos ar gamtotyros klausimais, 
paprastai skiria protą ir patyrimą ir įsivaizduoja, kad šios argumen- 
tavimo rūšys yra visiškai skirtingos. Pirmoji yra laikoma vien mūsų 
intelektinių sugebėjimų rezultatu - šie sugebėjimai, a priori svarstydami 
daiktų prigimtį ir tirdami padarinius, kuriuos turi sukelti jų veiksmai, 
nustato tam tikrus mokslo ir filosofijos principus. Antroji, kaip manoma, 
remiasi vien pojūčiais ir stebėjimu, kuriais sužinome, ką iš tikrųjų 
sukėlė atskirų objektų veiksmai, ir tuomet galime padaryti išvadą, 
ką jie sukels ateityje. Antai pilietinės valdžios apribojimai bei suvar- 
Žymai ir teisinė santvarka gali būti ginami arba remiantis protu, kuris, 
apmąstydamas didžiulį Žmogaus prigimties silpnumą ir sugedimą, 
moko, kad jokiam Žmogui negalima be baimės patikėti neribotos 
valdžios, arba remiantis patyrimu ir istorija, kurie mums sako, kaip 
garbės troškimas visais laikais ir visose šalyse be saiko piktnaudžiavo 
neatsargiu pasitikėjimu. 

Tokio paties proto ir patyrimo skyrimo laikomės visuose mūsų 
samprotavimuose apie praktinį gyvenimą: patyrusiu valstybės veikėju, 
generolu, gydytoju ar pirkliu pasitikime ir jų klausome, o su nepa- 
tyrusiu naujoku, kad ir koks jis būtų iš prigimties talentingas, ne- 
siskaitome ir jį niekiname. Nors pripažįstama, kad protas gali daryti 
labai tikėtinas prielaidas apie kokio nors elgesio padarinius tam 
tikromis konkrečiomis sąlygomis, vis dėlto toks protas yra laikomas 
netobulu, jeigu jis neparemtas patyrimu, kuris vienintelis gali suteikti 
tvirtumą ir patikimumą taisyklėms, kilusioms iš tyrinėjimų ir apmąs- 
tymų. | 
Tačiau nors šis skyrimas visuotinai pripažįstamas tiek su veikla, 
tiek su mąstymu susijusiame gyvenime, aš nedvejodamas pareiškiu, 
kad jis iš esmės yra klaidingas ar bent jau paviršutiniškas. 

Jeigu mes ištirtume tuos argumentus, kurie visuose anksčiau mi- 
nėtuose moksluose yra laikomi vien samprotavimo ir apmąstymo 
rezultatu, pamatytume, kad jie galų gale remiasi kokiu nors bendru 
„principu ar išvada, ir mes negalime nurodyti jokio kito to bendro 
principo ar išvados pagrindo, išskyrus stebėjimą ir patyrimą. Vienintelis 
skirtumas tarp jų ir tų taisyklių, kurios paprastai yra laikomos gryno 
patyrimo rezultatu, yra tas, kad pirmieji negali būti suformuluoti be 
tam tikro mąstymo proceso ir reiškinio, kurį stebėjome, apmąstymo 
siekiant išskirti to reiškinio aplinkybes ir įžvelgti jo padarinius, tuo 
tarpu antruoju atveju patirtas reiškinys yra tiksliai ir visiškai panašus 

Taigi įprotis yra didysis Žmogaus gyvenimo vadovas. 
Tik šis principas ir daro mūsų patyrimą mums naudingą 
ir verčia mus tikėtis ateityje panašios įvykių eigos kaip 
ta, kurią regėjome praeityje. Be įpročio poveikio mes 
visiškai nežinotume jokių faktų, išskyrus tuos, kurie 
tiesiogiai iškyla atmintyje ar yra suvokiami jutimais. 
Mes niekad nesužinotume, kaip pritaikyti priemones 
tikslui pasiekti ir kaip pasinaudoti mums gamtos duo- 
tomis galiomis, kad sukeltume kokį nors padarinį. Iš 
karto būtų galas visokiai mūsų veiklai ir didžiajai 
mąstymo daliai. 


į tą, kurį mes išprotaujame kaip tam tikrų aplinkybių padarinį. Ti- 
berijaus arba Nerono istorija verčia mus baimintis tokios pačios ti- 
ronijos, jeigu mūsų monarchų nevaržytų įstatymai ir senatai; bet 
pakanka pamatyti visokias privataus gyvenimo apgavystes bei Žiau- 
rumą, kad truputėlį pagalvoję patirtume tą pačią baimę, nes tai yra 
bendro Žmogaus prigimties sugedimo pavyzdys ir rodo, kokį pavojų 
"mums kelia besąlygiškas pasitikėjimas žmonėmis. Abiem atvejais ga- 
lutinis mūsų išvados ir išprotavimo pagrindas yra patyrimas. 

Kiekvienas Žmogus, kad ir koks jaunas ir nepatyręs jis būtų, 
remdamasis stebėjimu susikuria daug bendrų ir teisingų taisyklių apie 
žmonių reikalus ir gyvenseną; tačiau reikia pripažinti, kad, kai žmogus 
ima jas taikyti praktiškai, jis itin lengvai klysta, kol laikas ir tolesnis 
patyrimas išplečia šias taisykles ir išmoko tinkamai jomis naudotis 
ir jas taikyti. Kiekvienoje situacijoje ar įvykyje yra daugybė konkrečių 
ir iš pirmo žvilgsnio nereikšmingų aplinkybių, kurių net ir talentin- 
giausias Žmogus gali iš pradžių nepastebėti, nors nuo jų visiškai 
priklauso jo išvadų teisingumas ir, vadinasi, jo elgesio protingumas. 
Jau nekalbant apie tai, kad jaunam nepatyrusiam žmogui bendri 
pastebėjimai ir taisyklės ne visuomet reikiamu momentu ateina į galvą 
ir ne visuomet jis gali juos iš karto ramiai ir supratingai pritaikyti. 
Iš tiesų nepatyręs mąstytojas iš viso negalėtų mąstyti, jeigu jis būtų 
absoliučiai nepatyręs; ir kai mes kam nors priskiriame šį požymį, mes 
kalbame tik apie santykinį nepatyrimą ir manome, kad jis turi tam 
tikrą patyrimą, tik menkesnį ir ne tokį tobulą. 

Bet čia gal pritiktų pažymėti, kad nors mūsų pa- 
tyrimu grindžiamos išvados nuveda mus už mūsų 
atminties ir jutimų ribų ir įtikina egzistuojant faktus, 
kurie atsitiko tolimiausiose vietose ir labai senais laikais, 
vis dėlto mūsų pojūčiuose ar atmintyje visuomet turi 
būti koks nors faktas, nuo kurio mes galėtume pradėti 
išprotaudami šias išvadas. Žmogus, kuris dykynėje 
surastų didingų pastatų liekanas, galėtų padaryti išvadą, 
kad senovėje šioje šalyje gyveno civilizuoti Žmonės; bet 
jeigu jis nieko tokio nepamatytų, niekad negalėtų prieiti 
prie tokios išvados. Ankstesniųjų amžių įvykius suži- 
nome iš istorijos, bet tuomet mes privalome atidžiai 
perskaityti tą knygą, kurioje yra šios Žinios, po to, 
stengdamiesi pagrįsti savo išvadas, turime eiti nuo vieno 
liudijimo prie kito, kol galiausiai prieisime tų tolimų 
įvykių liudininkus ir stebėtojus. Žodžiu, jeigu mūsų 
pradinis taškas nebūtų koks nors faktas, esantis atmin- 
tyje ar suvokiamas jutimais, mūsų samprotavimai būtų 
vien hipotetiniai; ir kad ir kaip atskiros jų grandys 
būtų susietos viena su kita, visa išvadų grandinė būtų 
niekuo nepagrįsta, ir mes niekada negalėtume ja rem- 
damiesi pažinti ką nors tikrai esantį. Jeigu aš klausiu, 
kodėl jūs tikite kokiu nors faktu, apie kurį pasakojate, 
jūs turite nurodyti kokią nors priežastį, ir ši priežastis 
bus koks nors kitas su juo susijęs faktas. Bet kadangi 
jūs negalite taip eiti in infinitum, jūs galiausiai turite 


sustoti prie kurio nors fakto, kuris yra jūsų atmintyje 


78 


SKEPTINIS ŠIŲ ABEJONIŲ SPRENDIMAS 


ar suvokiamas jutimais, arba pripažinti, kad jūsų ti- 
kėjimas visiškai neturi jokio pagrindo. 

Kokia tuomet yra baigiamoji šių samprotavimų iš- 
vada? Labai paprasta, nors, reikia prisipažinti, labai 
nutolusi nuo įprastų filosofijos teorijų. Visas tikėjimas 
faktais ar realiu egzistavimu kyla vien iš kokio nors 
objekto, esančio atmintyje ar suvokiamo jutimais, ir 
įprasto jo jungimosi su kokiu nors kitu objektu, arba, 
kitaip sakant, jeigu pamatėme, kad daugeliu atvejų 
kokios nors dvi objektų rūšys - liepsna ir karštis, sniegas 
ir šaltis — visuomet jungdavosi drauge, ir jeigu liepsna 
ar sniegas vėl suvokiami jutimais, protas iš įpročio tikisi 
šilumos ar šalčio ir tiki, kad tokia savybė egzistuoja 
ir pasireikš labiau prisiartinus prie objekto. Toks ti- 
kėjimas būtinai randasi, kai protas patenka į tokias 
aplinkybes. Tokiomis aplinkybėmis šis sielos veiksmas 
yra toks pat neišvengiamas, kaip ir tai, kad patiriame 
meilės jausmą, kai mums daro gera, ar neapykantą, 
kai mus įžeidžia. Visi šie veiksmai yra įgimti instinktai, 
kurių joks samprotavimas ar mąstymo ir protavimo 
procesas negali nei sukelti, nei užkirsti jiems kelią. Čia 
ramia sąžine galėtume baigti mūsų filosofinius tyrinė- 
jimus. Daugeliu klausimų mes niekad negalėsime žengti 
toliau nė žingsnio, ir visais klausimais galiausiai čia 
turime baigti mūsų nenuilstamus ir be galo kruopščius 
tyrinėjimus. Bet vis dėlto mūsų smalsumas bus atleis- 
tinas, galbūt net pagirtinas, jeigu jis skatins mus tyrinėti 
toliau ir vers tiksliau išnagrinėti šio tikėjimo ir įprastinio 

jungimosi, kuriuo jis remiasi, prigimtį. Tada gal rasime 
kai kuriuos paaiškinimus ir analogijas, kurie patenkins 
bent tuos, kas mėgsta abstrakčius mokslus ir kam 
malonu pasinerti į spekuliatyvius apmąstymus, kurie, 
kad ir kokie tikslūs būtų, visuomet yra šiek tiek abejotini 
ir nepatikimi. Dėl kitokio skonio skaitytojų, tai kita 
šio skyriaus dalis nėra jiems skirta, o tolesnius tyri- 


nėjimus puikiausiai galima suprasti ir be jos. 


II DALIS 


Nėra nieko laisvesnio už Žmogaus vaizduotę, ir nors 
jį negali pranokti pradinės idėjų atsargos, kurią jai 
parūpina vidiniai ir išoriniai jutimai, ji turi neribotą 
galią maišyti, jungti, skirti ir skirstyti šias idėjas, kur- 
dama pačias įvairiausias fikcijas ir vizijas. Ji gali iš- 
galvoti grandinę įvykių, kurie bus visiškai panašūs į 
tikrovę, priskirti jiems tam tikrą laiką ir vietą, suvokti 
juos kaip egzistuojančius ir įsivaizduoti su visomis 
smulkmenomis, būdingomis kiekvienam istoriniam fak- 
tui, kuriuo ji kuo tvirčiausiai tiki. Tad kuo skiriasi tokia 
fikcija nuo tikėjimo? Ne kokia nors ypatinga idėja, kuri 
prijungiama prie tokio vaizdinio ir verčia mus su juo 
sutikti ir kurios stokoja kiekviena žinoma fikcija. Ka- 
dangi protas valdo visas savo idėjas, jis galėtų sava- 
vališkai prijungti šią idėją prie bet kurios fikcijos ir, 
vadinasi, galėtų tikėti kuo tik nori, priešingai tam, ką 


rodo kasdienis patyrimas. Savo vaizduotėje mes galime 

žmogaus galvą prijungti prie arklio liemens, bet ne mūsų 
galioje patikėti, kad toks gyvulys kada nors iš tikrųjų 
egzistavo. 

Vadinasi, fikcijos ir tikėjimo skirtumą sudaro kažkoks 
jausmas arba pojūtis, kuris prijungiamas prie tikėjimo, 
o ne prie fikcijos, kuris nepriklauso nuo valios ir kurio 
negalima sukelti kada panorėjus. Jis turi kilti natūraliai 
kaip ir visi kiti jausmai ir išplaukti iš konkrečios 
situacijos, kurioje protas atsiduria tam tikromis sąly- 
gomis. Jeigu koks nors objektas iškyla atmintyje ar yra 
suvokiamas jutimais, jis iš karto dėl įpročio jėgos verčia 
vaizduotę įsivaizduoti objektą, kuris paprastai būna su 
juo susijęs; šį vaizdinį lydi jausmas ar pojūtis, kuris 
skiriasi nuo laisvų vaizduotės svajonių. Tai ir yra visa 
tikėjimo prigimtis. Kadangi nėra tokio fakto, kuriuo 
mes tikime taip tvirtai, kad negalėtume įsivaizduoti 
jam priešingo, nebūtų jokio skirtumo tarp to vaizdinio, 
kuriam mes pritariame, ir to, kurį atmetame, jeigu 
nebūtų tam tikro jausmo, kuris skiria juos vieną nuo 
kito. Jeigu aš matau biliardo rutulį, lygiu stalo pavir- 
šiumi judantį kito link, aš galiu lengvai įsivaizduoti, 
kad jis po susilietimo sustos. Toks vaizdinys yra visiškai 
neprieštaringas, bet jis jaučiamas visiškai kitaip, paly- 
ginti su tuo vaizdiniu, kuriuo aš vaizduojuosi postūmį 
ir judėjimo perdavimą iš vieno rutulio kitam. 

Jeigu mes bandytume pateikti šio jausmo apibrėžimą, 
mums turbūt būtų labai sunku, o gal ir neįmanoma 
tai padaryti, lygiai kaip ir tada, jeigu mėgintume api- 


6. 1002 81 


- Penktas skyrius 


brėžti šalčio pojūtį ar pykčio jausmą būtybei, kuri 
niekada šių jausmų nebuvo patyrusi. Tikėjimas yra 
teisingas ir tinkamas šio jausmo pavadinimas, ir nėra 
tokio Žmogaus, kuris nesuprastų šio Žodžio reikšmės, 
nes kiekvienas Žmogus kiekvieną akimirką suvokia tą 
jausmą, kurį šis Žodis Žymi. Vis dėlto būtų teisinga 
pabandyti aprašyti šį jausmą tikintis, kad taip mes 
prieisim prie kai kurių analogijų, kurios gali padėti 
geriau jį paaiškinti. Aš sakau, kad tikėjimas yra ne 
kas kita, kaip gyvesnis, gyvybingesnis, įtaigesnis, tvir- 
tesnis, pastovesnis objekto vaizdinys negu tas, kurį gali 
sukurti vien vaizduotė. Ši terminų įvairovė, kuri gali 
pasirodyti tokia nefilosofiška, skirta tik nusakyti tam 
proto aktui, kuris tikrus dalykus arba tai, kas tokiais 
laikoma, padaro mums tikresnius negu fikcijos, padaro 
juos svarbesnius mąstymui ir suteikia jiems didesnę 
įtaką jausmams ir vaizduotei. Jeigu mes sutinkame dėl 
paties dalyko, nėra reikalo ginčytis dėl terminų. Vaiz- 
duotė valdo visas savo idėjas ir gali jas jungti, maišyti 
ir kaitalioti visais įmanomais būdais. Ji gali įsivaizduoti 
prasimanytus objektus su visomis vietos ir laiko ap- 
linkybėmis. Ji gali tam tikra prasme pateikti juos mums 
prieš akis jų tikruoju pavidalu, tokius, kokie jie galėtų 
"iš tikrųjų egzistuoti. Bet kadangi neįmanoma, kad šis 
vaizduotės sugebėjimas kada nors galėtų pats savaime 
pasiekti, jog juo būtų tikima, akivaizdu, kad tikėjimą 
sudaro ne ypatinga idėjų prigimtis ar tvarka, 0 jų 
suvokimo būdas ir tai, kaip jas jaučia protas. Aš pri- 

sipažįstu, kad negalima tiksliai paaiškinti šio jausmo 
ar suvokimo būdo. Mes galime vartoti žodžius, kurie 
reiškia kažką jam artima. Bet jo teisingas ir tinkamas 
pavadinimas, kaip jau anksčiau sakėme, - „tikėjimas“, 
terminas, kurį kiekvienas pakankamai gerai supranta 
kasdieniame gyvenime. Ir filosofijoje mes negalime eiti 
toliau, tegalime teigti, kad tikėjimas yra kažkas, ką jaučia 
protas ir kas skiria sveiko proto idėjas nuo vaizduotės 
fikcijų. Jis suteikia idėjoms daugiau svorio ir įtakos, 
pasistengia, kad jos atrodytų reikšmingesnės, įtvirtina 
jas prote ir padaro svarbiausiu mūsų poelgių principu. 
Pavyzdžiui, dabar girdžiu Žmogaus, kurį pažįstu, balsą, 
ir garsas sklinda lyg ir iš gretimo kambario. Šis juslinis 
įspūdis bematant nukelia mano mintis prie to Žmogaus 
ir visų jį supančių objektų. Aš juos įsivaizduoju kaip 
dabar egzistuojančius, su visomis jų savybėmis ir san- 
"tykiais, kurie, kaip Žinau, anksčiau jiems buvo būdingi. 
Šios idėjos stipriau užvaldo mano protą negu mintys 
apie užburtą pilį. Jos visai kitaip jaučiamos ir visais 
atžvilgiais turi daug didesnę galią sukelti malonumą 
ar skausmą, džiaugsmą ar liūdesį. 

Tad apibendrinkime visą šią teoriją ir tarkime, kad 
tikėjimo jausmas yra ne kas kita, kaip intensyvesnis 
ir pastovesnis suvokimas negu tas, kuris būdingas 
gryniems vaizduotės prasimanymams, ir kad šis su- 
vokimo būdas kyla dėl įprastinio objekto jungimosi „su 
kuo nors, kas yra atmintyje ar suvokiama jutimais. Aš 


manau, kad, padarius šias prielaidas, nebus sunku 

surasti kitus analogiškus proto veiksmus ir atskleisti 
dar bendresnius šių reiškinių principus. 

Mes jau pažymėjome, kad gamta nustatė ryšius tarp 
atskirų idėjų ir kad vos tik kokia nors idėja ateina 
mums į galvą, ji iš karto sukelia savo koreliatą ir švelniai 
bei nepastebimai nukreipia į jį mūsų dėmesį. Šiuos 
sąryšio, arba asociacijos, principus mes apibendrinę 
nurodėme tris, būtent panašumo, gretimumo ir priežas- 
tingumo; tai yra vieninteliai ryšiai, susiejantys mūsų 
mintis ir sukuriantys tą taisyklingą mąstymo ir kalbos 
tėkmę, kuri daugiau ar mažiau būdinga visiems Žmo- 
nėms. Bet čia iškyla klausimas, nuo kurio priklausys 
ir mums iškilusios problemos sprendimas. Ar visiems 
šiems santykiams būdinga tai, kad, kai vienas objektas 
iškyla atmintyje ar suvokiamas jutimais, protas ne tik 
ima vaizduotis koreliatą, bet ir susikuria patvaresnį ir 
stipresnį jo vaizdinį negu įstengtų kitu atveju? Taip, 
regis, yra to tikėjimo, kurį sukelia priežašties ir pa- 
darinio santykis, atveju. Ir jeigu taip būtų ir kitų 
asociacijos santykių ar principų atveju, tai galima būtų 
laikyti bendru dėsniu, pasireiškiančiu visose proto ope- 
racijose. 

Todėl kaip pirmąjį bandymą, tinkamą šiam mūsų 
tikslui, mes galime nurodyti tai, kad, išvydus nesančio 
draugo portretą, mūsų turimą jo idėją aiškiai pagyvina 
panašumas ir kad kiekvienas jausmas, kurį sukelia ši 
idėja, ar tai būtų džiaugsmas, ar liūdesys, įgyja naujos 
jėgos ir gyvybės. Šį poveikį sukelia išvien veikdami 

ir santykis, ir esamas įspūdis. Kai portretas yra ne- 
panašus į mūsų draugą ar iš viso ne jį vaizduoja, jis 
niekad nenukreips mūsų minčių į jį. Jeigu nėra nei 
portreto, nei asmens, nors protas ir gali pereiti nuo 
minties apie portretą prie minties apie draugą, jis jaučia, 
kad tas perėjimas greičiau susilpnina, o ne pagyvina 
draugo idėją. Mums malonu matyti draugo portretą, 
kai šis portretas yra prieš mus; bet kai šio portreto 
prieš mus nėra, mes labiau linkę įsivaizduoti savo 
draugą tiesiogiai, 0 ne mąstydami apie jo atvaizdą, 
kuris yra toks pat tolimas ir neaiškiai įsivaizduojamas. 

Katalikų religijos ritualus galima laikyti tos pačios 
rūšies pavyzdžiais. Šio prietaro išpažinėjai, kaltinami 
teatrališkumu, paprastai teisinasi, kad jie jaučia gerą 
šių išorinių judesių, pozų ir veiksmų poveikį, pagy- 
vinantį jų pamaldumą ir sustiprinantį jų tikėjimo uo- 
lumą, kurie kitaip išblėstų nukreipti vien į tolimus ir 
nematerialius objektus. Mes alegoriškai vaizduojame 
mūsų tikėjimo objektus jusliniais simboliais ir vaizdais, 
sako jie, ir tiesioginiu šių simbolių buvimu padarome 
juos labiau mums esančius nei galėtume padaryti vien 
intelektualine Žiūra ir kontempliacija. Jutimais suvokia- 
mi objektai visuomet daro didesnę įtaką vaizduotei nei 
visi kiti, ir tą įtaką jie lengvai perduoda toms idėjoms, 
su kuriomis yra susiję ir kurias primena. Iš tokios 
praktikos ir šio samprotavimo aš tik darau išvadą, kad 


panašumo įtaka idėjų pagyvinimui yra įprastas dalykas, 

o kadangi kiekvienu atveju panašumas ir esamas įspūdis 
turi sutapti, tai mes turime apsčiai bandymų, įrodančių 
anksčiau pateikto principo realumą. 

Mes galime sustiprinti šių bandymų reikšmę papil- 
dydami juos kitos rūšies bandymais, nagrinėdami ne 
tik panašumo, bet ir gretimumo poveikį. Yra žinoma, 
kad atstumas sumažina kiekvienos idėjos jėgą ir kad, 
kai artėjame prie kokio nors objekto, jis, nors dar 
nepasirodo mūsų jutimams, daro mūsų protui įtaką, 
primenančią tiesioginį įspūdį. Galvojimas apie kokį nors 
objektą lengvai perkelia mūsų protą prie to, kas jam 
gretima, tačiau tik betarpiškas objekto buvimas padaro 
tai nepaprastai gyvai. Kai aš esu už kelių mylių nuo 
namų, tai, kas su jais susiję, labiau mane jaudina nei 
tada, kai aš esu už dviejų šimtų mylių nuo jų, nors 
net ir tada mintis apie ką nors, kas yra mano draugų 
ar giminių kaimynystėje, natūraliai sukelia jų idėją. Bet 
kadangi pastaruoju atveju abu mano proto objektai yra 
idėjos, nors perėjimas nuo vienos prie kitos ir yra 
lengvas, tačiau vien šis perėjimas negali suteikti nė 
vienai iš šių idėjų didesnio gyvumo, nes nėra tiesioginio 
įspūdžio!. 

Nėra abejonės, kad priežastingumas daro tokią pačią 
įtaką, kaip ir kiti du —- panašumo ir gretimumo - 


santykiai. Prietaringi Žmonės mėgsta šventųjų ir pamal- 


' „Naturane nobis, inguit, datum dicam, an errore guodam, ut, 
cum ea loca videamus, in guibus memoria dignos viros acceperimus 

džiųjų relikvijas dėl tos pačios priežasties, dėl kurios 
jiems reikia simbolių ir vaizdų —- kad pagyvintų savo 
dievobaimingumą ir susidarytų betarpiškesnį ir ryškesnį 
šių pavyzdingų gyvenimų, kuriuos jie nori mėgdžioti, 
vaizdinį. Akivaizdu, kad geriausia relikvija, kurią gali 
gauti garbintojas, būtų koks nors paties šventojo rank- 
darbis; ir jeigu taip žiūrima į jo drabužius ir baldus, 
taip yra dėl to, kad šie daiktai kadaise jam priklausė, 


jis juos judino ir lietė; šiuo požiūriu į juos reikia žvelgti 


multum esse versatos, magis moveamur, guam siguando eorum ip- 
sorum aut facta audiamus aut scriptum aliguod legamus? Velut ego 
nunc moveor. Venit enim mihi Platonis in mentem, guem accepimus 
primum hic disputare solitum: cujus etiam illi hortuli propingui non 
memoriam solum mihi afferunt, sed ipsum videntur in conspectu meo 
hic ponere. Hic Speusippus, hic Xenocrates, hic ejus auditor Polemo; 
cujus ipsa illa sessio fuit, guam videamus. Eguidem etiam curiam 
nostram Hostiliam dico, non hanc novam, guae mihi minor esse videtur 
postąuam est major, solebam intuens, Scipionem, Catonem, Laelium, 
"nostrum vero in primis avum cogitare. Tanta vis admonitionis est 
in locis: ut non sine causa ex his memoriae deducta sit disciplina.“ 
(Cicero. De finibus, V, 2.) 

[„Ar tai yra gamtos dovana, ar kažkokios klaidos padarinys, kad 
matydami vietas, kuriose, kaip mums buvo sakyta, atminimo verti 
žmonės praleido daug laiko, mes labiau jaudinamės nei girdėdami 
apie jų nuveiktus darbus ar skaitydami jų veikalus? Kaip tik taip 
aš dabar esu sujaudintas. Man ateina į galvą Platonas, kuris, kaip 
žinome, pirmasis čia vesdavo disputus; netoliese esantys sodai ne tik 
man primena jį - regis, aš matau jį patį priešais save. Čia ir Speusipas, 
čia ir Ksenokratas, čia ir jo mokinys Polemonas !'! — štai toje vietoje, 
kurią matome, jis sėdėdavo. Kai aš žvelgiu į mūsų senato rūmus - 
kalbu apie tuos, kuriuos pastatė Hostilijus '*, o ne apie tuos naujuosius, 
kurie po to, kai buvo padidinti, man atrodo mažesni, - paprastai galvoju 
apie Scipioną, Katoną, Lelijų '*, bet pirmiausia apie savo senelį. Vietos 
turi tokią didžiulę galią sukelti prisiminimus, tad ne be pagrindo jomis 
remiasi atminties lavinimas.“ - Leid.) 

kaip į netobulus rezultatus, susijusius su juo trumpesne 
priežasčių ir padarinių grandine nei tos, iš kurių mes 
sužinome, kad šventasis iš tikrųjų gyveno. 

Įsivaizduokime, kad mums būtų pristatytas seniai 
mirusio ar kur nors toli esančio draugo sūnus; aki- 
vaizdu, kad šis objektas akimirksniu sužadintų kore- 
liatyvią idėją ir atgaivintų mūsų mintyse visus anks- 
tesnius artimus ir intymius ryšius daug gyvesnėmis 
spalvomis, nei jie iškiltų prieš mus kitu atveju. Štai 
dar vienas reiškinys, regis, patvirtinantis anksčiau mi- 
nėtą principą. 

Nesunku pastebėti, kad šiuose reiškiniuose visuomet 
yra numanomas tikėjimas koreliatyviu objektu, be kurio 
šis santykis būtų neveiksmingas. Portreto daroma įtaka 
paremta tuo, kad mes tikime, jog mūsų draugas kada 
nors egzistavo. Buvimas šalia namų nesukeltų mums 
namų idėjų, jei mes netiketume, kad jie iš tikrųjų 
egzistuoja. Dabar aš teigiu, kad šis tikėjimas, kur jis 
peržengia atminties ar jutimų ribas, yra panašios pri- 
gimties ir kyla dėl panašių priežasčių kaip ir mūsų 
čia paaiškintas minties perėjimas ir įsivaizdavimo gy- 
vumas. Kai aš įmetu į ugnį sauso medžio pliauską, 
mano protas tučtuojau verčiamas suvokti, kad ji su- 
stiprins liepsną, o ne užgesins ją. Šį minties perėjimą 
nuo priežasties prie padarinio lemia ne protas. Jo šaltinis 
yra išimtinai įprotis ir patyrimas. Ir kadangi jis pir- 
miausia prasideda nuo objekto, kurį suvokia mūsų 
jutimai, jis padaro liepsnos idėją, ar vaizdinį, ryškesnę 

ir gyvesnę už laisvai plevenančias vaizduotės svajones. 
Ši idėja kyla bematant. Mintis tučtuojau prie jos pereina 
ir suteikia jai visą vaizdinio jėgą, įgytą iš jutimais 
suvokiamo įspūdžio. Kai kardas įremtas man į krūtinę, 
argi žaizdos ir skausmo idėja neiškyla ryškiau nei tada, 
kai man paduoda stiklą vyno, nors ši: idėja atsitiktinai 
ir ateitų man į galvą pasirodžius šiam objektui? Bet 
kas šiuo atveju sukelia tokį ryškų vaizdinį, jei ne esamas 
objektas ir įprastinis perėjimas prie idėjos kito objekto, 
kurį buvome įpratę sieti su pirmuoju? Tai ir yra visa 
proto operacija, atliekama darant visas mūsų išvadas 
apie faktus ir egzistavimą; malonu rasti kai kurių 
analogijų, kurios gali ją paaiškinti. Perėjimas nuo esamo 
objekto visais atvejais suteikia jėgos ir tvirtumo su juo 
susijusiai idėjai. 

Taigi yra tam tikra iš anksto nustatyta harmonija 
tarp gamtos tvarkos ir idėjų sekos, ir nors galios ir 
jėgos, valdančios gamtą, mums yra visiškai nežinomos, 
tačiau mes regime, kad mūsų mintys ir vaizdiniai 
paklūsta tai pačiai tvarkai kaip ir kiti gamtos kūriniai. 
Šį atitikimą lemiantis principas yra įprotis, toks būtinas 
žmonių giminės egzistavimui ir mūsų elgesio regulia- 
vimui įvairiomis Žmogaus gyvenimo aplinkybėmis ir 
visais atvejais. Jeigu objekto buvimas akimirksniu ne- 
sukeltų paprastai su juo susijusių objektų idėjos, visas 
mūsų Žinojimas būtų apribotas siaura mūsų atminties 
ir jutimų sfera, ir mes niekuomet negalėtume pritaikyti 


priemonių tikslams pasiekti ar pasinaudoti savo įgim- 

tomis galiomis, kad sukurtume gėrį ar išvengtume 
blogio. Tie, kuriems teikia džiaugsmą atrasti ir kon- 
templiuoti galutiues priežastis, čia ras plačią sritį savo 
nuostabai ir susižavėjimui reikšti. 

Kad patvirtinčiau šią teoriją, aš pridursiu, jog ka- 
dangi ši proto operacija, kurią pasitelkę mes, remda- 
miesi panašiomis priežastimis, darome išvadą apie pa- 
našius padarinius ir vice versa, yra tokia svarbi visos 
žmonių giminės egzistavimui, neįtikėtina, kad ji galėtų 
būti patikėta klaidingoms mūsų proto dedukcijoms —- 
juk protas taip lėtai atlieka savo operacijas, visiškai 
nepasireiškia pirmaisiais vaikystės metais ir — geriausiu 
atveju — kiekvienu Žmogaus amžiaus tarpsniu ir kiek- 
vienu jo gyvenimo laikotarpiu ypač lengvai klysta ir 
apsirinka. Įprastai gamtos išminčiai kur kas labiau dera 
tokį būtiną Žmogaus proto aktą patikėti kokiam nors 
instinktui ar mechaniškam polinkiui, kuris veikdamas 
neklystų, atsiskleistų vos tik atsiradus gyvybei ir mąs- 
tymui ir būtų nepriklausomas nuo visų išvargtų proto 
dedukcijų. Kaip gamta mus išmokė naudotis galūnėmis 
nesuteikdama raumenų ir nervų, kurie jas judina, pa- 
žinimo, taip ji įskiepijo mums ir instinktą, verčiantį 
mūsų mąstymą laikytis tokios tvarkos, kuri atitinka 
gamtos nustatytą išorinių objektų tvarką, nors mes ir 
nepažįstame tų jėgų ir galių, nuo kurių visiškai priklauso 
ši taisyklinga objektų tvarka ir seka. 


Šeštas skyrius 


APIE TIKIMYBĘ' 


Kad ir nebūtų pasaulyje tokio dalyko kaip atsitik- 
tinumas, tikrosios kokio nors įvykio priežasties neži- 
nojimas taip pat veikia mūsų protą ir sukuria tokią 
tikėjimo arba nuomonės rūšį. 

Neabejotinai egzistuoja tikimybė, kuri remiasi vienos 
pusės šansų pranašumų; kai šis pranašumas didėja ir 
pranoksta priešingus šansus, proporcingai didėja ir 
tikimybė ir sužadina dar tvirtesnį tikėjimą ar pritarimą 
tai pusei, kuri, kaip matome, yra pranašesnė. Jeigu 
keturios žaidimo kauliuko sienelės būtų pažymėtos 
vienu skaičiumi arba vienodu taškų skaičiumi, o dvi 
kitos — kitu skaičiumi arba taškų skaičiumi, tai bus 
labiau tikėtina, kad iškris kuri nors iš pirmųjų, o ne 
iš antrųjų, bet jei jis turėtų tūkstantį vienodai pažymėtų 


' Ponas Locke'as skirsto visus argumentus į „demonstratyvius“ir 
„tikėtinus“. Šiuo požiūriu mes turime pasakyti, jog tai, kad visi žmonės 
turi mirti arba kad rytoj patekės saulė, yra tik tikėtina. Bet norėdami 
labiau priderinti savo kalbą prie įprastinės vartosenos, turėtume su- 
skirstyti argumentus į demonstracijas, įrodymus ir tikimybės; įrodymais 
vadinu tokius patyrimu pagrįstus argumentus, kurie nepalieka vietos 
jokiai abejonei ar priešingam teiginiui. 

sienelių ir tik vieną — pažymėtą skirtingai, tikimybė 
būtų daug didesnė, o mūsų tikėjimas ar tikėjimasis, 
kad taip įvyks, būtų tvirtesnis ir patikimesnis. Toks 
mąstymo ar samprotavimo procesas gali pasirodyti labai 
trivialus ir aiškus, bet tie, kurie nagrinės jį nuodugniau, 
galbūt galės čia rasti medžiagos įdomiems apmąsty- 
mams. 

Regis, akivaizdu, kad kai protas stengiasi iš anksto 
numatyti, koks bus tokio kauliuko metimo rezultatas, 
kiekvienos sienelės iškritimą jis laiko vienodai tikėtinų; 
kaip tik tokia ir yra pati atsitiktinumo prigimtis, kad 
visi galimi atskiri įvykiai yra visiškai lygūs. Tačiau 
pastebėjęs, kad vieno įvykio atveju sutampa daugiau 
sienelių nei kito, protas dažniau grįžta prie šio įvykio, 
jis dažniau jam iškyla svarstant įvairias galimybes ir 
šansus, nuo kurių priklauso galutinis rezultatas. Šis 
vieno atskiro įvykio keleto pasirodymų sutapimas tuoj 
pat pagal nepaaiškinamą gamtos sumanymą sukelia 
tikėjimo jausmą ir padaro šį įvykį pranašesnį už jam 
priešingą, kurį paremia mažesnis skaičius pasirodymų 
ir kuris rečiau ateina į galvą. Jeigu pripažįstame, kad 
tikėjimas yra ne kas kita, kaip tvirtesnis ir ryškesnis 
objekto vaizdinys, palyginti su tuo, kuris būna vaiz- 
duotės regėjimuose, tai ši operacija turbūt iš dalies gali 
būti paaiškinta. Šių keleto pasirodymų ar trumpai 
šmėstelėjusių vaizdų sutapimas stipriau įspaudžia idėją 
vaizduotėje, suteikia jai didesnę jėgą ir galią, jos įtaką 
aistroms ir jausmams padaro labiau juntamą, žodžiu, 

sukuria tą pasitikėjimą ir patikimumą, kuris ir sudaro 
tikėjimo bei nuomonės prigimtį. 

Dėl priežasčių tikimybės, tai čia yra taip pat, kaip 
ir atsitiktinumo tikimybės atveju. Kai kurios priežastys 
visiškai vienodai ir nuolat sukelia kokį nors padarinį, 
ir dar nebuvo nė vieno atvejo, kad. joms tai būtų 
nepavykę ar kad būtų atsiradę kokių nors jų veikimo 
netaisyklingumų. Ugnis visuomet degindavo, o vanduo 
sprangindavo kiekvieną Žmogų. Tai, kad judėjimą su- 
kelia postūmis ir trauka, yra visuotinis dėsnis, ir iki 
šiol nebuvo jokių jo išimčių. Bet yra ir kitų priežasčių, 
kurių veikimas ne toks taisyklingas ir patikimas: ra- 
barbaras ne visuomet paleisdavo vidurius, o opiumas 
ne visuomet būdavo migdomieji kiekvienam, kas var- 
todavo šiuos vaistus. Tiesa, kai kokia nors priežastis 
nesukelia savo įprastinio padarinio, filosofai nesieja šito 
su kokiu nors gamtos netaisyklingumu, bet mano, kad 
kokios nors slaptos priežastys, glūdinčios konkrečioje 
dalių struktūroje, sutrukdė šios priežasties veikimą. 
Tačiau mūsų samprotavimai ir išvados apie įvykį yra 
tokios, tarsi šis principas negaliotų. Įpročio verčiami 
perkelti praeitį į ateitį visose mūsų išvadose, tais at- 
vejais, kai praeitis buvo visiškai taisyklinga ir vienoda, 
mes tikimės įvykio būdami visiškai tikri ir nepaliekame 
vietos jokiai priešingai prielaidai. Tačiau ten, kur buvo 
pastebėta, kad išoriškai absoliučiai panašios priežastys 
sukėlė skirtingus padarinius, visi šie įvairūs padariniai 
turi ateiti į galvą perkeliant praeitį į ateitį, ir mes turime 


93 


“ Šeštas skyrius 


į juos atsižvelgti, kai nustatome įvykio tikimybę. Nors 
mes suteikiame pirmenybę tam padariniui, kuris buvo 
įprasčiausias, ir tikime, kad įvyks būtent šis padarinys, 
mes neturime užmiršti ir kitų padarinių ir turime 
pripažinti, kad kiekvienas iš jų turi tam tikrą svarbą 
ir įtaką proporcingai tam, ar su juo susidurdavome 
dažniau, ar rečiau. Beveik visose Europos šalyse labiau 
tikėtina, kad sausio mėnesį bus šalta, nei kad visą šį 
mėnesį išsilaikys švelnūs orai, nors ši tikimybė kinta 
priklausomai nuo klimato skirtumų ir tampa beveik 
tikra labiau nutolusiose į šiaurę karalystėse. Taigi aki- 
vaizdu, kad, kai perkeliame praeitį į ateitį, norėdami 
apibrėžti padarinį, kurį sukels kokia nors priežastis, 
mes perkeliame visus skirtingus įvykius proporcingai 
tam, kaip jie pasirodydavo praeityje, suvokdami, kad 
vienas iš jų, pavyzdžiui, įvyko šimtą kartų, kitas — 
dešimt kartų, o dar kitas — vieną kartą. Kadangi čia 
sutampa daug vieno įvykio pasirodymų, jie sustiprina 
ir patvirtina jį mūsų vaizduotėje, sukelia jausmą, kurį 
mes vadiname „tikėjimu“, ir suteikia jo objektui pra- 
našumą prieš priešingą įvykį, kurio neparemia lygus 
skaičius bandymų ir kuris ne taip dažnai dingteli į 
galvą, praeitį perkeliant į ateitį. Tegu kas nors pabando 
paaiškinti šią proto operaciją remdamasis kuria nors 
"visuotinai pripažinta filosofijos sistema, ir jis pamatys, 
kaip tai sunku. Dėl manęs, tai man pakaks, jei šios 
pastabos sužadins filosofų smalsumą ir leis jiems pajusti, 
kaip netobulai ir klaidingai visos paplitusios teorijos 
aiškina tokius įdomius ir didžius dalykus. 

I DALIS 


Didelį matematikos mokslų pranašumą prieš moralės 
mokslus lemia tai, kad jų jutimais suvokiamos idėjos 
visuomet yra aiškios ir apibrėžtos, mažiausias skirtumas 
tarp jų tuoj pat suvokiamas, ir tie patys terminai išreiškia 
tas pačias idėjas be jokio dviprasmiškumo ar įvairavimo. 
Ovalas niekuomet nepainiojamas su apskritimu, o hi- 
perbolė - su elipse. Lygiašonis ir įvairiakraštis trikampiai 
atskirti vienas nuo kito daug tikslesnėmis ribomis nei 
yda ir dorybė, tiesa ir klaida. Jeigu koks nors ge- 
ometrijos terminas yra apibrėžtas, protas pats lengvai 
visais atvejais pakeičia tą apibrėžtą terminą apibrėžimu, 
ir netgi tada, kai nesinaudojame apibrėžimu, pats 
objektas gali būti suvoktas jutimais ir šitaip tvirtai ir 
aiškiai įsisąmonintas. Bet subtilesni dvasios jausmai, 
proto operacijos, įvairūs aistrų jauduliai, nors iš tikrųjų 
patys savaime būdami skirtingi, yra sunkiai apčiuopiami, 
kai mes juos reflektuojame, be to, ne mūsų galioje 
atgaivinti atmintyje pradinį objektą kiekvieną kartą, kai 


' ĮK ir L leidimuose skyrius buvo pavadintas „Apie galios, arba 
būtino ryšio, idėją“.] 

mums pasitaiko apie jį mąstyti. Dėl to pamažu į mūsų 
samprotavimus skverbiasi dviprasmiškumas: panašūs 
objektai lengvai palaikomi tais pačiais, ir išvada ga- 
liausiai labai nutolsta nuo prielaidų. 

Tačiau galime drąsiai teigti, kad jeigu žvelgsime į 
šiuos mokslus teisingoje šviesoje, jų pranašumai ir 
trūkumai beveik kompensuos vieni kitus ir sulygins 
juos. Protas lengviau išlaiko aiškias ir apibrėžtas ge- 
ometrijos idėjas, tačiau jis turi plėtoti daug ilgesnę ir 
sudėtingesnę samprotavimų grandinę ir lyginti daug 
labiau viena nuo kitos nutolusias idėjas, kad pasiektų 
sudėtingesnes šio mokslo tiesas. Nors moralės idėjos, 
kai mes nesugebame būti itin atsargūs, lengvai tampa 
neaiškios ir painios, tačiau jas gvildenant išvados vi- 
suomet yra daug trumpesnės ir tarpinių grandžių, 
vedančių prie išvados, yra daug mažiau negu moks- 
luose, tiriančiuose dydį ir skaičių. Iš tikrųjų vargu ar 
bent vienas Euklido teiginys yra toks paprastas, kad 
susideda iš mažiau dalių negu bet kuris moralinis 
samprotavimas, nenuklystantis į fantazijas ir prasima- 
nymus. Jei tirdami Žmogaus proto principus pažengsime 
nors keletą žingsnių, galėsime būti nepaprastai paten- 
kinti savo pažanga, atsižvelgdami į tai, kaip greitai 
gamta užtveria kelią visiems mūsų priežasčių tyrinė- 
jimams ir verčia mus pripažinti savo nežinojimą. Todėl 
svarbiausia kliūtis moralės ar metafizikos mokslų to- 
bulinimui yra jų idėjų neaiškumas ir terminų dvipras- 
miškumas. Didžiausias matematikos keblumas yra ilgi 

išprotavimai ir daugybė samprotavimų, reikalingų kuriai 
nors išvadai suformuluoti. Mūsų gamtos filosofijos pa- 
žangą tikriausiai daugiausia sulėtina trūkumas būtinų 
bandymų ir reiškinių, kurie dažnai atrandami atsitiktinai, 
o kai jų iš tikrųjų reikia, jie ne visuomet gali būti 
atrasti net stropiausiais ir įžvalgiausiais tyrimais. O 
kadangi moralės filosofija, regis, iki šiol netapo tokia 
tobula kaip geometrija ar fizika, galime padaryti išvadą, 
kad jeigu šiuo požiūriu tarp minėtų mokslų ir yra koks 
nors skirtumas, tai norint įveikti sunkumus, trukdančius 
pirmosios pažangai, reikia didesnio kruopštumo ir di- 
desnių sugebėjimų. 

Metafizikoje nėra neaiškesnių ir neapibrėžtesnių idėjų 
už „galios“, „jėgos“, „energijos“ ar „būtino ryšio“ idėjas, 
su kuriomis mes nuolat neišvengiamai susiduriame 
visuose mūsų tyrinėjimuose. Todėl šiame skyriuje steng- 
simės nustatyti, jei tai įmanoma, tikslią šių terminų 
reikšmę ir šitaip bent iš dalies pašalinti tą neaiškumą, 
dėl kurio taip dažnai skundžiamasi kalbant apie šią 
filosofijos sritį. 

Man regis, teiginys, kad visos mūsų idėjos yra ne 
kas kita, kaip mūsų įspūdžių kopijos, arba, kitaip sakant, 
kad mes negalime mąstyti to, ko prieš tai nepatyrėme 
išoriniais arba vidiniais jutimais, nesukels didelių ginčų. 
Aš stengiausi“ paaiškinti ir įrodyti šį teiginį ir išsakiau 
viltį, kad Žmonės, tinkamai jį taikydami, pasieks didesnį 


? II skyriuje. 

filosofinių samprotavimų aiškumą ir tikslumą nei ga- 
lėdavo pasiekti iki šiol. Sudėtingas idėjas galbūt galima 
gerai pažinti iš jų apibrėžimo, kuris yra ne kas kita, 
kaip tų dalių, arba paprastų idėjų, kurios jas sudaro, 
išvardijimas. Bet kai, suskaidę apibrėžimus į pačias 
paprasčiausias idėjas, vis dėlto tebematysime tam tikrą 
jų dviprasmiškumą ir neaiškumą, ko tuomet griebsimės? 
Ką tuomet dar galėsime sugalvoti, kad nušviestume 
šias idėjas ir padarytume jas visiškai tikslias ir api- 
brėžtas mūsų intelekto Žžvilgsniui? Pateikti įspūdžius, 
ar pirminius pojūčius, nuo kurių šios idėjos buvo 
nukopijuotos. Visi šie įspūdžiai yra stiprūs ir suvokiami 
jutimais. Jiems nebūdingas joks dviprasmiškumas. Jie 
ne tik patys apšviesti ryškios šviesos, bet ir gali nušviesti 
juos atitinkančias idėjas, kurias gaubia tamsa. Šitaip 
mes galbūt galime įsigyti naują mikroskopą ar tam 
tikrą optinį įtaisą, kuriuo pačias mažiausias ir papras- 
čiausias moralės mokslų idėjas galėtume padidinti tiek, 
kad jas būtų lengva suvokti ir jos taptų lygiai taip 
pat gerai pažįstamos, kaip ir pačios stambiausios ir 
aiškiausiai jutimais suvokiamos idėjos, galinčios būti 
mūsų tyrinėjimo objektu. 

Todėl, norėdami visiškai pažinti galios, arba būtino 
ryšio, idėją, išnagrinėkime jos įspūdį ir, kad tikriau 
surastume šį įspūdį, ieškokime jo visuose šaltiniuose, 
iš kurių jis galėjo kilti. 

Kai mes stebime išorinius objektus ir analizuojame 


priežasčių poveikį, mes niekuomet negalime remdamiesi 

vienu atveju atrasti kokią nors galią ar būtiną ryšį, 
kokią nors kokybę, kuri padarinį susietų su priežastimi 
ir padarytų jį neišvengiamu pastarosios rezultatu. Mes 
tik matome, kad vienas iš tikrųjų faktiškai eina po kito. 
Vieno biliardo rutulio postūmį lydi antrojo rutulio 
judėjimas. Tai ir viskas, kas reiškiasi išoriniams jutimams. 
Protas dėl šios objektų sekos nepatiria jokio jausmo 
ar vidinio įspūdžio, vadinasi, nė vienam atskiram prie- 
žasties ir padarinio ryšio atvejui nebūdinga niekas, kas 
sugestionuotų galios, arba būtino ryšio, idėją. 

Tik pasirodžius objektui mes niekuomet negalime 
numanyti, kokį padarinį jis sukels. Bet jeigu protas 
regėtų kurios nors priežasties galią arba energiją, mes 
galėtume numatyti padarinį netgi be jokio patyrimo 
ir galėtume iš karto tikrai pasakyti, koks jis bus, vien 
remdamiesi mąstymu ir samprotavimais. 

Iš tikrųjų nėra tokios materijos dalelės, kuri kada 
nors savo jutimais suvokiamomis savybėmis atskleistų 
mums kokią nors galią ar energiją ar duotų mums 
pagrindą įsivaizduoti, kad ji gali ką nors sukelti arba 
kad po jos eis koks nors kitas objektas, kurį mes 
galėtume pavadinti jos padariniu. Kietumas, tįsumas, 
judėjimas — šios savybės pačios savaime yra užbaigtos 
ir niekada nenurodo jokio kito iš jų galinčio kilti įvykio. 
Pasaulio vaizdai nuolat keičiasi, ir objektai eina vienas 
po kito nenutrūkstama seka; bet ta galia ar jėga, kuri 
paleidžia visą šį mechanizmą, yra visiškai nuo mūsų 
paslėpta ir niekada neatsiskleidžia jokiomis jutimais 

suvokiamomis kūno savybėmis. Mes tikrai žinome, kad 
karštis yra nuolatinis liepsnos palydovas; tačiau koks 
tarp jų yra ryšys, mes negalime nei numanyti, nei 
įsivaizduoti. Todėl galios idėja negali kilti iš kūnų 
veiklos atskirų atvejų stebėjimo, nes nė vienas kūnas 
niekada neatskleidžia tokios galios, kuri galėtų būti šios 
idėjos šaltinis“. 

Todėl jeigu išoriniai objektai, tokie, kokie jie pasirodo 
jutimams, savo veiksmais atskirais atvejais nesuteikia 
mums jokios galios ar būtino ryšio idėjos, pasižiūrėkime, 
ar ši idėja gali kilti iš mūsų pačių proto operacijų 
apmąstymo ir būti nukopijuota nuo kokio nors vidinio 
įspūdžio. Galima sakyti, jog mes kiekvieną akimirką 
suvokiame vidinę galią jusdami, kad paprastu savo 
valios įsakymu galime judinti mūsų kūno organus ar 
valdyti mūsų proto sugebėjimus. Valios aktas sukelia 
mūsų galūnių judėjimą arba sužadina naują idėją mūsų 
vaizduotėje. Valios įtaką mes pažįstame sąmone. Taip 
mes įgyjame galios arba energijos idėją ir esame tikri, 
kad mes patys ir visos kitos protingos būtybės turi 
galią“. Vadinasi, ši idėja yra refleksijos idėja, nes ji kyla 
reflektuojant mūsų pačių proto operacijas ir valios 

* Ponas Locke'as skyriuje apie galią sako, jog, iš patyrimo įsitikinę, 
kad yra įvairių naujų materijos darinių, ir darydami išvadą, kad kur 
nors turi būti galia, galinti juos sukelti, mes galiausiai taip sampro- 
taudami prieiname galios idėją. Tačiau joks samprotavimas niekada 
negali mums duoti naujos, pradinės, paprastos idėjos, kaip pripažįsta 
pats filosofas. Todėl tai niekada negali būti idėjos šaltinis. 


* [K ir L leidimuose priduriama: „Kūnų veiksmai ir jų tarpusavio 
sąveika turbūt yra pakankamas įrodymas, kad jie taip pat ją turi“.] 

duodamus įsakymus mūsų kūno organams ir sielos? 
sugebėjimams. 

Dabar panagrinėsime šį ketinimą paaiškinti“ ir pir- 
miausia tirsime valios įtaką mūsų kūno organams. 
Reikia pasakyti, kad ši įtaka yra faktas, kuris, kaip 
ir kiti gamtos reiškiniai, gali būti pažintas tik patyrimu 
ir negali būti įžvelgtas remiantis jokia priežastyje pa- 
sireiškiančia energija ar galia, kuri susieja priežastį su 
padariniu ir padaro pastarąjį būtinu pirmosios rezultatu. 
Mūsų kūno judėjimas įvyksta mūsų valiai įsakius. Tai 
mes suvokiame kiekvieną akimirką. Bet mes esame taip 
toli nuo priemonių, kuriomis ji tai atlieka, ir energijos, 
kurią pasitelkusi valia atlieka tokią neįprastą operaciją, 
tiesioginio suvokimo, kad tai liks amžinai neprieinama 
net ir uoliausiam mūsų tyrimui. 

Juk, pirma, ar visoje gamtoje yra paslaptingesnis 
principas nei sielos ir kūno vienovė, dėl kurios tariama 
dvasinė substancija įgyja tokią įtaką materialiajai, kad 
subtiliausia mintis gali paveikti pačią grubiausią ma- 
teriją? Jeigu mes turėtume galią slaptu troškimu pa- 
judinti kalnus ar nukreipti planetas jų orbitomis, tai 
net ši didžiulė valdžia nebūtų nepaprastesnė ar labiau 
pranokstanti mūsų supratimą. Bet jeigu savo sąmone 


* [Leidimuose nuo K iki N: „proto“.) 

* [K ir L leidimuose rašoma: „Dabar panagrinėsime šį ketinimą 
paaiškinti ir analizuodami tokius subtilius ir gilius dalykus stengsimės, 
kiek tai įmanoma, išvengti visokių nesuprantamybių ir painiavos. 

Todėl pirmiausia aš teigiu, kad valios įtaka kūno organams yra 
faktas, ir t.t.“] 

mes suvokėme kokią nors valios galią ar energiją, mes 
turime Žinoti šią galią; mes turime Žinoti jos ryšį su 
padariniu, mes turime Žinoti paslaptingą sielos ir kūno 
vienovę ir abiejų šių substancijų prigimtį, dėl kurios 
viena iš jų gali daugeliu atvejų veikti kitą. 

Antra, mes neturime vienodos galios judinti visus 
kūno organus, nors ir negalime nurodyti jokios prie- 
žasties, išskyrus patyrimą, kodėl yra toks didžiulis 
skirtumas tarp vienų ir kitų. Kodėl valia daro įtaką 
liežuviui ir pirštams, o ne širdžiai ar kepenims? Šis 
klausimas mums nekiltų, jei mes suvoktume galią pir- 
muoju atveju ir nesuvoktume antruoju. Tuomet mes 
nepriklausomai nuo patyrimo suvoktume, kodėl valios 
valdžia kūno organams turi būtent tokias ribas. Tokiu 
atveju, visiškai susipažinę su valios veikimo galia ar 
jėga, mes taip pat žinotume, kodėl jos įtaka siekia kaip 
tik tiek, o ne toliau. 

Kai Žmogui staiga suparalyžiuoja koją ar ranką arba 
jeigu jis ką tik neteko šių galūnių, iš pradžių jis dažnai 
stengiasi jas judinti ir naudotis jomis jų įprastinėms 
funkcijoms atlikti. Vadinasi, jis taip pat suvokia savo 
galią valdyti galūnes, kaip absoliučiai sveikas Žmogus 
suvokia galią pajudinti kurį nors narį, kurio būklė ir 
"padėtis yra normali. Bet sąmonė niekada neapgauna. 
Vadinasi, nei vienu, nei kitu atveju mes nesuvokiame 
jokios galios. Apie mūsų valios daromą įtaką mes 
sužinome tik iš patyrimo. Ir tik patyrimas mus išmoko, 
kaip vienas įvykis nuolat eina po kito, nieko nepa- 

sakydamas apie slaptą ryšį, kuris juos abu susieja ir 
padaro neatskiriamus. 

Trečia, iš anatomijos mes sužinome, kad laisvo 
judesio galios tiesioginis objektas yra ne pats judinamas 
kūno narys, o tam tikri raumenys ir nervai, ir gyvybinės 
dvasios, ir galbūt kažkas dar mažesnio ir labiau ne- 
žinomo, - visos šios grandys nuosekliai perduoda 
judesį, kol jis pasiekia patį narį, kurio judesys ir yra 
tiesioginis mūsų valios objektas. Ar gali būti dar tikresnis 
įrodymas, kad galia, atliekanti visą šią operaciją, ne 
tik negali būti tiesiogiai ir nuodugniai pažinta vidiniais 
jutimais ar sąmone, bet apskritai yra nepaprastai pa- 
slaptinga ir nesuprantama? Protas nori sukelti tam tikrą 
įvykį; akimirksniu sukeliamas kitas įvykis, kurio mes 
patys nežinome ir kuris visiškai skiriasi nuo to, kurį 
norėjome sukelti. Šis įvykis sukelia kitą, tokį pat ne- 
žinomą, kol galiausiai per ilgą seką sukeliamas norimas 
įvykis. Bet jeigu pradinė galia buvo juntama, ji turi 
būti Žinoma; jeigu ji būtų Žinoma, tai ir jos padarinys 
taip pat turėtų būti Žinomas, nes galia visuomet susijusi 
su savo padariniu. Ir vice versa, jeigu padarinys būtų 
nežinomas, tai ir galia negalėtų būti Žinoma ar juntama. 
Iš tikrųjų, Kaip mes galime suvokti galį judinti savo 
galūnes, jeigu neturime tokios galios, o teturime galią 
išjudinti tam tikras gyvybines dvasias, kurios, nors jos 
galiausiai ir sukelia mūsų galūnių judesius, vis dėlto 
veikia tokiu būdu, kuris mums yra absoliučiai nesu- 


prantamas? 


103 


Septintas skyrius 


Taigi, tikiuosi, iš viso to galime padaryti išvadą — 
be pernelyg akiplėšiško pasitikėjimo, bet vis dėlto bū- 
dami įsitikinę, — kad mūsų galios idėja nenukopijuota 
nuo jokio mūsų pačių galios pajautimo ar jos įsisą- 
moninimo, kai atliekame kokį nors kūno judesį ar 
panaudojame savo galūnes pagal jų paskirtį ir funkciją. 
Kad jos ima judėti po mūsų valios komandos - tai 
paprastas patyrimo faktas, kaip ir kiti natūralūs įvykiai. 
Tačiau galia ar energija, kuri sukelia šį judėjimą, kaip 
ir kitų natūralių įvykių atveju, yra nežinoma ir ne- 
suvokiama". 

Ar mes tuomet teigsime, kad suvokiame galią ar 
energiją mūsų pačių protuose, kai valios aktu ar įsa- 
kymu sukeliame naują idėją, sutelkiame savo protą jos 
kontempliacijai, apžvelgiame ją iš visų pusių ir galiausiai 


" Gali būti aiškinama, kad kūnų pasipriešinimas dažnai mus verčia 
įtempti jėgas ir sutelkti visą mūsų turimą galią ir sukelia mums jėgos 
ar galios idėją. Šis nisus, arba stipri pastanga, kurią mes suvokiame, 
ir yra tas pirminis įspūdis, nuo kurio nukopijuojama idėja. Bet, pirma, 
mes priskiriame galią didžiulei daugybei objektų, kurių atveju iš viso 
negalime įsivaizduoti pasipriešinimo ar jėgų įtempimo: Aukščiausiajai 
Esybei, kuri niekuomet nesusiduria su jokiu pasipriešinimu; protui, 
valdančiam idėjas ir galūnes įprastai mąstant ir judant, kai padarinys 
atsiranda vos panorėjus, be jokio jėgų įtempimo ar sutelkimo; negyvai 
materijai, kuri negali šito patirti. Antra, šis pastangos įveikti pasiprie- 
šinimą pajautimas neturi jokio mums žinomo ryšio su jokiu įvykiu: 
tai, kas eina po jo, žinome iš patyrimo, bet negalime to žinoti a priori. 
Tačiau reikia pripažinti, kad kūniškasis nisus, kurį mes patiriame, nors 
ir negali pateikti jokios apibrėžtos ir tikslios galios idėjos, yra labai 
svarbus tos paplitusios mūsų susidarytos netikslios jos idėjos sandas“. 


* [Šio paskutinio sakinio nėra K ir L leidimuose.) 

jos atsisakome dėl kitos idėjos, kai manome, kad nuo- 
dugniai ją apžiūrėjome? Aš manau, jog tie patys ar- 
gumentai įrodys, kad net toks valios įsakymas mums 
nesuteikia jokios jėgos ar energijos realios idėjos. 

Pirma, reikia sutikti, kad, žinodami galią, mes Žinome 
kaip tik tą priežastyje glūdinčią aplinkybę, dėl kurios 
ji gali sukelti padarinį, nes daroma prielaida, kad tai 
yra sinonimai. Todėl mes turime žinoti drauge ir 
priežastį, ir padarinį, ir santykį tarp jų. Bet argi mes 
pretenduosime į Žmogaus sielos prigimties ir idėjos 
prigimties pažinimą arba į vienos sugebėjimo sukurti 
kitą pažinimą? Tai yra tikra kūryba, ko nors sukūrimas 
iš nieko, tam reikia tokios didelės galios, kad iš pirmo 
žvilgsnio gali atrodyti, jog tai nepasiekiama jokiai bū- 
tybei, išskyrus begalinę. Bent jau turime pripažinti, kad 
tokios galios protas nejaučia, nežino ir net neįsivaiz- 
duoja. Mes patiriame tik patį faktą, būtent kad po 
valios įsakymo randasi idėja; bet būdas, kuriuo at- 
liekama ši operacija, ir ją atliekanti galia yra mums 
visiškai nesuprantama. 

Antra, proto valdžia sau pačiam taip pat yra ribota, 
kaip ir jo valdžia kūnui; šios ribos pažįstamos ne protu 
ir ne dėl priežasties ir padarinio prigimties Žinojimo, 
bet vien patyrimu ir stebėjimu, kaip ir visi kiti gamtos 
reiškiniai ir išorinių objektų veiksmai. Mūsų valdžia 
mūsų jausmams ir afektams yra daug silpnesnė nei 
valdžia mūsų idėjoms, nors ir pastaroji yra labai ribota. 
Ar kas nors pretenduotų nurodyti galutinę šio ribotumo 

priežastį arba parodyti, kodėl vienu atveju šios galios 
trūksta, o kitu — ne? 

Trečia, ši valdžia sau skirtingų metu būna labai 
skirtinga. Sveikas Žmogus turi jos daugiau negu tas, 
kurį kamuoja liga. Ryte mes labiau esame savo minčių 
šeimininkai negu vakare, pasninkaudami — labiau negu 
sočiai prisivalgę. Ar galime nurodyti kokią nors šių 
skirtumų priežastį, išskyrus patyrimą? Kurgi tuomet 
yra ta galia, kurią mes tariamės suvokiantys? Ar dva- 
sinėje arba materialioje substancijoje, arba jose abiejose 
nėra kokio nors slapto mechanizmo ar dalių struktūros, 
nuo kurios priklauso padarinys ir kuri, būdama mums 
visiškai nežinoma, ir valios galią ar energiją padaro 
mums lygiai tokią pat nežinomą ir nesuprantamą. 

Valia neabejotinai yra mums gerai Žinomas sielos 
aktas. Pamąstykime apie ją. Apžvelkime ją visais as- 
pektais. Ar jūs randate joje ką nors panašaus į kūrybinę 
galią, kuria ji iš nieko sukuria naują idėją ir šiuo 
savotišku fiai mėgdžioja, jeigu taip galima pasakyti, savo 
Kūrėjo, suteikusio būtį visai gamtos reiškinių įvairovei, 
visagalybę? Kadangi mes visiškai nesuvokiame šios 
valios energijos, reikia tokio tikro patyrimo kaip tas, 
kurį mes turime, kad mus įtikintų, jog tokie nepaprasti 
padariniai iš viso kada nors kyla dėl paprasto valios 
akto. 

Daugumai Žmonių visai nesunku paaiškinti įpras- 
tesnius ir Žinomesnius gamtos veiksmus, tokius kaip 
sunkių kūnų kritimas, augalų augimas, gyvūnų vei- 

simasis, kūno penėjimas maistų; jie įsivaizduoja, Kad 
visais šiais atvejais jie suvokia pačią priežasties jėgą 
ar energiją, Kuri ją susieja su jos padariniu ir jos veikimą 
padaro visuomet neišvengiamą. Dėl ilgalaikio įpročio 
susiformuoja toks jų proto polinkis, kad pasirodžius 
priežasčiai jie tuoj pat, būdami visiškai tikri, laukia 
jos įprastinio palydovo ir sunkiai įsivaizduoja, jog ji 
galėtų sukelti kokį nors kitą reiškinį. Tik atradę ne- 
paprastus reiškinius — žemės drebėjimus, marą ar vi- 
sokiausius stebuklus, - žmonės pasijunta negalį nurodyti 
tikros jų priežasties ir paaiškinti, Kokiu būdu ji sukelia 
padarinį. Jie yra įpratę iškilus tokiems sunkumams 
griebtis kokio nors nematomo protingo prado* kaip 
tiesioginės juos stulbinančio reiškinio priežasties, nes, 
jų manymu, jo negalima paaiškinti įprastomis gamtos 
galiomis. Bet filosofai, kurie toliau tęsia savo tyrinė- 
jimus, tuojau pat suvokia, kad net pačiuose įprasčiau- 
siuose įvykiuose priežasties energija yra tokia pat ne- 
suprantama, kaip ir pačiuose neįprasčiausiuose, ir kad 
mes tik iš patyrimo sužinome, jog šie objektai dažnai 
jungiasi, niekada negalėdami suprasti nieko panašaus 
į jų ryšį. Taigi daugelis filosofų mano esą proto įpa- 
reigoti visais atvejais griebtis to paties principo, kurį 
minia pasitelkia tik tokiais atvejais, Kurie jai atrodo 
stebuklingi ir antgamtiški. Jie dvasią ir protą ima laikyti 


* OGeoc dnO unguvnz?V. [K leidime: „Ouasi deus ex machina“. L 
leidime pridedama nuoroda: „Cicero. De Natura deorum“ .] 

ne tik galutine ir pirmaprade visų daiktų priežastimi, 
bet ir tiesiogine ir vienintele visų gamtos reiškinių 
priežastimi. Jie mano, kad tie objektai, kurie paprastai 
yra vadinami „priežastimis“, iš tikrųjų yra tik „dingstys“ 
„Occasions“) ir kad tikrasis ir tiesioginis kiekvieno 
padarinio pradas yra ne kokia nors gamtos jėga ir galia, 
o Aukščiausiosios Esybės, kuri nori, kad šie atskiri 
objektai būtų amžinai sujungti vienas su kitu, valia. 
Užuot sakę, kad vienas biliardo rutulys judina kitą jėga, 
kurią yra gavęs iš gamtos kūrėjo, jie sako, kad antrąjį 
rutulį tam tikru valios aktu judina pati dievybė, pri- 
versta atlikti šį veiksmą pirmojo rutulio postūmio, 
veikiama tų bendrųjų dėsnių, kuriuos ji pati sau nustatė, 
kad jais valdytų pasaulį. Bet filosofai, dar toliau tę- 
siantys savo tyrinėjimus, atranda, kad jeigu mes visiškai 
nežinome tos galios, nuo kurios priklauso kūnų tar- 
pusavio sąveika, mes taip pat nežinome ir tos galios, 
nuo kurios priklauso dvasios poveikis kūnui arba kūno — 
dvasiai, ir kad abiem atvejais mes negalime nurodyti 
galutinio prado nei remdamiesi jutimais, nei remdamiesi 
sąmone. Todėl tas pats nežinojimas atveda juos prie 
tos pačios išvados. Jie teigia, kad dievybė yra tiesioginė 
sielos ir kūno vienovės priežastis ir kad ne jutimo 
organai, sudirginti išorinių objektų, sukelia sielos po- 
jūčius, bet tam tikras visagalio Kūrėjo valios aktas 
sukelia tokį pojūtį dėl tokio organo judesio. Panašiai 
ne kokia nors valios energija sukelia lokalinį mūsų kūno 
narių judesį — tai padaro pats Dievas, kuris malonėja 

antrinti mūsų valiai, pačiai savaime bejėgei, ir įsakyti 
šį judesį, kurį mes klaidingai priskiriame savo pačių 
galiai ir pajėgumui. Filosofai nesustoja prie šios išvados. 
Jie kartais priskiria tą pačią išvadą pačiai dvasiai, jos 
vidiniams veiksmams. Mūsų dvasios įžvalgumas arba 
idėjų suvokimas yra ne kas kita, kaip Kūrėjo mums 
suteiktas apreiškimas. Kai mes laisva valia nukreipiame 
savo mintis į kokį nors objektą ir sužadiname jo vaizdinį 
vaizduotėje, ne valia sukuria šią idėją, o visatos Kūrėjas 
atskleidžia ją protui ir pateikia ją mums“. 

Taigi, pasak šių filosofų, viskas yra sklidina Dievo. 
Nepasitenkindami principu, kad viskas egzistuoja tik 
jo valia, kad niekas neturi galios, kurios jis nebūtų 
suteikęs, jie atima iš gamtos ir iš visų sukurtų būtybių 
bet kokią galią, norėdami padaryti jų priklausomybę 
nuo dievybės dar labiau juntamą ir tiesioginę. Jie 
nepastebi, kad šia teorija jie tik sumenkina, užuot 
išaukštinę, šių atributų, kuriuos taip nori garbinti, 
didybę. Žinoma, kad tam tikrą dalį savo galios per- 
duodama žemesnėms būtybėms dievybė įrodytų turinti 
didesnę galią negu viską darydama tiesioginiu savo 
pačios valios aktu. Jeigu pasaulio sandara iš pat pradžių 
būtų sukurta su tokiu tobulu įžvalgumu, kad jis pats 
savaime tinkamai veikdamas galėtų tarnauti Apvaizdos 
tikslams, tai rodytų didesnę išmintį negu tuo atveju, 


“ [Hume'as čia turi omenyje prancūzų filosofą Nicolas de Ma- 
lebranche'4 (1638-1715) ir jo svarbiausią veikalą Tiesos ieškojimas (De 
la recherche de la vėritė (1674). - Leid.) 

jeigu didysis Kūrėjas būtų priverstas kiekvieną akimirką 
derinti jo dalis ir savuoju kvėpavimu suteikti gyvybę 
visiems šio milžiniško mechanizmo ratams ir rateliams. 

Bet filosofiškesniam šios teorijos paneigimui mums 
galbūt pakaks šių dviejų samprotavimų. 

Pirma, man atrodo, jog ši Aukščiausiosios Esybės 
visuotinės energijos ir veiklos teorija yra per drąsi, kad 
įtikintų Žmogų, pakankamai įvertinusį Žmogaus proto 
silpnumą ir ankštas visų jo operacijų ribas. Nors ir 
kokia logiška būtų prie jos vedančių argumentų gran- 
dinė, vis dėlto turi kilti stiprus įtarimas, 0 gal ir 
absoliutus tikrumas, kad ji nuvedė mus už mūsų 
sugebėjimų ribų, jeigu prieiname prie tokių neįprastų 
ir tokių nutolusių nuo kasdienio gyvenimo ir patyrimo 
išvadų. Mes atsiduriame pasakų karalystėje gerokai 
anksčiau negu pasiekiame paskutines mūsų teorijos 
pakopas, ir fe1 mes neturime jokio pagrindo pasitikėti 
įprastiniais mūsų argumentavimo metodais arba manyti, 
kad mūsų įprastos analogijos ir tikimybės turi bent 
kiek galios. Mūsų liniuotė per trumpa, kad ja. išma- 
tuotume neišmatuojamą bedugnę. Kad ir kaip ramin- 
tume save, kad mums kiekviename žingsnyje vadovauja 
panašumas į tiesą ir patyrimas, mes galime būti tikri, 
kad šis įsivaizduojamas patyrimas neturi galios, kai jis 
taikomas objektams, kurie yra visiškai už mūsų pa- 
tyrimo sferos. Bet apie tai mes turėsime progą pakalbėti 


vėliau", 


"V XII skyriuje. 

Antra, aš nematau jokios argumentų, kuriais grin- 
džiama ši teorija, jėgos. Tiesa, kad mes nežinome, kokiu 
būdu kūnai veikia vienas kitą. Jų jėga ar energija mums 
yra visai nesuvokiama. Bet ar mums lygiai taip pat 
nėra nežinomas būdas ar jėga, kuriais dvasia, net ir 
Aukščiausioji Dvasia, veikia arba save, arba kūną? Iš 
kur, klausiu, mes įgyjame tos jėgos idėją? Mes nepa- 
tiriame tos galios ir neįsisąmoniname jos savyje. Mes 
neturime jokios Aukščiausiosios Esybės idėjos, išskyrus 
tą, kurią sužinojome reflektuodami savo pačių suge- 
bėjimus. Todėl jeigu mūsų nežinojimas būtų geras 
pagrindas ką nors atmesti, mes turėtume prieiti prin- 
cipą, neigiantį visokią Aukščiausiosios Esybės energiją, 
lygiai kaip ir grubiausios materijos energiją. Mes tikrai 
vienodai menkai tesuprantame ir vienos, ir kitos veiklą. 
Argi suvokti, kad judėjimą sukelia postūmis, sunkiau 
negu suvokti, kad jį sukelia valios aktas? Mes žinome 


tik tiek, kad abiem atvejais visiškai nieko nežinome". 


"' Aš nematau reikalo išsamiai nagrinėti vis inertiae, apie kurią 
tiek daug kalbama naujojoje filosofijoje ir kuri priskiriama materijai. 
Mes sužinome iš patyrimo, kad kūnas, esantis ramybės būklėje arba 
judantis, visuomet išlieka toje būklėje, kol jo iš jos neišstumia kokia 
nors nauja priežastis, ir kad judinamas kūnas atima iš judinančiojo 
kūno tiek judėjimo, kiek pats jo įgyja. Tai yra faktai. Kai mes tai 
vadiname vis inertiae, mes tik pažymime šiuos faktus visai neteigdami, 
kad turime kokią nors inercijos jėgos idėją, lygiai kaip kalbėdami apie 
trauką turime omenyje tam tikrus padarinius, nesuprasdami pačios 
tos veikiančios jėgos*. Seras Isaacas Newtonas niekada neketino atimti 
iš antrinių priežasčių visą jėgą ar energiją, nors kai kurie jo šalininkai 
ir bandė tokią teoriją paremti jo autoritetu. Priešingai, šis didis filosofas 

II DALIS 

Bet paskubėkime užbaigti šį įrodinėjimą, kuris ir 
taip jau pernelyg ilgai užsitęsė. Mes veltui ieškojome 
galios, ar būtino ryšio, idėjos visuose tuose šaltiniuose, 
iš kurių, mūsų manymu, ji galėjo kilti. Atrodo, kad 
iš atskirų kūnų veikimo pavyzdžių mes, net ir kruopš- 
čiausiai juos ištyrę, negalime atrasti nieko kita, išskyrus 
tai, kad vienas reiškinys eina po kito, ir niekuomet 
negalime užčiuopti jokios jėgos ar galios, su kuria veikia 
priežastis, ir jokio ryšio tarp jos ir menamo jos pa- 
darinio. Tas pats sunkumas iškyla apmąstant dvasios 
poveikį kūnui, kai mes matome, kad kūnas ima judėti 
dvasiai to panorėjus, bet negalime pastebėti ar suprasti 
to saito, kuris jungia judėjimą ir valios aktą, ar energijos, 
kurios dėka dvasia sukelia šį padarinį. Valios galia savo 
pačios sugebėjimams ir idėjoms nė trupučio nėra su- 
prantamesnė, taigi apskritai visoje gamtoje nėra nė vieno 
ryšio atvejo, kuris mums būtų suprantamas. Visi reiš- 
kiniai atrodo visiškai nesusiję ir atskiri. Vienas reiškinys 


pasitelkė eterinį aktyvų fluidą, kad paaiškintų visuotinę trauką, nors 
ir buvo toks atsargus ir kuklus, kad pripažino, jog tai yra vien hipotezė, 
kurios be tolesnių eksperimentų negalima atkakliai teigti. Turiu sutikti, 
kad pažiūrų likimas yra kažkoks nepaprastas. Descartes'as paminėjo 
"šią dievybės visuotinio ir išimtinio veiklumo teoriją, bet atkakliai jos 
neteigė. Malebranche'as ir kiti kartezininkai padarė ją visos savo 
filosofijos pagrindu. Tačiau Anglijoje ji neturėjo autoriteto. Locke'as, 
Clarke'as ir Cudworthas?" net neatkreipė į ją dėmesio, bet visą laiką 
manė, kad materija turi realią, nors ir antrinę, išvestinę galią. Tad 
kokiu būdu ši teorija taip įsigalėjo tarp mūsų šiuolaikinių metafizikų? 


* [K ir L leidimuose: „materijos“.] 

eina po kito, bet mes niekuomet negalime pastebėti 
jokio ryšio tarp jų. Atrodo, jie yra sujungti (conjoined) 
vienas su kitu, bet niekuomet nebūna susiję (connected). 
O kadangi mes negalime turėti idėjos ko nors, kas 
niekada nepasirodė mūsų išoriniams jutimams ar vi- 
diniam jausmui, tai, regis, iš to būtina -padaryti išvadą, 
kad mes iš viso neturime ryšio, arba galios, idėjos ir 
kad šie Žodžiai visiškai neturi jokios prasmės, ar juos 
vartotume filosofiniuose samprotavimuose, ar kasdie- 
niame gyvenime. 

Bet vis dėlto dar lieka vienas būdas išvengti šios 
išvados ir vienas šaltinis, kurio mes dar neištyrėme. 
Kai mums yra pateiktas koks nors gamtos objektas ar 
reiškinys, kad ir kokie būtume nuovokūs ir įžvalgūs, 
mes negalime be patyrimo nei atrasti, nei įspėti, kokį 
reiškinį jis sukels, ar numatyti ką nors anapus to objekto, 
kuris yra tiesiogiai prisimenamas ar suvokiamas juti- 
mais. Netgi kai vienu atveju ar iš vieno bandymo mes 
pastebėjome, kad vienas reiškinys eina po kito, mes 
negalime formuluoti bendros taisyklės ar pranašauti, 
kas bus panašiais atvejais, nes pagrįstai laikoma ne- 
dovanotinu įžūlumu spręsti apie visą gamtos vyksmą 
remiantis vieninteliu bandymu, kad ir koks jis būtų 
tikslus ir patikimas. Tačiau jei kuri nors viena reiškinių 
rūšis visuomet, visais atvejais jungėsi su kita, pasiro- 
džius vienai mes nedvejodami numatome kitą ir nau- 
dojamės tuo samprotavimu, kuris vienintelis gali mus 
įtikinti faktais ir egzistavimu. Tada vieną objektą va- 

diname „priežastimi“, kitą — „padariniu“. Mes darome 
prielaidą, kad tarp jų yra tam tikras ryšys, vienam 
iš jų būdinga tam tikra galia, dėl kurios jis neišvengiamai 
sukelia kitą absoliučiai patikimai ir būtinai. 

Taigi paaiškėja, kad ši reiškinių būtino ryšio idėja 
kyla susidūrus su daugeliu panašių nuolatinio šių reiš- 
kinių jungimosi atvejų ir kad šios idėjos negali sukelti 
kuris nors vienas iš šių atvejų, nors jį apžvelgtume 
visais galimais požiūriais ir aspektais. Bet tarp daugelio 
atvejų ir kiekvieno atskiro atvejo nėra jokio skirtumo, 
daroma prielaida, kad jie yra visiškai panašūs, išskyrus 
vien tai, kad, pasikartojus panašiems atvejams, protas 
iš įpročio yra linkęs pasirodžius vienam reiškiniui laukti 
kito, kuris paprastai jį lydi, ir tikėti, kad jis egzistuos. 
Todėl šis ryšys, kurį jaučia mūsų protas, šis įprastas 
vaizduotės perėjimas nuo vieno objekto prie jo įprastinio 
palydovo ir yra tas jausmas arba įspūdis, kuriuo rem- 
damiesi mes susikuriame galios, arba būtino ryšio, idėją. 
Nieko daugiau šiuo atveju nėra. Visapusiškai apsvars- 
tykite šį dalyką: jūs nerasite jokio kito šios idėjos šaltinio. 
Tai yra vienintelis skirtumas tarp vieno atvejo, kuriuo 
remdamiesi mes niekad negalime susidaryti ryšio idėjos, 
ir daugelio panašių atvejų, kurie mums tą idėją sukelia. 
Pirmą kartą pamatęs judesio perdavimą postūmiu, pa- 
vyzdžiui, susidūrus dviem biliardo rutuliams, žmogus 
negalės pasakyti, kad vienas įvykis susijęs su kitu, 0 
tik kad jis jungėsi su kitu. Pastebėjęs keletą tokio pat 
pobūdžio atvejų, jis konstatuoja, kad jie yra susiję. Bet 

argi įvyko koks nors pasikeitimas, dėl kurio kilo ši 
nauja ryšio idėja? Jokio, išskyrus vien tai, kad Žmogus 
dabar jaučia, jog šie įvykiai yra susiję jo vaizduotėje, 
ir pasirodžius vienam lengvai gali išpranašauti kito 
buvimą. Todėl, kai mes sakome, kad vienas objektas 
yra susijęs su kitu, mes turime omenyje tik tai, kad 
jie tapo susiję mūsų mintyse ir paskatino padaryti tą 
išvadą, dėl kurios jie tampa vienas kito buvimo įro- 
dymais, — išvadą, kuri yra kiek neįprasta, bet, regis, 
pakankamai akivaizdžiai pagrįsta. Šito jos akivaizdumo 
nesusilpnins joks bendras proto nepasitikėjimas savimi 
ar skeptiškas įtarumas kiekvienos naujos ir neįprastos 
išvados atžvilgiu. Skepticizmui nėra mielesnės išvados 
už tą, kuri atskleidžia Žmogaus proto ir sugebėjimų 
silpnumą ir ribotumą. 

Kokį dar ryškesnį proto stulbinančio nežinojimo ir 
„silpnumo pavyzdį galima pateikti? Juk iš tikrųjų, jeigu 
tarp objektų yra koks nors ryšys, Kurį mums svarbu 
pažinti, tai yra priežasties ir padarinio ryšys. Juo pagrįsti 
visi mūsų samprotavimai apie faktus ir egzistavimą. 
Tik juo remdamiesi mes tampame tikri dėl objektų, 
kurių tiesiogiai neliudija mūsų atmintis ir jutimai. Vie- 
nintelė tiesioginė visų mokslų nauda - išmokyti mus 
valdyti ir reguliuoti ateities įvykius pasitelkus jų prie- 
žastis. Todėl mūsų mintys ir tyrinėjimai kiekvieną 
akimirką sukasi apie šį ryšį, tačiau mūsų susidarytos 
jo idėjos yra tokios netobulos, kad tiesiog neįmanoma 


pateikti teisingą priežasties apibrėžimą, nebent tik pa- 

remtą tuo, kas yra išoriška ir jai svetima. Panašūs 
objektai visuomet jungiasi su panašiais. Tai mes Žinome 
iš patyrimo. Remdamiesi šiuo patyrimu, priežastį mes 
galime apibrėžti kaip objektą, po kurio eina kitas objektas, 
ir, be to, po visų objektų, panašių į pirmąjį, eina objektai, 
panašūs į antrąjį. Arba, kitaip sakant, jeigu nebūtų pirmojo 
objekto, tai niekada neegzistuotų ir antrasis. Priežasties 
pasirodymas visuomet nukreipia protą prie padarinio 
idėjos — įprastas perėjimas. Tai mes taip pat Žinome 
iš patyrimo. Todėl remdamiesi šiuo patyrimu mes 
galėtume sukurti kitą priežasties apibrėžimą ir vadinti 
ją objektu, po kurio eina kitas objektas ir kurio pasirodymas 
visuomet nukreipia mūsų mintis prie to kito objekto. Tačiau 
nors abu šie apibrėžimai grindžiami aplinkybėmis, ku- 
rios yra svetimos priežasčiai, mes negalime pašalinti 
šio nepatogumo ar pateikti tobulesnį apibrėžimą, galintį 
nurodyti tą priežasties aplinkybę, kuri ją susieja su 
padariniu. Mes neturime jokios šio ryšio idėjos, netgi 
aiškaus supratimo, ką norime sužinoti, kai siekiame 
susidaryti jo sąvoką. Pavyzdžiui, mes sakome, kad šios 
stygos virpesys yra šio garso priežastis. Bet ką mes 
turime omenyje šitai teigdami? Mes turime omenyje 
arba tai, kad šį virpesį lydi šis garsas ir kad visi panašūs 
virpesiai buvo lydimi panašių garsų, arba kad šį virpesį 
lydi šis garsas ir kad, pasirodžius vienam, mūsų protas 
užbėga už akių pojūčiams ir akimirksniu susikuria kito idėją. 


Mes galime svarstyti priežasties ir padarinio santykį 

bet kuriuo iš šių dviejų požiūrių, tačiau be jų mes 
neturime jokios jo idėjos!. 

Tad trumpai pakartokime šio skyriaus samprotavi- 
mus. Kiekviena idėja yra kokio nors ankstesnio įspūdžio 


' Remiantis aiškinimais ir apibrėžimais, galios idėja yra tokia pat 
santykinė kaip ir priežasties idėja, ir jos abi turi ryšį su padariniu, 
arba kokiu nors kitu reiškiniu, kuris nuolat jungiasi su pirmuoju. Kai 
mes svarstome :iežinoną objekto aplinkybę, nustatančią arba lemiančią 
jo poveikio laipsnį ar kiekį, ją vadiname jo galia. Todėl visi filosofai 
pripažįsta, kad padarinys yra galios matas. Bet jeigu jie turėtų kokią 
nors galios pačios savaime idėją, kodėl gi jie negalėtų išmatuoti jos 
pačios? Ginčas, ar judančio kūno jėga yra proporcinga jo greičiui, ar 
jo greičio kvadratui, - šis ginčas, sakau, turėtų būti sprendžiamas ne 
lyginant jos padarinius per lygius ar nelygius laiko tarpus, bet tiesiogiai 
matuojant ir lyginant“. 

Dėl dažno žodžių „jėga“, „galia“, „energija“ ir kitų, nuolat pa- 
sitaikančių ir kasdieniame pokalbyje, ir filosofijoje, vartojimo, tai nėra 
įrodymas, kad mes bent vienu atveju Žinome principą, siejantį priežastį 
su padariniu, ar galime galutinai paaiškinti, kaip vienas dalykas sukelia 
kitą. Šie žodžiai, kaip jie paprastai vartojami, turi labai neapibrėžtą 
jiems priskiriamą reikšmę, o jų idėjos yra labai nepatikimos ir painios. 
Joks gyvis negali išjudinti išorinių kūnų be nisus, arba pastangos, 
pajautimo, ir kiekvienas gyvis patiria ar pajunta smūgį ar postūmį, 
susidūręs su išoriniu judančiu objektu. Šiuos pojūčius, kurie būdingi 
tik gyviams ir iš kurių a priori negalime daryti jokios išvados, mes 
esame linkę perkelti negyviems objektams ir įsivaizduoti, kad jie patiria 
tuos pačius pojūčius, kai perduoda ar įgyja judėjimą. Dėl energijų, 
kurios pasireiškia mums neprijungiant prie jų jokios perduoto judėjimo 
idėjos, mes atsižvelgiame tik į nuolatinį patiriamą įvykių jungimąsi; 
ir kai mes jaučiame įprastą idėjų ryšį, mes perkeliame šį jausmą 
objektams, nes nėra nieko įprastesnio kaip pritaikyti išoriniams kūnams 
kiekvieną vidinį pojūtį, kurį jie sukelia.' 


* [Ši pastaba pirmiausia atsirado L leidime.) 
+ [Vietoj šios baigiamosios pastabos L leidime buvo: „Priežastis 
skiriasi nuo ženklo, nes ji numato buvimą anksčiau ir greta laike ir 


erdvėje bei nuolatinį jungimąsi. Ženklas yra ne kas kita, kaip kore- 
liatyvus tos pačios priežasties padarinys.“ ] 

ar jausmo kopija, ir kai mes negalime rasti jokio 
įspūdžio, galime būti tikri, kad nėra ir jokios idėjos. 
Visais atskirais kūnų ar dvasios veiklos atvejais nėra 
nieko, kas sukeltų kokį nors galios, ar būtino ryšio, 
įspūdį, vadinasi, galėtų pateikti jų idėją. Bet kai yra 
daug vienodų pavyzdžių ir po to paties objekto vi- 
suomet eina tas pats įvykis, tuomet mes imame mąstyti 
apie priežastį ir ryšį. Tuomet mes patiriame naują 
jausmą ar įspūdį, būtent vieno objekto ir jo nuolatinio 
palydovo įprastinį ryšį mintyse ar vaizduotėje. Šis 
jausmas ir yra mūsų ieškomos idėjos pirmavaizdis. Juk 
jeigu ši idėja kyla iš daugelio panašių pavyzdžių, o 
ne iš vieno atskiro pavyzdžio, ji turi kilti iš tos ap- 
linkybės, kuria daugelis pavyzdžių skiriasi nuo kiek- 
vieno atskiro pavyzdžio. Tačiau šis įprastinis ryšys arba 
vaizduotės perėjimas ir yra vienintelė aplinkybė, kuria 
jie skiriasi. Visais kitais atžvilgiais jie yra panašūs. 
Pirmasis mūsų matytas judėjimo perdavimo susidūrus 
dviem biliardo rutuliams pavyzdys (vėl grįžtu prie šio 
aiškaus pavyzdžio) yra visiškai panašus į bet kurį 
pavyzdį, kuris dabar gali mums pasitaikyti, tik iš 
pradžių mes iš vieno reiškinio negalėjome daryti išvados 
apie kitą, o dabar po ilgai trukusio vienodo patyrimo 
jau galime šitai padaryti. Nežinau, ar skaitytojas lengvai 
supras šį samprotavimą. Tačiau bijau, kad jeigu aš dar 
daugiau apie jį kalbėsiu arba apžvelgsiu jį dar įvai- 
resniais požiūriais, jis taps tik dar tamsesnis ir painesnis. 
Visuose abstrakčiuose samprotavimuose yra vienas po- 

žiūris, kuris, jeigu mes sėkmingai jį užčiuopsime, leis 
mums geriau nušviesti dalyką nei visa iškalba ir patys 
įmantriausi žodžiai. Šį požiūrį mes ir stengsimės įgyti, 
o visas retorikos puošmenas paliksime tiems dalykams, 


kuriems jos labiau tinka. 


Aštuntas skyrius 


APIE LAISVĘ IR BŪTINUMĄ 


I DALIS 


Pagrįstai būtų galima tikėtis, kad klausimais, kurie 
itin karštai nagrinėjami ir diskutuojami nuo pačių moks- 
lo ir filosofijos ištakų, besiginčijantys sugebėjo susitarti 
bent jau dėl visų terminų reikšmės ir kad mūsų ty- 
rinėjimai per du tūkstančius metų sugebėjo nuo žodžių 
pereiti prie tikro ir realaus ginčo objekto. Atrodytų, 
kaip lengva pateikti samprotavimuose vartojamų ter- 
minų tikslius apibrėžimus ir šiuos apibrėžimus, o ne 
vien žodžių skambesį, padaryti būsimo nagrinėjimo ir 
tyrinėjimo objektu. Bet, pažvelgę į dalyką iš arčiau, 
mes būsime linkę padaryti visiškai priešingą išvadą. 
Jau vien dėl to, kad ginčas taip ilgai tęsėsi ir iki šiol 
liko neišspręstas, galime tarti, jog čia yra koks nors 
išraiškos dviprasmiškumas ir jog besiginčijantys su 
terminais, vartojamais ginče, sieja skirtingas idėjas. Ka- 
„dangi manoma, kad visų individų proto sugebėjimai 
ir prigimtis yra panašūs - kitaip būtų visiškai bergždžias 
dalykas drauge samprotauti ir ginčytis, - tai būtų tiesiog 
neįmanoma, kad Žmonės, terminus siejantys su tomis 


pačiomis idėjomis, taip ilgai laikytųsi skirtingų nuo- 


120 


APIE LAISVĘ IR BŪTINUMĄ 


monių apie tą patį dalyką, ypač kai jie keičiasi požiūriais 
ir kiekviena grupė tiesiog neriasi iš kailio visur ieš- 
kodama argumentų, kuriais ji galėtų įveikti savo prie- 
šininkus. Žinoma, jeigu žmonės bando ginčytis klau- 
simais, kurie visiškai neprieinami Žmogaus sugebėji- 
mams — pavyzdžiui, pasaulių kilmės, intelektinės sis- 
temos sandaros ar dvasių srities, - jie gali ilgai pilstyti 
iš tuščio į kiaurą nevaisingai ginčydamiesi ir niekada 
neprieiti jokios konkrečios išvados. Bet jeigu klausimas 
yra susijęs su kokiu nors kasdienio gyvenimo ir pa- 
tyrimo dalyku, tuomet, manytume, ginčą išspręsti taip 
ilgai trukdo tik kokios nors išraiškos dviprasmybės, 
kurios laiko priešininkus per atstumą ir neleidžia jiems 
susiimti vienam su kitu. 

Taip atsitiko ir su labai seniai diskutuojamu laisvės 
ir būtinumo klausimu; tai juo labiau nuostabu, nes, 
jei neklystu, visi Žmonės, ir mokyti, ir nemokšos, šiuo 
klausimu visuomet buvo vienos nuomonės, ir keli 
suprantami apibrėžimai iškart būtų padarę galą visam 
šiam ginčui. Aš sutinku, kad šis ginčas buvo tiek visų 
svarstytas ir įstūmė filosofus į tokį painiausios sofistikos 
labirintą, kad nebus nieko keista, jeigu protingas skai- 
tytojas, saugodamas savo ramybę, nenorės nė girdėti 
apie klausimą, iš kurio jis negali tikėtis nei pamokymo, 
nei malonumo. Bet galbūt čia siūlomas argumentavimo 
būdas vėl sužadins jo dėmesį, nes jis yra daug naujesnis, 


žada pateikti bent jau kokį nors šio ginčo sprendimą 

ir nesudrums skaitytojo ramybės jokiais sudėtingais ir 
neaiškiais samprotavimais. 

Taigi aš tikiuosi parodyti, kad visi žmonės visuomet 
sutarė ir dėl būtinumo, ir dėl laisvės teorijos, kiek šiems 
terminams galima suteikti kokią nors prasmingą reikš- 
mę, ir kad visas ginčas iki šiol vyko vien dėl žodžių. 
Pradėsime nuo būtinumo doktrinos tyrimo. 

Visuotinai pripažįstama, kad materija visiems savo 
veiksmams yra išjudinama būtinos jėgos ir kad kiek- 
vienas gamtos padarinys yra taip tiksliai nulemtas jo 
priežasties energijos, jog tomis konkrečiomis aplinky- 
bėmis ji nebūtų galėjusi sukelti jokio kito padarinio. 
Kiekvieno judėjimo laipsnis ir kryptis gamtos dėsnių 
yra taip tiksliai padiktuoti, kad iš dviejų kūnų susidūrimo 
lygiai taip pat lengvai galėtų atsirasti gyva būtybė, kaip 
ir kito laipsnio ar kitos krypties judėjimas nei tas, kuris 
faktiškai kilo. Todėl jei norime susidaryti teisingą ir 
tikslią būtinumo idėją, turime išnagrinėti, iš kur ši idėja 
kyla, kai mes ją taikome kūnų veiksmams. 

Atrodo akivaizdu, kad jeigu visi gamtos vaizdai nuolat 
keistų vienas kitą tokiu būdu, jog nebūtų dviejų vienas 
į kitą panašių reiškinių, bet kiekvienas objektas būtų 
kažkas visiškai nauja, nė kiek nepanašu į visa tai, 
„ką mes matėme anksčiau, tuo atveju mes niekuomet 
nesusidarytume nė menkiausios būtinumo ar šių objektų 
ryšio idėjos. Tokiomis sąlygomis mes galėtume pasakyti, 
kad vienas objektas ar reiškinys ėjo po kito, o ne kad 
vienas sukėlė kitą. Priežasties ir padarinio santykis būtų 

visiškai nežinomas žmonijai. Nuo šios akimirkos baig- 
tųsi samprotavimai ir išvados apie gamtos veiksmus, 
o atmintis ir jutimai liktų vieninteliais kanalais, kuriais 
žinojimas, kad kas nors realiai egzistuoja, galėtų pasiekti 
protą. Todėl mūsų būtinumo ir priežastingumo idėja 
kyla vien dėl vienodumo, matomo gamtos veiksmuose, 
kur panašūs objektai nuolat jungiasi vienas su kitu ir 
įprotis verčia protą pasirodžius vienam daryti išvadą 
apie kitą. Šios dvi aplinkybės ir yra visas tas būtinumas, 
kurį mes priskiriame materijai. Išskyrus nuolatinę pa- 
našių objektų jungtį ir po to einančią išvadą, daromą 
iš vieno apie kitą, mes neturime kitos būtinumo ar 
ryšio sampratos. 

Todėl jeigu paaiškėtų, jog visi Žmonės be jokių 
abejonių ir svyravimų visada sutiko, kad šios dvi 
aplinkybės reiškiasi valinguose Žmonių veiksmuose ir 
proto operacijose, iš to reikėtų padaryti išvadą, kad 
visi žmonės visada sutarė dėl būtinumo doktrinos ir 
kad iki šiol jie ginčijosi tik todėl, jog nesuprato vienas 
kito. 

Dėl pirmosios aplinkybės, nuolatinio ir taisyklingo 
panašių reiškinių jungimosi, mes galbūt galime pasi- 
tenkinti šiais samprotavimais. Visuotinai pripažįstama, 
kad visų tautų ir visų epochų Žmonių poelgiai yra 
labai vienodi ir kad žmogaus prigimties principai ir 
veiksmai visada yra tie patys. Tie patys motyvai visada 
sukelia tuos pačius poelgius, tie patys reiškiniai atsi- 
randa dėl tų pačių priežasčių. Garbės troškimas, šykš- 

tumas, savimeilė, tuštybė, draugystė, kilnumas, patrio- 
tizmo dvasia — visi šie jausmai, įvairiai sumišę ir paplitę 
visuomenėje, nuo pat pasaulio pradžios buvo ir iki šiol 
tebėra visų veiksmų ir iniciatyvų, kada nors regėtų 
žmonijos istorijoje, šaltinis. Norite pažinti graikų ir 
romėnų jausmus, polinkius ir gyvenimo būdą? Gerai 
išstudijuokite prancūzų ir anglų charakterį ir poelgius: 
jūs labai neapsiriksite, jeigu daug ką iš to, ką pastebėsite 
esant būdinga pastariesiems, priskirsite pirmiesiems. 
Žmonės visais laikais ir visur tokie vienodi, kad istorija 
nepasako mums nieko nauja ar neįprasta šiuo klausimu. 
Svarbiausia jos nauda yra ta, kad ji atskleidžia pastovius 
ir visuotinius Žmogaus prigimties principus, parody- 
dama Žmones pačiomis įvairiausiomis aplinkybėmis bei 
sąlygomis ir pateikdama medžiagą, kuria remdamiesi 
mes galime stebėti ir pažinti Žmonių veiksmus bei elgesį 
reguliuojančius pradus. Šie karų, intrigų, partijų rietenų 
ir revoliucijų aprašymai yra rinkiniai daugybės ban- 
dymų, kuriais remdamiesi politikai ar moralės filosofai 
nustato savo mokslo principus, panašiai kaip gydytojas 
ar gamtotyrininkas pažįsta augalų, mineralų ir kitų 
išorinių objektų prigimtį atlikdamas su jais bandymus. 
Žemė, vanduo ir kiti elementai, tirti Aristotelio ir 
"Hipokrato!, nėra panašesni į tuos, kuriuos mes dabar 


' [Hipokratas (Hippocratės, 460? - 377 m. pr. Kr.) - žymiausias 
senovės graikų gydytojas, susisteminęs to meto medicinos Žinias, 
palikęs daugiau kaip aštuoniasdešimt traktatų. Tačiau dabar tų traktatų 
autoryste abejojama. — Leid.) 

stebime, negu Žmonės, aprašyti Polibijož ir Tacito?, — 
į tuos, kurie dabar valdo pasaulį. 

Jeigu keliautojas, sugrįžęs iš tolimos šalies, imtų 
mums pasakoti apie žmones, visiškai kitokius negu tie, 
kuriuos mes kada nors pažinojome, žmones, kuriems 
būtų visiškai svetimas šykštumas, garbės troškimas ar 
kerštingumas, kuriems malonumą teikia tik draugystė, 
kilnumas ir patriotizmo dvasia, mes iš šių detalių tuoj 
pat pastebėtume melagystę ir įrodytume, kad jis — 
melagis, taip pat tvirtai kaip ir tuo atveju, jeigu jis 
į savo pasakojimą būtų prikaišiojęs pasakų apie ken- 
taurus ir drakonus, stebuklus ir nepaprastus dalykus. 
Ir jeigu mes norėtume demaskuoti kokią nors istorijos 
klastotę, pats įtikinamiausias argumentas būtų įrodyti, 
kad poelgiai, priskiriami kuriam nors Žmogui, yra 
tiesiog priešingi gamtos tvarkai ir kad jokie Žmogiški 
motyvai tokiomis sąlygomis negalėtų priversti jį taip 
pasielgti. Kvinto Kurcijaus* tikroviškumas yra vienodai 
įtartinas ir tada, kai jis aprašo antgamtišką Aleksandro 
drąsą, kuri skatino jį vieną pulti Žmonių minias, ir 


2 [Polibijas (Polybios, 201? - 120 m. pr. Kr.) - graikų istorikas, 
vėliau gyvenęs Romoje. Jis parašė Romos istoriją nuo Hanibalo karo 
pradžios iki Pidnos mūšio (168 m. pr. Kr.). — Leid.) 

* [Publijus Kornelijus Tacitas (Publius Cornelius Tacitus, 55 - 128) - 
romėnų istorikas, kurio darbai tapo svarbiausiu istorinių Žinių šaltiniu. 
Jo svarbiausi veikalai - Istorija (Historiae), Analai (Annales), Germanija 
(De originu et situ Germanorum), Agrikola (De vita et moribus Agricolae). - 
Leid.) 

* [Kvintas Kurcijus Rufas (Ouintus Curtius Rufus, I a.) -- romėnas, 
nekritiškos Aleksandro Didžiojo biografijos autorius. - Leid.) 

tada, kai jis aprašo jo antgamtišką jėgą ir energiją, 
leidusią jam efektyviai joms pasipriešinti. Žmonių mo- 
tyvų ir poelgių vienodumą mes pripažįstame taip pat 
lengvai ir visuotinai, kaip ir kūno veiksmų. 

Tuo remiasi ir patyrimo, kurį įgyjame per ilgą 
gyvenimą užsiimdami įvairiausia veikla ir pažindami 
įvairiausią draugiją, nauda —- jis padeda mums pažinti 
žmogaus prigimties principus ir reguliuoti savo tolesnį 
elgesį ir mąstymą. Pasitelkę šį vadovą, mes nuo Žmonių 
poelgių, pasakymų ir netgi gestų pakylame prie jų 
polinkių ir motyvų pažinimo ir, atvirkščiai, Žinodami 
jų motyvus ir polinkius, galime paaiškinti jų poelgius. 
Bendri pastebėjimai, sukaupti per ilgesnį patyrimą, 
suteikia mums Žmogaus prigimties raktą ir moko mus 
išnarplioti visus sudėtingus jos raizginius. Atsikalbinė- 
jimai ir regimybė daugiau mūsų nebeapgauna. Viešus 
pareiškimus mes laikome apgaulingu tikrosios priežas- 
ties pagražinimu. Ir nors pripažįstame deramą dorybės 
ir garbės svarbą ir reikšmę, visiško nesuinteresuotumo, 
į kurį taip dažnai pretenduojama, jau niekada nebe- 
laukiame iš minios ir partijų, retai tesitikime jo iš jų 
lyderių, juo labiau — net iš individų, kad ir koks būtų 
jų rangas ir padėtis. Tačiau jeigu Žmonių poelgiai 
"nepasižymėtų vienodumu ir jeigu kiekvienam mūsų 
atliekamam šios rūšies bandymui būtų būdingas ne- 
taisyklingumas ir nukrypimai, tai būtų neįmanoma su- 
kaupti apie Žmones jokių bendrų žinių, ir joks paty- 
rimas, kad ir kaip tiksliai apdorotas refleksijos, nė kiek 

nebūtų naudingas. Kodėl pagyvenęs ūkininkas yra su- 
manesnis savo profesijoje uŽ jauną, vos pradedantį, jei 
ne todėl, kad saulės, lietaus ir Žemės poveikis augalų 
ir daržovių auginimui pasižymi tam tikru vienodumu, 
ir patyrimas išmoko seną praktiką taisyklių, kurios šį 
poveikį valdo ir nukreipia? 

Tačiau mes neturime tikėtis, kad tas Žmonių poelgių 
vienodumas įgys tokį mastą, jog visi Žmonės tomis 
pačiomis sąlygomis ims veikti visiškai taip pat nepri- 
klausomai nuo jų charakterių, išankstinių įsitikinimų 
ir nuomonių skirtumų. Tokio visų smulkmenų vieno- 
dumo nematome niekur gamtoje. Priešingai, stebėdami 
skirtingų Žmonių elgesio įvairovę, mes galime susidaryti 
daugiau įvairių taisyklių, kurios vis dėlto remiasi tam 
tikru vienodumu ir taisyklingumu. 

Ar Žmonių papročiai yra skirtingi skirtingose epo- 
chose ir skirtingose šalyse? Iš to mes sužinome apie 
didžią įpročio ir auklėjimo galią — tai jie formuoja 
žmogaus dvasią nuo pat vaikystės ir ugdo tvirtą ir 
stiprią asmenybę. Ar vienos lyties elgesys ir poelgiai 
labai skiriasi nuo kitos? Iš to mes sužinome apie 
charakterių skirtumus, kuriuos gamta suteikė lytims ir 
kuriuos ji nuolat ir nekintamai išsaugo. Ar to paties 
žmogaus poelgiai labai skiriasi skirtingais jo gyvenimo 
tarpsniais nuo vaikystės iki senatvės? Tai leidžia mums 
sukaupti daugybę bendrų Žinių apie laipsnišką mūsų 
jausmų ir polinkių kitimą ir apie skirtingus elgesio 


principus, vyraujančius skirtingais Žmogaus amžiaus 

tarpsniais. Net ir charakterio, kuris kiekvieno individo 
yra savitas, įtaka pasižymi tam tikru vienodumu, kitaip 
mūsų Žmonių pažinimas ir jų elgesio stebėjimas nieko 
mums nesakytų apie jų būdą ir polinkius ir nemokytų, 
kaip mes turime su jais elgtis. 

Aš sutinku, kad galima nurodyti tokius poelgius, 
kurie, atrodo, neturi jokio taisyklingo ryšio su jokiais 
mums žinomais motyvais ir yra visų elgesio taisyklių, 
kurios kada nors buvo nustatytos vadovauti Žmonėms, 
išimtis. Bet jeigu mes labai norime žinoti, kaip turime 
spręsti apie tokius neatitinkančius taisyklių ir neįprastus 
poelgius, mes galime apsvarstyti nuomones, kurios 
paprastai susidaromos apie tuos netaisyklingus reiški- 
nius, kurių pasitaiko gamtoje ir išorinių objektų veiks- 
muose. Ne visos priežastys yra sujungtos su savo 
įprastiniais padariniais taip pat vienodai. Amatininkas, 
kuris turi reikalą tik su negyva medžiaga, taip pat gali 
nepasiekti savo tikslo, kaip ir politikas, kuris vadovauja 
jaučiančių ir mąstančių veikėjų elgsenai. 

Prastuoliai, sprendžiantys apie daiktus iš to, kokie 
jie pasirodo jiems iš pirmo žvilgsnio, reiškinių nepa- 
stovumą sieja su tokiu pačiu priežasčių nepastovumu, 
dėl kurio pastarosios dažnai nepadaro savo įprasto 
poveikio, nors jų veiklai neiškyla jokių kliūčių. Tačiau 
filosofai, pastebėję beveik kiekvienoje gamtos srityje 
glūdint didžiulę įvairovę priežasčių ir pradų, kurie yra 
paslėpti nuo mūsų dėl savo smulkumo ar menkumo, 
mano bent jau esant įmanoma, kad priešingi reiškiniai 

gali atsirasti ne dėl kokio nors priežasties atsitiktinumo, 
o dėl slapto priešingų priežasčių veikimo. Ši galimybė 
virsta tikrumu, kai jie pastebi, kad, atidžiau ištyrus, 
padarinių priešingumas visuomet rodo priežasčių prie- 
šingumą ir atsiranda dėl jų tarpusavio prieštaros. Jeigu 
sustos kišeninis ar sieninis laikrodis, kaimietis nesugebės 
to kitaip paaiškinti, o tik pasakys, kad jie iš viso gerai 
neina. Tačiau laikrodininkas lengvai suvoks, kad ta pati 
spyruoklės ar švytuoklės jėga visuomet vienodai veikia 
laikrodžio ratelius, bet dabar nesukelia savo įprastinio 
poveikio galbūt todėl, kad kokia nors dulkelė sustabdo 
visą judėjimą. Stebėdami daug panašių atvejų, filosofai 
suformuluoja taisyklę, skelbiančią, kad visų priežasčių 
ir padarinių ryšys yra vienodai būtinas, 0 tariamas 
nepastovumas kai kuriais atvejais atsiranda dėl slaptos 
priešingų priežasčių prieštaros. 

Pavyzdžiui, jei įprastiniai Žmogaus kūno sveikatos 
ar ligos simptomai nėra tokie, kokių tikėjomės, jei vaistai 
neveikia įprastai stipriai, jei kokia nors atskira priežastis 
sukelia nebūdingus reiškinius, filosofas ir gydytojas tuo 
nesistebi, jiems nekyla pagunda apskritai neigti principų, 
valdančių gyvą organizmą, būtinumą ir vienodumą. Jie 
žino, kad Žmogaus kūnas yra nepaprastai sudėtingas 
mechanizmas, kad jame glūdi daugybė slaptų jėgų, 
kurios yra visiškai mums neprieinamos, kad mums jis 
dažnai gali atrodyti labai nepastoviai veikiantis ir kąd 
todėl nebūdingi reiškiniai, pasireiškiantys išoriškai, ne- 
gali būti įrodymas, jog gamtos dėsnių nesilaikoma su 

didžiausiu taisyklingumu vidiniuose jo veiksmuose ir 
valdyme. 

Filosofas, jeigu jis nori būti nuoseklus, tuos pačius 
samprotavimus turi taikyti protingų veikėjų veiksmams 
ir valios aktams. Pačius nebūdingiausius ir netikėčiau- 
sius Žmonių sprendimus dažnai gali paaiškinti tie, kurie 
žino kiekvieną jų charakterio bruožą ir jų padėties 
ypatumus. Malonaus būdo Žmogus irzliai atsako: tik- 
riausiai jam skauda dantį arba jis nepietavo. Apsnūdėlis 
neįprastai gyvas: netikėtai jam kas nors pasisekė. Ir 
netgi tada, kai kokio nors poelgio, kaip kartais būna, 
negali paaiškinti nei pats jį atlikęs asmuo, nei kiti, mes 
apskritai Žinome, kad žmogaus charakteris iš dalies yra 
nepastovus ir permainingas. Tai tam tikra prasme yra 
būdingas Žmogaus prigimties bruožas, tačiau ypač jis 
priskirtinas tiems asmenims, kurie neturi tvirtų elgesio 
taisyklių ir nuolat elgiasi kaprizingai ir nenuosekliai. 
Vidiniai principai ir motyvai gali veikti vienodai, ne- 
paisant tų tariamų netaisyklingumų, - panašiai kaip 
vėjai, lietūs, debesys ir kitos oro permainos, kaip ma- 
noma, paklūsta pastoviems principams, nors juos ir 
nelengvai atskleidžia Žmogaus įžvalgumas ir tyrinėji- 
mas. 

Tad paaiškėja ne tik tai, kad motyvų ir laisvų poelgių 
jungimasis yra toks pat taisyklingas ir vienodas, kaip 
ir priežasties ir padarinio jungimasis bet kurioje gamtos 
srityje, bet ir kad šis taisyklingas jungimasis Žmonių 
yra visuotinai pripažįstamas ir niekada nebuvo nei 

filosofinių diskusijų, nei kasdienių ginčų objektas. Taigi, 
kadangi iš praeities patyrimo darome išvadas apie ateitį 
ir nusprendžiame, kad visuomet jungsis vienas su kitu 
tie objektai, kurie, kaip matėme, visuomet jungėsi iki 
šiol, gali atrodyti tiesiog nereikalinga įrodinėti, kad šis 
patirtas Žmogaus poelgių vienodumas ir yra tas šaltinis, 
iš kurio darome išvadas apie juos?. Bet kad šį įrodymą 
nušviestume įvairesniais aspektais, mes trumpai aptar- 
sime ir šį klausimą. 

Žmonių tarpusavio priklausomybė visose visuome- 
nėse yra tokia didelė, kad vargu ar iš viso yra toks 
žmogaus poelgis, kuris pats savaime būtų visiškai 
nepriklausomas arba nesusijęs su kitų poelgiais, kurie 
yra reikalingi, kad jis visai atitiktų veikiančiojo ketinimą. 
Skurdžiausias amatininkas, dirbantis pats vienas, tikisi 
bent jau magistrato globos, kuri jam garantuotų ga- 
limybę džiaugtis savo darbo vaisiais. Jis taip pat tikisi, 
kad, nunešęs savo gaminius į turgų ir pasiūlęs juos 
už prieinamą kainą, ras pirkėjų ir už gautus pinigus 
galės paskatinti kitus aprūpinti jį vartojimo reikmenimis, 
būtinais jo egzistavimui. Plėsdami savo sandorius ir 
sueidami į vis sudėtingesnius santykius su kitais, Žmo- 
nės visuomet į savo gyvenimo planus įtraukia daugiau 
įvairių laisvų poelgių, kurie, kaip jie tikisi vadovau- 
damiesi savais motyvais, vienysis su jų pačių poelgiais. 


* [Leidimuose nuo K iki M skaitome: „... visų išvadų, kurias apie 
juos darome, šaltinis“ .| 

Visas šias išvadas jie grindžia praeities patyrimu - lygiai 
kaip ir savo samprotavimus apie išorinius objektus — 
ir tvirtai tiki, kad Žmonės, kaip ir visi elementai, ir 
toliau veiks taip pat, kaip iki šiol visuomet veikdavo. 
Pramonininkas, kai reikia atlikti kokį nors darbą, pa- 
sikliauja savo tarnų triūsu ir įrankiais, kuriuos jis 
naudoja, ir vienodai nustebtų, jeigu jo lūkesčiai būtų 
apvilti. Trumpai tariant, patyrimu grindžiamos išvados 
ir samprotavimai apie kitų poelgius taip įsismelkia į 
žmogaus gyvenimą, kad nė vienas Žmogus, kai jis 
nemiega, nė akimirksnio neapsieina be jų. Todėl argi 
mes neturime pagrindo teigti, kad visi žmonės visuomet 
sutarė dėl būtinumo teorijos, kaip anksčiau mes ją 
apibrėžėme ir paaiškinome? 

Filosofų nuomonė šiuo klausimu taip pat niekada 
nesiskyrė nuo Žmonių nuomonės. Juk, jau nekalbant 
apie tai, kad vos ne kiekvienas jų gyvenimo poelgis 
suponuoja šią nuomonę, vargu ar yra net ir speku- 
liatyvių mokslo sričių, kurioms ji nebūtų esminė. Kas 
ištiktų istoriją, jei mes negalėtume pasikliauti istoriko 
teisingumu, remdamiesi patyrimu, kurį turime sukaupę 
apie Žmoniją? Kaip politika galėtų būti mokslas, jeigu 
įstatymai ir valdymo formos vienodai neveiktų visuo- 
menės? Kas būtų dorovės mokslo pagrindas, jeigu tam 
tikri charakteriai negalėtų tikrai ir apibrėžtai sukelti 
tam tikrų jausmų ir jeigu šie jausmai nuolat neveiktų 
poelgių? Ir kokiu pagrindu galėtume kritikuoti poetą 


ar prozininką, jeigu jo veikėjų poelgių ir jausmų nega- 

lėtume pavadinti būdingais ar nebūdingais šiems cha- 
rakteriams šiomis aplinkybėmis? Todėl atrodo beveik 
neįmanoma imtis kokio nors mokslo ar veiklos nepri- 
pažįstant būtinumo teorijos ir šių išvadų apie valingus 
poelgius remiantis motyvais, o apie elgesį — remiantis 
charakteriais. 

Ir iš tikrųjų, jeigu atsižvelgsime į tai, kaip lengvai 
susipina natūralūs ir moraliniai akivaizdūs įrodymai, 
sudarydami vieną įrodymo grandinę, mes nedvejodami 
pripažinsime, kad jie yra tos pačios prigimties ir kyla 
iš tų pačių principų. Kalinys, neturintis pinigų ir įtakos, 
suvokia negalįs pabėgti ne tik matydamas jį supančias 
sienas ir grotas, bet ir regėdamas, kad kalėjimo pri- 
žiūrėtojas yra nepermaldaujamas, ir jeigu jis bandys 
ištrūkti į laisvę, greičiau jau bandys įveikti akmenį ir 
geležį, o ne nepalenkiamą prižiūrėtojo būdą. Tas pats 
kalinys, vedamas į ešafotą, neabejotinai numatys savo 
mirtį tiek dėl to, kad sargybiniai tvirti ir ištikimi, tiek 
dėl kirvio ar rato veiksmų. Jo protas perbėga tam tikrą 
idėjų grandinę: kareivių atsisakymas pritarti jo pabė- 
gimui; budelio veiksmai; galvos atskyrimas nuo kūno; 
kraujavimas, konvulsyvūs judesiai ir mirtis. Čia regime 
natūralių priežasčių ir valingų veiksmų grandinę, bet 
protas, pereidamas nuo vienos grandies prie kitos, 
nejaučia tarp jų jokio skirtumo ir nėra mažiau tikras 
dėl ateities įvykio nei tuo atveju, jei šis būtų susietas 


su prisimenamais ar jutimais suvokiamais objektais 

priežasčių grandinės, kurią sucementuoja tai, ką mes 
linkę vadinti „fiziniu“ būtinumu. Ta pati patiriama 
vienybė daro tą pačią įtaką protui, nesvarbu, ar su- 
vienyti objektai būtų motyvai, valios aktas ir poelgiai, 
ar figūra ir judėjimas. Mes galime pakeisti daiktų 
pavadinimus, bet jų prigimtis ir poveikis protui nie- 
kuomet nesikeičia. 

[Jeigu Žmogus, kurį aš pažįstu kaip sąžiningą ir 
turtingą ir su kuriuo artimai draugauju, ateitų į mano 
namus, kur aš apsuptas savo tarnų, aš būčiau tikras, 
jog prieš išeidamas jis manęs nenudurs, kad pagrobtų 
mano sidabrinę rašalinę; tokio įvykio aš tikėčiausi nė 
kiek ne daugiau nei paties namo sugriuvimo, jei tas 
namas yra naujas, tvirtai suręstas ir turi gerus pama- 
tus. - Bet jį gali apimti netikėta ir nežinoma beprotystė. — 
Taip pat staiga gali kilti Žemės drebėjimas, sujudinti 
ir sugriauti mano namą. Todėl aš pakeisiu savo prie- 
laidas. Aš sakysiu, kad tikrai Žinau, jog jis nekiš rankos 
į ugnį ir nelaikys jos ugnyje tol, kol ji sudegs. Manau, 
jog šį įvykį aš galiu numatyti taip pat tikrai, kaip ir 
tai, kad, jeigu jis šoks pro langą ir nesusidurs su jokia 
kliūtimi, jis nė akimirkos nepakibs ore. Jokia nežinomos 
beprotystės prielaida nesuteikia nė mažiausios galimy- 
bės pirmajam įvykiui, kuris priešingas visiems žino- 
miems Žmogaus prigimties principams. Žmogus, kuris 
vidurdienį palieka pilną aukso savo piniginę ant Čering 
Kroso grindinio, lygiai taip pat gali tikėtis, kad ji nuskris 
kaip plunksnelė, kaip ir to, kad po valandos ras ją 

nepaliestą. Daugiau nei pusė Žmonių samprotavimų 
susideda iš panašių išvadų, kurios yra daugiau ar 
mažiau tikros priklausomai nuo to, kokį mūsų patyrimas 
rodo esant įprastinį Žmonių elgesį tam tikromis kon- 
krečiomis aplinkybėmis.“ 

Aš dažnai svarsčiau, kokia priežastis galėjo lemti 
tai, kad nors visi Žmonės visuomet nesvyruodami pri- 
pažino būtinumo teoriją visoje savo praktinėje veikloje 
ir samprotavimuose, tačiau jie taip nenorėjo pripažinti 
jos žodžiais ir visais laikais veikiau jau buvo linkę skelbti 
priešingą nuomonę. Aš manau, šitai galima paaiškinti 
taip. Jei tirsime kūnų veiksmus ir tai, kaip priežastys 
sukelia padarinius, įsitikinsime, jog visi mūsų sugebė- 
jimai negali mums padėti geriau pažinti šį santykį užuot 
tik paprasčiausiai stebėjus, kad tam tikri objektai nuolat 
sujungti drauge ir kad mūsų protas, pasirodžius vienam 
objektui, yra įpratęs pereiti prie tikėjimo, jog yra ir kitas. 
Bet nors ši išvada, atskleidžianti Žmogaus nežinojimą, 
yra paties tiksliausio šio klausimo ištyrimo rezultatas, 
žmonės vis tiek yra linkę tikėti, kad jie giliau įžvelgia 
gamtos jėgas ir suvokia kažką panašaus į būtiną prie- 
žasties ir padarinio ryšį. Kai po to jie, apmąstydami 
savo dvasios veiksmus, tarp motyvo ir poelgio tokio 
ryšio nejaučia, tuomet yra linkę daryti prielaidą, kad 
padariniai, kurie yra materialių jėgų rezultatas, skiriasi 


“ IŠi pastraipa atsirado tik paskutiniajame pataisytame 1777 metų 
leidime (O leidime).) 

nuo tų, kuriuos sukelia mąstymas ir protas. Bet kartą 
įsitikinę, kad apie jokį priežastingumą nežinome nieko 
daugiau, išskyrus tai, jog objektai nuolat jungiasi ir jog 
po to protas, remdamasis vienu, daro išvadą apie kitą, 
ir matydami, kad šios dvi aplinkybės, kaip visuotinai 
pripažįstama, būdingos ir valingiems veiksmams, leng- 
viau pripažinsime, kad tas pats būtinumas yra būdingas 
visoms priežastims. Ir nors šis samprotavimas, priski- 
riantis būtinumą valios sprendimams, prieštarauja dau- 
gelio filosofų sistemoms, apmąstę įsitikinsime, kad jie 
nesutinka su juo vien Žodžiais, o ne tikraisiais savo 
požiūriais. Būtinumo ta prasme, kaip jis čia supran- 
tamas, dar niekada neneigė ir, aš manau, niekada 
negalės neigti joks filosofas. Nebent galima teigti, kad 
protas gali suvokti materijos veiksmuose glūdint kokį 
nors gilesnį priežasties ir padarinio ryšį, ryšį, kurio 
nėra protingų būtybių valinguose veiksmuose. Bet ar 
taip yra, ar ne, gali paaiškėti tik ištyrus, ir šie filosofai 
privalo sutvirtinti savo teiginį, apibrėždami ir apra- 
šydami tą būtinumą ir parodydami jį mums materialių 
priežasčių veiksmuose. 

Išties atrodo, kad Žmonės ne nuo to galo pradeda 
svarstyti laisvės ir būtinumo klausimą, kai jie ima tirti 
sielos sugebėjimus, proto įtaką ir valios operacijas. Tegu 
jie iš pradžių aptaria paprastesnį klausimą, būtent kūno 
ir bejausmės neprotingos materijos klausimą, ir įsitikina, 
ar jie gali susidaryti kokią nors priežastingumo ir 
būtinumo idėją, o ne vien nuolatinio objektų jungimosi 

ir po to einančios proto išvados apie vieną remiantis 
kitu. Jei šios aplinkybės iš tikrųjų sudaro visą tą 
būtinumą, kurį mes suvokiame esant būdingą materijai, 
ir jei šios aplinkybės visuotinai pripažįstamos kaip 
pasireiškiančios ir dvasios veiksmuose, ginčas yra baig- 
tas, arba bent jau nuo šiol jį reikia pripažinti esant 
grynai žodinį. Tačiau kol neapgalvotai manysime, kad 
turime dar kažkokią kitą, toliau siekiančią būtinumo 
ir priežastingumo išorinių objektų veiksmuose idėją ir 
drauge laisvuose proto veiksmuose nieko toliau sie- 
kiančio jau negalime rasti, tol negalėsime kaip nors 
apibrėžtai išspręsti klausimo, nes remsimės visiškai 
klaidinga prielaida. Vienintelis būdas liautis klydus yra 
pakilti aukščiau, ištirti tą siaurą mokslo sritį, susijusią 
su materialiomis priežastimis, ir įsitikinti, kad anksčiau 
minėtas nuolatinis jungimasis ir išvada yra viskas, ką 
apie jas Žinome. Galbūt mums bus sunku taip apriboti 
Žmogaus protą, bet po to mes jau nesusidursime su 
jokiomis kliūtimis, taikydami šią teoriją valios aktams. 
Kadangi akivaizdu, jog šie yra taisyklingai sujungti su 
motyvais, aplinkybėmis ir charakteriu, ir kadangi mes 
visuomet remdamiesi vienais darome išvadas apie kitus, 
mes turime ir žodžiais pripažinti tą būtinumą, kurį 
jau pripažinome kiekviename savo gyvenimo apmąs- 
tyme, kiekviename žingsnyje, kiekviename poelgyje“. 


" Laisvės doktrinos vyravimą galima paaiškinti dar ir kita prie- 
žastimi, būtent laisvės ar indiferentiškumo daugelyje mūsų poelgių 
klaidingu pojūčiu arba tariamu patyrimu, kurį turime ar galime turėti. 
Kokio nors veiksmo būtinumas, ar tai būtų materijos, ar dvasios 

Bet tęskime toliau šį bandymą sutaikyti [priešininkus 
laisvės ir būtinumo klausimu, labiausiai ginčytinu me- 
tafizikos — labiausiai ginčytino mokslo - klausimų; 
neprireiks daug žodžių, kad įrodytume, jog visa žmonija 
visuomet sutarė tiek dėl laisvės, tiek dėl būtinumo 
teorijos ir jog visas šis ginčas ir šiuo požiūriu iki šiol 


veiksmas, tiesą sakant, yra ne veikėjo, o mąstančios ir protingos būtybės, 
apmąstančios šį veiksmą, savybė; būtinumas iš esmės reiškiasi tuo, 
kad mąstymas yra verčiamas daryti išvadą apie šio veiksmo buvimą 
remdamasis kai kuriais prieš tai buvusiais objektais; o laisvė, kai ji 
priešpriešinama būtinumui, yra ne kas kita, kaip tokio determinuotumo 
stoka, tam tikras neapibrėžtumas ar indiferentiškumas, kurį jaučiame 
pereidami ar nepereidami nuo vieno objekto idėjos prie kito objekto, 
kuris eina po jo, idėjos. Dabar galime pažymėti, kad mąstydami apie 
žmonių veiksmus retai jaučiame tokį neapibrėžtumą ar indiferentiš- 
kumą ir paprastai gana patikimai galime daryti išvadą apie juos iš 
jų motyvų ir iš veikiančiojo polinkių; tačiau dažnai būna taip, kad 
atlikdami pačius poelgius mes jaučiame kažką panašaus, o kadangi 
visi panašūs objektai lengvai palaikomi vienas kitu, šitai buvo nau- 
dojama kaip demonstratyvus ir netgi kaip intuityvus Žmogaus laisvės 
įrodymas. Mes jaučiame, kad mūsų poelgiai daugiausia priklauso nuo 
mūsų valios, ir įsivaizduojame, kad jaučiame, jog pati mūsų valia 
yra nuo nieko nepriklausoma, nes jeigu kas nors tai neigdamas sukursto 
mus ją išbandyti, mes jaučiame, kad ji gali lengvai judėti bet kuria 
kryptimi ir sukuria savąjį vaizdinį (arba „nestiprų norą“ („velleity“), 
kaip jį vadina mokyklos) net ir tuo atveju, kurio ji nepasirinko. Šis 
vaizdinys, ar silpnas judesys — įtikinėjame save, - galėjo tuo metu 
tapti realiu veiksmu, nes jeigu kas nors tai neigtų, mes iš antrojo 
bandymo įsitikintume, kad dabar tai gali įvykti. Bet mes juk neat- 
sižvelgiame į tai, kad fantastiškas noras žūtbūt pademonstruoti savo 
laisvę čia yra mūsų elgesio motyvas. Neabejotina, kad, nors ir kaip 
"mes įsivaizduotume jaučią laisvę savyje, pašalinis stebėtojas paprastai 
gali išprotauti mūsų veiksmus remdamasis mūsų motyvais ir charakterių; 
net ir tuo atveju, kai jis šito negali padaryti, jis prieina prie išvados, 
kad apskritai galėtų, jei gerai žinotų kiekvieną mūsų situacijos ir 
temperamento ypatybę ir slapčiausias mūsų prigimties ir būdo galias. 
Bet tai ir yra pati būtinumo esmė, kaip teigia mūsų ką tik išdėstyta 
teorija. 

buvo vien žodinis. Ką mes turime omenyje, kalbėdami 
apie valingus veiksmus? Mes juk negalime manyti, jog 
poelgiai yra taip menkai susiję :0 motyvais, polinkiais 
ir aplinkybėmis, kad nėra tam tikru mastu vienodai 
jų sukeliami ir kad remdamiesi vienais negalėtume 
daryti išvados apie kitų buvimą. Tai yra akivaizdūs 
ir visų pripažinti faktai. Laisvę tuomet mes galime 
suprasti vien kaip galėjimą veikti arba neveikti valios 
sprendimu, t.y. jeigu mes norime pasilikti ramybėje, 
galime tai padaryti; jeigu norime judėti, taip pat galime 
tai padaryti. Bet juk visuotinai pripažįstama, kad tokią 
hipotetinę laisvę turi kiekvienas, kas nesėdi kalėjime 
ir nėra sukaustytas grandinėmis. Čia nėra dėl ko gin- 
čytis. 

Kad ir kaip apibrėžtume laisvę, mes rūpestingai 
turime laikytis dviejų būtinų sąlygų: pirma, kad api- 
brėžimas neprieštarautų neabejotiniems faktams; antra, 
kad jis neprieštarautų pats sau. Jeigu mes laikysimės 
šių sąlygų ir mūsų apibrėžimas bus suprantamas, tai 
aš esu įsitikinęs, kad paaiškės, jog visi Žmonės šiuo 
klausimu yra vienos nuomonės. 

Visuotinai pripažįstama, kad niekas neegzistuoja be 
priežasties ir kad atsitiktinumas, jei nuodugniai jį iš- 
tirsime, tėra negatyvus žodis, nereiškiantis jokios realios 
jėgos, kuri kur nors gamtoje iš tikrųjų egzistuoja. Bet 
teigiama, kad kai kurios priežastys yra būtinos, o kitos — 
ne. Štai čia ir išryškėja apibrėžimų nauda. Tegu kas 
nors apibrėžia priežastį, neįtraukdamas į apibrėžimą kaip 

jo dalies jos būtino ryšio su padariniu, ir tegu aiškiai 
nurodo idėjos, kurią išsako apibrėžimas, kilmę, ir aš 
iškart liausiuosi ginčytis. Bet jeigu bus laikomasi anks- 
čiau pateikto šio dalyko aiškinimo, tai bus absoliučiai 
neįmanoma. Jeigu objektai nebūtų taisyklingai vienas 
su kitu sujungti, mes niekada neįgytume priežasties 
ir padarinio sąvokos; šis taisyklingas jungimasis skatina 
protą padaryti išvadą, kuri yra vienintelis mūsų su- 
vokiamas ryšys. Jeigu kas nors pabandys apibrėžti 
priežastį apeidamas šias aplinkybes, turės arba vartoti 
nesuprantamus žodžius, arba žodžio, kurį siekia api- 
brėžti, sinonimus*. O jeigu sutiksime su anksčiau minėtu 
apibrėžimu, laisvė, priešpriešinama būtinumui, o ne 
prievartai, yra tas pat, kas atsitiktinumas, kurio, kaip 
visuotinai pripažįstama, nėra. 


II DALIS 


Nėra labiau paplitusio ir kartu gėdingesnio sam- 
protavimo metodo už bandymą filosofinėse diskusijose 
paneigti kokią nors hipotezę nurodant pavojingus jos 
padarinius religijai ir moralei. Jeigu kokia nors nuomonė 


* Taigi, jeigu priežastis apibrėžiama kaip tai, kas ką nors sukelia, 
nesunku pastebėti, kad sukelti yra būti priežastimi sinonimas. Jeigu 
priežastį apibrėšime kaip tai, del ko kas nors egzistuoja, bus galima 
pateikti tą patį priekaištą. Juk ką reiškia Žodžiai dėl ko? O jeigu būtų 
pasakyta, kad priežastis yra Hai, po ko kas nors nuolat egzistuoja, šiuos 
žodžius suprastume, nes iš tiesų tai yra viskas, ką mes Žinome apie 
šį dalyką. či pastovumas ir sudaro būtinumo esmę, kitos būtinumo 
idėjos mes neturime. 

veda prie absurdo, ji neabejotinai yra klaidinga, bet 
ji nėra neabejotinai klaidinga dėl to, kad jos padariniai 
pavojingi. Nuo tokių argumentų reikėtų visiškai su- 
silaikyti, nes jie visai nepadeda atskleisti tiesos, 0 tik 
sukelia neapykantą priešininko asmenybei. Čia aš kalbu 
apskritai, nenorėdamas iš to gauti kokios nors naudos 
sau. Aš drąsiai sutinku būti panašiai ištirtas ir drįstu 
teigti, kad tiek būtinumo teorija, tiek laisvės teorija, 
kaip jos anksčiau buvo išdėstytos, ne tik yra sude- 
rinamos su morale', bet ir absoliučiai būtinos jai iš- 
saugoti. 

Būtinumą galima apibrėžti dvejopai priklausomai 
nuo dviejų priežasties, kurios esminė dalis jis yra, api- 
brėžimų. Jis yra arba nuolatinis panašių objektų jun- 
gimasis, arba proto išvada, daroma remiantis vienu 
objektu apie kitą. Tačiau būtinumas abiem šiomis reikš- 
„mėmis (Kurios iš esmės yra tapačios), kaip visuotinai, 
nors ir tylomis, pripažįstama mokyklose, sakyklose ir 
kasdieniame gyvenime, yra būdingas Žmogaus valiai, 
ir dar niekas iki šiol nebandė neigti, kad galime daryti 
išvadas apie žmonių poelgius ir kad šios išvados remiasi 
patyrimu pažįstama panašių poelgių sąsaja su panašiais 
motyvais, polinkiais ir aplinkybėmis. Vienintelė detalė, 
dėl kurios nuomonės gali skirtis, yra ta, jog kas nors 
gal nenorės šios Žmogaus poelgių savybės vadinti bū- 


' [Leidimuose iki O: „... suderinamos su morale ir religija, bet ir 
absoliučiai joms esmingos“.) 

tinumu —- bet jeigu reikšmė aiški, tikiuosi, kad žodis 
negali pakenkti, - arba teigs, kad materijos veiksmuose 
galima atrasti kažką daugiau. Bet juk reikia sutikti, kad 
nors ir kaip tai būtų svarbu gamtos filosofijai arba 
metafizikai, moralei arba religijai tai negali turėti jokios 
reikšmės. Mes galime klysti teigdami, kad nėra jokios 
kitos kūno veiksmų būtinumo ar ryšio idėjos, bet tikrai 
mes nepriskiriame dvasios veiksmams nieko be to, ką 
visi priskiria ir su kuo visi turi sutikti. Mes nepakeičiame 
nė vienos smulkmenos tradicinėje ortodoksinėje siste- 
moje, kiek tai susiję su valios samprata, keičiame tik 
materialių objektų ir priežasčių teoriją. Todėl negali būti 
nieko bent jau nekaltesnio už šią teoriją. 

Kadangi visi įstatymai grindžiami apdovanojimais 
ir bausmėmis, jie remiasi fundamentalia prielaida, kad 
šie motyvai daro taisyklingą ir vienodą įtaką dvasiai, 
skatindami atlikti gerus poelgius ir sulaikydami nuo 
blogų. Šią įtaką galime vadinti kaip patinka, bet kadangi 
ji paprastai yra susijusi su veiksmu, ją reikia laikyti 
priežastimi ir traktuoti kaip to būtinumo, kurį čia norime 
pagrįsti, atskirą atvejį. 

Vienintelis tikras neapykantos ar keršto objektas yra 
asmuo, arba būtybė, apdovanota mąstymu ir sąmone; 
ir jeigu kokie nors nusikalstami ar žalingi poelgiai 
sukelia šį jausmą, tai tik dėl santykio su asmeniu ar 
ryšio su juo. Poelgiai pačia savo prigimtimi yra laikini 
ir išnykstantys, ir jeigu jų nesukelia kokia nors priežastis, 
slypinti juos atlikusio asmens charakteryje ir polinkiuo- 

se, jie negali daryti jam nei garbės būdami geri, nei 
gėdos būdami blogi. Patys savaime poelgiai gali būti 
peiktini, gali prieštarauti visoms moralės ir religijos 
taisyklėms, bet asmuo nėra už juos atsakingas; kadangi 
jų nesukelia jokia patvari ir pastovi jo ypatybė ir jie 
nepalieka tokių padarinių, neįmanoma, kad tas asmuo 
dėl jų galėtų tapti bausmės ar keršto objektu. Todėl 
pagal principą, kuris neigia būtinumą, vadinasi, ir 
priežastis, žmogus, įvykdęs patį baisiausią nusikaltimą, 
yra toks pat tyras ir nekaltas, kaip ir ką tik gimęs, 
o jo charakteris neturi nieko bendra su jo poelgiais, 
jeigu šie nekyla iš jo, ir jo poelgių nedorumas negali 
būti jo charakterio sugedimo įrodymas. 

Žmonės nekaltinami dėl poelgių, kuriuos jie atlieka 
nežinodami ir atsitiktinai, kad ir kokie būtų jų pada- 
riniai. Kodėl? Tik todėl, kad šių poelgių pagrindas 
egzistavo tik akimirksnį ir išnyko drauge su jais. Žmonės 
mažiau kaltinami dėl tokių poelgių, kuriuos jie atlieka 
paskubomis ir neapgalvotai, negu dėl apgalvotų poelgių. 
Kodėl taip yra? Tik todėl, kad nors karštas tempe- 
ramentas yra pastovus dvasios pradas ar joje glūdinti 
priežastis, jis veikia tik protarpiais ir neužkrečia viso 
charakterio. Kita vertus, atgaila nubraukia kiekvieną 
nusikaltimą, jeigu po jos keičiasi gyvenimas ir elgesys. 
Kaip tai paaiškinti? Tik taip, kad poelgiai daro Žmogų 
nusikaltėliu tik tiek, kiek jie įrodo, kad jo dvasioje yra 
nusikaltėliškų pradų, o kai, pasikeitus šiems pradams, 
poelgiai nebėra jų įrodymas, jie nebėra ir nusikalstami. 

Tačiau jeigu nepripažintume būtinumo teorijos, poelgiai 
niekuomet nieko neįrodytų ir, vadinasi, niekuomet ne- 
būtų nusikalstami. 

Taip pat lengva įrodyti remiantis tais pačiais ar- 
gumentais, kad Iisvė, pagal anksčiau minėtą apibrėžimą, 
su kuriuo visi Žmonės sutinka, taip pat yra esmingai 
svarbi moralei ir kad jokie Žmonių poelgiai, kurie nėra 
laisvi, negali būti vertinami moraliniu požiūriu ir tapti 
pritarimo ar pasmerkimo objektu. Kadangi poelgiai yra 
mūsų moralinio jausmo objektai tik tiek, kiek jie rodo 
vidinį charakterį, aistras ir afektus, tai neįmanoma, kad 
jie skatintų girti ar smerkti juos tuomet, kai jie kyla 
ne iš šių pradų, o yra nulemti vien išorinės prievartos. 

Aš neteigiu įveikęs ar pašalinęs visus prieštaravimus 
šiai būtinumo ir laisvės teorijai. Galiu numatyti kitus 
prieštaravimus, kylančius iš argumentų, kurie čia ne- 
buvo nagrinėti. Pavyzdžiui, gali būti sakoma, kad jeigu 
valingi veiksmai paklūsta tiems patiems būtinumo dės- 
niams, kaip ir materijos veiksmai, tuomet egzistuoja 
tolydi būtinų priežasčių grandinė, iš anksto nustatyta 
ir nulemta, einanti nuo viso ko Pirmosios Priežasties 
prie kiekvienos Žmogiškos būtybės kiekvieno atskiro 
valios akto. Niekur visatoje nėra jokio atsitiktinumo, 
jokio indiferentiškumo, jokios laisvės. Kai veikiame, 
kartu mes patys esame veikiami. Galutinis visų mūsų 
valios aktų kaltininkas yra pasaulio Kūrėjas, kuris pir- 
masis išjudino šią milžinišką mašiną ir pastatė visas 
būtybes į šią konkrečią padėtį, iš kurios neišvengiamai 

būtinai turi kilti kiekvienas tolesnis reiškinys. Todėl 
žmonių poelgiai arba iš viso negali būti moraliai blogi, 
nes juos sukelia tokia kilni priežastis, arba jeigu jie 
yra blogi, kaltė dėl jų turi tekti ir Kūrėjui, jeigu mes 
jį laikome jų pirmąja priežastimi ir kaltininku. Kaip 
žmogus, susprogdinęs miną, atsako už visus padarinius 
nepriklausomai nuo to, ar bikfordo virvutė, kurią jis 
panaudojo, buvo ilga, ar trumpa, taip ir tuo atveju, 
jeigu yra nustatyta nenutrūkstama būtinų priežasčių 
grandinė, pirmąją priežastį sukėlusi Esybė, ar ji būtų 
baigtinė, ar begalinė, yra ir visų kitų priežasčių kal- 
tininkė ir turi prisiimti joms skiriamus kaltinimus ir 
pagyrimus. Nagrinėdami Žmonių poelgių padarinius, 
mes nustatome šią taisyklę remdamiesi mūsų aiškiomis 
ir nekintamomis moralumo idėjomis ir pagrindžiame 
ją neginčijamais argumentais; šie argumentai turi įgyti 
dar didesnę galią, kai jie taikomi nepalyginti išmin- 
tingesnės ir galingesnės Esybės norams ir ketinimams. 
Nežinojimu ar bejėgiškumu galima pateisinti tokią ribotą 
būtybę, kokia yra Žmogus, tačiau šie netobulumai ne- 
būdingi Kūrėjui. Jis numatė, jis paliepė, jis panorėjo 
visų tų Žmonių poelgių, kuriuos taip neapgalvotai 
vadiname nusikalstamais. Todėl turime padaryti išvadą, 
kad arba jie nėra nusikalstami, arba už juos atsako 
dievybė, o ne Žmogus. Bet kadangi abu šie teiginiai 
yra absurdiški ir bedieviški, vadinasi, ir teorija, kuria 
jie remiasi, vargu ar gali būti teisinga, nes jai galima 
pateikti tuos pačius prieštaravimus. Absurdiškas sek- 

muo, jeigu jis yra būtinas, įrodo, kad ir pradinė teorija 
yra absurdiška, lygiai kaip nusikalstami poelgiai padaro 
nusikalstamą jų pirmąją priežastį, jeigu ryšys tarp jų 
yra būtinas ir neišvengiamas. 

Šis prieštaravimas susideda iš dviejų dalių, kurias 
mes išnagrinėsime atskirai. 

Pirma, sakoma, kad jei Žmonių poelgiai būtina gran- 
dine veda prie pačios dievybės, jie niekaip negali būti 
nusikalstami dėl Esybės, iš kurios jie kyla, begalinio 
tobulumo ir dėl to, kad ji gali norėti tik to, kas yra 
absoliučiai gera ir pagirtina. Arba, antra, jeigu jie yra 
nusikalstami, mes turime atsisakyti tobulybės atributo, 
kurį priskiriame dievybei, ir turime pripažinti ją pradine 
visų jos kūrinių nuodėmingumo ir moralinio sugedimo 
kaltininke. 

Atsakymas į pirmąjį prieštaravimą atrodo aiškus ir 
įtikinamas. Daugelis filosofų, tiksliai ištyrę gamtos reiš- 
kinius, prieina išvadą, kad VISUMA, suprantama kaip 
viena sistema, kiekvienu savo.egzistavimo periodu yra 
sutvarkyta su didžiausiu geranoriškumu ir kad galiau- 
siai visos sukurtos būtybės patirs didžiausią įmanomą 
laimę be jokių realaus ar absoliutaus blogio ir kančios 
priemaišų. Kiekvienas fizinis blogis, sako jie, yra esminė 
šios geranoriškos sistemos dalis, ir net pati dievybė, 
mūsų laikoma išmintinga, negalėtų jo pašalinti neat- 
verdama kelio dar didesniam blogiui ar neatsisakydama 
didesnio gėrio, kuris kils iš to blogio. Iš šios teorijos 
kai kurie filosofai, tarp jų ir senovės stoikai, perėmė 

argumentą, paguodžiantį visuose kentėjimuose, ir mokė 
savo mokinius, kad tas blogis, nuo kurio jie kenčia, 
iš tikrųjų yra gėris visai visatai, ir platesniam žvilgsniui, 
aprėpiančiam visą gamtos sistemą, kiekvienas reiškinys 
taptų džiaugsmo ir linksmybės objektu. Bet nors šis 
argumentas atrodo įtikimas ir kilnus, praktiškai jis 
greitai paaiškėjo besąs silpnas ir neefektyvus. Be abe- 
jonės, veikiau suerzinsite, o ne nuraminsite kankinančių 
podagros skausmų surakintą Žmogų aiškindami jam, 
kokie teisingi yra visuotiniai dėsniai, dėl kurių jo kūne 
atsiranda piktybiniai skysčiai, tam tikrais kanalais pa- 
siekiantys sausgyslės ir nervus, kur jie dabar sukelia 
tokius stiprius skausmus. Toks platesnis Žvilgsnis gali 
akimirką patenkinti į spekuliacijas pasinėrusio Žmogaus, 
kuris yra ramus ir saugus, vaizduotę, tačiau negali 
nuolat viešpatauti jo prote, nors jo ir nedrumstų skaus- 
„mai ir aistros; juo labiau toks požiūris negali ilgiau 
išsilaikyti puolamas tokių galingų priešininkų. Jausmai 
žvelgia į savo objektą siauriau ir natūraliau ir, laiky- 
damiesi tvarkos, labiau tinkamos Žmogaus dvasios sil- 
pnumui, regi tik mus supančias būtybes ir yra veikiami 
tik tokių reiškinių, kurie atrodo geri ar blogi asmens 
sistemoje. 

Apie moralinį blogį galima pasakyti tą patį, kaip 
ir apie fizinį. Juk nėra pagrindo manyti, kad tie tolimi 
išskaičiavimai, kurie taip mažai efektyvūs vienu atveju, 
turės didesnę įtaką antruoju. Žmogaus dvasia prigimties 


yra taip sukurta, kad, susidūrusi su tam tikrais charak- 

teriais, polinkiais ir poelgiais, ji akimirksniu pajunta 
pritarimo ar pasmerkimo jausmą, ir nėra jos sandarai 
ir konstitucijai svarbesnių emocijų. Mūsų pritarimą 
sukelia daugiausia tokie charakteriai, kurie prisideda 
prie Žmonių visuomenės santarvės ir saugumo, O pa- 
smerkimą daugiausia sukelia tokie charakteriai, kurie 
kenkia visuomenei ir drumsčia jos ramybę. Todėl pa- 
grįstai galima daryti prielaidą, kad moraliniai jausmai 
tiesiogiai ar netiesiogiai kyla iš šių priešingų interesų 
refleksijos. Na ir kas, kad filosofiniai apmąstymai pa- 
grindžia kitokią nuomonę ar hipotezę, teigiančią, jog 
viskas yra teisinga visumos požiūriu ir jog savybės, 
drumsčiančios visuomenės ramybę, yra iš esmės tokios 
pat naudingos ir tinkamos pirminiam gamtos suma- 
nymui, kaip ir tos, kurios tiesiogiai prisideda prie jos 
laimės ir gerovės. Ar tokie nutolę [nuo tikrovės] ir 
abejotini samprotavimai gali atsverti jausmus, kurie kyla 
natūraliai ir tiesiogiai žvelgiant į objektą? Ar Žmogus, 
iš kurio pavogė didelę pinigų sumą, galės kaip nors 
sušvelninti savo sielvartą šiais kilniais apmąstymais? 
Tai kodėl tuomet jo moralinį pasipiktinimą nusikaltimu 
turėtume laikyti su jais nesuderinamu? Arba kodėl 
realaus dorybės ir ydos skirtumo pripažinimas negalėtų 
būti suderinamas su visomis spekuliatyviomis filosofijos 
sistemomis, kaip ir realaus skirtumo tarp asmens grožio 
ir bjaurumo pripažinimas? Abu šie skirtumai pagrįsti 


įgimtais Žmogaus dvasios jausmais, ir šie jausmai 

nepaklūsta jokioms filosofinėms teorijoms ar spekulia- 
cijoms ir negali būti jų pakeisti. 

Į antrąjį prieštaravimą negalima taip lengvai ir įti- 
kinamai atsakyti, ir negalima aiškiai paaiškinti, kaip 
dievybė gali būti tiesioginė visų Žmonių poelgių prie- 
žastis, nebūdama nuodėmės ir moralinio sugedimo 
kaltininkė. Tai paslaptys, kurių įgimtas protas pats 
vienas, niekieno nepadedamas, nesugeba paaiškinti; kad 
ir kokios sistemos laikytųsi, jis susidurs su neįveikiamais 
sunkumais ir netgi prieštaravimais, kurie iškils kiek- 
viename žingsnyje tiriant šį dalyką. Suderinti Žmogaus 
poelgių indiferentiškumą ir atsitiktinumą su išankstiniu 
numatymu arba ginti absoliučius įsakymus, tačiau ne- 
laikyti dievybės nuodėmės kaltininke - tai iki šiol 
pranoko filosofijos galią. Jai bus tik į gera, jeigu ji 
suvoks, kad elgiasi įžūliai kaišiodama savo nosį į šias 
didingas paslaptis, ir, palikusi sritį, kupiną neaiškumų 
ir nesusipratimų, su deramu kuklumu sugrįš prie savo 
tikrosios paskirties — kasdienio gyvenimo tyrinėjimo, 
kur ji suras pakankamai sunkumų, kuriuos galės“ tirti 
nesileisdama į beribį abejonių, netikrumo ir prieštara- 
vimų vandenyną. 


Devintas skyrius 

Visi mūsų samprotavimai apie faktus remiasi tam 
tikra analogijos rūšimi, verčiančia mus iš kiekvienos 
priežasties tikėtis tų pačių reiškinių, kuriuos, kaip esame 
pastebėję, sukelia panašios priežastys. Kai priežastys 
yra visiškai panašios, analogija yra tobula, ir iš jos 
padaryta išvada laikoma tikra ir galutine: juk niekas, 
matydamas geležies gabalą, niekada neabejoja, kad jo 
svoris ir dalelių sankiba bus tokia pati, kaip ir visais 
kitais jo matytais atvejais. Bet kai objektai nėra visiškai 
panašūs, analogija nėra tokia tobula, ir išvada nėra tokia 
įtikinama, nors ir turi tam tikrą galią priklausomai nuo 
panašumo ir artimumo laipsnio. Remiantis šia sampro- 
tavimo rūšimi, anatominiai vieno gyvūno stebėjimai 
pritaikomi visiems gyvūnams, ir jeigu, pavyzdžiui, yra 
aiškiai įrodyta, kad kraujo apytaką turi vienas gyvūnas, 
tarkim, varlė ar Žuvis, tai duoda tvirtą pagrindą daryti 
"prielaidą, kad ją turi ir visi gyvūnai. Šiuos analogija 
grindžiamus stebėjimus galima išplėsti dar labiau ir 
pritaikyti netgi tam mokslui, kurį dabar nagrinėjame; 
kiekviena teorija, kuria mes aiškiname proto operacijas 
ar Žmogaus afektų kilmę ir ryšį, įgys papildomo svorio, 

jei pamatysime, kad ši teorija yra būtina paaiškinti tiems 
patiems visų kitų gyvūnų fenomenams. Mes paban- 
dysime pritaikyti tai hipotezei, kuria ankstesniame sam- 
protavime siekėme paaiškinti visus patyrimu grindžia- 
mus išprotavimus, ir tikimės, kad šis naujas požiūris 
tik patvirtins tai, ką pastebėjome anksčiau. 

Pirma, akivaizdu, jog gyvūnai, kaip ir žmonės, dau- 
gelį dalykų išmoksta iš patyrimo ir prieina išvadą, kad 
tos pačios priežastys visuomet sukels tuos pačius reiš- 
kinius. Remdamiesi šiuo principu, jie susipažįsta su 
aiškiausiai matomomis išorinių objektų savybėmis ir nuo 
pat gimimo pamažu kaupia Žinias apie ugnies, vandens, 
žemės, akmenų, aukštumų, gelmių ir t.t. prigimtį ir 
apie padarinius, kuriuos sukelia jų poveikis. Jauniklių 
neišmanymas ir nepatyrimas čia aiškiai skiriasi nuo 
senių sumanumo ir įžvalgumo —- ilgai stebėdami jie 
išmoko vengti to, kas jiems kenkia, ir siekti to, kas 
suteikia patogumą ar malonumą. Arklys, pripratęs prie 
lenktynių lauko, žino tą aukštų, kurį jis gali peršokti, 
ir niekuomet nebandys įveikti tokio aukščio, kuris 
pranoksta jo jėgas ir sugebėjimus. Senas kurtas patikės 
labiau varginančią medžioklės dalį jaunesniam, o pats 
atsistos taip, kad sutiktų kiškį, kai tas mėtydamas pėdas 
bėgs atgal, ir visi jo numatymai šiuo atveju remiasi 
vien stebėjimu ir patyrimu. 

Dar aiškiau tai matyti iš gyvūnų dresiravimo ir 
mokymo poveikio - teisingai taikydami paskatas ir 
bausmes, juos galime išmokyti tokios elgsenos, kuri yra 

visiškai priešinga natūraliems jų instinktams ir polin- 
kiams. Argi ne patyrimas verčia šunį baimintis skausmo, 
kai jūs jam grasinate arba užsimojate rimbu, ketindamas 
jį mušti? Argi ne patyrimas išmoko jį atsiliepti, kai 
šaukiate jį vardu, ir iš šių sutartinių garsų padaryti 
išvadą, kad turite omenyje jį, o ne kurį nors kitą jo 
draugužį, ir šaukiate jį, kai ištariate šiuos garsus tam 
tikru būdu, tam tikru tonu ir intonacija? 

Visais šiais atvejais, kaip matome, gyvūnas daro 
išvadą apie tam tikrą faktą, pranokstančią tai, ką jis 
tiesiogiai suvokia jutimais; ši išvada visiškai remiasi 
praeities patyrimu, ir iš dabar esančio objekto gyvūnas 
tikisi tų pačių padarinių, kuriuos jis visuomet matydavo 
sukeliant panašius objektus. 

Antra, neįmanoma, kad ši gyvūno išvada remtųsi 
kokiu nors argumentavimo arba samprotavimo procesu, 
kuriuo jis prieitų išvadą, jog panašūs padariniai turi 
eiti po panašių objektų ir jog gamtoje visuomet viskas 
vyks taisyklinga tvarka. Juk jeigu iš tikrųjų ir egzistuoja 
kokie nors tokio pobūdžio argumentai, tai jie neabe- 
jotinai yra pernelyg giliai paslėpti, kad juos pastebėtų 
tokie netobuli protai, nes net filosofinis protas turi būti 
itin kruopštus ir atidus, kad juos atrastų ir pastebėtų. 
Todėl gyvūnai, darydami šias išvadas, nesiremia sam- 
protavimu; nesiremia juo nei vaikai, nei dauguma 
Žmonių savo įprastuose poelgiuose ir išvadose, nei patys 
filosofai, kurie realiame gyvenime iš esmės yra tokie 
patys, kaip ir paprasti Žmonės, paklūsta toms pačioms 

taisyklėms. Gamta turėjo parūpinti kokį nors kitą prin- 
cipą, visuotinesnį ir lengviau taikomą, be to, tokia 
gyvenime nepaprastai svarbi operacija, kaip išvadų 
darymas apie padarinius remiantis priežastimis, nega- 
lėjo būti patikėta nepatikimam samprotavimo ir argu- 
mentavimo procesui. Galbūt Žmogaus atžvilgiu tai at- 
rodė abejotina, tačiau neprotingų padarų atžvilgiu ne- 
kėlė jokių abejonių; o kadangi išvada buvo tvirtai 
nustatyta vienu atveju, pagal visas analogijos taisykles 
turime svarų pagrindą manyti, kad ji turi būti visuotinai 
pripažinta be jokių išimčių ir išlygų. Vien įprotis verčia 
gyvūnus iš kiekvieno objekto, veikiančio jų jutimus, 
daryti išvadą apie jo įprastinį palydovą ir tuo ypatingu 
būdu, kurį vadiname „tikėjimu“, skatina vaizduotę 
pasirodžius vienam įsivaizduoti kitą. Niekaip kitaip 
negalima paaiškinti šios operacijos, būdingos tiek aukš- 
tesnėms, tiek Žemesnėms sugebančių justi būtybių kla- 
sėms, kurias mes galime stebėti!. 

Bet nors gyvūnai didelę dalį savo Žinių įgyja ste- 
bėdami, nemažai jų iš pat pradžių jie gauna tiesiai 


" Kadangi visi samprotavimai apie faktus arba priežastis remiasi 
tik įpročiu, galima paklausti, kaip čia yra, kad Žmonės savo sam- 
protavimais taip smarkiai pranoksta gyvūnus ir vienas žmogus - kitą? 
Argi tas pats įprotis nedaro jiems visiems vienodos įtakos? 

Čia pasistengsime trumpai paaiškinti didžiulį žmonių protų skir- 
tumą, o tada jau bus lengva suprasti Žmonių ir gyvūnų skirtumo 
priežastį. 

1. Pagyvenę kurį laiką ir pripratę prie gamtos vienodumo, mes 
įgyjame bendrą įprotį, dėl kurio visuomet tai, ką žinome, pritaikome 
tam, ko nežinome, ir įsivaizduojame, kad tai, kas nežinoma, panašu 

iš gamtos rankų, ir tos Žinios gerokai pranoksta jų 
paprastai turimus sugebėjimus, be to, tų Žinių beveik 
arba visai nepatobulina net ir ilgiausia praktika ir 
patyrimas. Jas mes vadiname „instinktais“ ir paprastai 
esame linkę stebėtis jais kaip kažkuo, kas labai neįprasta 


į tai, kas Žinoma. Remdamiesi šiuo bendru įpročio principu, net ir 
vieną bandymą mes laikome pakankamu išvados pagrindu ir tikimės 
panašaus reiškinio su tam tikru tikrumu, jeigu bandymas buvo atliktas 
tiksliai ir be jokio pašalinių aplinkybių poveikio. Todėl ir manoma, 
kad labai svarbu stebėti dalykų padarinius, o kadangi vienas žmogus 
gali labai pranokti kitą savo dėmesiu, atmintimi ir pastabumu, tai 
ir jų samprotavimai yra labai skirtingi. 

2. Jeigu padarinį sukelia kelios kartu veikiančios priežastys, vienas 
protas gali būti daug platesnis už kitą, geriau aprėpti visą objektų 
sistemą ir teisingai išprotauti jų padarinius. 

3. Vienas Žmogus sugeba išprotauti ilgesnę padarinių grandinę 
negu kitas. 

4. Nedaug Žmonių sugeba ilgai mąstyti nesusipainiodami savo 
mintyse ir nepainiodami idėjų vienos su kita; būna įvairių tokios 
negalios laipsnių. 

5. Aplinkybė, nuo kurios priklauso padarinys, dažnai būna su- 
sipynusi su kitomis pašalinėmis ir išorinėmis aplinkybėmis. Norint 
ją atskirti, dažnai prireikia didelio atidumo, tikslumo ir sumanumo. 

6. Bendrų taisyklių kūrimas remiantis atskirais stebėjimais yra labai 
subtilus veiksmas, ir čia labai įprasta klysti dėl skubos ar proto, kuris 
nemato visų dalyko aspektų, ribotumo. 

/. Kai mes samprotaujame remdamiesi analogijomis, geriau sam- 
protaus tas žmogus, kuris turi didesnį patyrimą arba greičiau įžvelgia 
analogijas. 

8. Polinkiai, priklausantys nuo išankstinių įsitikinimų, išsilavinimo, 
jausmų, šališkumo ir t.t., vieną protą veikia labiau negu kitą. 

9. Po to, kai mes įgijome pasitikėjimą Žmonių liudijimais, knygos 
ir pokalbiai vieno Žmogaus patyrimo ir mąstymo sritį išplečia labiau 
negu kito. 

Lengva surasti ir daug kitų aplinkybių, dėl kurių Žmonių protai 
būna skirtingi“. 


* [Ši pastaba pirmą kartą atsirado L leidime.) 

ir ko nepaaiškina jokie Žmogaus proto tyrinėjimai. Bet 
gal mūsų nuostaba išnyks ar sumažės, jei atkreipsime 
dėmesį į tai, kad pats bandymais grindžiamas sam- 
protavimas, kuris mums yra bendras su gyvūnais ir 
nuo kurio priklauso visas mūsų gyvenimo elgesys, yra 
ne kas kita, kaip instinkto, arba mechaninės jėgos, 
rūšis, - ši jėga veikia mumyse mums patiems to ne- 
žinant, ir jos svarbiausių veiksmų nevaldo tie idėjų 
santykiai ar jų palyginimai, kurie yra tikrieji mūsų 
intelektinių sugebėjimų objektai. Nors instinktai ir ski- 
riasi, tačiau tai, kas moko Žmogų vengti ugnies, taip 
pat yra instinktas, kaip ir tai, kas taip tiksliai išmoko 
paukštį perėjimo meno ir visos paukštelių auklėjimo 
tvarkos. 


Dešimtas skyrius 

I DALIS 


Dr. Tillotsono' veikaluose yra toks glaustas, elegan- 
tiškas ir stiprus argumentas prieš realų buvimą, kokio 
tik galima tikėtis prieš tokią rimto paneigimo nevertą 
doktriną. Visi pripažįsta, sako šis mokytas prelatas, kad 
Šventojo Rašto arba tradicijos autoritetas yra pagrįstas 
vien apaštalų, savo akimis regėjusių tuos mūsų Išga- 
nytojo stebuklus, kuriais jis įrodė savo dieviškąją misiją, 
liudijimu. Tad ir krikščionių religijos tiesos akivaizdumas 
mums yra mažesnis negu mūsų pojūčių teisingumo 
akivaizdumas, nes net pirmiesiems mūsų religijos kū- 
rėjams jis nebuvo didesnis; tad aišku, kad jis turėjo 
sumažėti, apaštalų perduotas savo mokiniams;. niekas 
negali taip pasitikėti jų liudijimu, kaip pasitiki tiesio- 
giniu savo jutimų objektu. Bet silpnesnis akivaizdumas 
niekada negali sugriauti stipresnio, todėl kad ir kaip 
aiškiai realaus buvimo doktrina būtų apreikšta Šven- 


tajame Rašte, jei mes su ja sutiktumėme, tai tiesiog 


' [Johnas Tillotsonas (1630-1694) buvo įtakingas presbiterionų te- 
ologas. Jis pakluso Vienybės aktui (1662) ir 1691 m. tapo Kenterberio 
arkivyskupu. Vėlesniais metais jis savo pamoksluose labiau pabrėždavo 
praktinius, o ne teologinius krikščionybės aspektus. — Leid.) 

prieštarautų teisingo mąstymo dėsniams. Ji prieštarauja 
jutimams, tuo tarpu Šventasis Raštas ir tradicija, kuriais, 
kaip manoma, ji remiasi, kai jie laikomi vien išoriniais 
liudijimais, o ne atsiskleidžiančiais kiekvieno širdžiai 
dėl tiesioginio Šventosios Dvasios poveikio, neturi tokio 
akivaizdumo kaip jutimai. 

Nėra nieko tinkamesnio už tokį lemiamą argumentą, 
galintį bent jau nutildyti patį įžūliausią šventeiviškumą 
ir prietarą ir išvaduoti mus nuo jų įkyrių priekabių. 
Aš tariuosi atradęs tokį argumentą, kuris, jeigu jis 
teisingas, išmintingiems ir išsilavinusiems žmonėms bus 
amžinas skydas, su kuriuo jie galės atremti visokio 
plauko prietaringas iliuzijas, taigi bus naudingas tol, 
kol gyvuos pasaulis, nes, mano manymu, tol neišnyks 
ir pasakojimai apie stebuklus ir nepaprastus nutikimus 
istorijoje — ir šventoje, ir pasaulietinėje“. 

Nors patyrimas ir yra vienintelis mūsų vadovas 
samprotaujant apie faktus, reikia pripažinti, kad šis 
vadovas nėra visiškai neklystantis, bet kai kuriais at- 
vejais gali mus ir suklaidinti. Tas, kas mūsų klimato 
sąlygomis geresnio oro tikėtųsi bet kurią birželio, o 
ne gruodžio savaitę, samprotautų teisingai ir sutinkamai 
su patyrimu, bet, žinoma, gali atsitikti ir taip, kad jis 
suklys. Tačiau reikia pasakyti, kad tokiu atveju jis 
neturės pagrindo skųstis patyrimu, nes paprastai jis 
mums iš anksto praneša apie nepastovumą tais prieš- 


2 |ĮK ir L leidimuose: „visoje pasaulietinėje istorijoje“. 

taringais reiškiniais, kuriuos mes galime pažinti uoliai 
stebėdami. Ne visus padarinius vienodai tikrai sukelia 
jų tariamos priežastys. Kai kurie įvykiai visose šalyse 
ir visais laikais visada vienas su kitu jungdavosi, kiti 
pasižymėjo didesniu nepastovumu ir kartais apvildavo 
mūsų lūkesčius, taigi mūsų samprotavimai apie faktus 
gali būti įvairiausių patikimumo laipsnių, nuo didžiau- 
sio tikrumo iki Žemiausios moralinio akivaizdumo rū- 
šies. 

Todėl protingas Žmogus savo tikėjimą suderina su 
akivaizdumu. Darydamas tokias išvadas, kurios remiasi 
neklystamu patyrimu, jis tikisi reiškinio su didžiausiu 
tikrumu ir savo praeities patyrimą laiko visišku įrodymu, 
kad šis reiškinys bus ateityje. Kitais atvejais jis būna 
atsargesnis: pasveria priešingus bandymus, svarsto, ku- 
rią pusę paremia didesnis skaičius bandymų, linksta 
į tą pusę vis dar abejodamas ir svyruodamas, ir kai 
pagaliau priima sprendimą, akivaizdumas nepranoksta 
to, ką mes iš tikrųjų vadiname „tikimybe“. Tad kiek- 
viena tikimybė suponuoja bandymų ir stebėjimų prieš- 
statą, kur viena pusė turi nusverti kitą ir sukurti 
akivaizdumo laipsnį, proporcingą tai persvarai. Šimtas 
pavyzdžių arba bandymų vienoje pusėje ir penkiasde- 
šimt kitoje kurio nors įvykio laukimą padaro abejotiną, 
tuo tarpu šimtas vienodų bandymų ir tik vienas jiems 
priešingas pagrįstai sukelia gana didelį tikrumo laipsnį. 
Kiekvienu atveju mes turime palyginti priešingus ban- 
dymus, jeigu jie yra priešingi, ir atimti mažesnį skaičių 

iš didesnio, kad sužinotume tikslią didesnio akivaiz- 
dumo galią. 

Taikydami šiuos principus konkrečiu atveju, galime 
pastebėti, kad nėra įprastesnio, naudingesnio ir netgi 
būtinesnio Žmogaus gyvenime samprotavimo už tą, 
kuris remiasi Žmonių liudijimu ir [įvykį] mačiusiųjų 
liudininkų ir stebėtojų parodymais. Galbūt kas nors ims 
neigti, kad ši samprotavimo rūšis remiasi priežasties 
ir padarinio santykiu. Nesiginčysiu dėl žodžių. Pakaks 
pažymėti, kad mūsų pasitikėjimas bet kuriuo šios rūšies 
argumentu kyla vien iš Žmonių liudijimų teisingumo 
ir įprasto faktų ir liudininkų parodymų atitikimo ste- 
bėjimo. Kadangi bendra taisyklė skelbia, kad tarp ob- 
jektų nėra jokio mums atsiskleidžiančio ryšio ir kad 
visos išvados, kurias mes galime padaryti iš vieno jų 
apie kitą, remiasi vien mūsų patyrimu, sakančiu, jog 
tarp jų yra nuolatinė ir taisyklinga jungtis, akivaizdu, 
kad mes neturime daryti išimties žmonių liudijimams, 
kurių ryšys su kuriuo nors įvykiu pats savaime yra 
toks pat ne itin būtinas, kaip ir bet kuris kitas?. Jeigu 
mūsų atmintis nebūtų palyginti gera, jeigu Žmonės 
paprastai nebūtų linkę į tiesą ir neturėtų sąžiningumo 
prado, jeigu jie nejaustų gėdos sugauti meluojant, - 
jeigu, sakau, patyrimas neatskleistų, kad visos šios sa- 
vybės būdingos Žmogaus prigimčiai, mes niekada nė 


* ĮK ir M leidimuose rašoma: „jeigu Žmonių vaizduotė natūraliai 
nesektų jų atmintimi“) 

trupučio nepasitikėtume Žmonių liudijimu. Kliedintis 
žmogus ar žinomas melagis ir niekšas mums nėra joks 
autoritetas. 

Kadangi liudininkų parodymų ir Žmonių liudijimų 
akivaizdumas remiasi praeities patyrimu, jis kinta drau- 
ge su patyrimu ir yra laikomas arba įrodymu, arba 
tikimybe priklausomai nuo to, ar tam tikros rūšies 
liudijimų ir objektų jungtis yra pastovi, ar kintama. 
Visuose šios rūšies sprendiniuose reikia atsižvelgti į 
daugybę aplinkybių, ir galutinis kriterijus, kuriuo rem- 
damiesi mes išsprendžiame visus dėl jų galinčius kilti 
ginčus, visuomet imamas iš patyrimo ir stebėjimo. Kai 
šis patyrimas neparemia visiškai vienareikšmiškai kurios 
nors pusės, atsiranda neišvengiamas mūsų sprendinių 
prieštaringumas ir tokia pat argumentų prieštara bei 
vienas kito neigimas, kaip ir bet kurios kitos akivaiz- 
dumo rūšies atveju. Mes dažnai abejojame tuo, ką 
pasakoja kiti. Pasveriame priešingas aplinkybes, kurios 
kelia kokią nors abejonę ir netikrumą, ir kai įsitikiname, 
kad kuri nors pusė turi persvarą, mes linkstame į ją, 
tačiau mūsų tikrumą vis dėlto susilpnina priešingos 
pusės galia. 

Šiuo atveju akivaizdumo priešstata gali atsirasti dėl 
kelių skirtingų priežasčių: dėl priešingų liudijimų prieš- 
taravimo, dėl liudininkų charakterio ir skaičiaus, dėl 
jų liudijimų pateikimo būdo arba dėl visų šių aplinkybių 
visumos. Mums faktas kelia įtarimą, jeigu liudininkai 
vienas kitam prieštarauja, jeigu jų nedaug arba jie 

nekelia pasitikėjimo, jeigu jie suinteresuoti tuo, ką sako, 
jeigu jie liudija svyruodami arba, priešingai, pernelyg 
karštai įtikinėdami. Yra daugybė kitų panašių aplin- 
kybių, galinčių susilpninti arba sunaikinti žmonių liu- 
dijimu grindžiamų argumentų galią. 

Pavyzdžiui, įsivaizduokime, kad faktas, kurio tik- 
rumą liudijimas siekia įrodyti, yra nepaprastas ir ste- 
buklingas, — šiuo atveju akivaizdumas, grindžiamas 
liudijimu, gali daugiau ar mažiau sumažėti priklausomai 
nuo to, kiek neįprastas yra faktas. Liudininkais ir 
istorikais mes pasitikime ne todėl, kad a priori suvo- 
kiame kokį nors liudijimo ir tikrovės ryšį, o todėl, kad 
esame įpratę matyti, jog jie atitinka vienas kitą. Bet 
kai paliudytas faktas yra toks, kokį mums retai kada 
teko stebėti, tada susikerta du priešingi patyrimai, 
vienas iš kurių paneigia kitą tiek, kiek turi jėgos, ir 
pranašesnysis gali veikti protą tik su tokia jėga, kuri 
jam lieka. Tas pats patyrimo principas, kuris iš dalies 
įtikina mus liudininkų parodymų patikimumu, šiuo 
atveju iš dalies įtikina mus ir fakto, kurį jie siekia įrodyti, 
nebuvimu; dėl šio prieštaravimo tikėjimas ir autoritetas 
neišvengiamai atsveria ir neigia vienas kitą. 

„Aš nepatikėčiau šiuo pasakojimu, net jeigu jį man 
papasakotų pats Katonas“*, — toks priežodis buvo pa- 


* [Kalbama apie Marką Porcijų Katoną (Marcus Porcius Cato, 234 - 
149 m. pr. Kr.), taip pat žinomą kaip Katoną Vyresnįjį arba Cenzorių. 
Būdamas griežto būdo, jis labai vertino romėnų paprastumą ir prie- 
šinosi helenistinės kultūros įtakai. - Leid.) 

plitęs Romoje dar tebegyvenant šiam filosofui patriotui". 
Buvo pripažįstama, kad neįtikimo fakto neįstengtų pa- 
tvirtinti net ir toks didelis autoritetas. 

Indijos kunigaikštis, iš pradžių nenorėjęs tikėti pa- 
sakojimais apie šalčio poveikį, samprotavo teisingai; 
suprantama, reikėjo labai svarių liudijimų, kad jis su- 
tiktų su faktais, kylančiais iš jam visiškai nežinomos 
gamtos tvarkos, tokios nepanašios į tuos reiškinius, 
kuriuos jis žinojo iš savo nuolatinio ir vienodo patyrimo. 
Nors tie faktai neprieštaravo jo patyrimui, bet ir ne- 
siderino su juo“. 

Bet kad padidintume liudininkų parodymams prie- 
šingų argumentų tikimybę, tarkime, jog faktas, kurį jie 


“ Plutarchas. Katono Jaunesniojo gyvenimas. [Ši pastraipa ir išnaša, 
kurioje nurodomas Plutarchas, buvo pridėtos M leidime.) 
* IŠi pastraipa ir pastaba buvo pridėtos L leidime.) 
inoma, nė vienas indas negalėjo būti patyręs, kad vanduo šalto 
klimato šalyse neužšąla. Ši gamtos būklė jam yra visiškai nežinoma, 
todėl jis negali a priori pasakyti, kokie bus jos padariniai. Tai tas pat, 
kaip daryti naują bandymą, o jo rezultatai visuomet neaiškūs. Kartais 
remiantis analogija galima nuspėti, koks bus rezultatas, bet tai tebus 
tik spėjimas. Reikia pripažinti, kad šiuo atveju vanduo užšąla priešingai 
analogijos taisyklėms, ir tokio reiškinio racionaliai mąstydamas indas 
negali numatyti. Šalčio poveikis vandeniui nėra laipsniškas ir neatitinka 
šalčio laipsnių; kai tik temperatūra pasiekia užšalimo tašką, vanduo 
akimirksniu iš visiškai skysto būvio pereina į visiškai kietą būvį. Todėl 
toks reiškinys gali būti pavadintas „neįprastu“ ir reikalauja labai svarių 
paliudijimų, kad juo patikėtų šiltame klimate gyvenantys Žmonės, bet 
vis dėlto jis nėra stebuklingas ir neprieštarauja vienodam gamtos tvarkos 
teikiamam patyrimui tais atvejais, kai visos sąlygos yra vienodos. 
Sumatros gyventojai savo klimate visuomet vandenį matė skystą, ir 
jų Upių užšalimas turėtų būti laikomas stebuklu. Bet jie niekuomet 
nematė vandens Moskovijos valstybėje žiemą, todėl jie pagrįstai nieko 
konkretaus negali pasakyti, kas čia atsitiks vandeniui. 

teigia, ne tik kelia nuostabą, bet yra tiesiog stebuklingas; 
be to, tarkime, jog liudijimas, imamas skyrium ir pats 
savaime, prilygsta visiškam įrodymui, - tokiu atveju 
įrodymas stoja prieš įrodymą ir turi nugalėti stipresnis, 
bet jo galia sumažės proporcingai priešingo įrodymo 
galiai. 

Stebuklas yra gamtos dėsnių pažeidimas, ir kadangi 
šiuos dėsnius nustato tvirtas ir nekintamas patyrimas, 
tai įrodymas, neigiantis stebuklą, dėl pačios fakto pri- 
gimties yra toks visiškas ir galutinis, koks tik gali būti 
patyrimu pagrįstas argumentas. Kodėl daugiau negu 
tikėtina, kad visi Žmonės turi mirti, kad švinas pats 
savaime negali kyboti ore, kad ugnis degina medį, o 
ją užgesina vanduo, jeigu ne todėl, kad šie reiškiniai 
derinasi su gamtos dėsniais ir kad reikia pažeisti šiuos 
dėsnius, arba, kitaip sakant, reikia stebuklo, idant jų 
būtų išvengta? Niekas nelaikoma stebuklu, kas įvyksta 
pagal bendrą gamtos tvarką. Ne stebuklas, jeigu pa- 
žiūrėti sveikas Žmogus staiga miršta, nes tokia mirtis, 
nors ir labiau neįprasta nei kokia nors kitokia, vis dėlto 
buvo dažnai regima. Tačiau būtų stebuklas, jeigu nu- 
mirėlis atgytų, nes tai niekada nebuvo matyta jokioje 
epochoje ir jokioje šalyje. Todėl visuomet vienodas 
patyrimas turi prieštarauti kiekvienam stebuklingam 
reiškiniui, kitaip toks reiškinys nenusipelnytų stebuklo 
vardo. O kadangi vienodas patyrimas prilygsta įrody- 
mui, tai čia turime tiesioginį ir visišką įrodymą, išplau- 
kiantį iš pačios fakto prigimties, kad nėra jokių stebuklų, 

ir šį įrodymą sugriauti arba stebuklą padaryti tikėtiną 
gali tik pranašesnis priešingas įrodymas“. 

Iš to išplaukia aiški išvada (ir tai yra bendras 
principas, vertas mūsų dėmesio), kad joks liudijimas 
nėra pakankamas įrodyti stebuklui, nebent tas liudijimas 
būtų toks, kad jo melagingumas būtų dar stebuklin- 
gesnis nei tas faktas, kurį [tikrai buvus] jis stengiasi 
įrodyti. Bet net ir šiuo atveju argumentai griauna vienas 
kitą ir pranašesnysis tik suteikia mums tikrumą, ati- 
tinkantį tą jėgos laipsnį, kuris lieka atėmus silpnesnįjį. 
Jeigu kas nors man pasakoja matęs, kaip buvo atgai- 
vintas numirėlis, aš tuojau pat sau svarstau, kas labiau 
tikėtina: ar tai, kad šis asmuo mane apgaudinėja arba 
pats buvo apgautas, ar kad tas faktas, apie kurį jis 


" Kartais reiškinys pats savaime gali neatrodyti priešingas gamtos 
dėsniams, tačiau jeigu jis iš tiesų įvyktų, dėl kai kurių aplinkybių 
galėtų būti vadinamas stebuklu, nes faktiškai jis šiems dėsniams prieš- 
tarauja. Taigi, jeigu kas nors pareiškęs, kad jis turi dievišką galią, 
įsakytų ligoniui tapti sveikam, sveikam Žmogui kristi negyvam, de- 
besims lyti, vėjams pūsti - žodžiu, palieptų įvykti daugeliui natūralių 
reiškinių, kurie jam įsakius bematant ir įvyktų, juos pagrįstai būtų 
galima vadinti stebuklais, nes jie šiuo atveju iš tikrųjų prieštarautų 
gamtos dėsniams. Jeigu dar būtų galima įtarti, kad įvykis ir įsakymas 
sutapo atsitiktinai, čia nebūtų stebuklo ir gamtos dėsnių pažeidimo. 
Jeigu šį įtarimą pašalinsime, tai akivaizdžiai bus stebuklas ir šių dėsnių 
pažeidimas, nes nėra nieko priešingesnio gamtai kaip tai, kad žmogaus 
balsas arba įsakymas galėtų turėti tokią įtaką. Stebuklą galima tiksliai 
apibrėžti kaip gamtos dėsnių pažeidimą ypatingu dievybės valios aktu arba 
įsikišus kokiam nors nematoman veikėjui. Stebuklą Žmonės gali atskleisti 
arba gali jo neatskleisti — tai visai nekeičia jo prigimties ir esmės. 
Jeigu namas arba laivas pakyla į orą, tai yra matomas stebuklas. Jeigu 
į orą pakyla plunksnelė, kai vėjas yra per silpnas, kad ją pakeltų, 
tai taip pat yra tikras stebuklas, nors ir ne taip mūsų pastebimas. 

pasakoja, iš tikrųjų atsitiko. Aš palyginu abu stebuklus 
ir priklausomai nuo to, kuris iš jų man atrodo pra- 
našesnis, paskelbiu savo nuosprendį, visuomet atmes- 
damas didesnį stebuklą. Jeigu jo liudijimo melagingu- 
mas būtų stebuklingesnis dalykas nei pats įvykis, apie 
kurį jis pasakoja, tuomet — bet tik tuomet —- jis gali 
viltis, kad aš juo patikėsiu ar pritarsiu jam. 


II DALIS 


Ankstesniame samprotavime mes buvome padarę 
prielaidą, kad liudijimas, kuriuo grindžiamas stebuklas, 
galimas daiktas, gali prilygti visiškam įrodymui ir kad 
šio liudijimo klaidingumas būtų tikras stebuklas. Bet 
nesunku parodyti, kad, darydami šią nuolaidą, mes 
buvome pernelyg liberalūs ir kad niekada joks stebuk- 
lingas įvykis nebuvo taip visiškai akivaizdžiai įrodytas'. 

Pirma, visoje istorijoje nerasime tokio stebuklo, kurį 
būtų patvirtinęs pakankamas skaičius tokių neginčijamai 
protingų, išauklėtų ir išsimokslinusių Žmonių, kad ga- 
lėtume būti tikri, jog jie neapsigavo; tokių neabejotinai 
dorų, kad jų nebūtų galima įtarti ketinimu apgauti kitus; 
taip Žmonių gerbiamų ir turinčių tokią puikią reputaciją, 
kad jie daug ką prarastų, jeigu būtų sugauti meluojant, 
ir kartu liudijančių faktus, įvykusius taip viešai ir tokioje 
žinomoje pasaulio dalyje, kad apgavystė neišvengiamai 


' ĮK ir L leidimuose: „jokioje istorijoje“) 

būtų išaiškinta; reikia visų šių aplinkybių, kad mes 
galėtume visiškai pasitikėti Žmonių liudijimu. 

Antra, galime pastebėti Žmogaus prigimtyje tokį 
pradą, kuris, jeigu jį tiksliai ištirsime, labai smarkiai 
susilpnins tikėjimą visokiais stebuklais, kurį mes galime 
turėti remdamiesi Žmonių liudijimais. Paprastai savo 
samprotavimuos mes vadovaujamės taisykle, kad ob- 
jektai, kurių mes nepažinome patyrimu, panašūs į tuos, 
kuriuos jau pažinome, kad tai, kas mums yra labiausiai 
įprasta, visuomet yra ir labiausiai tikėtina ir kad ten, 
kur yra priešingi argumentai, turėtume suteikti pirme- 
nybę tiems, kurie yra pagrįsti didžiausiu skaičiumi 
praeityje vykusių stebėjimų. Tačiau nors, vadovauda- 
miesi šia taisykle, mes lengvai atmetame kiekvieną tam 
tikru mastu neįprastą ir neįtikėtiną faktą, toliau protas 
ne visuomet laikosi tos pačios taisyklės — kai teigiama 
kas nors visiškai absurdiška ir stebuklinga, jis veikiau 
lengvai sutinka su tokiu faktu dėl tos pačios aplinkybės, 
kuri kaip tik turėtų sugriauti visą jo galią. Nuostabos 
ir susižavėjimo jausmas, kurį sukelia stebuklai, būdamas 
malonus, aiškiai skatina mus tikėti tais įvykiais, kurie 
jį sukėlė. Prieinama iki to, kad net tie Žmonės, kurie 
negali mėgautis šiuo malonumu tiesiogiai ir negali 
patikėti tais stebuklingais įvykiais, apie kuriuos jie 
sužino, vis dėlto mėgsta patirti šį malonumą netiesiogiai, 
arba atspindėdami kitų išgyvenimus, ir jaučiasi išdidūs 


ir patenkinti sukėlę kitų susižavėjimą. 

Kaip godžiai klausomasi keliautojų stebuklingų pa- 
sakojimų, jūrų ir žemės pabaisų apsakymų, jų poringių 
apie nuostabius nuotykius, keistus žmones ir negirdėtus 
papročius! Bet jeigu prie stebuklų pamėgimo dar pri- 
sideda religijos dvasia - galas sveikam protui, ir Žmonių 
liudijimai tokiomis aplinkybėmis visiškai netenka galios. 
Religingas Žmogus gali būti apimtas entuziazmo ir 
įsivaizduoti, kad jis mato tai, kas nerealu; jis gali Žinoti, 
kad jo pasakojimas yra melas, ir vis dėlto atkakliai 
jį kartoti, turėdamas geriausius pasaulyje ketinimus - 
tarnauti tokiam šventam reikalui. Net ir tada, kai jis 
nepasiduoda šiai saviapgaulei, tuštybė, įaudrinta tokios 
didelės pagundos, veikia jį stipriau negu kitus Žmones 
kitomis aplinkybėmis; lygiai taip pat veikia ir sava- 
naudiškumas. Jo klausytojai gali neturėti ir paprastai 
neturi pakankamai sveiko proto, kad išanalizuotų jo 
pasakojimo pagrįstumą, o to sveiko proto, kurį jie turi, 
jie iš principo išsižada kalbėdami apie tokius kilnius 
ir paslaptingus dalykus. Bet jeigu jie ir norėtų juo 
pasinaudoti, jausmai ir įkaitinta vaizduotė trukdytų jam 
taisyklingai veikti. Jų lengvatikystė sustiprina pasakotojo 
begėdiškumą, ir jo begėdiškumas nugali jų lengvati- 
kystę. 

Gražbylystė, pasiekusi viršūnę, mažai vietos tepa- 
lieka protui ar refleksijai, bet, kreipdamasi vien į vaiz- 
duotę ar jausmus, pavergia palankiai nusiteikusius klau- 
sytojus ir nuslopina jų protą. Laimei, tokią viršūnę ji 
retai tepasiekia. Tulijui [Ciceronui] arba Demostenui*?? 
sunkiai sekėsi paveikti Romos ar Atėnų publiką, tuo 

tarpu kiekvienas kapucinas, kiekvienas klajūnas ar vie- 
tinis pamokslininkas gali paveikti daugumą Žmonių — 
be to, daug stipriau — palietęs grubias ir žemas aistras. 

Daugybė prasimanytų stebuklų, pranašysčių ir ant- 
gamtiškų įvykių pavyzdžių, kuriuos visais laikais de- 
maskuodavo jiems prieštaraujantys liudijimai ar kuriuos 
demaskuoja jų pačių absurdiškumas, pakankamai įrodo 
stiprų Žmonių polinkį į tai, kas nepaprasta ir stebuk- 
linga, ir pagrįstai turėtų sukelti įtarimą visų tokių 
pasakojimų atžvilgiu. Tai yra natūralus mūsų mąstymo 
būdas net pačių įprasčiausių ir labiausiai tikėtinų įvykių 
atžvilgiu. Pavyzdžiui, nėra gandų, kurie taip lengvai 
kiltų ir taip greitai plistų — ypač kaimuose ir provincijos 
miestuose, — kaip gandai apie vestuves: tereikia dviem 
jauniems vienodos socialinės padėties Žmonėms porą 
kartų pasimatyti, kad visi kaimynai bematant juos 
sujungtų. Ši žinia veikiai išplinta dėl malonumo pa- 
pasakoti tokią įdomią naujieną, ją paskleisti ir pirmajam 
ją pranešti, ir tai yra taip gerai žinoma, kad joks 
protingas Žmogus nekreipia dėmesio į šias apkalbas, 
kol jų nepatvirtina kokie nors svaresni įrodymai. Argi 
ne tos pačios aistros ir kitos, dar stipresnės, verčia 
daugumą žmonių su didžiausiu užsidegimu ir nedve- 
jojant tikėti visais religiniais stebuklais ir juos garsinti?“ 

Trečia, tvirtą pagrindą netikėti visais pasakojimais 
apie antgamtiškus ir stebuklingus dalykus suteikia tai, 


* [Leidimuose nuo K iki N ši pastraipa buvo spausdinama kaip 
pastaba.) 

kad jie daugiausia yra paplitę tamsiose ir barbariškose 
tautose; jei kai kuriuos iš jų apskritai priima civilizuota 
tauta, tai matome, kad ši tauta juos perėmė iš savo 
tamsių ir barbariškų protėvių, perdavusių juos su ne- 
liečiamybės sankcija ir autoritetu, kuris visuomet bū- 
dingas visuotinai pripažintoms nuomonėms. Kai mes 
skaitome seniausią visų tautų istoriją, lengvai galime 
įsivaizduoti, kad persikėlėme į visai naują pasaulį, kur 
išardyta visa gamtos santvarka ir kiekvienas elementas 
veikia visiškai kitaip nei dabar. Mūšiai, revoliucijos, 
maras, badas ir mirtis čia niekada nėra sukelti natūralių 
priežasčių, kurias žinome iš patyrimo. Stebuklai, lem- 
tingi ženklai, orakulų pranašystės, [dievų siunčiamos| 
bausmės visiškai užtemdo negausius su jais susipynu- 
sius natūralius įvykius. Bet kadangi pirmųjų su kiek- 
vienu puslapiu vis mažėja mums pamažu artėjant prie 
apsišvietusių laikų, mes greitai įsitikiname, kad tie 
dalykai visai nėra paslaptingi ar antgamtiški ir kad 
viską lemia įprastas Žmonių polinkis į tai, kas stebuk- 
linga; nors šį polinkį kartkartėm gali nuslopinti sveikas 
protas ir Žinojimas, jis niekada negali būti išrautas iš 
žmogaus prigimties. 

„Keista, kad tokie negirdėti neregėti dalykai niekada 
neatsitinka mūsų dienomis!“ — netruks ištarti nuovokus 
skaitytojas, perskaitęs šiuos nuostabius istorikus. Bet, 
man regis, nieko keista, kad žmonės meluoja visais 
laikais. Jūs patys tikrai matėte pakankamai šios silpny- 
bės pavyzdžių. Jūs patys girdėjote, kaip prasidėdavo 

daugelis tokių stebuklingų pasakojimų, į kuriuos iš- 
mintingi ir protingi Žmonės žiūrėdavo su panieka ir 
kurių galiausiai atsisakydavo net minia. Būkite tikri, 
kad ir tos garsios melagystės, kurios taip paplito ir 
taip baisiai iškerojo, prasidėdavo taip pat, bet, pasėtos 
į tinkamesnę dirvą, galiausiai suvešėjo kaip kokie ste- 
buklai, kone prilygstantys tiems, apie kuriuos jos pa- 
sakoja. 

Apsišaukėlis pranašas* Aleksandras, dabar jau už- 
mirštas, tačiau kadaise labai garsus, buvo išmintingai 
apdairus pasirinkdamas pirmąja savo apgavysčių vieta 
Paflagoniją, kurioje, kaip pasakoja Lukianas, liaudis 
buvo neregėtai tamsi ir kvaila, pasiruošusi patikėti net 
grubiausia apgaule“. Toliau gyvenantys žmonės, pakan- 


* [Leidimuose nuo K iki N: „gudrus apgavikas“.] 

* [Apsišaukėlio pranašo Aleksandro istoriją, papasakotą Lukiano, 
trumpai galima atpasakoti taip. Aleksandras, gyvenęs II a., buvo 
vyriausias kulto tarnas. Trokšdamas sukurti pelningą pranašystę, jis 
„padarė“ stebuklą Paflagonijos gyventojų akyse — inscenizavo dievo 
Asklepijo pasirodymą gyvatės su Žmogaus galva pavidalu. Ką tik 
išperėtą gyvatę jis paslėpė sprogusiame žąsies kiaušinyje, kurį padėjo 
ant šventyklos grindų, o savo kambaryje laikė paslėpęs .užaugusią 
prijaukintą gyvatę. Pirmąją dieną jis „surado“ kiaušinį, ir Asklepijas 
gimė. Po kelių dienų jis sukvietė į savo namus miesto žmones ir blausiai 
apšviestame kambaryje parodė užaugusią gyvatę teigdamas, kad tai 
yra gyvatė-dievas, kuris prieš keletą dienų „pasirodė miestui“. Šitai 
jau savaime atrodė stebuklinga ir skatino patikėti didesne apgaule - 
gyvate su žmogaus galva. Gyvatės galva buvo paslėpta po uždangalu 
ir pakeista galva, padaryta iš drobės ir išdažyta, kad atrodytų kaip 
žmogaus; burną buvo galima pražiodyti ir sučiaupti tampant už ašutų. 

Lukianas mums pasakoja, kad sumanymas pavyko. Stebuklas buvo 
pakartotas keletą kartų; atrodo, kad Paflagonijos gyventojai jį visuotinai 
pripažino, juo patikėjo ir kitose Romos imperijos dalyse. Tačiau reikia 
pažymėti, kad Lukianas yra vienintelis, papasakojęs šia fantastišką 
istoriją. — Leid.) 


170 


APIE STEBUKLUS 


kamai silpni, kad manytų, jog šis dalykas vertas dė- 
mesio, negali gauti geresnės informacijos. Pasakojimai 
juos pasiekia jau išpūsti, papildyti daugybe įvairiausių 
detalių. Kvailiai uoliai skleidžia apgavystę, o išmintingi 
ir išsilavinę Žmonės paprastai pasitenkina išjuokdami 
jos absurdiškumą, nesiaiškina atskirų faktų, kurie galėtų 
aiškiai ją paneigti. Todėl minėtasis apgavikas, pradėjęs 
nuo tamsuolių paflagoniečių, galėjo susirasti šalininkų 
net tarp graikų filosofų ir aukščiausio rango bei padėties 
Romos Žmonių; jam netgi pavyko taip patraukti iš- 
mintingojo imperatoriaus Marko Aurelijaus“? dėmesį, 
kad šis, patikėjęs melagingomis jo pranašystėmis, su- 
siruošė į karo Žygį. 

Nepaprastai naudinga apgavystę pirmiausia paskleis- 
ti tarp tamsių Žmonių — tuomet, net jei apgaulė yra 
pernelyg grubi, kad ja patikėtų dauguma (o taip, nors 
ir retai, kartais irgi būna), ji turi daug daugiau šansų 
turėti pasisekimą tolimose šalyse nei tuo atveju, jeigu 
pirmąja jos demonstravimo vieta būtų pasirinktas me- 
nais ir mokslais garsus miestas. Tamsiausi ir primi- 
tyviausi iš šių barbarų gandą apie stebuklą išnešioja 
po visą pasaulį. Niekas iš jų tėvynainių neturi tokių 
plačių ryšių ir pakankamo pasitikėjimo ir autoriteto, 
kad pasipriešintų apgavystei ir ją paneigtų. Žmonių 
polinkis į tai, kas stebuklinga, turi puikias galimybes 
atsiskleisti iki galo. Tad pasakojimas, kuris visuotinai 
pajuokiamas toje vietoje, kur jis pirmiausia atsirado, 
bus laikomas teisingu už tūkstančio mylių. Bet jeigu 


171 


-Dešimtas skyrius 


Aleksandras būtų apsigyvenęs Atėnuose, šio garsaus 
mokslo centro filosofai būtų tuojau pat paskleidę visoje 
Romos imperijoje savąjį dalyko supratimą, kuris, pa- 
remtas tokiu didžiuliu autoritetu ir išsakytas pasitelkus 
visą proto ir iškalbos galią, būtų visiškai atvėręs Žmo- 
nėms akis. 

Tiesa, Lukianas, atsitiktinai važiuodamas per Pafla- 
goniją, turėjo galimybę padaryti šią gerą paslaugą. 
Tačiau, nors tai labai pageidautina, ne visuomet taip 
atsitinka, kad kiekvienas Aleksandras sutiktų savąjį 
Lukianą, pasirengusį atskleisti ir demaskuoti jo apga- 
vystes?. 

Kaip ketvirtą priežastį sumažinančią stebuklų pa- 
tikimumą, galiu dar nurodyti tai, kad nė vieno stebuklo, 
net ir iš tų, kurie nebuvo aiškiai demaskuoti, nepa- 
tvirtina toks liudijimas, kuriam neprieštarautų begalinis 
liudininkų skaičius, tad ne tik stebuklas griauna liu- 
dijimo patikimumą, bet ir liudijimas griauna pats save. 
Kad būtų aiškiau, pažymėsime, jog religijos klausimais 
viskas, kas yra skirtinga, yra ir priešinga ir jog ne- 


* Galbūt man gali paprieštarauti, kad aš labai skubu ir susidarau 
nuomonę apie Aleksandrą remdamasis vien tuo, ką apie jį pasakoja 
Lukianas, prisiekęs jo priešas. Tikrai būtų pageidautina, kad būtų išlikę 
kokių nors pasakojimų, paskelbtų jo sekėjų ir bendrininkų. To paties 
žmogaus charakteris ir elgesys, pavaizduoti jo draugo ir priešo, net 
ir kasdieniame gyvenime, jau nekalbant apie tokius religinius dalykus, 
yra tokie pat priešingi ir kontrastingi, kaip ir bet kurie du Žmonės 
pasaulyje, pavyzdžiui, Aleksandras ir šv. Paulius. Žr. Laišką Gilbertui 
Westui, Esą., apie šv. Pauliaus atsivertimą ir apaštalavimą. [Ši pastaba 
yra visuose leidimuose iki O leidimo.) 


172 


APIE STEBUKLUS 


įmanoma, kad senovės Romos, Turkijos, Siamo ir Kinijos 
religijos visos remtųsi kokiu nors vienu tvirtu pamatu. 
Todėl kiekvienas stebuklas, kurį kaip jai priklausantį 
savinasi kuri nors iš šių religijų (ir visos jos pertekusios 
stebuklų), tiesiogiai siekia pagrįsti tą sistemą, kuriai jis 
yra priskiriamas, taigi su ta pačia jėga, nors ir ne taip 
tiesiogiai, paneigti kiekvieną kitą sistemą. Griaudamas 
priešingą sistemą, jis drauge griauna ir pasitikėjimą tais 
stebuklais, kuriais ta sistema buvo pagrįsta, tad ir visus 
skirtingų religijų stebuklus reikia laikyti vienas kitam 
prieštaraujančiais faktais, o šių stebuklų įrodymus, ne- 
svarbu, ar jie silpni, ar stiprūs, — priešingais vienas 
kitam. Pagal šį samprotavimo metodą, tikėdami kokiu 
nors Mahometo ar jo sekėjų stebuklu mes remiamės 
kelių laukinių arabų liudijimu. Kita vertus, turime 
atsižvelgti į Tito Livijaus, Plutarcho, Tacito autoritetą 
ir, trumpai tariant, į visus graikų, kinų ir katalikų 
autorius ir liudininkus, kurie mums papasakojo kokį 
nors savosios religijos stebuklą, - sakau, turime žiūrėti 
į jų liudijimus taip, tarsi jie būtų paminėję Mahometo 
stebuklą ir būtų aiškiai jį neigę taip pat tvirtai, kaip 
jie teigia įvykus tą stebuklą, apie kurį jie patys pasakoja. 
Šis argumentas gali pasirodyti esąs pernelyg subtilus 
ir rafinuotas, tačiau iš tikrųjų jis nesiskiria nuo to, kaip 
samprotauja teisėjas, kuris mano, kad pasitikėjimą dviem 
liudininkais, teigiančiais, jog koks nors Žmogus padarė 
nusikaltimą, sugriauna dviejų kitų liudininkų parody- 
mai, teigiantys, jog tas Žmogus kaip tik tą akimirką, 

kai buvo įvykdytas nusikaltimas, buvo už dviejų šimtų 
mylių nuo ten. 

Vienas iš geriausiai paliudytų stebuklų visoje pa- 
saulietinėje istorijoje yra stebuklas, kurį Tacitas pasakoja 
apie Vespasianą“?; Aleksandrijoje jis savo seilėmis iš- 
gydęs neregį, o raišą Žmogų —- prisilietęs prie jo kojos, 
paklusdamas dievo Serapio regėjimui, kuriame jis jiems 
liepė kreiptis į imperatorių, kad šis juos stebuklingai 
išgydytų. Šį pasakojimą galime perskaityti garsaus is- 
toriko veikale“, kur kiekviena aplinkybė, regis, suteikia 
liudijimui papildomo svorio, ir jos galėtų būti smulkiai 
išdėstytos su visa argumentacijos ir iškalbos jėga, jeigu 
kam nors dabar rūpėtų sustiprinti šio jau atgyvenusio 
ir stabmeldiško prietaro įrodymą. Tai šio didžiojo im- 
peratoriaus, kuris visą gyvenimą draugiškai šnekučia- 
vosi su savo bičiuliais ir dvariškiais ir niekada nesidėjo 
esąs dieviškas kaip Aleksandras ir Demetrijas??, rim- 
tumas, solidumas, amžius ir sąžiningumas. Istorikas 
buvo to meto rašytojas, Žinomas savo nuoširdumu ir 
teisingumu; be to, jis, ko gero, buvo pats didžiausias 
ir įžvalgiausias visos antikos protas, kuriam taip ne- 
būdingas koks nors polinkis į lengvatikystę, kad jis, 
priešingai, net buvo kaltinamas ateizmu ir bedievyste. 
Asmenys, kurių autoritetu jis rėmėsi pasakodamas apie 
stebuklą, kaip galime manyti, turėjo tvirtą protingų ir 


* Hist., lib. V, cap. 8. Svetonijus beveik taip pat pasakoja apie 
šį įvykį Vespasiano gyvenime (Vita Vespasiani). [Pridėta L leidime.) 

teisingų Žmonių reputaciją. Liudininkai, matę šį įvykį, 
patvirtino savo parodymus, kai Flavijų giminė jau buvo 
netekusi sosto ir nebegalėjo kaip nors apdovanoti at- 
silygindama už melą. Utrumgue, gui interfuere, nunc 
guogue memorant, postąuam nullum mendacio pretium'. 
Jeigu dar pridursime, jog šie įvykiai, kaip pasakojama, 
įvyko viešai, paaiškės, kad nė įsivaizduoti negalima 
svaresnio tokio grubaus ir akivaizdaus melo įrodymo. 

Yra dar atmintina istorija, papasakota kardinolo de 
Retzo, kuri visiškai nusipelno mūsų dėmesio. Kai šis 
politikas intrigantas bėgo į Ispaniją, kad išvengtų priešų 
persekiojimo, jis važiavo per Saragosą, Aragono sostinę; 
katedroje jam parodė Žmogų, kuris joje septynerius“ 
metus tarnavo durininku ir kurį mieste gerai Žinojo 
kiekvienas, kas tik kada nors meldėsi šioje bažnyčioje. 
Daugelį metų jį matydavo be vienos kojos, tačiau jam 
ši galūnė ataugo, nes jis trynė šventintu aliejumi jos 
liekaną. Ir kardinolas mus patikina, kad matė jį su 
abiem kojom. Šis stebuklas buvo patvirtintas pagal visus 
bažnyčios kanonus: buvo kreiptasi į visus miesto gy- 
ventojus, kad jie patvirtintų šį faktą, ir kardinolas, 
matydamas jų karštą pamaldumą, įsitikino, kad jie 
visiškai tiki stebuklu. Ir čia pasakotojas buvo tariamo 
stebuklo amžininkas, nepatiklus ir laisvų papročių, bet 
kartu didelio proto; stebuklas buvo toks ypatingas, kad 


" Į „Tie, kurie ten buvo, prisimena abu atsitikimus net dabar, kai 
jau niekaip nebus atlyginta už melą.“?? — Leid.) 
* [Iki N leidimo: „dvidešimt“.| 

vargu ar įmanoma apgavystė, o liudininkų buvo labai 
daug, ir visi jie tam tikra prasme patys matė tą faktą, 
kurį liudijo. O dar labiau sustiprina įrodymo jėgą ir 
gali padvigubinti mūsų nuostabą tai, kad pats kardi- 
nolas, pasakojantis šią istoriją, atrodo, ja visai netiki, 
ir todėl jo negalima įtarti dalyvavimu šioje šventoje 
apgaulėje. Jis teisingai manė, kad, norint paneigti tokio 
pobūdžio faktą, nebūtina nuodugniai paneigti visus 
liudijimus ir įrodyti pasakojimo klaidingumą atsklei- 
džiant visas suktybes ir Žmonių patiklumą, kurie jį 
sukėlė. Jis žinojo, kad paprastai to padaryti visiškai 
neįmanoma, jeigu [nuo to įvykio] skiria kad ir nedidelis 
atstumas ar laiko tarpas, ir net jeigu pats ten dalyvauji, 
nepaprastai sunku tai padaryti dėl daugelio Žmonių 
prietaringumo, tamsumo, gudrumo ir suktumo. Todėl 
teisingai mąstydamas jis priėjo išvadą, kad tokių liu- 
dijimų melagingumas pats akis bado ir kad stebuklas, 
kuris remiasi žmonių liudijimu, labiau nusipelno iš- 
juokimo, o ne paneigiančių argumentų. 

Tikrai niekada vienam Žmogui nebuvo priskirta dau- 
giau stebuklų, negu jų, kaip pasakojama, neseniai įvyko 
Prancūzijoje prie abato Paris, žymaus jansenisto??, kurio 
šventumu taip ilgai mulkino žmones, kapo. Visur buvo 
kalbama apie tai, kad šis šventas kapas išgydo ligonius, 
sugrąžina klausą kurtiesiems ir regėjimą akliesiems. Bet 
ypač nepaprasta yra tai, kad daugelis stebuklų buvo 
tuoj pat patvirtinti vietoje neabejotino sąžiningumo 
teisėjų akivaizdoje, juos liudijo pasitikėjimo ir pagarbos 
verti Žmonės apsišvietusioje epochoje, garsiausioje 

dabartinio pasaulio arenoje. Ir tai dar ne viskas: pa- 
sakojimas apie šiuos stebuklus buvo paskelbtas ir visur 
išplatintas, ir net jėzuitai negalėjo aiškiai jų paneigti 
ar atskleisti jų melo, nors jie yra išsimokslinusi kor- 
poracija, remiama valdžios, ir ryžtingi priešininkai tokių 
įsitikinimų, kuriuos turėjo patvirtinti šie stebuklai. Kur 


* Šią knygą parašė ponas Montgeronas, Paryžiaus parlamento 
patarėjas ar teisėjas, žymus ir principingas Žmogus, nukentėjęs už savo 
reikalą: kalbama, kad dabar jis kažkur pūdomas kalėjime už savo 
knygą. 

Yra dar ir kita trijų tomų knyga, pavadinta Abato Paris stebuklai 
(Recueil des Miracles de I Abbė Paris), pasakojanti apie daugelį šių 
stebuklų, su labai gerai parašytais įvadais. Tačiau visuose tuose įva- 
diniuose samprotavimuose Išganytojo stebuklai juokingai lyginami su 
abato stebuklais, be to, teigiama, kad pastarųjų akivaizdumas prilygsta 
pirmųjų akivaizdumui, tarsi žmonių liudijimas iš viso galėtų būti 
sulygintas su paties Dievo, vedžiojusio įkvėptų autorių plunksną, 
liudijimu. Jeigu šių rašytojų žodžius reikia laikyti vien Žmonių liu- 
dijimu, tai prancūzų autorius taip lygindamas dar yra labai kuklus, 
nes jis ne be pagrindo galėtų teigti, kad jansenistų stebuklai gerokai 
pranoksta anuos savo akivaizdumu ir patikimumu. Toliau pateiktos 
detalės paimtos iš autentiškų dokumentų, paskelbtų minėtoje knygoje. 

Daugelis abato Paris stebuklų buvo tuojau pat paliudyti Paryžiaus 
konsistorijoje, arba vyskupų teisme, paties kardinolo Noailles'io, kurio 
sąžiningumu ir protu niekada neabejojo net jo priešai, akivaizdoje. 

Jį pakeitęs arkivyskupas buvo jansenistų priešas, dėl to rūmai ir 
pasodino jį į vyskupo sostą. Dvidešimt du Paryžiaus klebonai, arba 
curės, be galo nuoširdžiai vertė jį ištirti tuos stebuklus, kurie, pasak 
jų, yra Žinomi visam pasauliui ir neginčijamai tikri. Bet jis išmintingai 
atsisakė. 

Molinistų?*' partija mėgino pakirsti tikėjimą šiais stebuklais, kon- 
krečiai panelės la Franc atveju. Bet nors daugeliu atžvilgių jie elgėsi 
visiškai neteisėtai, pavyzdžiui, jie iškvietė tik keletą liudininkų jan- 
senistų, kuriuos dar papirko, - sakau, nepaisant to, netrukus juos tiesiog 
užplūdo spiečius naujų liudininkų, iš viso šimtas dvidešimt, daugiausia 
garbių ir turtingų Paryžiaus Žmonių, kurie prisiekė, kad stebuklas iš 
tikrųjų buvo. Po to buvo iškilmingai ir rimtai kreiptasi į parlamentą. 
Bet vyriausybė uždraudė parlamentui painiotis į šį reikalą. Galų gale 

dar rasime tiek daug aplinkybių, vieningai patvirtinan- 
čių kokį nors faktą? Ir ką mes galime priešpriešinti 


buvo pastebėta, kad, kai Žmonės yra apimti aistros ir įkarščio, jie 
gali kuo svariausiai paliudyti kad ir pačią didžiausią nesąmonę. Ir 
tas, kas bus toks naivus, kad ims tirti reikalą nagrinėdamas liudijimus 
ir ieškodamas juose spragų, beveik garantuotai bus supainiotas ir 
pralaimės. Labai jau apgailėtina turėtų būti ta apgavystė, kad nelaimėtų 
šių varžybų. 

Visi, kurie tuo metu buvo Prancūzijoje, girdėjo apie gerą pono 
Herault, lieutenant de Police, reputaciją. Daug kalbėta apie jo budrumą, 
įžvalgumą, veiklumą ir didžiulę inteligenciją. Šiam valdininkui, jau 
pagal pareigas turėjusiam kone neribotą valdžią, buvo suteikti visi 
įgaliojimai nuslopinti arba diskredituoti tuos stebuklus, ir jis dažnai 
iškart sulaikydavo ir apklausdavo liudininkus bei ištirdavo jų atvejus, 
bet niekada negalėjo rasti prieš juos jokio patenkinamo liudijimo. 

Panelės Thibaut atveju jis pasiuntė garsųjį de Sylva jos apžiūrėti. 
Jo parodymai yra labai įdomūs. Gydytojas pareiškė, jog yra tiesiog 
neįmanoma, kad ji būtų taip sunkiai sirgusi, kaip įrodinėjo liudininkai, 
nes neįmanoma, kad ji per tokį trumpą laiką būtų visiškai išgijusi, — 
jis pamatė ją sveiką. Kaip sveiko proto Žmogus, jis samprotavo rem- 
damasis natūraliomis priežastimis, tačiau priešinga pusė jam pasakė, 
kad tai buvo stebuklas ir kad jo liudijimas yra pats geriausias šito 
įrodymas. į 

Molinistams iškilo nemaloni dilema. Jie neišdrįso teigti, kad žmonių 
liudijimo absoliučiai nepakanka įrodyti stebuklui. Jie buvo priversti 
pasakyti, kad šie stebuklai yra burtai ir velnio darbas.. Tada jiems 
buvo atsakyta, kad šio argumento griebdavosi jau senovės žydai. 

Nė vienam jansenistui nebuvo sunku paaiškinti, kodėl baigėsi 
stebuklai, karaliaus įsaku uždarius kapines: kapo palytėjimas sukel- 
davęs tuos nepaprastus padarinius, ir kai niekas nebegali prisiartinti 
prie kapo, negalima tikėtis ir tų padarinių. Žinoma, Dievas galėtų 
akimirksniu nugriauti sienas, bet jis pats yra savo malonių ir darbų 
šeimininkas, ir ne mums juos aiškinti. Jis juk negriaus kiekvieno miesto 
sienų skambant trimitams, kaip Jerichone, ir neatvers kiekvienam 
apaštalui tikėjimo, kaip atvėrė šv. Pauliui. 

Ne kas kitas, kaip de Chatillonas, Prancūzijos hercogas ir peras, 
aukštos padėties ir labai kilmingas žmogus, liudija stebuklingai išgijus 
vieną iš tarnų, kuris kelerius metus gyveno jo namuose ir sirgo matoma 
ir akivaizdžia liga. 

šiai daugybei liudininkų, išskyrus tų įvykių, apie ku- 
riuos jie pasakoja, absoliutų negalimumą arba stebuk- 
lingumą? Iš tiesų jau vien tai visų protingų Žmonių 
požiūriu bus pakankamas paneigimas. 


Baigdamas pasakysiu, kad jokia kita dvasininkija taip negarsėja 
gyvenimo ir papročių griežtumu, kaip Prancūzijos dvasininkai nevie- 
nuoliai, ypač Paryžiaus klebonai, arba curės, kurie paliudijo tas ap- 
gavystes. 

Port Rojalio vyrų mokytumas, protas ir dorumas ir tenykščių 
vienuolių seserų papročių griežtumas garsėja visoje Europoje. Tačiau 
jie visi paliudijo stebuklą, nutikusį garsiojo Pascalio, kurio šventas 
gyvenimas ir nepaprastas protas gerai žinomi, dukterėčiai*. Garsusis 
Racine'as*" pasakoja apie šį stebuklą savo žinomoje Port Rojalio 
istorijoje ir sutvirtina savo pasakojimą visais įrodymais, kuriuos šio 
stebuklo naudai galėjo pateikti daugybė seserų vienuolių, kunigų, 
gydytojų ir didelį gyvenimo patyrimą turinčių žmonių, neabejotinai 
vertų pasitikėjimo. Kai kurie mokslininkai, beje, ir Turnė miesto vys- 
kupas, buvo taip įsitikinę šiuo stebuklu, kad naudojo jį kaip argumentą 
prieš ateistus ir laisvamanius. Prancūzijos karalienė regentė, kuri buvo 
be galo nusistačiusi prieš Port Rojalį, pasiuntė vieną savo gydytoją 
ištirti stebuklo, ir jis sugrįžo visiškai juo įtikėjęs. Žodžiu, antgamtinis 
"vienuolyną nuo sugriovimo, kuriuo jam grasino jėzuitai. Jeigu tai būtų 
buvusi apgaulė, ją tikrai būtų atskleidę tokie išmintingi ir galingi 
priešininkai, ir tai būtų pagreitinę jos išradėjų pražūtį. Mūsų teologai 
gali pastatyti neįveikiamą tvirtovę iš tokios niekingos medžiagos - 
kokį stebuklingą statinį jie galėtų pastatyti iš šių ir daugelio kitų faktų, 
kurių čia nepaminėjau! Kaip dažnai tada mūsų ausyse skambėtų didieji 
Pascalio, Racine'o, Arnaud, Nicole'io vardai! Jeigu jie yra išmintingi, 
tegu geriau pripažįsta šį stebuklą, tūkstantį kartų vertingesnį už visus 
kitus iki šiol jų surinktus. Be to, jis gali labai gerai pasitarnauti jų 
tikslams. Juk šis stebuklas iš tikrųjų įvyko prisilietus tikram šventam 
spygliui šventojo erškėčio, iš kurio buvo nupintas šventasis vainikas, 
kuris, ir t.t. ; 

[Ši pastaba pirmą kartą paskelbta L. leidime, o jos pabaiga, skirta Port 
Rojalio stebuklui, prasidedanti žodžiais: „Garsusis Racine'as...“,- N leidime.) 


* [L leidime čia pridurta: „nors jis taip pat tikėjo šiuo ir daugeliu 


kitų stebuklų, apie kuriuos turėjo mažiau galimybių ką nors sužinoti. 
Zr. jo Gyvenimą. | 

Ar iš to, kad kai kuriais atvejais Žmonių liudijimai 
turi didžiausią galią ir autoritetą, pavyzdžiui, kai jie 
pasakoja apie Filipų ar Farsalo mūšius, reikia daryti 
išvadą, kad visokiausi liudijimai visais atvejais taip pat 
turi tokią pačią galią ir autoritetą? Tarkime, kad ir 
Cezario, ir Pompėjaus“? šalininkai būtų pretendavę į 
pergalę šiuose mūšiuose ir kad kiekvienos iš šių partijų 
istorikai būtų vienodai priskyrę persvarą savajai pusei; 
kaipgi tuomet Žmonija, prabėgus tiek laiko, galėtų 
nuspręsti, kurie iš jų teisūs? Bet lygiai toks pat aiškus 
prieštaravimas yra tarp tų stebuklų, kuriuos pasakoja 
Herodotas ar Plutarchas, ir tų, kuriuos pateikia Mariana, 
Beda*" ar koks nors kitas istorikas vienuolis. 

Išmintingas Žmogus labai akademiškai tiki kiekvienu 
pasakojimu, kuris džiugina pasakotojo jausmus, pavyz- 
džiui, šlovina jo tėvynę, jo šeimą ar jį patį, ar kokiu 
nors kitu būdu sutampa su jo įgimtais polinkiais ir 
potraukiais. Bet ar gali būti didesnė pagunda už norą 
pasirodyti misionieriumi, pranašu ar dangaus pasiun- 
tiniu? Kas nepakeltų daugelio pavojų ir sunkumų, kad 
pelnytų tokią kilnią šlovę? Arba jeigu kas nors, ska- 
tinamas tuštybės ir įkaitusios vaizduotės, iš pradžių 
pats atsivers ir tikrai įtikės prasimanymais, argi kas 
nors dar dvejos pasinaudoti dievobaiminga apgaule, 
kad paremtų tokį šventą ir pagirtiną reikalą? 

Iš mažiausios kibirkšties čia gali įsiliepsnoti didžiau- 
sia liepsna, nes medžiaga visuomet tam paruošta. Avi- 
dum genus auricularum“, spoksanti minia godžiai, 


W Lucretius, IV, 5942. [Ši nuoroda pridėta L leidime.) 

nepatikrinusi priims viską, kas pataikauja prietarams 
ir sukelia nuostabą. 

Kiek daug tokio pobūdžio prasimanymų visais laikais 
buvo atskleista ir sunaikinta vos tik jiems gimus! Kokia 
daugybė kitų kurį laiką buvo tokie garsūs, o vėliau 
nugrimzdo į nebūtį ir užmarštį! Todėl kai ore sklando 
visokie prasimanymai, šio reiškinio paaiškinimas yra 
akivaizdus, ir mes, aiškindami jį Žinomomis ir natū- 
raliomis priežastimis — patiklumu ir apsigavimu, - 
sprendžiame vadovaudamiesi taisyklingai pasikartojan- 
čiu patyrimu ir stebėjimu. Tad negi mes, užuot taip 
natūraliai paaiškinę, sutiksime su stebuklingais visiškai 
tvirtai nustatytų gamtos dėsnių pažeidimais? 

Nėra reikalo sakyti, kaip sunku atskleisti melą ko- 
kioje nors privačioje ar net ir viešoje istorijoje būnant 
toje pačioje vietoje, kur ji, kaip pasakojama, atsitiko; 
dar sunkiau tai padaryti esant nors ir nedideliu atstumu 
nuo įvykio vietos. Net teismas, nepaisant jo autoriteto, 
kruopštumo ir protingumo, dažnai neįstengia atskirti 
tiesos nuo melo nagrinėdamas visai nesenus poelgius. 
Bet klausimo niekada neišspręsime, jei pasitikėsime 
įprastu barnių, ginčų ir sklandančių gandų metodu, 
ypač jeigu dar abiejose pusėse įsimaišo Žmonių aistros. 

Formuojantis naujoms religijoms, išmintingi ir mo- 
kyti Žmonės paprastai laiko šį klausimą pernelyg ne- 
reikšmingu ir nenusipelnančiu jų dėmesio. O paskui, 
kai jie jau nori atskleisti apgaulę, kad atvertų akis 
suklaidintai miniai, laikas jau būna praėjęs, o doku- 

mentai ir liudininkai, kurie galėtų išaiškinti reikalą, 
nesugrąžinamai pražuvę. 

Nelieka jokių priemonių apgaulei atskleisti, išskyrus 
tas, kurias reikia išgauti iš pačių liudininkų parodymų; 
tačiau nors jos visuomet patenkina protingus ir išpru- 
susius Žmones, paprastai yra pernelyg subtilios, kad 
jas suprastų minia. 

Taigi apskritai atrodo, kad joks stebuklo liudijimas 
niekuomet neprilygsta! tikimybei, o juo labiau - įro- 
dymui; net tarus, kad jis prilygsta įrodymui, jam prieš- 
tarautų kitas įrodymas, kylantis iš pačios fakto, kurį 
jis siekia įrodyti, prigimties. Tik patyrimas suteikia 
žmogaus liudijimui galią, ir tas pats patyrimas mus 
įtikina gamtos dėsnių tikrumu. Todėl, kai šios dvi 
patyrimo rūšys viena kitai prieštarauja, mums nelieka 
nieko kita, kaip tik atimti vieną patyrimą iš kito ir 
laikytis vieną ar kitą pusę remiančios nuomonės su 
tokiu tikrumu, kokį lemia tas skirtumas. Bet, pagal čia 
paaiškintą principą, ši atmintis, taikoma visoms popu- 
liarioms religijoms, prilygsta visiškam jų anuliavimui; 
todėl galime nustatyti taisyklę, jog joks žmogaus liu- 
dijimas negali turėti tokios galios, kad įrodytų stebuklą 
ir padarytų jį bet kurios tokios religijos sistemos teisingu 
pagrindu. 

Prašau atkreipti dėmesį į apribojimą, kurį nustatau 
sakydamas, jog stebuklas niekada negali būti taip įro- 


" [K ir L leidimuose: „niekuomet niekaip negali prilygti“.) 

dytas, kad taptų religijos sistemos pagrindu. Mat aš 
pripažįstu, kad šiaip jau gali būti tokių stebuklų arba 
įprastos gamtos tvarkos pažeidimų, kuriuos galima 
įrodyti žmonių liudijimais, nors galbūt bus neįmanoma 
rasti nė vieno tokio stebuklo visoje istorijoje. Tarkime, 
kad visi autoriai, rašę įvairiomis kalbomis, sutaria, jog 
nuo 1600 metų sausio pirmos dienos visoje Žemėje 
aštuonias dienas buvo visiška tamsa; tarkime, kad 
padavimas apie šį nepaprastą įvykį iki šiol paplitęs 
ir gyvas žmonėse ir kad visi keliautojai, sugrįžtantys 
iš kitų šalių, parveža mums nė kiek nesiskiriančių ir 
neprieštaraujančių viena kitai Žinių apie šį padavimą, 
— akivaizdu, kad dabartiniai mūsų filosofai, užuot 
abejoję šiuo faktu, turėtų pripažinti jį kaip tikrą ir ieškoti 
priežasčių, kurios jį sukėlė. Gamtos irimas, nykimas 
ir Žuvimas dėl daugybės analogijų yra toks tikėtinas, 
kad kiekvienas reiškinys, kuris artina katastrofą, gali 
būti paliudytas ir Žmonių, jeigu jų liudijimai bus gausūs 
ir vienodi“. 

Tačiau įsivaizduokime, jog visi istorikai, tyrinėjantys 
Anglijos istoriją, sutaria, kad 1600 metų sausio pirmą 
dieną mirė karalienė Elžbieta, kad prieš mirtį ir po 
mirties ją matė jos gydytojai ir visi rūmai, kaip paprastai 
elgiamasi su jos padėties asmenimis, kad parlamentas 
pripažino ir paskelbė jos įpėdinį ir kad praėjus mėnesiui 


'* [Ankstesniuose už N leidimuose ši ir kitos pastraipos iki Bacono 
citatos buvo spausdinamos kaip pastaba.| 

po laidotuvių ji vėl pasirodė, vėl įžengė į sostą ir valdė 
Angliją trejus metus, — turiu prisipažinti, kad mane 
nustebintų tokios daugybės keistų aplinkybių sutapimas, 
bet nė trupučio nebūčiau linkęs patikėti tokiu stebuk- 
lingu įvykiu. Aš neabejočiau, kad ji apsimetė mirusi, 
ir tais kitais viešais aktais, kurie įvyko paskui; aš tik 
teigčiau, kad mirtis buvo apsimestinė, nebuvo ir negalėjo 
būti tikra. Veltui man prieštarautumėte sakydami, kad 
sunku ir visiškai neįmanoma apgauti pasaulį dėl tokio 
svarbaus dalyko, veltui nurodytumėte man šios garsios 
karalienės išmintį“ ir sveiką protą, ir kiek nedaug 
naudos ji turėtų arba visai jos neturėtų iš tokios menkos 
išmonės, — visa tai galėtų mane nustebinti, bet aš vis 
dėlto atsakyčiau, jog Žmonių niekšybė ir kvailumas yra 
toks įprastas reiškinys, kad aš greičiau jau patikėsiu 
pačiais nepaprasčiausiais dalykais, kylančiais dėl jų 
sutapimo, nei sutiksiu su tokiu ženklių gamtos dėsnių 
pažeidimu. 

Tačiau jeigu šis stebuklas būtų priskiriamas kokiai 
nors naujai religijos sistemai, jau vien tai visiškai įrodytų 
čia slypint apgaulę, nes Žmonės visais laikais buvo 
kvailinami panašiomis juokingomis pasakomis, - to 
visiems protingiems Žmonėms užtektų ne tik paneigti 
šiam faktui, bet ir paneigti jam toliau jo nenagrinėjant. 
Nors Esybė, kuriai priskiriamas šis stebuklas, šiuo atveju 


yra visagalė, stebuklas dėl to netampa nė kiek labiau 


L [Ankstesniuose už N leidimuose pridurta: „ir dorybę“.) 

tikėtinas, nes mes negalime pažinti šios Esybės požymių 
ar veiksmų kaip nors kitaip, o ne vien remdamiesi 
patyrimu, kurį teikia jos apraiškos įprastoje gamtos 
tvarkoje. Tačiau tai mus vėl apriboja praeities patyrimu 
ir verčia lyginti tiesos pažeidimo atvejus Žmonių liu- 
dijimuose su tais atvejais, kai gamtos „dėsnius pažeidžia 
stebuklai, kad galėtume nuspręsti, kas labiau tikroviška 
ir tikėtina. Kadangi tiesa dažniau iškraipoma liudijant 
religinius stebuklus negu kokius nors kitus faktus, tai 
labai sumažina pirmųjų liudijimų kompetenciją ir verčia 
mus nuspręsti apskritai niekada nekreipti į juos jokio 
dėmesio, kad ir kokie įtikimi jie atrodytų. 

Lordas Baconas, matyt, laikėsi tų pačių samprota- 
vimo principų. „Mes turėtume, - sako jis, — sudaryti 
visų pabaisų ir stebuklingų gamtos kūrinių, žodžiu, viso 
to, kas gamtoje nauja, reta ir neįprasta, rinkinį arba 
specialią istoriją. Bet visa tai turime daryti itin kruopš- 
čiai, kad nenukryptume nuo tiesos. Visų pirma įtartinu 
reikia laikyti kiekvieną pasakojimą, kuris bent kiek 
priklauso nuo religijos, pavyzdžiui, Livijaus aprašytus 
stebuklus, ir ne mažiau visa, ką pasakoja rašytojai, 
rašantys apie natūraliąją magiją arba alchemiją, arba 
kiti panašūs autoriai: visi jie jaučia tiesiog neįveikiamą 
potraukį meluoti ir kurti pasakėles.“! 

Čia pateiktas samprotavimo metodas man juo labiau 
patinka dėl to, kad, mano manymu, jis gali padėti 


G Novum Organum, lib. II, aph. 29. 

paneigti tuos krikščionių religijos pavojingus draugus 
arba užsimaskavusius jos priešus, kurie ėmėsi ją ginti 
pasitelkę Žmogaus proto principus. Mūsų švenčiausioji 
religija remiasi tikėjimu, o ne protu, ir tikriausias būdas 
pastatyti ją į pavojų — tai pateikti jai tokį išbandymą, 
kurio ji niekaip neįstengs išlaikyti. Kad būtų akivaiz- 
džiau, išnagrinėkime tuos stebuklus, apie kuriuos pa- 
sakoja Šventasis Raštas, o kad nepasimestume pernelyg 
plačiame lauke, apsiribokime tais stebuklais, kuriuos 
randame Penkiaknygėje, ir ištirkime juos remdamiesi 
tų tariamų krikščionių principais, ne kaip paties Dievo 
žodį ar liudijimą, bet vien kaip Žmogaus rašytojo ar 
istoriko kūrinį. Tokiu atveju pirmiausia mes turime 
reikalą su knyga, perduota mums barbariškos ir tamsios 
tautos, parašyta tais laikais, kai ta tauta buvo dar 
barbariškesnė, ir, ko gero, praėjus daug laiko po to, 
kai atsitiko tie faktai, apie kuriuos ji pasakoja; jos 
nepatvirtina joks su ja sutampantis liudijimas, ir ji 
primena tuos mitinius pasakojimus, kuriuos kiekviena 
tauta sukuria apie savo kilmę. Skaitydami šią knygą, 
joje randame gausybę stebuklų ir antgamtiškų įvykių. 
Ji mums pasakoja apie visiškai kitokią pasaulio ir 
žmogaus prigimties būklę nei dabartinė, apie mūsų 
nuopuolį, dėl kurio praradome šią būklę, apie Žmogaus 
amžių, siekiantį kone tūkstantį metų, apie pasaulį su- 
naikinusį tvaną, apie savavališką vienos tautos, beje, 
autoriaus žemiečių, pasirinkimą dangaus išrinktąja, apie 


jos išlaisvinimą iš vergijos be galo stulbinančiais, ne- 

įsivaizduojamais stebuklais; norėčiau, kad kas nors 
pridėjęs ranką prie širdies ir rimtai pagalvojęs pasakytų, 
ar jis mano, kad tokios knygos, kuri remiasi tokiais 
liudijimais, melagingumas yra nepaprastesnis ir stebuk- 
lingesnis negu visi joje aprašyti stebuklai, — tai yra 
būtina tam, kad pripažintume ją teisinga pagal anksčiau 
suformuluotą tikimybės kriterijų. 

Tai, ką pasakėme apie stebuklus, be jokių pakeitimų 
gali būti pritaikyta pranašystėms; ir iš tiesų visos 
pranašystės yra tikri stebuklai ir vien kaip tokie gali 
būti laikomos kokio nors apreiškimo įrodymais. Jeigu 
jos nepranoktų Žmogaus prigimties sugebėjimo numatyti 
ateities įvykius, būtų nesąmonė remtis pranašyste kaip 
dieviškosios misijos ar dangaus suteiktos galios įro- 
dymu. Taigi apskritai galime padaryti išvadą, kad 
krikščionių religija ne tik iš pradžių buvo susijusi su 
stebuklais, bet net ir šiandien nė vienas protingas 
Žmogus negali ja tikėti be stebuklo. Vien proto ne- 
pakanka, kad įtikintų mus jos teisingumu. Ir kiekvienas, 
kurį ją priimti skatina tikėjimas, pačiame savyje suvokia 
nuolatinį stebuklą, griaunantį visus jo proto principus 
ir suteikiantį jam ryžtą tikėti tuo, kas visiškai prieš- 


tarauja įpročiui ir patyrimui. 


Vienuoliktas skyrius 


APIE YPATINGĄ APVAIZDĄ IR APIE 
BŪSIMĄJĮ GYVENIMĄ! 


Neseniai aš kalbėjausi su draugu, kuris mėgsta 
skeptinius paradoksus; tada jis išdėstė daug principų, 
su kuriais aš niekaip negaliu sutikti, tačiau kadangi 
jie įdomūs ir šiek tiek susiję su šiame tyrinėjime 
plėtojama samprotavimų grandine, tai pakartosiu juos 
iš atminties kiek įstengdamas tiksliau, kad pateikčiau 
juos skaitytojo teismui. 

Mūsų pokalbis prasidėjo tuo, Kad aš nusistebėjau 
nepaprastai laiminga filosofijos lemtimi: filosofijai iš visų 
privilegijų labiausiai reikia visiškos laisvės, ji labiausiai 
klesti, kai laisvai susiduria nuomonės ir argumentai; 
ji gimė laisvės ir tolerancijos epochoje, šalyje, Kur net 
pačių netikėčiausių jos principų nevaržė jokie tikėjimai, 
konfesijos ar baudžiamieji kodeksai. Išskyrus Protago- 
ro“? tremtį ir Sokrato mirtį, kurią iš dalies lėmė ir 
kiti motyvai, senovės istorijoje beveik nėra to fanatizmo 
ir nepasitikėjimo, kuriuo persiėmęs mūsų amžius. Epi- 
kūras iki gilios senatvės gyveno Atėnuose taikoje ir 


' [K leidime: „Apie natūraliosios religijos praktinius padarinius.“ | 

ramybėje, epikūrininkams! netgi buvo leidžiama tapti 
Žžyniais ir patarnauti prie altoriaus per švenčiausias 
oficialiosios religijos apeigas. Vieši paskatinimai' — pen- 
sijos ir atlyginimai — išmintingiausio Romos impera- 
toriaus' buvo skiriami visų filosofijos mokyklų moky- 
tojams be jokių išimčių. Koks būtinas filosofijai buvo 
toks požiūris jos ankstyvoje jaunystėje, lengva suprasti 
turint galvoje, kad net dabar, kai ją galima laikyti 
sutvirtėjusia ir atsparesne, ji sunkiai pakelia atšiaurų 
metą ir virš jos siaučiančius piktus šmeižto ir perse- 
kiojimų vėjus. 

Tu Žžaviesi, sako mano bičiulis, nepaprastai laiminga 
filosofijos lemtimi laikydamas tai, kas, regis, kyla iš 
natūralios dalykų eigos ir turėtų būti neišvengiama 
visais laikais ir visose tautose. Ta atkakli akla nepakanta, 
pasak tavo skundų, tokia pražūtinga filosofijai, iš tikrųjų 
yra jos atžala, - susidėjusi su prietaru, ji visiškai išsižada 
motinos interesų ir tampa pikčiausiu jos priešu ir 
persekiotoju. Spekuliatyvios religijos dogmos, dėl kurių 
dabar kyla tokie įnirtingi ginčai, negalėjo būti suprastos 
ir pripažintos ankstyvuoju pasaulio istorijos laikotarpiu, 
kai visiškai bemokslė Žmonija buvo susikūrusi tokią 
religijos sampratą, kuri labiau atitiko jos silpną nuovoką, 
ir savo šventąsias dogmas daugiausia grindė tokiais 
pasakojimais, kurie buvo veikiau tradicinio tikėjimo, o 

? Luciani ovjin. p AaniSai 939. 

3 Luciani euvovLyos, 39. 


* Id. ir Dio. [Turimas omenyje imperatorius Markas Aurelijus. — 


Leid.) 

ne įrodymo ar ginčų objektas. Todėl kai tik praėjo 
pirmasis pavojus, sukeltas naujų paradoksų ir filosofų 
principų, šie mokytojai po to visą senovės laikotarpį, 
regis, gyveno visiškoje santaikoje su įsišaknijusiais prie- 
tarais ir maloniai pasidalijo tarp savęs visą Žmoniją: 
pirmiesiems atiteko visi išsimokslinę ir išmintingi Žmo- 
nės, Oo antriesiems —- neraštinga prastuomenė. 

Atrodo, pasakiau aš, kad visai nekreipi dėmesio į 
politiką ir nepagalvoji, kad išmintingas valdytojas pa- 
grįstai gali nepasitikėti kai kuriomis filosofinėmis te- 
orijomis, tokiomis kaip, pavyzdžiui, Epikūro, kurios, 
neigdamos Dievo buvimą, vadinasi, ir apvaizdą bei 
būsimąjį gyvenimą, atrodytų, smarkiai atleidžia mora- 
linius varžtus ir todėl gali būti laikomos pavojingomis 
pilietinės visuomenės taikai ir ramybei. 

Žinau, atsakė jis, kad iš tikrųjų šių persekiojimų 
niekada, nė vienu laikotarpiu nesukeldavo šaltas protas 
ar žalingų filosofijos padarinių patyrimas, — juos su- 
keldavo vien aistros ir išankstinis nusistatymas. O kas, 
jeigu aš eičiau dar toliau ir teigčiau, kad jeigu kuris 
nors iš sikofantų arba to meto informatorių būtų ap- 
kaltinęs Epikūrą tautos akyse, jis būtų galėjęs lengvai 
apsiginti ir įrodyti, kad jo filosofijos principai yra tokie 
"pat išganingi kaip ir jo priešininkų, kurie su tokiu 
įkarščiu stengiasi sukelti visuotinę neapykantą jam ir 
nepasitikėjimą juo. 

Noriu, tariau aš, kad tu išbandytum savąją graž- 
bylystę tokia nepaprasta tema ir pasakytum tokią Epikū- 

ro kalbą, kuri patenkintų ne Atėnų minią - jeigu šiame 
sename ir kultūringame mieste apskritai buvo minia,- 
bet artimesnę filosofijai jo klausytojų dalį, kuri galėtų 
suprasti jo argumentus. 

Tokiomis sąlygomis tai nebus sunku padaryti, atsakė 
jis; jeigu pageidauji, aš akimirkai tapsiu Epikūru, o tu 
pabūsi Atėnų liaudimi, ir aš pasakysiu jums tokią 
prakalbą, kad urna bematant prisipildys baltų pupų 
ir nebus nė vienos juodos“?, kuri nudžiugintų bloga 
man linkinčius priešus. 

Puiku, tai ir darykim, kaip sutarėm. 

Atėniečiai! Atėjau čia, kad išteisinčiau jūsų susirin- 
kime tai, ko mokiau savo mokykloje, bet, užuot sam- 
protavęs su ramiais ir bešališkais tyrinėtojais, esu kal- 
tinamas įtūžusių priešininkų. Jūsų mintys, kurioms iš 
tikrųjų turėtų rūpėti visuomenės gerovė ir valstybės 
interesai, nukreipiamos į spekuliatyviosios filosofijos 
tyrinėjimus; ir šie kilnūs, bet galbūt bevaisiai tyrinėjimai 
pakeičia jums įprastesnius, tačiau ir naudingesnius už- 
siėmimus. Tačiau aš, kiek tai priklauso nuo manęs, 
pasistengsiu išvengti šio piktnaudžiavimo. Mes čia ne- 
diskutuosime apie pasaulių kilmę ir jų valdymą. Mes 
tik išsiaiškinsime, kiek šie klausimai susiję su visuo- 
menės interesais. Ir jeigu aš sugebėsiu jus įtikinti, kad 
jie visiškai nereikšmingi visuomenės ramybei ir valdžios 
saugumui, tikiuosi, jūs mus vėl sugrąžinsite į mokyklas, 


kur mes neskubėdami svarstysime patį didingiausią, 

bet drauge ir patį spekuliatyviausią visos filosofijos 
klausimą. 

Religiniai filosofai, nepasitenkindami jūsų protėvių 
tradicija ir jūsų žynių mokslu (su jais aš mielai sutinku), 
pasiduoda neapdairiam smalsumui ir mėgina nustatyti, 
kokiu mastu galima pagrįsti religiją proto principais; 
todėl jie, užuot išsklaidę abejones, natūraliai kylančias 
uoliai ir kruopščiai tyrinėjant, jas sužadina. Jie nuo- 
stabiausiomis spalvomis nupiešia visatos tvarką, grožį 
ir išmintingą sandarą ir paskui klausia, ar tokį didingą 
proto pasireiškimą gali lemti atsitiktinė atomų samplai- 
ka, arba ar gali atsitiktinumas sukurti tai, kuo net ir 
didžiausias genijus negali atsižavėti. Aš nenagrinėsiu, 
ar Šis argumentas teisingas. Aš sutiksiu, kad jis yra 
toks svarus, kokį jį nori matyti mano priešininkai ir 
kaltintojai. Pakaks, jeigu, remdamasis tuo pačiu sam- 
protavimu, įstengsiu įrodyti, kad klausimas yra visiškai 
spekuliatyvus ir kad, savo filosofiniuose samprotavi- 
muose neigdamas apvaizdą ir būsimąjį gyvenimą, aš 
nesirausiu po visuomenės pamatais, bet plėtoju prin- 
cipus, kuriuos jie patys, remdamiesi savo pačių prie- 
laidomis, turės pripažinti tvirtais ir patenkinamais, jeigu 
bus nuoseklūs. 

Taigi jūs, mano kaltintojai, pripažinote, kad svar- 
biausią, 0 gal ir vienintelį argumentą, įrodantį Dievo 
buvimą (kuriuo aš niekada neabejojau), teikia gamtos 
tvarka, kurioje matyti tokie proto ir tikslingumo po- 
žymiai, kad jums atrodo keista jos priežastimi laikyti 

atsitiktinumą arba aklą ir niekieno nevaldomą materijos 
jėgą. Jūs sutinkate, kad tai yra argumentas, nuo pa- 
darinių einantis prie priežasčių. Iš kūrinio tvarkos jūs 
darote išvadą, kad turėjo būti planas ir išankstinis kūrėjo 
sumanymas. Jeigu jūs negalėsite to įrodyti, pripažinsite, 
kad jūsų išvada nepagrįsta; be to, jūs. neketinate daryti 
platesnės išvados, nei leidžia gamtos reiškiniai. Tokios 
jūsų nuolaidos. Atkreipkite dėmesį į tai, kas iš to išeina. 

Kai mes, remdamiesi padariniu, darome išvadą apie 
jo priežastį, turime derinti juos vieną prie kito ir 
neturime teisės priskirti priežasčiai jokių savybių, iš- 
skyrus tas, kurių pakanka sukelti padariniui. Kai dešimt 
uncijų sveriantis kūnas, padėtas ant svarstyklių lėkštelės, 
pakyla aukštyn, tai gali būti įrodymas, kad jį atsveriantis 
svoris yra didesnis už dešimt uncijų, bet niekada 
neįrodo, kad jis viršija šimtą uncijų. Jeigu kokiam nors 
padariniui priskiriama priežastis nepakankama jam su- 
kelti, mes turime arba ją atmesti, arba papildyti tokiomis 
savybėmis, kurios ją padarytų tiksliai proporcingą pa- 
dariniui. Bet jeigu mes jai priskirsime dar ir kitas 
savybes arba teigsime, kad ji gali sukelti ir kitus 
padarinius, tai pasiduosime spėlionėms ir savavališkai 
tarsime esant savybes ir energijas, neturėdami tam jokio 
pagrindo ir teisės. 

Ta pati taisyklė galioja nepriklausomai nuo to, ar 
priskiriama priežastis yra negyva, nesąmoninga mate- 
rija, ar protinga, mąstanti būtybė. Jeigu priežastis su- 
žinoma vien iš padarinio, mes niekada neturėtume 

priskirti jai jokių kitų savybių, išskyrus tas, kurių kaip 
tik reikia sukelti padariniui; be to, pagal visas teisingo 
samprotavimo taisykles, mes negalime nuo priežasties 
vėl eiti atgal ir iš jos daryti išvadas apie kitus padarinius 
greta tų, iš kurių mes ją Žinome. Niekas, vien pažvelgęs 
į kurį nors Dzeuksido“? paveikslą, negalėtų sužinoti, 
kad jis taip pat buvo skulptorius ir architektas, ne 
mažiau nagingas akmens ir marmuro meistras, ne tik 
spalvų. Tik apie tuos talentus ir skonį, kurie atsiskleidžia 
prieš mūsų akis esančiame kūrinyje, mes galime tvirtai 
daryti išvadą, kad jie būdingi menininkui. Priežastis 
turi būti proporcinga padariniui, ir jeigu mes tiksliai 
ir skrupulingai ją suderinsime su padariniu, niekada 
nerasime joje jokių savybių, kurios sakytų mums ką 
nors daugiau ar leistų daryti išvadą apie kokį nors 
kitą sumanymą ar veiksmą. Tokios savybės būtų kažkas 
daugiau už tai, ko reikia sukelti padariniui, kurį mes 
nagrinėjame. 

Taigi, jei pripažinsime, kad dievai yra būties ar 
visatos tvarkos kūrėjai, išeina, kad jie turi kaip tik tiek 
jėgos, proto ir gerumo, kiek atsiskleidžia jų kūrinyje, 
bet daugiau nieko negalima įrodyti, nebent pasitelktume 
į pagalbą perdėjimą ir meilikavimą, kad jie užpildytų 
įrodymo ir samprotavimo spragas. Jeigu dabar esama 
kokių nors atributų pėdsakų, tai mes galime daryti 
išvadą, kad šie atributai egzistuoja. Prielaida apie kitus 
atributus yra vien hipotezė, o juo labiau prielaida, kad 
tolimose erdvės srityse ar tolimais laikais buvo ar bus 

nuostabesnių šių atributų apraiškų ir valdymo tvarka, 
labiau atitinkanti šias įsivaizduojamas savybes. Mes 
niekada negalime nuo visatos, padarinio, pakilti prie 
Jupiterio, priežasties, o po to vėl leistis žemyn ir kildinti 
iš šios priežasties kokį nors naują padarinį, tarsi vien 
esami padariniai nebūtų visiškai verti tų puikių atributų, 
kuriuos mes priskiriame šiai dievybei. Priežastis pa- 
žįstama vien remiantis padariniu, todėl jie abu turi būti 
tiksliai pritaikyti vienas prie kito, ir priežastis niekada 
negali nurodyti nieko daugiau ar būti kokios nors naujos 
išvados ir išprotavimo pagrindu. 

Gamtoje matome tam tikrą reiškinį. Ieškome jo 
priežasties ar kūrėjo. Įsivaizduojame, kad jį suradome. 
Po to taip įsimylime šį savo smegenų vaisių, jog 
manome esant tiesiog neįmanoma, kad jis nesukurtų 
ko nors didingesnio ir tobulesnio už dabartinį pasaulio 
vaizdą, kuriame tiek daug blogio ir netvarkos. Užmirš- 
tame, kad šis aukščiausiasis protas ir gerumas tėra 
įsivaizduojami arba bent jau neturi jokio pagrindo prote 
ir kad mes neturime jokio pamato priskirti kūrėjui 
kokias nors kitas savybes be tų, kurias jis realiai įkūnijo 
ir išreiškė savo kūriniuose. Taigi, filosofai, tegu jūsų 
dievai atitinka esamus gamtos reiškinius; nedrįskite 
savavališkomis prielaidomis keisti šių reiškinių, kad jie 
atitiktų tuos atributus, kuriuos jūs taip mėgstate priskirti 
savo dievybėms. | 

Atėniečiai! Kai Žyniai ir poetai, remdamiesi tuo 
autoritetu, kurį jie turi tarp jūsų, kalba apie aukso ar 

sidabro amžių, buvusį iki dabartinės ydų ir pagedimo 
būklės, aš klausausi jų atidžiai ir pagarbiai. Bet kai 
filosofai, kurie dedasi neigią autoritetus ir laviną protą, 
ima taip pat kalbėti, prisipažįstu, aš nejaučiu jiems to 
pagarbaus nuolankumo ir dievobaimingos pagarbos. Aš 
klausiu, kas juos nuskraidino į dangaus sferas, kas 
įsileido juos į dievų tarybą, kas jiems atvėrė likimo 
knygą, kad jie taip neapgalvotai teigia, jog jų dievybės 
įgyvendino ar dar įgyvendins kažkokius tikslus be tų, 
kurie iš tikrųjų matomi? Jei jie man sako, kad užkopė 
ar palaipsniui pakilo proto laiptais, iš padarinių da- 
rydami išvadas apie priežastis, aš ir toliau teigsiu, kad 
jų protui pakilti“ padėjo vaizduotės sparnai, kitaip jie 
nebūtų galėję taip pakeisti išvadų darymo būdo ir eiti 
nuo priežasčių prie padarinių manydami, kad tobulesnis 
už šį pasaulį kūrinys labiau pritiktų tokioms tobuloms 
būtybėms, kokios yra dievai, ir užmiršę, kad jie neturi 
jokio pagrindo priskirti šioms dangiškoms būtybėms 
kokį nors kitą tobulumą ar kokį nors kitą atributą, 
išskyrus tuos, kuriuos galima aptikti šiame pasaulyje. 

Dėl to atsiranda visos bevaisės pastangos paaiškinti 
žalingas gamtos apraiškas ir gelbėti dievų garbę, kai 
turime pripažinti egzistuojant blogį ir netvarką, kurių 
pertekęs pasaulis. Mums sakoma, kad nepermaldau- 
jamos ir neįveikiamos materijos savybės ar visuotinių 


* [K leidime: „proto laiptais ar pakopomis“.| 
* [K leidime: „užkopti“ vietoj „pakilti“.] 

dėsnių laikymasis, ar dar kas nors panašaus buvo 
vienintelė priežastis, apribojusi Jupiterio galią ir gerumą 
ir privertusi jį Žmones ir visas kitas juntančias būtybes 
sukurti tokias netobulas ir tokias nelaimingas. Taigi 
atrodo, kad šie atributai iš anksto laikomi tikrais pla- 
čiausia prasme. Pripažįstu, kad, padarius tokią prielaidą, 
tokie spėliojimai ir fantazijos galbūt ir gali būti tikėtinas 
blogio fenomeno paaiškinimas. Tačiau vis dėlto aš 
klausiu, kodėl turėtume laikyti šiuos atributus tikrais, 
arba kodėl turėtume priskirti priežasčiai dar kokias nors 
savybes be tų, kurios iš tikrųjų pasireiškia padarinyje? 
Kam kankinti smegenis, kad pateisintume gamtos tvarką 
remdamiesi tokiomis prielaidomis, kurios, kiek žinoma, 
gali būti visiškai išgalvotos ir kurių jokių pėdsakų niekur 
nematyti gamtos tvarkoje? 

Todėl religinę hipotezę reikia laikyti tik atskiru 
matomų visatos reiškinių paaiškinimo metodu. Bet nė 
vienas teisingai protaujantis Žmogus nesiryš remdamasis 
ja teigti kokį nors faktą ir kad ir nežymiai pakeisti 
ar papildyti reiškinius. Jeigu jūs manote, kad daiktų 
apraiškos įrodo tokių priežasčių buvimą, galite daryti 
išvadą apie šių priežasčių buvimą. Tokių sudėtingų ir 
kilnių dalykų atžvilgiu kiekvienas turi turėti laisvę 
spėlioti ir įrodinėti. Bet čia jūs turite sustoti. Jeigu eisite 
atgal ir, remdamiesi jūsų išvestomis priežastimis, pa- 
darysite išvadą, kad gamtoje egzistavo ar egzistuos koks 
nors kitas faktas, kuris gali būti laikomas visapusiš- 
kesniu konkrečių atributų pasireiškimų, aš turėsiu jums 

priminti, kad nukrypote nuo samprotavimo metodo, 
priderančio šiam dalykui, ir neabejotinai pridėjote prie 
priežasties atributų kažką be to, kas pasireiškia pa- 
darinyje: kitaip jūs niekaip negalėtumėte deramai ar 
pagrįstai pridėti ką nors prie padarinio, kad padary- 
tumėte jį labiau vertą priežasties. 

Tad kur slypi to mokslo, kurį aš dėstau savo 
mokykloje ar, veikiau, tyrinėju savo soduose, žala? Kuo 
visas šis klausimas kelia bent menkiausią grėsmę do- 
rovei ar visuomenės tvarkai ir santarvei? 

Jūs sakote, kad aš neigiu apvaizdą ir aukščiausiąjį 
pasaulio valdovą, kuris valdo įvykių eigą, baudžia 
bloguosius nešlove ir nesėkmėmis, o doriesiems atlygina 
garbe ir visų jų sumanymų sėkme. Bet aš tikrai neneigiu 
pačios įvykių eigos, kurią kiekvienas gali tyrinėti ir 
nagrinėti. Aš pripažįstu, kad esant dabartinei dalykų 
padėčiai dorybė teikia didesnę sielos ramybę nei yda 
ir palankiau sutinkama pasaulio. Aš suprantu, kad, 
remiantis ligšioliniu Žmonijos patyrimu, draugystė yra 
didžiausias Žmogaus gyvenimo džiaugsmas, O nuosai- 
kumas —- vienintelis ramybės ir laimės šaltinis. Aš 
niekada nesvyruoju tarp doro ir ydingo gyvenimo būdo 
ir suprantu, kad gero būdo Žmogus laiko pirmąjį visais 
atžvilgiais pranašesniu. Ką jūs dar galite pasakyti, turint 
galvoje visas jūsų prielaidas ir samprotavimus? Tiesa, 
jūs man sakote, kad šią daiktų tvarką lemia protas 
ir išankstinis sumanymas. Bet kad ir kas ją lemtų, pati 
ši tvarka, nuo kurios priklauso mūsų laimė ar nelaimė, 

vadinasi, ir mūsų elgesys gyvenime, yra ta pati. Aš, 
kaip ir jūs, galiu reguliuoti savo elgesį vadovaudamasis 
praeities įvykių patyrimu. Jeigu jūs teigiate, kad, jei 
pripažįstama dieviškoji apvaizda ir visatoje egzistuo- 
jantis aukščiausiasis teisingumas, atlyginantis pagal nuo- 
pelnus, aš turėčiau tikėtis dar kokio nors atskiro at- 
lyginimo už gėrį ir atskiros bausmės už blogį, be tų, 
kuriuos teikia įprasta įvykių eiga, aš čia vėl matau 
tą pačią samprotavimo klaidą, kurią jau anksčiau sten- 
giausi atskleisti. Jūs toliau vaizduojatės, kad jeigu pri- 
pažinsime dievų buvimą, kurį jūs taip karštai teigiate, 
iš to galėsite neklysdami daryti išvadas ir ką nors pridėti 
prie patirtos gamtos tvarkos remdamiesi atributais, 
kuriuos priskiriate savo dievams. Jūs, regis, užmirštate, 
kad visi jūsų samprotavimai apie šį dalyką gali būti 
tik išvadų darymas apie priežastis remiantis padariniais 
ir kad kiekvienas argumentas, nuo priežasčių pereinantis 
prie padarinių, būtinai yra aiškus sofizmas, nes apie 
priežastį jūs galite Žinoti tik tai, ką visiškai suradote 
padarinyje, o ne iš anksto išprotavote. 

Bet ką filosofas turi manyti apie tuos tuščiagarbius 
postringautojus, kurie, užuot esamą daiktų būklę laikę 
vieninteliu savo apmąstymų objektu, tiesiog apverčia 
aukštyn kojomis visą gamtos tvarką ir šį gyvenimą laiko 
vien keliu tolyn — prieangiu, kuris veda į didesnį ir 
visiškai kitokį pastatą, prologu, kuris tik pradeda pjesę 
ir padaro ją grakštesnę ir tikresnę? Kaip jūs manote, 
iš kur tokie filosofai ima savo dievų idėją? Žinoma, 

iš savo pačių išmonės ir vaizduotės. Jeigu jie ją imtų 
iš esamų reiškinių, tai ji niekada nenurodytų nieko 
daugiau, o turėtų tiksliai juos atitikti. Kad dievybė gali 
turėti atributų, kurių apraiškų mes niekada nematėme, 
kad ji gali vadovautis tokiais elgesio principais, kurių 
mes negalime įtikinamai atskleisti, - su visu tuo galima 
lengvai sutikti. Tačiau tai yra tik galimybė ir hipotezė. 
Mes turime teisę daryti išvadas apie kokius nors jos 
atributus ar elgesio principus tik tiek, kiek matome 
juos išreikštus ir įgyvendintus. 

Ar yra kokių nors ženklų, rodančių, kad pasaulyje 
egzistuoja teisingumas, atlyginantis pagal nuopelnus? Jei 
į šį klausimą atsakysite teigiamai, aš padarysiu išvadą, 
jog, kadangi teisingumas čia pasireiškia, jis yra įgy- 
vendintas. Jei atsakysite neigiamai, aš padarysiu išvadą, 
kad jūs neturite teisės priskirti dievams teisingumą, kaip 
mes jį suprantame. Jeigu jūs laikysitės tarpinio požiūrio 
tarp teigimo ir neigimo ir sakysite, kad dievų teisin- 
gumas dabar pasireiškia tik iš dalies, bet ne visu savo 
mastu, aš atsakysiu, kad jūs apskritai neturite teisės 
priskirti jam kokį nors mastą, išskyrus tą, kuriuo matote 
dabar jį pasireiškiant. 

Taigi, atėniečiai, aš greitai baigsiu ginčą su savo 
priešininkais. Gamtos tvarka atvira — ir aš, ir jie galime 
ją stebėti. Patyrimu pažįstama įvykių eiga yra didysis 
matas, pagal kurį mes reguliuojame savo elgesį. Niekuo 
kitu mes negalime pasiremti nei kovos lauke, nei senate. 
Apie nieką kitą neturėtų būti kalbama nei mokykloje, 

nei kabinete. Veltui mūsų ribotas protas bandytų iš- 
siveržti už tų ribų, kurios yra pernelyg ankštos mūsų 
nepasotinamai vaizduotei. Kai mes, remdamiesi gamtos 
tvarka, darome išvadą apie ypatingą protingą priežastį, 
kuri iš pradžių suteikė visatai tvarką ir iki šiol ją palaiko, 
griebiamės ir nepatikimo, ir nenaudingo principo. Jis 
nepatikimas todėl, kad jo objektas yra visiškai nepri- 
einamas Žmogaus patyrimui. Nenaudingas jis todėl, kad 
šią priežastį mes pažįstame vien remdamiesi gamtos 
tvarka, tad, pagal visas teisingo samprotavimo taisykles, 
jokiu būdu negalime iš priežasties vėl daryti kokią nors 
naują išvadą ar, kaip nors papildę įprastą ir patyrimu 
pažintą gamtos tvarką, nustatyti kokius nors naujus 
elgesio ir veiklos principus. 

Aš matau (tariau regėdamas, kad jis baigė savo 
kalbą), jog tau nesvetimas senovės demagogų menas 
ir, paprašęs mane pabūti tauta, tu dabar stengiesi man 
įsimeilinti laikydamasis tų principų, prie kurių, kaip 
žinai, aš visuomet buvau itin prisirišęs. Bet leisdamas 
tau padaryti patyrimą vieninteliu mūsų sprendimų šiuo 
ir visais kitais faktų klausimais matu (iš tikrųjų, man 
regis, tą ir turėtum daryti), aš neabejoju, kad remiantis 
tuo pačiu patyrimu, į kurį tu apeliuoji, galima paneigti 
tą samprotavimą, kurį tu įdėjai į Epikūro lūpas. Pa- 
vyzdžiui, argi tu, išvydęs nebaigtą statyti pastatą, aplink 
kurį būtų krūvos plytų, akmenų, kalkių ir visokių 
mūrininko įrankių, negalėtum, remdamasis šiuo pada- 
riniu, padaryti išvados, kad tas darbas buvo sumanytas 

ir suplanuotas? Ir argi tu negalėtum eiti atgal ir, 
remdamasis šia išprotauta priežastimi, daryti naujas 
išvadas, papildančias padarinį, ir galiausiai konstatuoti, 
kad šis pastatas greitai bus baigtas statyti ir visaip 
ištobulintas, kaip tik gali menas? Pamatęs ant jūros 
kranto Žmogaus pėdos atspaudą, padarytum išvadą, 
kad čia praėjo Žmogus ir kad jis paliko taip pat ir 
kitos kojos pėdsakus, nors juos ir užnešė slenkantis 
smėlis ar nuplovė užliejusi banga. Tad kodėl tu ne- 
pripažįsti to paties samprotavimo būdo, kai kalbama 
apie gamtos tvarką? Žvelk į pasaulį ir į dabartinį 
gyvenimą vien kaip į netobulą pastatą, iš kurio tu gali 
daryti išvadą apie aukščiausiojo proto buvimą; kodėl, 
remdamasis aukščiausiuoju protu, kuris negali palikti 
ko nors netobulo, negalėtum padaryti išvados apie 
tobulesnę schemą ar planą, kuris bus galutinai įgyven- 
dintas kažkur tolimame erdvės ar laiko taške? Ar šie 
samprotavimo būdai nėra visiškai panašūs? Ir kokia 
dingstimi tu gali pripažinti vieną, atmesdamas kitą? 

Begalinis šių dalykų skirtingumas, atsakė jis, yra 
pakankamas mano išvadų skirtingumo pagrindas. Žmo- 
gaus meno ir sumanumo kūriniuose leistina eiti nuo 
padarinio prie priežasties, 0 po to, grįžtant atgal nuo 
priežasties, daryti naujas išvadas apie padarinį ir tirti 
pokyčius, kuriuos galbūt jis patyrė ar dar patirs. Kuo 
remiasi toks samprotavimo metodas? Tik štai kuo: 
žmogus — tai būtybė, kurią mes pažįstame iš patyrimo; 
mes Žinome jo motyvus ir ketinimus, o jo planai ir 

polinkiai yra tam tikru būdu susiję ir suderinti pagal 
tuos dėsnius, kuriuos gamta nustatė valdyti tokiai 
būtybei. Todėl kai matome, kad koks nors daiktas yra 
žmogaus nagingumo ir darbo produktas, mes, kitais 
atžvilgiais pažindami šio gyvio prigimtį, galime padaryti 
šimtus išvadų apie tai, ko galima iš jo tikėtis, ir visos 
šios išvados bus pagrįstos patyrimu ir stebėjimu. Bet 
jeigu pažintume Žmogų tik iš vieno darbo ar kūrinio, 
kurį tirtume, mes negalėtume šitaip samprotauti, nes 
mūsų Žinios apie visas jam priskiriamas savybes tokiu 
atveju būtų gautos tik iš šio kūrinio, todėl tos savybės 
negalėtų mums nurodyti ką nors daugiau ar būti kokios 
nors naujos išvados pagrindu. Pėdos atspaudas smėlyje, 
nagrinėjamas skyrium, gali įrodyti tik tai, kad čia būta 
tam tikros jį atitinkančios kūniškos figūros, kuri jį 
įspaudė. Bet Žmogaus pėdos atspaudas taip pat įrodo, 
jau remiantis kitu mūsų patyrimu, kad čia tikriausiai 
buvo ir kita pėda, kuri taip pat paliko savo įspaudą, 
nors jį sunaikino laikas ar kitos aplinkybės. Čia mes 
kylame nuo padarinio prie priežasties ir vėl leisdamiesi 
nuo priežasties darome išvadas apie padarinio poky- 
čius, - bet juk tai nėra tos pačios paprastos sampro- 
tavimo grandinės tąsa. Šiuo atveju mes aprėpiame 
šimtus kitų patyrimų ir stebėjimų, susijusių su šios gyvų 
būtybių rūšies įprasta figūra ir kūno dalimis, be kurių 
šį įrodinėjimo metodą reikėtų laikyti klaidingu ir so- 


fistiniu. 

Visai kas kita, kai savo samprotavimuose mes re- 
miamės gamtos kūriniais. Dievybė mums žinoma tik 
iš jos kūrinių, visoje visatoje ji yra vienintelė būtybė, 
nepriklausanti jokiai rūšiai ar giminei, kurios atributus 
ar savybes Žinodami iš patyrimo, pagal analogiją ga- 
lėtume daryti išvadas apie kokius nors dievybės at- 
ributus ar savybes. Kadangi visatoje matyti išmintis 
ir gerumas, darome išvadą apie išmintį ir gerumą. 
Kadangi joje matyti tik tam tikras šių tobulybių laipsnis, 
mes darome išvadą apie tam tikrą jų laipsnį, tiksliai 
atitinkantį padarinį, kurį nagrinėjame. Bet jokios teisingo 
samprotavimo taisyklės neįgalina mūsų daryti išvadas 
ar prielaidas apie kitus atributus arba didesnius tų pačių 
atributų laipsnius. Tačiau, neturėdami tam tikros laisvės 
daryti prielaidas, mes negalime nieko įrodinėti rem- 
damiesi priežastimi arba daryti išvadų apie kokius nors 
padarinio pokyčius, išskyrus tuos, kuriuos tiesiogiai 
stebime. Didesnis gėris, sukurtas šios Esybės, įrodo 
didesnį jos gerumo laipsnį. Bešališkesnį apdovanojimų 
ir bausmių paskirstymą turi lemti didesnė "pagarba 
teisingumui ir teisybei. Kiekvienas įsivaizduojamas gam- 
tos kūrinių papildymas taip pat papildo ir gamtos 
Kūrėjo atributus, ir kadangi tokio papildymo nepateisina 
joks pagrindas ar argumentas, jį reikia laikyti vien 
išmone ir hipoteze'. 


“ Apskritai, manau, galima suformuluoti taisyklę, kad, jeigu prie- 
žastis yra Žinoma vien iš atskirų jos padarinių, negalima remiantis 
šia priežastimi daryti išvados apie kokius nors naujus padarinius, nes 


204 


APIE YPATINGĄ APVAIZDĄ IR BŪSIMĄJĮ GYVENIMĄ 


Didysis mūsų klaidos šiuo klausimu ir neribotos 
spėliojimo laisvės, kurią sau čia suteikiame, šaltinis yra 
tai, jog mes patyliukais tarsi pastatome save į Aukš- 
čiausiosios Esybės vietą ir darome išvadą, kad ji kiek- 
vienu atveju elgsis taip, kaip mes jos vietoje pripa- 
žintume esant protinga ir tinkama elgtis. Bet ne tik 
įprastinė gamtos tvarka gali mus įtikinti, kad kone viską 
čia valdo principai ir taisyklės, kurios yra visiškai 
kitokios nei mūsų, — juk remiantis Žmogaus planais 
ir ketinimais samprotauti apie visiškai kitokios ir daug 
pranašesnės Esybės planus ir ketinimus akivaizdžiai 
prieštarautų visoms analogijos taisyklėms. Žmogaus 
prigimčiai būdinga tam tikra jo ketinimų ir polinkių 
sąsaja, tad jei remdamiesi kokiu nors faktu mes įžvel- 
gėme kokį nors Žmogaus ketinimą, tai dažnai visai 
pagrįstai remdamiesi patyrimu galime daryti išvadą apie 
kitą jo ketinimą ir išskleisti ilgą išvadų apie jo buvusį 


savybės, būtinos sukelti šiems naujiems padariniams drauge su se- 
naisiais, turi būti arba skirtingos, arba pranašesnės, arba veiksmingesnės 
nei tos, vien iš kurių mums yra žinoma priežastis. Todėl niekuomet 
neturime jokio pagrindo daryti prielaidą apie šių savybių buvimą'. 
Jeigu pasakysime, kad šie nauji padariniai kyla tik iš tos pačios 
energijos, kurią jau Žinome iš jos pirmųjų padarinių, tąsos, nepaša- 
linsime sunkumo. Net ir sutikus, kad taip yra iš tiesų (o tokią prielaidą 
daryti galima retai), pati panašios energijos (nes neįmanoma, kad ji 
būtų visiškai ta pati) tąsa ir reiškimasis kitoje vietoje ir kitu metu 
yra visiškai savavališka prielaida, ir negali būti šio reiškimosi pėdsakų 
padariniuose,. iš kurių pirmiausia ir kilo mūsų visas priežasties pa- 
žinimas. Tegu išvesta priežastis tiksliai atitinka (kaip ir turi būti) mums 
žinomą padarinį; neįmanoma, kad ji turėtų dar kokių nors savybių, 
iš kurių būtų galima išvesti naujus, arba kitus, padarinius. 


* [K ir L leidimuose ši pastaba iki „šių savybių buvimą“ spaus- 
dinama tekste, o kita jos dalis pateikiama išnašoje.| 

ir būsimą elgesį grandinę. Bet šis samprotavimo me- 
todas niekaip negali būti pritaikytas tokiai tolimai ir 
nesuprantamai esybei, kuri daug mažiau panaši į kurią 
nors būtybę pasaulyje, nei saulė - į vaško žvakę, ir 
kurios aptinkame tik kai kuriuos nežymius pėdsakus 
ir bruožus, o jokių kitų atributų ar tobulų savybių 
neturime teisės jai priskirti. Tai, ką mes laikome aukš- 
čiausiąja tobulybe, iš tikrųjų gali būti trūkumas. Bet 
net jei tai ir būtų aukščiausioji tobulybė, jos priskyri- 
mas Aukščiausiajai Esybei, kai ji iš tikrųjų iki galo nepa- 
sireiškė pastarosios kūriniuose, labiau primena patai- 
kavimą ir panegiriką negu teisingą samprotavimą ir 
sveiką filosofiją. Todėl visa pasaulio filosofija ir visa 
religija, kuri yra ne kas kita, kaip filosofijos rūšis, 
niekada negalės atplėšti mūsų nuo įprastos patyrimo 
tėkmės ar suteikti mums veiklos ir elgesio kriterijus, 
kitokius nei tie, kuriuos mes įgyjame apmąstydami 
mūsų kasdienį gyvenimą. Remiantis religine hipoteze 
negalima išvesti jokio naujo fakto, numatyti ar nuspėti 
jokio įvykio, negalima laukti jokio apdovanojimo ar 
baimintis bausmės, išskyrus tuos, kurie mums jau ži- 
nomi iš praktikos ir stebėjimo. Tad ir manoji Epikūro 
apologija tebėra pagrįsta ir įtikinama, o politiniai vi- 
suomenės interesai niekaip nesusiję su filosofiniais gin- 
čais dėl metafizikos ir religijos. 

Yra dar viena aplinkybė, atsakiau aš, kurios, regis, 
tu nepastebėjai. Nors aš ir sutikčiau su tavo prielai- 
domis, turėčiau neigti tavo išvadą. Tu prieini išvadą, 
kad religinės doktrinos ir samprotavimai negali daryti 

įtakos gyvenimui, nes neturėtų jos daryti, visai neat- 
sižvelgdamas į tai, kad žmonės nesamprotauja taip, kaip 
tu, o daro daug išvadų skatinami tikėjimo dievybės 
buvimu ir mano, kad dievybė dar paskirs ir kitas 
bausmes už ydas ir suteiks dar ir kitus apdovanojimus 
už dorybes be tų, kuriuos teikia įprastinė gamtos tvarka. 
Nesvarbu, ar toks jų samprotavimas teisingas, ar ne. 
Jo įtaka jų gyvenimui ir elgesiui vis tiek yra tokia pati. 
Tie, kurie bando padėti atsikratyti tokių prietarų, gal 
ir gali būti geri mąstytojai, bet aš negaliu jų laikyti 
gerais piliečiais ir politikais, nes jie išlaisvina žmones 
iš jų aistras tramdančių varžtų, ir pažeidinėti visuo- 
menės įstatymus pasidaro lengviau ir mažiau pavojinga. 

Galiausiai gal aš ir sutikčiau su tavo bendra išvada 
laisvės naudai, nors ir remdamasis kitomis prielaidomis 
nei tos, kuriomis tu stengiesi ją pagrįsti. Aš manau, 
kad valstybė turėtų toleruoti kiekvieną filosofijos prin- 
cipą, - nėra nė vieno pavyzdžio, kad kokios nors 
valdžios politiniai interesai būtų nukentėję dėl tokio 
atlaidumo. Filosofams nebūdingas entuziazmas, jų te- 
orijos ne itin žavi liaudį, ir bet kokie jų samprotavimų 
suvaržymai būtinai turi pavojingų padarinių mokslams 
ir netgi valstybei, nes paruošia dirvą persekiojimams 
ir priespaudai tais klausimais, kurie labiau rūpi dau- 
gumai žmonių ir juos domina. 

Bet galvojant apie tavo svarbiausiąjį teiginį, tęsiau 
aš, man ateina į galvą vienas keblumas, kurį aš tau 
tik nurodysiu atkakliai jo neteigdamas, kad nenukryp- 
tume į pernelyg subtilius ir delikačius samprotavimus. 

Žodžiu, aš labai abejoju, kad priežastį galima pažinti 
vien iš jos padarinio (kaip tu visą laiką tardavai) arba 
kad ji būtų tokia vienintelė ir išskirtinė savo prigimtimi, 
jog neturėtų jokių paralelių ir panašumo į jokią kitą 
priežastį ar objektą, kuriuos mes kada nors esame 
stebėję. Tik tuomet, kai matome, kad dvi objektų rūšys 
nuolat viena su kita jungiasi, galime remdamiesi viena 
daryti išvadą apie kitą; ir jeigu mums parodytų padarinį, 
kuris būtų visiškai vienintelis tokio pobūdžio ir negalėtų 
būti priskirtas jokiai mums žinomai rūšiai, aš nemanau, 
kad mes apskritai galėtume ką nors numanyti ar daryti 
kokią nors išvadą apie jo priežastį. Jeigu patyrimas, 
stebėjimas ir analogija iš tikrųjų yra vieninteliai mūsų 
vadovai, kuriais mes pagrįstai galime sekti darydami 
tokio pobūdžio išvadas, tuomet ir padarinys, ir prie- 
žastis turi būti panašūs į kitus padarinius ir priežastis, 
kuriuos mes Žinome ir kuriuos daugeliu atvejų matėme 
susijungusius. Aš palieku tau pačiam apmąstyti, kokios 
išvados kyla iš šio principo. Aš tik pasakysiu, jog 
kadangi Epikūro priešininkai visuomet mano, kad 
visata, taigi visiškai vienintelis ir su niekuo nepaly- 
ginamas padarinys, yra dievybės — ne mažiau vienintelės 
ir su niekuo nepalyginamos priežasties — įrodymas, tai 
laikantis tokios prielaidos tavo samprotavimai mažių 
mažiausiai nusipelno mūsų dėmesio. Aš sutinku, kad 
visuomet gana keblu nuo priežasties grįžti prie pada- 
rinio ir remiantis pirmosios idėjomis daryti išvadą apie 
kokius nors padarinio pokyčius ar kaip nors jį papildyti. 

I DALIS 


Nė vienu klausimu nebuvo pateikta tiek daug fi- 
losofinių samprotavimų, kaip stengiantis įrodyti Dievo 
buvimą ir paneigti ateistų klaidas, tačiau religingiausi 
filosofai iki šiol vis dar ginčijasi, ar gali Žmogus būti 
toks apakęs, kad teoriškai būtų ateistas. Kaip sutaikyti 
šiuos prieštaravimus? Klajojantys riteriai, kurie keliavo 
po pasaulį norėdami išlaisvinti jį nuo slibinų ir milžinų, 
niekada nė kiek neabejojo, kad šios pabaisos egzistuoja. 

Kitas religijos priešas yra skeptikas, natūraliai keliantis 
visų teologų ir rimtų filosofų pasipiktinimą, nors tikrai 
dar niekas niekada nebuvo sutikęs tokios nevykusios 
būtybės ar kalbėjęs su Žmogumi, kuris kokiu nors — 
ar praktiniu, ar teoriniu - klausimu nebūtų turėjęs jokios 
nuomonės ar požiūrio. Tad kyla labai natūralus klau- 
simas, ką mes turime omenyje, ką nors vadindami 
skeptiku?. Kaip toli gali siekti filosofinis abejojimo ir 
netikrumo principas? 

Yra skepticizmo rūšis, ankstesnė už visus tyrinėjimus 
ir filosofiją, įdiegta Descartes'o ir kitų kaip absoliučiai 
apsauganti nuo klaidų ir skubotų sprendimų. Šis skep- 
ticizmas rekomenduoja visuotinai abejoti ne tik visomis 

ankstesnėmis mūsų nuomonėmis ir principais, bet ir 
pačiais mūsų sugebėjimais, kurių tikrumu, sako jie, 
turime įsitikinti grandine samprotavimų, dedukuotų iš 
kokio nors pradinio principo, kuris negali būti klaidingas 
ar apgaulingas. Bet nėra tokio pradinio principo, kuris 
turėtų pirmenybę prieš kitus akivaizdžius ir įtikinamus 
principus. O jeigu toks ir būtų, mes negalėtume nė 
žingsnio nuo jo pažengti nesinaudodami tais pačiais 
sugebėjimais, kuriais, kaip tariama, mes iš pat pradžių 
nepasitikime. Vadinasi, dekartiškasis abejojimas, jeigu 
jis apskritai būtų įmanomas Žmogui (akivaizdu, kad 
yra neįmanomas) , būtų visiškai neįveikiamas, ir jokie 
samprotavimai niekada negalėtų mums suteikti tikrumo 
ir įsitikinimo dėl kokio nors dalyko. 

Vis dėlto reikia pripažinti, kad ši skepticizmo rūšis, 
būdama nuosaikesnė, gali turėti labai racionalią prasmę 
ir yra būtinas pasirengimas filosofijos studijoms, nes 
išsaugo deramą mūsų sprendimų bešališkumą ir išlais- 
vina mūsų protą nuo visų tų prietarų, kuriais mes 
galime būti persiėmę dėl auklėjimo ar neapgalvotų 
nuomonių. Pradėti nuo aiškių ir akivaizdžių principų, 
žengti į priekį atsargiais ir tvirtais Žingsniais, dažnai 
peržiūrėti iš naujo mūsų išvadas ir kruopščiai ištirti 
visus jų padarinius —- nors taip elgdamiesi mes savo 
sistemose darysime lėtą ir nedidelę pažangą —- yra 
vienintelis metodas, leidžiantis mums tikėtis, kad kada 
nors surasime tiesą ir pasieksime reikiamą mūsų išvadų 
pastovumą ir tikrumą. 

Yra ir kita skepticizmo rūšis, išplaukianti iš mokslo 
ir tyrinėjimo, kai Žmonės tariasi įsitikinę, jog jų protiniai 
sugebėjimai juos visiškai klaidina arba netinka tam, kad 
galima būtų prieiti kokią nors tvirtą nuomonę visais 
tais įdomiais teorinių apmąstymų klausimais, kuriems 
jie paprastai taikomi. Tam tikros rūšies filosofai ginčijasi 
net ir dėl pačių mūsų jutimų, ir kasdienio gyvenimo 
taisyklėmis abejojama taip pat, kaip ir pačiais giliausiais 
metafizikos ir teologijos principais ar išvadomis. Ka- 
dangi tokias paradoksalias teorijas (jei tik jas galima 
vadinti teorijomis) kai kurie filosofai skelbia, o kai kurie 
neigia, tai jos natūraliai sužadina mūsų smalsumą ir 
verčia mus ištirti argumentus, kuriais jos yra grin- 
džiamos. 

Nematau reikalo sustoti prie nuvalkiotų argumentų, 
kuriuos visų laikų skeptikai pasitelkdavo neigdami 
jutimų tikrumą, tokių, kurie remiasi mūsų organų ne- 
"tobulumu ir apgaulingumu, pasireiškiančiu nesuskai- 
čiuojamais atvejais: irklas vandenyje atrodo sulinkęs, 
objektų vaizdas keičiasi priklausomai nuo atstumo iki 
jų, prispaudus vieną akį vaizdai dvejinasi, ir yra dau- 
gybė kitų panašių reiškinių!'. Iš tikrųjų šie skeptiniai 
argumentai įrodo tik tai, jog negalima besąlygiškai 
pasikliauti vien jutimais, jog mes turime patikslinti jų 


! [Čia turimi galvoje argumentai, kuriuos George'as Berkeley aptaria 
savo Traktate apie žmogiškojo pažinimo pagrindus (A Treatise Concerning 
He Principles of Human Knowledge) ir Trijuose pokalbiuose ([iree Dialogues 
between Hylas and Philonous). — Leid.) 

liudijimus pasitelkę protą ir atsižvelgdami į terpės 
prigimtį, objekto atstumą ir jutimo organo būklę, kad 
paverstume jutimus jų sferos ribose tikrais tiesos ir 
klaidos kriterijais. Yra kitų, gilesnių argumentų, nu- 
kreiptų prieš jutimus, su kuriais ne taip lengva su- 
sidoroti. 

Atrodo akivaizdu, kad įgimtas instinktas arba po- 
linkis verčia Žmones tikėti savo jutimais ir kad visai 
nemąstydami arba netgi prieš pasitelkdami protą mes 
visuomet tariame egzistuojant išorinį pasaulį, kuris 
priklauso nuo mūsų suvokimo ir egzistuotų net ir 
tuomet, jei nebūtų jokių juntančių būtybių arba jos būtų 
sunaikintos. Net gyvūnai vadovaujasi tokia nuomone, 
ir tikėjimas išoriniais objektais persmelkia visas jų min- 
tis, planus ir veiksmus. 

Regis, taip pat akivaizdu, jog, kai Žmonės paklūsta 
šiam aklam ir galingam prigimties instinktui, jie vi- 
suomet mano, kad jutimų pateikiami atvaizdai ir yra 
išoriniai objektai, ir visai neįtaria, kad pirmieji yra ne 
kas kita, kaip antrųjų vaizdiniai (representations). Mes 
tikime, kad štai šis stalas, kurį matome esant baltą 
ir Kurį juntame esant kietą, egzistuoja nepriklausomai 
nuo mūsų suvokimo ir yra kažkas išoriška jį suvokiančio 
mūsų proto atžvilgiu. Mūsų buvimas nesuteikia jam 
būties, mūsų nebuvimas jos nepanaikina. Jis išlieka 
nekintamas ir vientisas nepriklausomai nuo jį suvokian- 


čių ar stebinčių protingų būtybių padėties. 

Bet šią visuotinę ir pirminę visų Žmonių nuomonę 
sugriauna pati lengviausia (slightest) filosofija, kuri mus 
moko, kad protui tegali būti prieinami tik atvaizdai 
arba suvokimai ir kad jutimai tėra tik įeigos, per kurias 
perduodami šie atvaizdai, bet jie negali užmegzti tie- 
sioginio ryšio tarp proto ir objekto. Stalas, kurį mes 
matome, mažėja mums nuo jo tolstant; bet tikras, realus 
stalas, kuris egzistuoja nepriklausomai nuo mūsų, visai 
nesikeičia. Vadinasi, tai, kas buvo duota protui, tebuvo 
stalo atvaizdas. Tai akivaizdžiai nurodo protas, ir nė 
vienas mąstantis Žmogus niekada neabejojo, kad esatys, 
kurias mes turime omenyje, kai sakome šis namas, šis 
medis, yra ne kas kita, kaip mūsų proto suvokimai ir 
kitų būčių, kurios visuomet išlieka vienodos ir nepri- 
klausomos, trumpalaikės kopijos arba atvaizdai. 

Tad mąstymas mus verčia prieštarauti pirminiams 
įgimtiems instinktams arba nutolti nuo jų ir priimti 
naują pažiūrų sistemą mūsų jutimų akivaizdumo at- 
žvilgiu. Bet čia filosofija, norėdama pateisinti šią naująją 
sistemą ir atsikratyti skeptikų priekabių ir prieštara- 
vimų, atsiduria nepaprastai sunkioje padėtyje. Ji dau- 
giau nebegali remtis neklystamu ir nenugalimu įgimtu 
instinktu, nes tai verstų mus rinktis visiškai kitokią 
sistemą, kurią pripažinome esant apgaulingą ir netgi 
klaidingą. O šios tariamos filosofinės sistemos pagrin- 
dimas aiškių ir įtikinamų argumentų grandine ar bent 
jau jų regimybe pranoksta visus Žmogaus sugebėjimus 
ir jų galią. 

Kokiais argumentais gali būti įrodyta, kad proto 
suvokimus turi sukelti išoriniai objektai, kurie visiškai 
skiriasi nuo jų, nors juos ir primena (jeigu tai yra 
įmanoma), ir kad jie negali kilti iš paties proto energijos 
ar dėl kokios nors nematomos ir nežinomos dvasios 
įtaigos, ar dar dėl kokios nors kitos priežasties, kuri 
mums dar mažiau Žinoma? Juk pripažįstama, kad iš 
tiesų daugelį tokių suvokimų sukelia ne kas nors mūsų 
atžvilgiu išoriška, kaip būna sapnuojant, išprotėjus ar 
sergant kitomis ligomis. Ir vargu ar yra sunkiau pa- 
aiškinamų dalykų nei būdas, kuriuo kūnas turi veikti 
protą, kad perteiktų savo atvaizdą substancijai, kuri, 
kaip manoma, yra tokios skirtingos ir netgi priešingos 
prigimties. 

Ar jutimų teikiamus suvokimus sukelia juos prime- 
nantys išoriniai objektai — tai fakto klausimas. Kaip 
šį klausimą galima išspręsti? Žinoma, remiantis paty- 
rimu, kaip ir visus kitus panašius klausimus. Bet čia 
patyrimas visiškai tyli ir turi tylėti. Protui niekada niekas 
nėra duota, išskyrus suvokimus, todėl jis niekada negali 
įgyti jokio patyrimo apie jų ryšį su objektais. Taigi 
tokio ryšio prielaidai samprotavimas neteikia jokio pa- 
grindo. 

Pasitelkdami į pagalbą Aukščiausiosios Esybės tik- 
rumą, kad įrodytume savo jutimų tikrumą, iš tikrųjų 
labai netikėtai pakreiptume reikalą. Jeigu jos tikrumas 
apskritai būtų kaip nors susijęs su šiuo klausimu, tai 


mūsų jutimai būtų visiškai neklystami, nes neįmanoma, 

kad ji mus apgaudinėtų. Jau nekalbu apie tai, kad, 
jeigu vieną kartą buvo suabejota išoriniu pasauliu, mes 
sunkiai besurasime argumentų, įrodančių šios Esybės 
ar kokių nors jos atributų egzistavimą. 

Vadinasi, šiuo klausimu visuomet triumfuos gilesni 
ir filosofiškesni skeptikai, siekiantys - sukelti visuotinį 
abejojimą visais Žmogaus pažįstamais ir tyrinėjamais 
dalykais. Pripažindami jutimų tikrumą, jūs paklūstate 
įgimtiems instinktams ir polinkiams, - gali jie pasakyti. 
Bet tai verčia jus tikėti, kad pats suvokimas, arba juslinis 
atvaizdas, yra išorinis objektas. Jūs atsisakote šio prin- 
cipo ir imate skelbti racionalesnę nuomonę, kad su- 
vokimai yra tik kokių nors išorinių dalykų atvaizdai? 
Jūs nukrypstate nuo savo natūralių polinkių ir akivaiz- 
desnių nuomonių, bet vis dėlto negalite patenkinti savo 
proto, kuris niekada negalės surasti jokio įtikinamo, 
patyrimu pagrįsto argumento, įrodančio, kad suvokimai 
yra susiję su kokiais nors išoriniais objektais. 

Yra dar kitas panašaus pobūdžio skeptinis argumen- 
tas, kilęs iš pačios giliausios filosofijos; jis galėtų pelnyti 
mūsų dėmesį, jei būtų reikalas panirti į tokią gelmę, 
kad rastume argumentus ir samprotavimus, kurie men- 
kai tegali būti naudingi kokiam nors rimtam tikslui. 
Dabartiniai tyrinėtojai visuotinai pripažįsta, kad visos 
jutimais suvokiamos objektų ypatybės, tokios kaip kie- 
tumas, minkštumas, šiluma, šaltis, baltumas, juodumas 
ir t.t., yra tik antrinės ir neegzistuoja pačiuose objek- 
tuose, kad jos yra proto suvokimai, neturintys jokio 

išorinio archetipo ar modelio, kuriam jie atstovautų. 
Bet jei tai pripažįstama antrinių ypatybių atžvilgiu, tai 
tas pat turi būti taikoma ir tariamoms pirminėms tįsumo 
ir kietumo ypatybėms, be to, jos turi tiek pat mažai 
teisių būti vadinamos pirminėmis, kaip ir anos. Tįsumo 
idėja įgyjama išimtinai iš regėjimo ir lytėjimo jutimų, 
o jeigu visos ypatybės, suvokiamos jutimais, esti prote, 
o ne objektuose, ta pati išvada turi būti taikoma ir 
tisumo idėjai, kuri visiškai priklauso nuo juslinių idėjų, 
arba nuo antrinių ypatybių idėjų. Nuo šios išvados 
mus galėtų išgelbėti tik teiginys, kad šių pirminių 
ypatybių idėjos įgyjamos abstrahavimo būdu, —- jei šią 
nuomonę gerai ištirsime, pamatysime, kad ji yra ne 
tik nesuprantama, bet netgi absurdiška. Negalima su- 
vokti tįsumo, kurio nebūtų galima nei lytėti, nei regėti, 
o galimas lytėti ar matomas tįsumas, kuris nebūtų nei 
kietas, nei minkštas, nei juodas, nei baltas, Žmogui yra 
lygiai toks pat nesuvokiamas. Tegu kas nors pabando 
įsivaizduoti trikampį apskritai, kuris nėra nei lygiašonis, 
nei įvairiakraštis, kurio kraštinės neturi jokio konkretaus 
ilgio ar proporcingumo, ir jis tuoj pat suvoks, kokios 
absurdiškos yra visos scholastų abstrakcijos ir bendrųjų 
idėjų sąvokos“. 


2 Šis argumentas paimtas iš dr. Berkeley'o; iš tiesų dauguma šio 
įžvalgaus autoriaus veikalų duoda mums geriausias skepticizmo pa- 
mokas, kokias tik galime rasti senųjų ar naujųjų filosofų, neišskiriant 
nė Bayle'io“", raštuose. Tačiau tituliniame lape jis pareiškia (ir ne- 
abejotinai labai nuoširdžiai), kad šią knygą parašė tiek prieš skeptikus, 
tiek prieš ateistus ir laisvamanius. Bet kad visi jo argumentai iš tikrųjų 

Taigi pirmasis filosofinis prieštaravimas jutimų aki- 
vaizdumui, arba nuomonei apie išorinio pasaulio eg- 
Zistavimą, yra toks, kad jei ši nuomonė remiasi įgimtu 
instinktu, ji prieštarauja protui, 0 jei ji priskiriama 
protui, tai prieštarauja įgimtam instinktui ir kartu neturi 
jokio racionalaus įrodymo, kuris galėtų įtikinti bešališką 
tyrinėtoją. Antrasis prieštaravimas eina dar toliau ir 
pateikia šią nuomonę kaip prieštaraujančią protui, bent 
jau tuo atveju, jei tai, kad visos jutimais suvokiamos 
ypatybės yra prote, o ne objekte, laikysime proto prin- 
cipu. Atimkite iš materijos visas jos protu suvokiamas 
ypatybes, tiek pirmines, tiek antrines, ir jūs iš dalies 
sunaikinsite ją, palikdami tik kažkokį nežinomą, ne- 
paaiškinamą kažką kaip mūsų suvokimų priežastį, — tai 
tokia netobula sąvoka, kad joks skeptikas nemanys esant 
verta dėl jos ginčytis“. 


II DALIS 


Gali atrodyti absurdiška, kad skeptikai bando pa- 
kirsti protą argumentais ir samprotavimais, tačiau tai 
yra didysis visų jų tyrinėjimų ir ginčų tikslas. Jie 
stengiasi surasti prieštaravimų tiek abstraktiems mūsų 
samprotavimams, tiek tiems, kurie susiję su faktais ir 


egzistavimu. 


yra skeptiniai, nors ir buvo sumanyti kitaip, matyti jau iš to, kad į 
juos negalima niekaip atsakyti ir kad jie nesukelia jokio įsitikinimo. Jų 
vienintelis poveikis — sukelti akimirkos nustebimą, neryžtingumą ir 
sutrikimą, kurie yra skepticizmo padarinys. 

* ĮPaskutinis šios pastraipos sakinys buvo pridėtas O) leidime. 

Svarbiausias prieštaravimas, nukreiptas prieš visus 
abstrakčius samprotavimus, grindžiamas erdvės ir laiko 
idėjomis — šios idėjos kasdieniame gyvenime ir neati- 
džiam žvilgsniui yra labai aiškios ir suprantamos, bet 
kai mokslas jas nuodugniai ištiria (0 jos yra svarbiausias 
šio mokslo objektas), paaiškėja, kad jų pateikiamuose 
principuose yra daug nesąmonių ir prieštaravimų. Jokios 
dvasininkų dogmos, sugalvotos numalšinti ir pajungti 
maištingam Žmogaus protui, niekada taip neapstulbino 
sveiko proto, kaip begalinio erdvės dalumo teorija su 
visais jos padariniais, kuriuos iškilmingai triumfuodami 
ir džiūgaudami dėsto visi geometrai ir metafizikai. 
Realus dydis, be galo mažesnis už bet kurį baigtinį 
dydį, apimantis be galo mažesnius už jį patį dydžius 
ir taip toliau in infinitum, — tai toks drąsus ir stulbinantis 
statinys, kad joks tariamas įrodymas neįstengs jo pa- 
remti, nes jis išjudina pačius aiškiausius ir natūraliausius 
žmogaus proto principus'. Dar keisčiau yra tai, kad 
šias, atrodytų, absurdiškas nuomones paremia aiškiau- 
sių ir natūraliausių samprotavimų grandinė, o juk 
negalima sutikti su prielaidomis ir nepripažinti padari- 


'! Kad ir kokie ginčai vyktų dėl matematinių taškų, turime pri- 
pažinti, kad yra fiziniai taškai, t.y. tįsumo dalys, kurių nebegalima 
padalyti arba sumažinti nei regėjimu, nei vaizduotėje. Taigi šie at- 
vaizdai, kai jie įsivaizduojami arba suvokiami jutimais, yra absoliučiai 
nedalūs, vadinasi, matematikai turi pripažinti, kad jie yra be galo 
mažesni už bet kurią realią tįsumo dalį; tačiau protui visiškai akivaizdu, 
kad begalinis jų skaičius sudaro begalinį tįsumą. O juo labiau tai 
akivaizdu, kai kalbama apie begalinį skaičių tų be galo mažų tįsumo 
dalių, kurios, be to, dar yra laikomos be galo daliomis! 

nių. Kas gali būti įtikinamiau ir priimtiniau už visas 
išvadas apie apskritimų ir trikampių savybes, tačiau 
jeigu jas pripažinsime, kaip galėsime neigti, kad ap- 
skritimo ir jo liestinės sąlyčio kampas yra be galo 
mažesnis už bet kurį kampą, kurį sudaro tiesių linijų 
susikirtimas, kad, mums didinant apskritimo skersmenį 
in infinitum, sąlyčio kampas dar labiau mažės, vėl in 
infinitum, ir kad sąlyčio kampas, susidarantis tarp kitų 
kreivių ir jų liestinių, gali būti be galo mažesnis už 
bet kurio apskritimo ir jo liestinės sąlyčio kampą ir 
tt. in infinitum? Šių teiginių įrodymas atrodo toks pat 
nepriekaištinzas kaip ir argumentas, įrodantis, kad tri- 
kampio kampų suma lygi dviem statiesiems kampams, 
nors šis teiginys paprastas ir suprantamas, o pirmajame 
gausu prieštaravimų ir nesąmonių. Protas čia, regis, 
apstulbsta ir sutrinka, tad jau ir be skeptikų užuominų 
ima nepasitikėti savimi ir žeme, kuria žengia. Jis regi 
ryškią šviesą, apšviečiančią kai kurias vietas, tačiau ši 
šviesa ribojasi su pačia giliausia tamsa. Tarp jų atsidūręs 
protas yra taip apakintas ir sutrikdytas, kad jau apie 
nieką negali pasakyti nieko tikra ir su įsitikinimu. 
Kai kalbama apie laiką, šių drąsių apibrėžimų, ku- 
riuos pateikia abstraktūs mokslai, absurdiškumas darosi 
dar labiau apčiuopiamas, negu kai kalbama apie erdvę. 
Begalinis skaičius realių laiko dalių, einančių viena po 
kitos ir viena po kitos išnykstančių, - tai toks akivaizdus 
prieštaravimas, kad, regis, nė vienas Žmogus, kurio 
sugebėjimo protauti mokslai dar nesužalojo, nors ir 
nepatobulino, niekada negalėtų su juo sutikti. 

Tačiau protas turi nenustygti ir nenurimti net ir 
susidūręs su šiuo skepticizmu, į kurį jį stumia tariamos 
nesąmonės ir prieštaravimai. Visiškai nesuprantama, 
kaip kokioje nors aiškioje ir akivaizdžioje idėjoje gali 
glūdėti kokios nors aplinkybės, kurios prieštarauja jai 
pačiai arba kokiai nors kitai aiškiai ir akivaizdžiai 
idėjai, - tai, ko gero, yra pats absurdiškiausias teiginys 
iš visų, kokius tik galima sudaryti. Tad nėra nieko 
skeptiškesnio ar labiau persmelkto abejonių ir svyra- 
vimų už šį skepticizmą, grindžiamą keliomis paradok- 
saliomis geometrijos, arba mokslo apie dydžius, išva- 


domis*. 


? Man regis, nėra neįmanoma išvengti šių nesąmonių ir priešta- 
ravimų, jeigu pripažinsime, kad, tiksliai kalbant, nėra jokių abstrakčių 
ar bendrųjų idėjų, kad visos bendrosios idėjos iš tikrųjų yra atskiros 
idėjos, susietos su bendru terminu, kuris tam tikromis aplinkybėmis 
primena kitas atskiras idėjas, tam tikromis savybėmis panašias į idėją, 
esančią prote. Taigi, kai ištariamas Žodis „arklys“, mes tuoj pat 
įsivaizduojame juodo arba balto tam tikro dydžio ir tam tikro pavidalo 
gyvulio idėją. Bet kadangi šis žodis paprastai taikomas ir kitų spalvų, 
formų ir dydžių gyvuliams, jų idėjos, nors jų realiai tą akimirką ir 
nėra vaizduotėje, yra lengvai prisimenamos, o mes samprotaujame 
ir darome išvadas taip, tarsi šios idėjos iš tikrųjų būtų [mūsų vaiz- 
duotėje]. Jeigu su tuo sutiksime (tai, regis, būtų protinga), vadinasi, 
visos dydžio idėjos, apie kurias samprotauja matematikai, yra tik 
atskiros idėjos ir tokios, kokias mums teikia jutimai ir vaizduotė, 
vadinasi, negali būti be galo dalios*. Dabar pakanka šios užuominos, 
toliau jos neplėtosime. Visiems, mylintiems mokslą, tikrai rūpi savo 
išvadomis nesukelti neišmanėlių pajuokos ir paniekos, ir tai būtų pats 
paprasčiausias šių sunkumų išsprendimas. 


* Apskritai galime pasakyti, kad „didesnio“, „mažesnio“ arba 
„lygaus“ dydžio idėjos, svarbiausi geometrijos objektai, toli gražu nėra 
tokios tikslios ir apibrėžtos, kad galėtų būti tokių neįprastų išvadų 
pagrindu. Paklauskite matematiko, ką jis turi omenyje, kai sako, kad 

Skeptikų prieštaravimai moraliniam akivaizdumui ar- 
ba samprotavimams apie faktus yra arba populiarūs, 
arba filosofiniai. Populiarūs prieštaravimai remiasi įgim- 
tu Žmogaus proto silpnumu: priešingomis nuomonėmis, 
kurių skirtingu metu laikėsi skirtingos tautos; skirtingais 
mūsų sprendimais, kai sergame ir kai esame sveiki, 
jaunystėje ir senatvėje, laimėje ir nelaimėje; nuolatiniu 
kiekvieno atskiro Žmogaus pažiūrų ir nuomonių prieš- 
taringumu ir daugeliu kitų panašių argumentų. Nėra 
reikalo toliau juos nagrinėti. Šie prieštaravimai labai 
silpni. Juk kasdieniame gyvenime mes kiekvieną aki- 
mirką samprotaujame apie faktus ir egzistavimą ir 
negalime gyventi nuolat nesinaudodami tokiais argu- 
mentais, taigi visi populiarūs prieštaravimai yra ne- 
pakankami, kad sugriautų šį akivaizdumą. Didieji pi- 
ronizmo, arba perdėtų skepticizmo principų, griovėjai 
yra veiksmas, veikla, kasdienio gyvenimo darbai. Šie 
principai gali klestėti ir triumfuoti mokyklose, kur iš 
tikrųjų sunku, o gal ir neįmanoma juos paneigti. Bet 
vos tik jie pasitraukia iš savo šešėlio ir realiai esantys 
objektai, sužadinantys mūsų jausmus ir nuomones, 
supriešina juos su daug galingesniais mūsų prigimties 
pradais, jie išnyksta kaip dūmas, ir pats atkakliausias 


du dydžiai yra lygūs, ir jis turės pasakyti, kad „lygybės“ idėja yra 
viena iš tų, kurių negalima apibrėžti, ir kad užtenka kam nors parodyti 
du lygius dydžius, kad ją įsisąmonintų. Vadinasi, čia remiamasi tuo, 
kokie objektai apskritai pasirodo vaizduotei ir jutimams, taigi iš to 
negali kilti išvados, taip labai priešingos šiems sugebėjimams. [K ir 
L leidimai.| 

skeptikas atsiduria tokioje pačioje padėtyje, kaip ir kiti 
mirtingieji. 

Todėl skeptikui geriau nepalikti savosios sferos ir 
rutulioti tuos filosofinius prieštaravimus, kuriuos sukelia 
nuodugnesni tyrinėjimai. Čia jis turi pakankamai progų 
triumfuoti, kai teisingai primygtinai teigia, kad mūsų 
įsitikinimas kokių nors faktų, kurių neliudija jutimai 
ar atmintis, buvimu remiasi vien priežasties ir padarinio 
santykiu; kad mūsų turima šio santykio idėja yra dviejų 
objektų, kurie dažnai vienas su kitu jungdavosi, idėja; 
kad mes neturime argumentų, galinčių mus įtikinti, jog 
objektai, kurie, kaip rodo, mūsų patyrimas, dažnai 
vienas su kitu jungdavosi, ir kitais atvejais taip pat 
jungsis; kad daryti tokią išvadą mus verčia tik įprotis 
arba tam tikras mūsų prigimties instinktas, kuriam iš 
tikrųjų sunku priešintis, bet kuris, kaip ir kiti instinktai, 
gali būti klaidinantis ir apgaulingas. Kai skeptikas 
atkakliai laikosi šių argumentų, jis parodo savo jėgą 
ar veikiau iš tiesų savo ir mūsų silpnumą ir, atrodo, 
bent jau. tuo metu sugriauna visokį tikrumą ir kiekvieną 
įsitikinimą. Šiuos argumentus būtų galima išdėstyti 
plačiau, jei iš jų būtų galima tikėtis kokio nors ilgalaikio 
gėrio ar naudos visuomenei. 

Juk svarbiausias ir esmingiausias priekaištas besaikiam 
skepticizmui yra tas, kad jis negali teikti jokio ilgalaikio 
gėrio, kol išsaugo visą savo jėgą ir galią. Mums tereikia 
tokį skeptiką paklausti, ko jis nori ir ko jis siekia visais 
šiais neįprastais tyrinėjimais? Jis iš karto atsidurs keblioje 

padėtyje ir nežinos, ką atsakyti. Koperniko ar Ptole- 
majo“*" šalininkas, ginantis kurią nors iš šių skirtingų 
astronomijos sistemų, gali tikėtis, kad įdiegs savo klau- 
sytojams pastovų ir tvirtą įsitikinimą. Stoikas ar epi- 
kūrininkas skelbia principus, kurie ne tik gali būti 
pastovūs, bet ir daro įtaką Žmonių elgesiui ir gyven- 
senai. Tačiau Pirono šalininkas negali tikėtis, kad jo 
filosofija darys kokią nors pastovesnę įtaką protams 
arba, jei ir darys, kad ši įtaka visuomenei būtų naudinga. 
Priešingai, jis turi pripažinti, jei apskritai ką nors pri- 
pažįsta, kad visas Žmonių gyvenimas būtų sugriautas, 
jeigu tvirtai ir visuotinai įsigalėtų jo principai. Visokie 
pokalbiai, visokia veikla bematant liautųsi ir Žmones 
apimtų visiškas letargas, kol pagaliau, nepatenkinant 
natūralių poreikių, baigtųsi jų apgailėtina egzistencija. 
Tiesa, tokio pražūtingo įvykio menkai tereikia baimintis. 
Gamta visuomet stipresnė už principus. lr nors piro- 
nizmo šalininkas gali save ar kitus akimirkai apstulbinti 
ir sutrikdyti savo giliais samprotavimais, pats pirmasis, 
banaliausias gyvenimo įvykis išsklaidys visas jo abejones 
ir svyravimus, ir kiekvienu savo poelgiu ir sampro- 
tavimu jis taps lygiai toks pat kaip ir kiekvienos kitos 
sektos filosofai ar tie Žmonės, kuriems niekada nerūpėjo 
jokie filosofiniai tyrinėjimai. Nubudęs iš savo sapno, 
jis pirmas prisidės prie tų, kurie iš jo juokiasi, ir 
prisipažins, kad visi jo priekaištai yra tik pramoga ir 
negali turėti jokio kito siekio, kaip tik parodyti keistą 
žmonių situaciją — jie privalo veikti, mąstyti ir tikėti, 


Ž20 


-Dvyliktas skyrius 


nors net ir pačiais kruopščiausiais tyrinėjimais negali 
pakankamai pagrįsti šių operacijų ar pašalinti prieš- 
taravimų, kurie joms gali būti pateikti. 


III DALIS 


Tiesa, yra ir švelnesnis skepticizmas, arba akademinė 
filosofija, kuri gali būti ir ilgalaikė, ir naudinga ir kuri 
iš dalies gali būti pironizmo, arba besaikio skepticizmo, 
rezultatas, kai pastarojo beatodairiškas abejones bent 
kiek pakoreguoja sveikas protas ir apmąstymas. Dau- 
guma Žmonių iš prigimties linkę teigti ir laikytis dog- 
matiškų pažiūrų; matydami tik vieną objektų aspektą 
ir neturėdami supratimo apie priešingus argumentus, 
jie neapgalvotai griebiasi tų principų, į kuriuos yra linkę, 
ir nerodo jokio atlaidumo tiems, kurie laikosi priešingos 
nuomonės. Svyravimas ir svarstymai supainioja jų protą, 
suvaržo jų jausmus ir sustabdo jų veiklą. Todėl jie 
nekantrauja stengdamiesi ištrūkti iš tokios būsenos, kuri 
jiems labai nepatogi, ir mano, kad savo teiginių aist- 
ringumu ir tikėjimo atkaklumu niekada negalės pakan- 
kamai nuo jos nutolti. Bet jeigu tokie dogmatiškai 
mąstantys Žmonės įstengtų suprasti, kad Žmogaus pro- 
tas yra nepaprastai silpnas net ir tada, kai jis yra 
tobuliausias, 0 jo sprendimai - kuo tiksliausi ir atsar- 
giausi, tokia refleksija natūraliai jiems įkvėptų daugiau 
kuklumo bei santūrumo, prislopintų jų pernelyg gerą 
nuomonę apie save ir išankstinį nusistatymą priešininkų 
atžvilgiu. Neišsilavinę Žmonės galėtų pamąstyti apie 

išsimokslinusiųjų nuostatą — nepaisant tų pranašumų, 
kuriuos jiems teikia studijos ir apmąstymai, jie paprastai 
nepasitiki savo pažiūromis. O jeigu kuris nors iš iš- 
simokslinusiųjų dėl savo įgimto būdo būtų linkęs į 
puikybę ir užsispyrimą, tai keletas pironizmo lašų 
išgydytų jį nuo išdidumo parodydami jam, kad tas 
nedidelis pranašumas, kurį jis galbūt įgijo savo artimųjų 
atžvilgiu, yra visiškai nereikšmingas, palyginti su bendra 
painiava ir sąmyšiu, būdingais Žmogaus prigimčiai. 
Apskritai tam tikra abejonė, tam tikras atsargumas ir 
kuklumas turėtų būti būdingi visiems tikro mąstytojo 
tyrinėjimams ir sprendimams. 

Kita švelnesnio skepticizmo rūšis, kuri galėtų būti 
naudinga Žmonijai ir kuri galbūt yra natūralus piro- 
nizmo abejonių ir svyravimų rezultatas, — tai mūsų 
tyrinėjimų apribojimas tais dalykais, kurie geriausiai 
atitinka ribotas žmogaus proto galias. Žmogaus vaizduotė 
iš prigimties yra kilni, ją Žavi visa, kas tolima ir 
nepaprasta, ir nevaržoma ji skrieja į tolimiausias erdvės 
ir laiko sritis, kad pabėgtų nuo daiktų, kurie pasidarė 
pernelyg įprasti ir gerai žinomi. Sveikas protas laikosi 
priešingo metodo ir, vengdamas visokių tolimų ir per- 
nelyg aukštų dalykų tyrinėjimo, apsiriboja kasdieniu 
gyvenimu ir kasdienio patyrimo, kasdienės praktikos 
dalykais, kilnesnes temas palikdamas išgražinti poetams 
ir oratoriams ar dvasininkų ir politikų menui. Kad 
prieitume tokį išganingą sprendimą, geriausia vieną 
kartą tvirtai įsitikinti pironizmo abejonės jėga ir tuo, 

kad nuo jos mus gali išvaduoti tik didžiulė įgimto 
instinkto galia. Tie, kurie linkę į filosofiją, ir toliau tęs 
savo tyrinėjimus, nes, jų manymu, be tiesioginio ma- 
lonumo, kurį teikia tokie tyrinėjimai, filosofijos išvados 
yra ne kas kita, kaip susisteminti ir pataisyti kasdienio 
gyvenimo apmąstymai. Tačiau jie niekada nesusigundys 
peržengti kasdienio gyvenimo ribas, kol prisimins, kokie 
netobuli ir riboti yra jų sugebėjimai ir kokie netikslūs 
jų veiksmai. Jeigu mes negalime įtikinamai paaiškinti, 
kuo remdamiesi po tūkstančio bandymų tikime, kad 
akmuo kris, o ugnis degs, ar galėsime įtikinamai pagrįsti 
savo požiūrį į pasaulių kilmę ir gamtos būklę nuo amžių 
per amžius? 

Iš tikrųjų toks didelis mūsų tyrinėjimų apribojimas 
visais atžvilgiais yra toks protingas, jog užtenka tik 
šiek tiek patyrinėti įgimtas Žmogaus proto galias ir 
palyginti jas su jų objektais, kad įsitikintume jo bū- 
tinumu. Tuomet mes pamatysime, kokie yra tikrieji 
mokslo ir tyrinėjimo objektai. 

Man regis, kad vieninteliai abstrakčių mokslų, arba 
demonstratyvaus įrodymo, objektai yra dydis ir skaičius 
ir kad visi bandymai išplėsti šią tobulesnę pažinimo 
rūšį už šių ribų yra vien sofistika ir iliuzija. Kadangi 
sudedamosios dydžio ir skaičiaus dalys yra visiškai 
panašios, jų santykiai tampa komplikuoti ir painūs, ir 
nėra nieko įdomesnio ir naudingesnio, kaip įvairiomis 
priemonėmis surasti jų lygybę arba nelygybę jų skir- 
tingose apraiškose. Bet kadangi visos kitos idėjos aiškiai 

yra atskiros ir skiriasi viena nuo kitos, mes, net ir 
kruopščiausiai jas išnagrinėję, niekada negalime paženg- 
ti toliau, kaip tik pastebėti šį jų skirtingumą ir aiškiai 
apmąstę pasakyti, kad vienas daiktas nėra kitas. Jeigu 
darant tokius sprendimus iškiltų koks nors sunkumas, 
jį lemtų tik neapibrėžta žodžių reikšmė, o tai galima 
pataisyti tikslesniais apibrėžimais. Kad įžambinės kvad- 
ratas yra lygus dviejų kitų kraštinių kvadratų sumai, mes 
negalime žinoti be visos samprotavimų ir tyrinėjimų 
grandinės, nors ir kaip tiksliai būtų apibrėžti terminai. 
Bet kad įsitikintume teiginio, jog ten, kur nėra nuosavybės, 
negali būti ir neteisybės, teisingumu, tereikia tik apibrėžti 
terminus ir paaiškinti, kad neteisybė yra nuosavybės 
teisių pažeidimas. Iš tiesų šis teiginys yra ne kas kita, 
kaip netobulas apibrėžimas. Tas pat pasakytina ir apie 
visus tariamus silogistinius samprotavimus, kurių ga- 
lime rasti visose mokslo srityse, išskyrus dydžio ir 
skaičiaus mokslus — pastarieji, manau, visiškai pagrįstai 
gali būti paskelbti tikraisiais pažinimo ir demonstra- 
tyvaus įrodymo objektais. 

Visi kiti Žmonių tyrinėjimai yra susiję tik su faktais 
ir egzistavimu, o šito, akivaizdu, negalima demonst- 
ratyviai įrodyti. Tai, kas yra, gali ir nebūti. Joks fakto 
neigimas negali sukelti jokio prieštaravimo. Kiekvienos 
be išimties esaties nebuvimas yra tokia pat aiški ir 
akivaizdi idėja, kaip ir jos buvimas. Teiginys, teigiantis, 
kad jos nėra, nors jis ir būtų klaidingas, yra toks pat 


įsivaizduojamas ir suprantamas, kaip ir teiginys, teigian- 

tis, kad ji yra. Kitaip yra mokslų tikrąja šio žodžio 
prasme atveju. Kiekvienas neteisingas teiginys čia yra 
painus ir nesuvokiamas. Teiginys, kad kubinė šaknis 
iš 64 yra lygi pusei 10-ies, yra klaidingas ir niekada 
negali būti aiškiai įsivaizduojamas. Tuo tarpu teiginys, 
kad Cezaris arba arkangelas Gabrielius, arba kuri nors 
kita būtybė niekada neegzistavo, gali būti klaidingas, 
tačiau jis yra visiškai suprantamas, ir jame nėra jokio 
prieštaravimo. 

Todėl bet kurios esaties buvimas gali būti įrodytas 
tik argumentais, nurodančiais jos priežastį arba pada- 
rinį, O šie argumentai visiškai remiasi patyrimu. Jeigu 
mes samprotaujame 4 priori, mums gali atrodyti, kad 
bet kas gali sukelti bet ką. Akmenukas krisdamas, ko 
gero, gali užgesinti saulę, 0 Žmogaus norai — valdyti 
planetų judėjimą orbitomis. Tik patyrimas mus moko, 
kokia yra priežasties bei padarinio prigimtis ir ribos, 
ir įgalina daryti išvadą apie vieno objekto buvimą 
remiantis kitu'. Toks yra moralinio samprotavimo pa- 


grindas, o moraliniai samprotavimai sudaro didžiąją 


' Bedieviško senovės filosofijos principo Ex nilulo, nihil fit“, at- 
metančio materijos sukūrimo galimybę, ši filosofija nelaiko principu. 
Ne tik Aukščiausiosios Esybės valia gali sukurti materiją -- kiek mes 
galime Žinoti a priori, ir bet kurios būtybės valia galėtų sukurti ir 
materiją, ir kokią nors kitą priežastį, kokią tik galėtų sugalvoti pati 
įnoringiausia vaizduotė. 


* [„Iš nieko niekas neatsiranda.“ — Leid.) 

Žmogaus pažinimo dalį ir yra visų Žmogaus veiksmų 
ir poelgių šaltinis. 

Moraliniai samprotavimai būna susiję arba su at- 
skirais, arba su bendrais faktais. Visi gyvenimiški svars- 
tymai, taip pat visi istorijos, chronologijos, geografijos 
ir astronomijos tyrinėjimai susiję su atskirais faktais. 

Mokslai, nagrinėjantys bendrus faktus, - tai politika, 
gamtos filosofija, fizika, chemija ir t.t.; jie tiria visos 
objektų rūšies ypatybes, priežastis ir padarinius. 

Mokslas apie Dievą, arba teologija, įrodinėjantis 
Dievo buvimą ir sielos nemirtingumą, iš dalies susideda 
iš samprotavimų apie atskirus, iš dalies —- apie bendrus 
faktus. Jis grindžiamas protu, kiek jį patvirtina paty- 
rimas. Bet geriausias ir tvirčiausias jo pagrindas yra 
tikėjimas ir dieviškasis apreiškimas. 

Moralės mokslas ir kritika yra ne tiek proto, kiek 
skonio ir jausmų dalykas. Grožį - dorovinį ar fizinį - 
veikiau jaučiame nei suvokiame. O jeigu mes apie jį 
mąstome ir stengiamės nustatyti jo kriterijų, tai jau 
svarstome naują faktą, būtent bendrą visų Žmonių skonį 
arba kokį nors panašų faktą, kuris gali būti sampro- 
tavimo ir tyrimo objektas. 

Kai, įsitikinę šių principų teisingumu, peržiūrėsime 
bibliotekas, kaip mes jas turėsime nuniokoti! Paėmę į 
rankas kokią nors knygą — pavyzdžiui, teologijos arba 
mokyklinės metafizikos, - paklauskime: Ar joje yra koks 


nors abstraktus samprotavimas apie dydį ar skaičių? Ne. 

Ar joje yra koks nors patyrimu pagrįstas samprotavimas 
apie faktus ir egzistavimą? Ne. Svieskite ją į ugnį, nes 
joje negali būti nieko kita, išskyrus sofistiką ir iliuzijas! 

Pirmą kartą veikalas Žmogaus proto tyrinėjimas buvo iš- 
leistas Londone 1748 m. pavadinimu Philosophical Essnys 
Concerning Human Understanding nenurodant autoriaus. Po 
dešimties metų jis buvo pakartotinai išleistas jau nurodant 
autorių rinkinyje Essays and Trentises on Several Subjects 
pavadinimu An Enguiry Concerning Human Understanding. 
Filosofinėje literatūroje jis dažnai vadinamas Pirniuoju tyri- 
nėjimu (First Inguiry). Antruoju tyrinėjimų vadinamas Moralės 
principų tyrinėjimas. Po D. Hume'o mirties išėjusio dvitomio 
Essays and Trentises on Several Subjects leidimo (1777 m.) 
antrajame tome, kurį sudarė trys traktatai (Žmogaus proto 
tyrinėjimas, Afektų tyrinėjimas ir Moralės principų tyrinėjimas) 
pateiktos jo įvadinės pastabos (Advertisement), paaiškinančios 
Žmogaus proto tyrinėjimo ryšį su pagrindiniu jo veikalu Trak- 
tatas apie žmogaus prigimtį. Štai tų pastabų tekstas: 

„Daugelis šiame tome pateiktų principų ir samprotavimų 
buvo paskelbti trijų tomų veikale, pavadintame Traktatas apie 
žmogaus prigimtį, — veikale, kurį autorius sumanė dar prieš 
palikdamas koledžą ir kurį parašė ir paskelbė netrukus po 


to. Bet, matydamas veikalo nesėkmę, autorius suprato padaręs 

klaidą per anksti atiduodamas jį spaudai, ir išdėstė viską 
iš naujo čia pateikiamuose darbuose, kur jis tikisi ištaisęs 
kai kuriuos savo ankstesnių samprotavimų ar, veikiau, jų 
išraiškos nesklandumus. Tačiau kai kurie rašytojai, pagerbę 
autoriaus filosofiją savo atsiliepimais, pasistengė nukreipti visą 
ugnį į šį jaunystės darbą, kurio autorius niekada nepripažino, 
ir pretendavo švęsti pergalę, kurią įsivaizdavo prieš jį laimėję. 
Tokia elgsena priešinga visoms bešališko ir tiesaus elgesio 
taisyklėms, ji yra ryškus pavyzdys tų poleminių gudrybių, 
kurių tariasi turį teisę griebtis uolūs fanatikai. Autorius 
pageidauja, kad nuo šiol tik čia pateikti darbai būtų laikomi 
jo filosofinių pažiūrų ir principų išdėstymu.“ 

Tekste D. Hume'o pastabos žymimos skaičiumi ir pa- 
teikiamos išnašose. Angliškojo teksto leidėjų pastabos Žymi- 
mos skaičiumi arba Žvaigždute ir pateikiamos išnašose lauž- 
tiniuose skliaustuose, dažnai su nuoroda Leid. (kaip originale). 
Čia spausdinami lietuviškojo vertimo leidėjų parengti paaiš- 


kinimai tekste pažymėti skaičiumi su skliausteliu. 


D Turima galvoje estetika. 

2) Jean de La Bruyėre (1645 — 1696) — prancūzų rašytojas 
ir moralistas, garsios knygos Teofrasto Charakteriai, išversti 
„iš graikų k., su šio amžiaus charakterių arba papročių apžvalga 
(Les Caractėres de Thėophraste, traduits du grec, avec les 
Charactėres ou les Moeurs de ce siecle, 1688 —- 1694) autorius. 

> Nicolas Malebranche (1638 — 1715) - prancūzų filosofas 


okazionialistas, bandęs suderinti R. Descartes'o idėjas su 

augustinizmu. Svarbiausias veikalas — Apie tiesos ieškojimą (De 
la recherche de la vėritė, 3 t, 1674 —- 1678). 

* Joseph Addison (1672 - 1719) - anglų poetas ir publicistas. 
Didelę įtaką to meto literatūriniam skoniui padarė Žurnale 
Spectator spausdinti jo straipsniai, gynę klasicizmą. 

") Francis Hutcheson (1694 - 1747) - škotų filosofas, su- 
sisteminęs ir plėtojęs Shaftesbury'o idėjas. Grožio, dorovės 
ir religijos pagrindu laikė įgimtus ypatingus, nepriklausomus 
vienas nuo kito „vidinius“ Žmogaus jausmus - estetinį, 
moralinį ir religinį. 

6) Joseph Butler (1692 - 1752) - anglų vyskupas, moralės 
filosofas, karaliaus rūmų pamokslininkas. Jo garsūs Pamokslai 
apie žmogaus prigimtį (Sermons on Human Nature, 1726) skirti 
krikščioniškojo gyvenimo praktikai. 

“ Paskutiniajame veikalo leidime, kurį D. Hume'as pats 
rengė spaudai ir kuris pasirodė jau po jo mirties, šio fragmento 
nebuvo. 

" Zr. Aristotelis. Rinktiniai raštai. - V., 1990. - P. 284- 
285. 

* Voltaire'o epinė herojinė poema (La Henriada, 1728). 

1 William  Congreve (1670 -1 729) — anglų rašytojas, 
komedijų Senas viengungis, Dviveidis ir kt. autorius. 

'D Terencijus (apie 190 - 159 m. pr. Kr.) - vienas žymiausių 
romėnų komediografų, komedijų Andrietė, Eunuchas, Broliai 
ir kt. autorius. 

1) Giovanni Boccaccio (1313 - 1375) - italų rašytojas, vieno 
reikšmingiausių renesanso kūrinių — Dekamerono (II Decame- 
rone, 1350 —- 1353, išl. 1471) - autorius. Jean de La Fontaine 

(1621 —- 1695) - prancūzų poetas, vienas žymiausių klasicizmo 
atstovų. Žymiausias kūrinys — Pasakėčios (Fables, 12 kn., 1668- 
1694). 

15 Alkibiadas (apie 450 — 404 m. pr. Kr.) — Atėnų politinis 
veikėjas, karvedys. Sokrato mokinys. Ne kartą jis buvo ren- 
kamas strategu, dalyvavo mūšiuose su Sparta. Nužudytas 
Frigijoje. 

19 Farsalo mūšis įvyko 48 m. pr. Kr. Jame Julijaus Cezario 
kariuomenė nugalėjo Romos senato kariuomenę, vadovaujamą 
Gnėjaus Pompėjaus. 

15 Akademija — filosofijos mokykla, įkurta Platono 387 m. 
pr. Kr. Filosofai skeptikai — tai Arkesilajas, Karneadas, Kli- 
tomachas ir kt. (III — I a. pr. Kr.). 

10 Pironas Elidietis (apie 365 — apie 275 m. pr. Kr.) — 
senovės graikų filosofas, skepticizmo pradininkas, teigęs, kad 
daiktai yra nepažinūs, o mūsų sprendiniai apie juos ir 
pojūčiai - ir teisingi, ir klaidingi. Todėl Žmogus turįs su- 
silaikyti nuo bet kokių teiginių, kad įgyvendintų dvasinę 
nepriklausomybę nuo aplinkos, o kartu ir laimę. 

1) Speusipas (apie 407 - 339 m. pr. Kr.) - senovės graikų 
filosofas, Platono sūnėnas, perėmęs iš jo vadovavimą Aka- 
demijai (347 — 339 m. pr. Kr.). Ksenokratas (396 - 314 m. 
pr. Kr.) — senovės graikų filosofas, Platono mokinys, po 
Speusipo vadovavęs Akademijai. Polemonas (m. 273 m. pr. Kr.) - 
senovės graikų filosofas, Ksenokrato mokinys. 

!9 Tulijus Hostilijus (672 - 640 m. pr. Kr.) - trečiasis Romos 
karalius. 


W Turimi galvoje Publijus Kornelijus Scipionas Emilianas 

Afrikietis Jaunesnysis (apie 185 — 129 m. pr. Kr.), Romos 
karvedys ir politinis veikėjas, sugriovęs Kartaginą ir užbaigęs 
Trečiąjį pūnų karą; jo draugas ir pasiuntinys Afrikoje ir 
Ispanijoje Gajus Lelijus, pramintas Išmintinguoju; Markas Por- 
cijus Katonas Vyresnysis (234 — 149 m. pr. Kr.), valstybės 
veikėjas, oratorius ir istorikas, puoselėjęs senovės romėnų 
tradicijas. 

2) „Dievas iš mašinos“ (g7.)) Turima galvoje daugelio 
antikinių tragedijų atomazga, įvykdavusi įsikišus kokiam nors 
dievui, kuris netikėtai atsirasdavo scenoje nuleistas į ją me- 
chaniniais prietaisais. 

2) Samuel Clarke (1675 — 1729) - anglų pastorius, religinis 
filosofas. Ralph Cudworth (1617 — 1626) — anglų filosofas, 
priklausęs Kembridžo platonikų grupei. 

2) Demostenas (384 — 322 m. pr. K.) — Atėnų politinis 
veikėjas, garsus oratorius. 

2) Markas Aurelijus (121 — 180) - Romos imperatorius, 
filosofas stoikas, parašęs filosofinį veikalą Sau pačiam. 

2) Titas Flavijus Vespasianas (17 - 79) - Romos imperatorius 
(nuo 69 m.), Flavijų dinastijos pradininkas. 

2) Demetrijas Poliorketas (m. 283 m. pr. Kr.) - Makedonijos 
karvedys ir karalius (294 — 287 m. pr. Kr.). 

2) Citata iš Tacito Istorijos (IV, 81). 

*) Jansenizmas — teologinė ir religinė srovė, paplitusi XVII- 
XVIII a. Prancūzijoje ir kaimyninėse valstybėse. Pradininkas - 
olandų teologas Kornelijus Jansenijus (1585 — 1638), plėtojęs 
Augustino idėjas. Jansenistų centras ilgą laiką buvo Port 


Rojalio vienuolynas. 

*) Molinistai — ispanų jėzuito Louiso de Molina'os (1535 - 
1600), Augustino predestinacijos koncepcijai priešpriešinusio 
tezę apie Žmogaus valios laisvę, šalininkai. 

2) Bonaventura Racine (1708 - 1755) - istorikas jansenistas, 
trylikos tomų Trumpos bažnyčios istorijos (Abrėge de Uhistoire 
ecclėsinstigue) autorius. 

*) Gnėjus Pompėjus Didysis (106 - 48 m. pr. Kr.) - Romos 
karvedys ir politinis veikėjas. 60 m. pr. Kr. su Cezariu ir 
Krasu sudarė I triumviratą. Žuvus Krasui ir iširus trium- 
viratui, suartėjo su optimatais. 48 m. pr. Kr. sumušė Cezario 
kariuomenę prie Dirachijaus, bet netrukus pralaimėjo jam 
Farsalo mūšį ir pabėgo į Egiptą. Ten buvo nužudytas. 

*D Juan de Mariana (1536 - 1623) - ispanų istorikas, politikos 
veikalų autorius ir teologas. Parašė Visuotinę Ispanijos istoriją 
(Historiae de rebus Hispanine. Libri XXV, 1592; platesnis tris- 
dešimties knygų variantas pasirodė 1605 m.). Beda Garbingasis 
(672 ar 673 —- 735) — vienuolis, pirmasis Anglijos istorikas, 
įvedęs dabartinį laiko skaičiavimą - po Kristaus gimimo. 
Žymiausias jo veikalas - Bažnytinė anglų tautos istorija (Historia 
ecclesinstica gentis Anglorum). 

*) Iš tikrųjų ši Lukrecijaus poemos Apie daiktų prigimtį 
vieta skamba taip: „omne humanum genus est avidum nimis 
auricularum“ — „smalsios yra pernelyg kiekvieno mirtingojo 
ausys“. 

*) Protagoras (apie 480 —- apie 410 m. pr. Kr.) —- senovės 
graikų filosofas, ankstyvosios sofistikos teoretikas. Už veikalą 
Apie dievus jis buvo apkaltintas ateizmu, turėjo bėgti iš Atėnų; 


pakeliui į Siciliją nuskendo. 

*) Lukianas. Puota, arba Lapitai, 9. 

3) Lukianas. Eunuchas, 3. 

*) Pagal Atėnų polio įstatymus daugelis klausimų tautos 
susirinkime buvo sprendžiami burtais — susirinkimo dalyviai 
išsakydavo savo nuomonę įmesdami į urną baltą arba juodą 
PUPa: 

*) Dzeuksidas (V a. pr. Kr. pabaiga - IV a. pr. Kr. pradžia) - 
žymus senovės graikų dailininkas iš Heraklėjos. Garsūs jo 
paveikslai - „Kentaurai“, „Heraklis, smaugiantis gyvatę“ ir kt. 

3) Pierre Bayle (1647 - 1706) - prancūzų filosofas, pub- 
licistas. Svarbiausias veikalas — Istorinis ir kritinis žodynas 
(Dictionnaire historigue et critigue, 2 t., 1695 — 1697), kuriame 
pateiktos 2044 biografijos su komentarais. 

*W Graikų mokslininkas Klaudijas Ptolemajas (apie 90 - 
apie 168) veikale Didžioji astronomijos sandara (apie 140 m.) 
išdėstė geocentrines pasaulio sistemos matematinį modelį. 
„Lenkų astronomas ir matematikas M. Kopernikas (1473 — 1543) 


pateikė Keliocentrinę pasaulio sistemą. 

